
Ludovic Roman (n. 31 mai 1935, Sighetul Marmaţiei - 
d. 27 decembrie 1993, Bucureşti) a fost un jurnalist şi 
scriitor român de cărţi pentru copii. 

Începând de la vârsta de 13 ani a devenit 
corespondent al cotidianului România Liberă. A lucrat mai 
mulţi ani ca jurnalist la reviste din Transilvania, a colaborat 
la cele de informare ştiinţifică şi a fost corespondent la Cluj 
al Agenţiei de presă Agerpres transmițând informaţii cu 
caracter ştiinţific. 

În anul 1974 este transferat la Bucureşti ca redactor 
al Agerpres. În paralel cu activitatea jurnalistică, a publicat 
mai multe cărţi pentru copii dintre care cele mai cunoscute 
sunt Racheta albă (1975) şi Stejara (1977). Cărţile sale au 
fost publicate de Editura lon Creangă, singura editură 
pentru copii pe vremea aceea. El a devenit membru al 
Uniunii Scriitorilor din România. 

În anul 1984, cele două cărţi menţionate mai-sus au 
fost ecranizate sub forma unui film serial pentru copii 
(Racheta albă), scriitorul semnând scenariul acestui film. 

În anul 1987 Ludovic Roman şi-a înaintat demisia din 
cadrul Agerpres, acuzând atitudinea de slugărnicie faţă de 
regimul comunist a conducătorilor agenţiei şi a refuzat să 
mai lucreze în presa comunistă. Timp de doi ani a fost 
şomer, cu statutul de membru al Uniunii Scriitorilor din 
România. 

După Revoluţia din decembrie 1989, a înfiinţat 
Editura pentru copii Făt-Frumos. Scriitorul Ludovic Roman a 
încetat din viaţă la data de 27 decembrie 1993, în urma 
unui atac de cord. 


LUDOVIC ROMAN 


Aprecieri critice 


„E multă mirare, curiozitate, fantezie, tandreţe în 
această carte. Racheta albă ni-l prezintă pe Ludovic Roman 
ca pe unul dintre scriitorii cei mai chemaţi să scrie despre şi 
pentru copii.” 

— Vasile Rebreanu 


„Farmecul indiscutabil al acestei cărţi (Racheta albă - 
n.n.) se bizuie pe înţelegerea exactă a copilăriei, pe 
recunoaştere a principiului ce o guvernează: seriozitatea 
jocului. Ca o altă Alice, eroii lui Ludovic Roman intră într-o 
„ţară a minunilor”, de data asta a tehnicii şi ştiinţei 
secolului XX, cu toate „armele” pe care propria lor vârstă le 
implică şi sub forma care le caracterizează acţiunile, jocul. 
Racheta albă este o carte de proză literară bine construită, 
o adevărata carte pentru copii, deci şi pentru cei mari.” 

— Laurenţiu Ulici 

Cărţi 


Secvenţe clujene 
(Bucureşti, 1969) 


Aventurile farfuriei zburătoare 
(Ed. lon Creangă, Colecţia Clubul temerarilor, 
Bucureşti, 1970) - 2 vol. 


Racheta albă 
(Ed. lon Creangă, Bucureşti, 1975; reeditată în 1980) 


Stejara 
(Ed. lon Creangă, Bucureşti, 1977) 


Die Weisse Rakete 
(Bucureşti, 1978) - traducere în limba germană a 
cărţii „Racheta albă” 


A feher urhajo 
(Bucureşti, 1981) - traducere în limba maghiară a 
cărţii „Racheta albă” 


The Sofar 
(Ed. ştiinţifică şi Enciclopedică, Bucureşti, 1986) 
Filmografie (scenarist) 


Racheta albă 
(1984) - serial TV 


LUDOVIC ROMAN 
Postfaţă 


Interesantă în romanul lui LUDOVIC ROMAN (Racheta 
albă, Ed. lon Creangă) este, în primul rând, funcţia dublă a 
epicului: pretext pentru transmiterea unor informaţii de 
ordin ştiinţific utile cititorului foarte tânăr şi, probabil, nu 
numai lui - pe de o parte, text de întâmplări aventuroase cu 
şi despre copii - pe de alta un roman-informaţie, instructiv 
şi plăcut deopotrivă. Trei şcolari în vacanţă, radioamatori 
încercaţi, formează, în alianţă cu un corb vorbitor, o echipă 
de detectivi în urmărirea unor mesaje bizare emise 
constant pe o anumită lungime de undă; obţinând sprijinul 
unui bătrân şi multilateral profesor, copiii se avântă într-o 
aventură plină de neprevăzut, ce le solicită, consecutiv sau 
concomitent, inventivitatea, cunoştinţele tehnice, spiritul 
de iniţiativă, voiciunea, prilej cu care descoperă „racheta 
albă”, o veche clădire dintr-un parc unde alt grup de 
congeneri construise, cu mijloace proprii, un interior de 
veritabilă rachetă cosmică, efect al unei neobosite pasiuni 
pentru astronautică. Intrând în legătură, cele două echipe, 
după un număr de peripeții savuroase, fuzionează, 
continuând împreună investigaţiile detectiviste, soldate 
finalmente cu o mulţime de descoperiri ... ştiinţifice. Fiecare 
întâmplare prin care trec tinerii eroi le aduce un şir de 
informaţii din diverse domenii şi totodată, prin caracterul 
amuzant, îi reconfortează. Frumoase zile, utile-dulci, de 
vacanţă... 

Autorul cunoaşte bine psihologia infantilă, vede în 
patosul ludic al copiilor mişcarea irepresibilă a curiozităţii, 
ştie să apeleze la memorie pentru a conserva naturaleţea 
copilăriei. Mai ales însă ştie să scrie proză, integrând 
situaţiile şi personajele într-o imagine epică de construcţie 
simplă, dar adecvată intenţiilor. Este, cu alte cuvinte, un 
bun povestitor. De aici şi evitarea didacticismului într-o 
carte care, altminteri, conţine tot atâtea informaţii cât un 
manual. Universul copilăriei e descris din interior, prin chiar 

felul de a fi al personajelor, fără afectare matură a 
copilăriei, cu seriozitate însă şi mizând pe ambiguitatea 
jocului infantil. Dacă latura instructivă a cărţii e aproape 
programatică (uneori colportând exagerat informaţii ce 
depăşesc, cred eu, nivelul de înţelegere al vârstei), în ce 
priveşte aspectul romanesc lucrurile sunt cel puţin la fel de 
interesante. Ludovic Roman povesteşte nu doar cursiv şi 
dezinvolt dar foarte atent la stil, care este când oral şi 
sugerând spontaneitate, când artist şi divagant. In fond, în 
cazul acesta, stilul urmează tema cu fidelitate, singurul rost 
al exerciţiului stilistic fiind acela de a da impresia de firesc 
în legătură cu materia epică. 

Risipă de imaginaţie nu se face în acest roman, în 
sensul că întâmplările narate par a fi luate dintr-o realitate 
verificabilă, dar impresia aceasta nu face decât să pună în 
evidenţă tehnică prozatorului, o tehnică bazată pe refuzul 
artificiilor de construcţie şi, implicit, pe afirmarea naturală a 
naturalului. Scriind Racheta albă, Ludovic Roman a înţeles 
că despre copilărie nu se poate scrie eficient, adică 
relevant, decât considerând-o drept vârstă inimitabilă, care 
privită de sus şi prin afectare se dezvăluie deformat, 
singura cale de exprimare fidelă a conţinutului ei rămânând 
aceea a înțelegerii principiului ce o guvernează: 
seriozitatea jocului. Intr-un atare sens, romanul acesta este 
şi o monografie a detaliilor principiului de mai sus. 

Laurenţiu Ulici 


(„Prima Verba” vol. II, pag. 160, Editura Albatros, 
1978) 


LUDOVIC ROMAN 


Prolog 


— Tată, vrei să stăm de vorbă ca 
între doi... bărbaţi? 


Mihai e un ştrengar cum nu e altul; face o mie de 
năzbăâtii, primeşte două mii de pedepse şi de patra mii de 
ori mă păcăleşte cu oftatul lui de uşurare: „Uf! iţi 
mulţumesc!”  Pezevenghiul! Îmi mulţumeşte pentru 
pedeapsă! Stă la colţ cu plăcere, scrie, cu nu mai puţină 
plăcere, fraze ca: „Robinetul după întrebuințare se închide” 
sau „Pescuitul cu undiţa în vana din baie strict interzis!”. 
leri a ieşit la joacă în ţinută de mare gală şi s-a întors cu 
pantalonii găuriţi. L-am întrebat: „Ce să mă fac cu tine, 
spune-mi?” mi-a răspuns: „Să mă baţi. Ştii, tăticule, bătaia 
e ruptă din rai”. „Ptii! Al naibii hoţ!” m-am gândit eu, şi, 
numai în ciudă, nu l-am bătut. l-am dat să înveţe pe de rost 
patru poezii. A învăţat patru epigrame. Îs poezii? Îs! Trei 
dintre epigrame aveau poante şi sunau a George Zarafu. La 
a patra m-am oprit însă bănuitor. „Mai spune-o dată!” i-am 
cerut cu un glas de poruncă. Fiu-meu s-a cam codit, dar 
până la urmă tot a fost nevoit s-o repete. Suna aşa: 


„Ai coborât atât de jos, 
Iubitul meu tătic, încât să nu te miri că-mi pari, 
De sus, atât de mic”. 


Obrăznicia era evidentă şi m-am supărat, mai ales că- 
mi veniseră în minte versurile originale: 


„Te-ai înălțat atât de sus, 
Iubitul meu amic...” 


Aşadar secătura operase epigrama şi-mi servise o 
parodie. Şi tocmai în clipa când mă pregăteam să-i aplic ... 
aia ... cum îi zice? ..."ruptă din rai”, mă păli ideea: „Bine, 
dar poate că are talent!” şi tăcui. Tăcui îndelung, Mihai, cu 

ochii lui mari, negii, mă privea atent. Dispăruse de pe 
chipul lui orice urmă de şmecherie, încurcătura mea îl 
intrigă, îl răscolea. N-a mai răbdat şi-a murmurat: „iartă- 
mă! N-am vrut să tejignesc, tăticuţ!” Când îmi spunea 
„tăticuţ”, mă topea. Ştia. Şi, ca întotdeauna, aştepta 
efectul. l-am dat mâna şi am ieşit cu el la plimbare. Era 
soare. Un soare de catifea încălzea uşor atmosfera. Gâze 
mărunte alergau pe trotuar, iar dincolo de panglica de 
asfalt mijea colţul ierbii. Vântul purta miros de pământ 
reavăn şi muguri. La câţiva paşi, în faţa noastră, cineva 
explică: „Nu există! Vântul nu are viteză. E alcătuit din 
sumedenie de unde care se succed rapid şi fiecare undă 
are propria ei viteză. Dacă vrei, numai timpul are viteză. 
Aceeaşi viteză de miliarde de ani ...” 

Simţeam că Mihai vroia să mă întrebe ceva în 
legătură cu vântul, cu timpul, dar situaţia aparte în care se 
găsea îl obliga la tăcere. Aştepta să vorbesc eu primul. 
Vorbii, dar nu despre vânt, nu despre timp... 

— Ştii, de data asta îţi voi da o pedeapsă mai aspră ... 

Fiu-meu se făcu mic, mic de tot; era numai urechi- 
urechi. 

— Va trebui să-mi scrii, până mâine, o poveste de 
nouăzeci şi nouă la sută originală, adică scoasă din capul 
tău şi nu din fraţii Grimm, Andersen, Ispirescu sau ... sau... 

Mihai se lumină la chip: 

— Uf! îţi mulţumesc! Mâine vei avea povestea. 

Spusese „Mâine voi mânca îngheţată!” M-am înfuriat: 

— Eşti încrezut! Îţi închipui că a scrie o poveste e tot 
una cu a copia de o sută de ori: „Candelabrele nu se ţintesc 
cu praştia!” 

De data asta făcu el pe ofensatul: 

— Şi dacă-i scriu, până mâine, o poveste de nouăzeci 
şi nouă de rânduri, numai şi numai din capul meu, tu-mi 
scrii una de nouăzeci şi nouă de pagini? 

„Mă provoacă! ...” l-am răspuns fără să şovăi: 

— Îţi scriu încă o dată pe atât! 

Mihai mă lasă de mână şi o zbughi printre blocurile 
noi, cu miros de zidărie proaspătă. Am privit în urma lui. 
Vântul îi răvăşea zuluifii şi el fugea, fugea... Intrasem în joc 
instinctiv, mânat de orgoliul părintelui care visează să 
descoperc în odrasla lui „flacăra sacră”. Nu mă gândisem 
nici-o clipă la ce-aş fi putut povesti, aşa, în nouăzeci şi nouă 
plus nouăzeci şi nouă de pagini. Acum însă, privindu-l 
fugind cu sufletul la gură, să-şi ispăşească pedeapsa, 
angajamentul meu mă tulbura. „Drăcie! oftai. Pe unde scot 
cămaşa?!” Am luat-o uşurel, înapoi, spre casă. Mihai lucra 
de zor. Scria fără să şteargă nimic, scria grăbit şi un zâmbet 
mi-a mijit în colţul buzelor. „S-o creadă el că mă va da 
gata!” 

După vreo două ore, „scriitorul” meu a pus pixul jos şi 
m-a privit. 

lradia de satisfacţie. 

— O pot citi? 

— Desigur, răspunsei, dezamăgit de grabă lui. 

Trase aer în piept, ca după o goană, şi începu c-un 
glas în care se desluşea emoția: 

— A fost odată ca niciodată, pe când părinţii ascultau 
de copii, iar copiii răsturnau, după pofta inimii, lumea pe 
dos... Au fost odată trei fraţi. Şi cum tatăl lor le lăsase drept 
moştenire patru taleri de aur, s-au luat la ceartă; fiecare 
voia doi. Cum nu ajunseră la înţelegere, hotărâră să-şi facă 
altfel dreptate. „Norocul să fie al aceluia care va reuşi să 
aducă pe pământ floarea vieţii”, spuse cel mai în vârstă. 

Şi cei trei fraţi o porniră la drum. Primul o luă spre 
apus, celălalt spre răsărit, iar cel mai mic, pe care-l chema 
Gelu, merse înainte. Şi merse el ce merse până ajunse la 
cetatea Lunii. Flăcăul povesti aici că e unicul fiu al tatălui 
său, care trage să moară, şi că a plecat să caute floarea 
vieţii, despre care se spune că cine o miroase trăieşte 
veşnic. Luna-mamă îl ascultă şi, crezându-l, îi dărui un 
mânz năzdrăvan, cu coamă de aur, şi-l îndrumă să o ia pe 
cărarea galbenă, iar după ce se va sfârşi, să o apuce pe 

cărarea albastră. Gelu mulţumi şi dădu să încalece, dar 
mânzul îl azvârli cât colo. Luna-mamă îi spuse atunci că pe 
acel animal minunat nu poate călări nimeni fără inimă 
curată. Şi Gelu roşi; recunoscu că avea trebuinţă de floarea 
cea rară spre a-şi spori moştenirea. „Să nu minţi niciodată!” 
spuse bătrâna şi-l iertă. 

Băiatul pomi iar la drum. Într-un târziu ajunse la 
Palatul Stelelor. „Floarea căutată e mult mai departe!” se 
mirară, de curajul lui, castelanii şi Gelu o ţinu înainte pe 
cărarea galbenă. Şi merse el mult, mult, până ce începură 
să-i răsară fire albe în păr şi într-o zi drumul se preschimbă 
în albastru, iar după nouăzeci şi nouă de zile de mers 
ajunse şi la capătul acestui drum. În faţa lui se deschidea o 
potecă albă, albă... Era Calea Laptelui. Domoli mersul 
calului, că poteca să nu se rupă, căci era foarte subţire. Nu 
peste mult zări o fântână. Gelu descălecă şi voi să bea, dar 
mânzul îl sfătui să mai rabde puţin că de va bea măcar un 
strop va uita pentru ce a venit, poteca se va destrăma, iar 
el va cădea, va cădea... Flăcăul, cu toată setea care-l 
pâijolea, îl ascultă. Şi, peste puţin, descinse la curtea 
Luceafărului. Acesta îl primi cum se primesc oamenii de 
scamă. Dădu în cinstea lui o masă mare. Gelu luă loc în 
dreapta Luceafărului; în stânga acestuia stătea lrina, fiica 
împăratului, o fată nemaivăzut de frumoasă. Gelu, de cum 
o văzu, o şi îndrăgi. Şi când ospăţul luă sfârşit, mărturisi 
Luceafărului - împărat că o iubeşte şi că o vrea de soţie. 
„Bucuros ţi-o dau, vorbi bătrânul, dar, potrivit obiceiului 
împărăției, trebuie să te lupti întâi cu meteoriţii.” Fata, 
căreia îi bătu la fel inima, strecură în mâna lui Gelu o piatră 
fermecată care, dacă o suceai de trei ori la dreapta şi de 
trei ori la stânga, oprea Cometa Alexandra de care nu 
scăpa nimeni viu dintre meteoriți. 

Băiatul încăleca şi plecă să-şi încerce norocul. Şi el, şi 
mânzul se treziră deodată loviți de meteoriți. 

Gelu suci piatra şi apăru Cometa. Trena ei lungă 
mătură sumedenie de meteoriți şi chiar regele lor pieri. 

Scăpând împărăţia Luceafărului de această pacoste, o primi 
de mireasă pe lrina. Şi în clipa când se cunună cu ea. 
Luceafărul muri, iar sângele său se prefăcu într-o floare 
roşie pe care dacă o miroseai întinereai pe loc. Gelu urmă 
la tronul împărăției şi trăi veşnic, lăsând toată moştenirea 
fraţilor săi. 

Şi dacă n-aţi crezut povestea lui Gelu şi a faimoasei 
Irina, uitaţi-vă seară pe cer; veţi vedea urmele paşilor lor de 
lumină. 

Mihai întoarse foile cu scris mare şi strâmb, aşternut 
în grabă, şi tăcu. Mă privi direct şi citi în ochii mei că m-a 
învins. 

— Ţi-a plăcut? 

— Da, am spus simplu, dar fiu-meu atât aşteptă; îmi 
sări de gât şi mă acoperi de sărutări. „Tăticuţ! Tăticuţ!” 
strigă, îmbujorat. 

— Deci ţi-a plăcut povestea? mă mai întrebă o dată. 

— Da, dar acum, de-ar fi să încalec un mânz 
năzdrăvan, m-ar azvârli cu siguranţă jos. Să fiu sincer, n-am 
idee cu ce-o să umplu nouăzeci şi nouă plus nouăzeci şi 
nouă de pagini. 

— Scrie şi tu ceva cu bum-bum şi poc-poc! făcu el, 
mimând figura unui cunoscut detectiv. 

— O, nu! protestai. Mi-ajung televizorul şi Mihai, fiu- 
meu, poate-l cunoşti? 

— Nu fi rău, tăticuţ, îmi spuse el dulce. Scrie ceva din 
viaţa ta, doar ai trăit multe... 

— Eu n-am făcut nimic extraordinar! Şi gândii: „luliu 
Popper a explorat Ţara de Foc şi-a proiectat oraşul Havana, 
Ilarie Mitrea a luptat pentru independenţa Mexicului, apoi a 
trăit ca un binefăcător al populaţiei din Indonezia: Sever 
Pleniceanu şi fraţii Comăneşti au explorat Africa: patru 
români au făcut ocolul lumii pe jos, în opinci; un român a 
descoperit insulina, un altul «spirala» proteinei; tot un 
român a inventat stiloul cu care scriu azi toţi oamenii de pe 
glob... Eu însă...” 

Mihai spuse: 

— Ştii, tăticule, voi, cei mari, mereu vă lăudaţi: „Viaţa 
mea e un roman!” 

Oftai şi recunoscui, în sinea mea, că-i aşa. 

Sună telefonul. Fiu-meu tresări. De obicei, soneria 
telefonului îl lăsa indiferent, de aceea l-am privit cu atenţie. 
Privirea mea, de-o clipă, îl tulbura. Ochii săi mari, căprui, 
trădară nelinişte. 

— Răspunde tu, te rog, şi dacă mă caută redacţia să 
spui că nu sunt acasă decât pentru tine. 

Mihai ridică receptorul. 

— Da. Este aici! 

Mă încruntai. 

— Cum ne-am înţeles? 

— E dirigintele meu... 

O presimţire mă tăie ca un junghi. Prin fereastra 
deschisă pătrunse vântul, un vânt blând, primăvăratic, dar 
mă luă brusc cu frig. Imi veni să tuşesc şi, tuşind, trecui în 
sufragerie. Mihai mă aşteptă zadarnic. Vântul sufla ritmic şi 
ferestrele zăngăneau uşor, ca o toacă sau ca un murmur de 
talangă. Imi amintii: „Vântul nu are viteză. Numai timpul 
are viteză. Aceeaşi viteză de miliarde de ani...” Şi adăugai: 
„Timpul care înalţă colţul ierbii, timpul care irumpe în 
explozii florale şi face să crească copiii şi care-i complică şi 
le conturează personalitatea înainte ca noi să ne fi sesizat 
măcar!” Nu mai ştiu ce explicaţie a dat Mihai la telefon, ştiu 
numai că a venit la mine cu o lumină ciudată în ochi. A 
început aşa: 

— Tată, vrei să stăm de vorbă ca între doi... bărbaţi? 

II studiai cu coada ochiului; năltuţ, bine legat pentru 
cei doisprezece ani ai săi, părea hotărât să înfrunte orice. 
Imi plăcu introducerea lui. Nu i-am răspuns. Am muşcat 
dintr-o coajă de pâine găsită pe masă şi am ronţăit-o în 
tăcere. 

— Bănuiesc că ai refuzat să discuţi cu dirigintele ca 
să afli mai întâi de la mine cum stau lucrurile. Ei bine, am 
lipsit o săptămână de la şcoală! ... 

Dumicătura mi se opri în gât. Vântul nu mai suflă. 
Cred că şi ceasornicele îşi scrântiră minutarele. 

— Ce vorbeşti, fiule!? ... Ce-ai făcut în timpul acesta? 
întârzie răspunsul, întârzie anume ca să mă calmez. 

— Juri că nu vei spune nimănui? 

— Jur! 

— S-o iau de la început? 

— De la început. 

ŞI... aşa s-a născut, cititorule, cartea pe care o 
deschizi acum. 

Capitolul | 


„„„Napoleon îi spiona de după o 
tufă de liliac, mişcând rar din 
coada lui scurtă. 


— Cucuriguuu! 

Afară surâdea un soare de aur, foarte rotund şi 
înţepător de dulce. 

Viorel privi întâia zi de vacanţă chiorâş, nu pentru că 
i-ar fi plăcut să plouă, ci din pricina somnului pe care l-ar fi 
dorit, măcar acum, întreg. Dar cocoşul, o tărcătură lipsită 
total de simţul timpului, îl trezise brutal, ca o trompetă 
cazonă. În vreme ce se îmbrăca, băiatul plănui răzbunarea: 
pintenatul merita o lecţie, căci niciun cocoş serios, care se 
respectă, nu cântă alandala. Ba unii susţin că toţi cocoşii se 
orientează după steaua Canopus. Primul cântat, în mod 
normal, se aude atunci când Canopus apare la orizont. Al 
doilea cântat - când apune complet. Bineînţeles că nu s-a 
lămurit încă de ce cocoşii cântă şi a treia oară şi nimeni în 
lume n-ar fi putut lămuri de ce cocoşul asta cânta şi-a patra 
oară, şi-a cincea, şi-a şaptea oară, de câte ori îi venea la 
gură, tocmai pe sub geamul lui. 

Viorel deschise larg fereastra şi sări în curte. Din două 
salturi bine calculate reuşi să-şi atingă ţinta. „Maşinăria vie 
de poluare sonoră”, cum îi spunea câteodată, era în mâna 
sa! Cu o nespusă satisfacţie îi ajustă coada mult prea 
făloasă; lăsă doar trei pene mari, de culorile curcubeului, 
care-l transformară pe sărmanul cocoş într-un soi de pasăre 
a paradisului. Lecţia nu-i folosi însă la nimic pentru că, abia 
scăpat, lansă un „cucurigu” înspăimântător. 

— Pa, Gigi-Balamuc! îi scorni el un nume nou, care i 
se păru delicios. 

În drum spre poartă, băiatul văzu biletul din uşa lui 
Terentie, zis Şchiopul, locatarul de la parterul aripii drepte, 
cu invariabilul „Am plecat la cumpărături” şi scrise pe 

verso, cu litere mari: „PS. Mă întorc pe două cărări”. Făcu o 
grimasă, un fel de zâmbet strâmb, pe care niciun băiat nu l- 
ar fi putut imita, şi mai stătu o clipă pe gânduri. Dar numai 
o clipă. Apoi ieşi în stradă. 

Cu o senzaţie nouă, de deplină mulţumire, o luă 
încetişor spre casa lui Dan. Prietenia lui cu Dan avea o 
adevărată istorie. Până în clasa a cincea parcă nici nu se 
cunoscuseră. Discutau, se ajutau la lecţii, se certau, se 
împăcau şi cam atât. De prietenie nici vorbă! „Ştii că am 
interceptat o staţie de radio pirat?” îi spuse într-o bună zi 
Viorel, la care Dan rămase cu gura căscată. „Păi eşti 
radioamator? Cum de n-am ştiut?!” Se priviseră cu alţi ochi, 
uluiţi. „Şi tu? ...” „Păi! ...” Când Dan află că Viorel era 
posesorul unei staţii de emisie, că avea rangul de „căpitan” 
şi că-şi instalase căpitănia în podul uriaş al vilei vechi în 
care stătea - un pod... să încapă un oraş în el! 

— Se oferi simplu soldat, gata să-l urmeze oriunde. Și 
aşa s-au pomenit nedespărţiţi. Viorel era înalt, dar nu prea, 
subţirel, dar nu foarte. La prima vedere l-ai fi crezut slab, 
însă pe sub pânza bluzei lui ascundea muşchi puternici, 
capabili să apere un prieten. Dan era mai scund şi bondoc, 
poate la fel de puternic, dar nu destul de isteţ ca să se 
descurce numai cu forţa lui. Cei doi colegi petreceau multe 
ore din zi împreună; puneau la cale spectaculoase urmăriri, 
interceptau „staţii - pirat”, ori trăgeau câte o scaldă 
zdravănă în apa Someşului, care tăia cartierul în două... 

Ajuns în dreptul parcului municipal, Viorel cobori pe o 
scurtătură, printre sălciile ce ţineau tovărăşie Canalului 
Morii. Soarele împletea de acum umbre complicate şi 
zumzetul oraşului urca neîncetat pe portativul marilor 
artere de circulaţie. Câţiva pescari îşi urmăreau cu 
încordare plutele; apa galben-verzuie curgea domoală, 
strânsă parcă prea tare între malurile betonate. Un 
motociclist se chinuia să scoată o roată lăsată pe geantă. 

— Pană? întrebă Viorel. 

— Pană! ... 

— Pot să vă ajut? ... 

— Nu... Nu e nevoie! ... 

„Hm! ... Eu am timp, timp! Şi dumnealui de colo... nu 
e nevoie!” O luă la fugă, în zig-zag, ocolind copacii. Nu se 
opri decât la podeţul arcuit şi nu ca să admire peisajul, ci ca 
să se amuze de bărbile formidabile ale unor tineri, pesemne 
studenţi în artă, pentru că aveau cu ei blocuri de desen. 
Discutau despre unghiuri, culori, forme... Lui Viorel îi sticliră 
ochii. 

— Doriţi un cadru mai frumos? leşiţi din el! se pomeni 
gândind cu glas tare şi nu apucă să-şi audă bine glasul că o 
mână enormă, cât un nor, îl înhaţă de păr. Văzu în clipa 
ceea coada multicoloră a cocoşului şi jură, în gând, că 
reuşise să facă din Gigi-Balamuc o veritabilă pasăre a 
paradisului. Cu riscul de-a rămâne chel, se smulse brusc, şi 
se izbi de marginea podeţului de lemn care cedă. Simţi un 
gol în stomac şi auzi un plescăit. Apa nu era adâncă, dar 
era murdară şi i se făcu silă. Incercă să se caţere pe mal, 
însă renunţă imediat pentru că în lichidul galben-verzui 
pluti imaginea altei bărbi. 

— Adă mâna, băieţaş! i se adresă o voce caldă. 

Viorel ridică privirea: barbă albă şi stufoasă era a unui 
bătrâne. Îi veni inima la loc. 

— Eroii! mormăi nemulţumit moşul, după ce-i trase 
pe băiat afară. În loc să te ajute, au şters putina! ... Eiii - 
eiii! Şi după o pauză: Din ce v-aţi luat? Viorel tăcu. Doar nu 
era să-i spună: „Din barbă!” Bine-bine, voi toţi sunteţi 
secretoşi... Dă-ţi hainele jos şi suie-te în limuzină. Era o 
poruncă. Limuzina - un „Ford” de la începutul secolului. Lui 
Viorel îi plăcu şi „limuzina” şi porunca; scăpa de râsul 
străzii. Mai mult, îi plăcu şi bătrânelul. În maşină, aşezat la 
volan cu o demnitate de patriarh, acesta se recomandă: 

— Sunt profesoral Axinte. 

Cu o undă de timiditate îşi spuse şi el numele. 

— Încotro? Acasă văd bine că nu vrei să te duc... 
Faceţi trăsnăi şi vreţi să scăpaţi şi basma curată! 

Pomi motorul şi demară. leşi în bulevard. 

— Merge bine... limuzina! se miră Viorel. 

— Ai crezut c-o să mă înham la ea? Ehei, zâmbi 
moşneagul, mai are o sută de armăsari - putere! 

Maşina goni spre „Cartierul verde”, făcând multe şi 
dificile viraje, apoi o coti pe o stradă îngustă şi se opri în 
poarta unei căsuțe cochete, îmbrăcată de jos până sus în 
iederă. 

— Napoleon! strigă profesorul, aplecându-şi capul pe 
fereastra maşinii. Se auzi un lătrat de dulău şi numaidecât 
apăra o dihanie enormă, neagră, cu urechi clăpăuge, 
scoasă parcă dintr-un film poliţist, care apăsă cu laba un 
buton fixat undeva pe grilaj. Poarta se deschise fără niciun 
zgomot Mut de uimire, băiatul salută câinele - portar în 
timp ce automobilul pătrunse într-o curte largă, pavată cu 
pietre albe, de râu. 

— Muşcă? arătă Viorel spre dulăul care-i urmă în 
grabă, lătrând cu disperare. 

— Wau-wau! Bow-wow! făcu bătrânul către animalul 
care-şi curmă „vorbăria” ca şi cum l-ar fi atins un bici. 

— Ce i-aţi spus? se interesă el. 

— Nimic. L-am imitat şi a înţeles că nu-mi încântă 
deloc auzul... 

— L-aţi imitat? 

Moş Axinte îi deschise portiera, îl ajută să coboare şi-l 
avertiză cu un gest pe Napoleon să se ţină deoparte. 

— Da... Ţi se pare curios pentru că „ham-ham” în 
germană sună Wauwau, iar în engleză Bow-wow. Urechea 
oamenilor percepe diferit anumite sunete. In Japonia, de 
pildă, şoarecele chiţăie „sue-ciue”, clopotele sună „ciang- 
ghiang”, iar ceasul, în loc de tic-tacul obişnuit nouă, face 
„keci-keci”! 

— Keci-keci! ... repetă Viorel. Dar „cucurigu”? întrebă 
el cu gândul la afurisitul de cocoş. 


17 


RACHETA ALBĂ 


— La germani sună „kikeriki”, la ruşi „kukareku”, iar 
la francezi „coc orie o”. Dar hai mai bine să spălăm 
costumul! 

Scoaseră apă dintr-o fântână adâncă şi întunecoasă, 
foarte, foarte veche. Cumpăna de lemn scotea un fel de 
şuierat. Pe lângă poarta ultramodernă, fântâna părea o 
piesă de muzeu. Contrastul acesta nu-i scăpă băiatului; îi 
găsi chiar un farmec deosebit. Soarele ardea acum 
puternic, cu tăria începutului de vară. Limpeziră hainele şi 
le agăţară de crengile unui măr pitic. Napoleon îi spiona de 
după o tufă de liliac, mişcând rar din coada lui scurtă. 

— Se pare - observă bătrânul - c-ar fi dispus să se 
joace cu tine, dar nu-l las pentru că nu te cunoaşte. Ochii 
băiatului se adumbriră şi moşul continuă repede, ca şi cum 
dulăul nici n-ar fi constituit o curiozitate a acestei ogrăzi: Ai 
să vezi în schimb o dresură de purici... 

— Purici? Lui Viorel nu-i veni să creadă. Glumiţi! 

— Dar ce ştii tu despre purici? 

— Că sunt nişte insecte care pişcă, poartă boli, fac 
rău omului şi animalelor! 

Bătrânul îşi mângâie mustata. 

— Că sunt campioni la sărituri ştiai? E singura vietate 
de pe glob care poate sări de trei sute de ori propria sa 
înălţime. Un om, înzestrat cu o astfel de posibilitate, ar 
ajunge pe Himalaia din câteva salturi. Se crede chiar că 
unele creaturi ale naturii posedă o substanţă miraculoasă, 
numită antigravitron, care le ajută să se opună gravitaţiei. 

Viorel, de obicei gata de-o vorbă de duh, rămase 
perplex. Dan, prietenul lui, şi-ar fi uitat de bună seamă gura 
căscată, dar el tăcu şi cugetă: „Formidabil e moşulică 
asta!” Intrară într-un mic salon, cu mobilă stil, mirosind a 
cărţi. Profesorul scoase la iveală o cutiuţă de argint din 
care... o da! îşi făcură apariţia „artiştii”: doi purici 
adevăraţi. Dresorul le şopti ceva şi puricii se apucară de zor 
să tragă după ei parcă un mic tun... Chiar tun era, pentru 
că bătrânul încărca cu penseta praf de puşcă şi-i dădu foc. 

Se produse o detunătură de care „bidivilnici nu se 
sinchisiră. Viorel îşi muşcă limba şi-l privi pe moş Axinte cu 
nişte ochi în care ar fi încăput toată mirarea lumii. Nu rosti 
decât un singur cuvânt: 

— Teribil! 

Bătu un ceasornic şi după ce sunetul melodios se 
stinse, gazda rosti solemn: 

—  Orologiul a bătut trei! Şi mai adăugă spre 
dezamăgirea băiatului: Spectacolul s-a terminat! 

Viorel îşi aminti de piesă, de celebra replică, repetată 
de atâtea ori de tatăl lui, inginerul Vela, când îi vestea 
vremea mesei şi, cu obişnuitul său spirit de contrazicere, 
spuse: 

— Numai că orologiile care bat au fost inventate cu o 
mie de ani după Cezar! 

Surpriza desenă pe chipul de patriarh al profesorului 
cute noi, prelungi şi adânci. Cârnul cu ochi căprui îi 
deşteptă brusc un interes aparte. După ce aşeză la loc cutia 
de argint cu „artiştii”, îl descusu: 

— Câţi ani ai? 

— Doisprezece... 

Moşul îşi petrecu degetele prin barbă stufoasă, apoi, 
cu un gest maşinal, îşi căută pipa. Dar n-o aprinse. 

— Şi ce vrei să te faci? 

Viorel îşi plecă ochii; nu-şi pusese niciodată 
întrebarea asta. Ce avea el să devină? Poate că era o taină 
a lui sau poate că nu era... Spuse la întâmplare: 

— Detectiv! 

Profesoral râse fără să vrea. 

— Am talent! protestă el, făcându-l pe moşneag să 
râdă de-a binelea. 

— Eu zic să te faci mai bine mâncător de clătite! îşi 
suflecă mânecile şi-şi atârnă un şort. Peste câteva minute 
ai să poţi dobori recordul mondial. 

Trecu alături, în bucătărie, fluierând vesel o melodie 
săltăreaţă. În mişcările lui, în întreaga sa înfăţişare Viorel 

surprinse ceva absolut tineresc şi se-nfioră. „Dacă e un 
spion care şi-a lipit anume barba asta grozavă? Şi eu m-am 
lăsat păcălit!” întâi se uită dacă nu era chip de fugit; era, 
numai că aşa, în chiloţi, nu-i venea la îndemână să străbată 
oraşul... Căută înjur un semn cât de cât suspect. Nu găsi 
nici piese care să aparţină unei staţii de radio - pirat, nici 
alte „corpuri delicte”. Se hotărî să-i smulgă pur şi simplu un 
fir de păr. Dacă proprietarul bărbii ţipa, însemna că era 
autentică. Intră în bucătărie unde mirosea deja a clătite. 
Bătrânul fluiera fără să bănuiască nimic, mânuind cu 
dibăcie instrumentele culinare. Deodată, băiatul prinse 
între degetele sale mai multe fire de păr alb - argintiu şi 
trase cât putu. Moş Axinte ţipă, ţipă ca şi cum şi-ar fi scăpat 
mâna în untură fierbinte. Viorel se îngrozi: 

— Voiam doar un fir... 

— Şi-ai luat cinci! făcu îmbufnat moşul. Şezi acolo şi 
înfulecă nişte clătite! 

Nu era o invitaţie, ci un ordin şi acclaşi glas autoritar 
care-l silise să urce în „limuzină”. Deşi jenat de gafa lui, 
Viorel nu rezistă tentaţiei de a ataca îmbietoarele clătite. 
Mâncară un timp tăcuţi, apoi bătrânul reluă ceva mai cald: 

— Pe lângă smocul de păr eu zic să te asiguri şi cu 
amprentele mele digitale şi cu amprentele buzelor... Da, 
da! Amprentele buzelor, lăsate pe un şerveţel, pot fi unui 
detectiv tot atât de folositoare. Niciun om, dacă vrei să ştii, 
nu are buzele identice cu ale altuia. Pe când părul... 
Compoziţia chimică a părului diferă de la individ la individ, 
dar aici se petrec şi coincidenţe; un caz la zece mii, dar se 
petrec. Moş Axinte se ridică în picioare şi privi pe fereastră. 
Mai mult chiar, continuă el, poţi lua şi amprentele lui 
Napoleon! Relieful pielii de pe vârful nasului reprezintă un 
semn individual la câini... 

Prins cu „mâţa-n sac”, băiatul încercă un ton cât mai 
glumeţ. 

— Nu... nu... Ar fi prea mult! Şi de altfel nici nu-s sigur 
că Napoleon ar fi la fel de amabil... 

Bătrânul tuşi în barbă şi tot acolo ascunse un zâmbet 
pe care „obrăznicătura” îl sesiză numaidecât. 

— V-a trecut supărarea, nu-i aşa? 

— De supărare nici vorbă! Deşi... la drept vorbind, nu- 
i prea plăcut să fii scalpat... 

Râseră amândoi. 

Curtea era inundată de lumina unui soare torid. Viorel 
îşi luă costumaşul. Dulăul, de după tufa de liliac, hămăi de 
câteva ori ca de „bun rămas”. 

— Te conduc puţin, se oferi gazda, să-ţi arăt o potecă 
ce te poate aduce aici, dacă ţii să continuăm discuţia 
despre sherlockholmism, în numai zece minute. 

Ocoliră căsuţa potopită de iederă şi ieşiră, printr-o 
livadă răcoroasă de nuci şi meri, la o potecă puţin umblată. 
În dreapta şi în stânga se întindea acum un lan de grâu. 
Clădirile oraşului, privite la o oarecare distanţă, păreau că 
se ridică direct din lan. 

— Bună recoltă vom avea, prinse iar glas moş Axinte 
şi urmă, mai mult pentru sine, nostalgic: Aş vrea să se 
secere grâul de douăsprezece ori pe an! De fapt, dacă stau 
să mă gândesc, pe glob se seceră mai în tot cursul anului... 
În ianuarie, în Australia şi în America de Nord; în iulie, în 
Europa Centrală; în august, în Canada... 

Viorel păşea egal, mărunt şi ascultă glasul plăcut 
timbrat al bătrânului. Deasupra spicelor îşi legănau petalele 
buchete mici de flori de mac... 

Capitolul Il 


Câte nu poate fi învăţat un corb 
aşa de inteligent ca Fantomas! 
GAZA 


Rămas singur, Viorel derulă în minte primele aventuri 
de vacanţă şi le găsi pe plac. Vara, cu soare mult, cu 
tainiţele podurilor imense, mirosind a lemn vechi şi a praf, 
cu misterioase semnale captate din eter, cu detectivi şi 
spioni, i se arătă înainte, deplină şi seducătoare. 

Ajunse într-o stradă nouă, cu blocuri proaspăt 
tencuite, şi se uită la ceas: „Zece minute!” Printre clădiri se 
vedea râul; ceva mai încolo linia şerpuită a sălciilor de pe 
Canalul Morii, tumul aurit al catedralei Sfântului Mihai; 
avusese dreptate bătrânul profesor! Cu maşina, ocolind 
mereu, ba pe un sens unic, ba pe altul, făcuseră aproape o 
jumătate de oră. Lui Viorel, moş Axinte nu-i păru deloc un 
bunic scos din cărţile cu poveşti. Dacă şi-ar fi tăiat barba 
stufoasă şi albă, poate că nici n-arăta atât de în vârstă. Ar fi 
putut să-i spună simplu: „Bădiţă Axinte”. Sau putea să-i 
propună direct: „Nu vrei să fim prieteni? Să ne jucăm 
împreună? Să urmărim spioni?” lar el ar fi răspuns: „Cum, 
n-ai observat că ne-am şi împrietenit? Îți voi fi cel mai 
devotat soldat, căpitane Viorel!” Băiatul surâse unui gând 
şi-şi scărpină vârful nasului. „Ah! Şi dacă mi-ar da şi cei doi 
purici dresați! Să le şoptesc din când în când: «Pişcă-l pe 
cutare, iar tu pişcă-l pe celălalt». Şi să-i văd tăvălindu-se de 
mâncărimi pe faimoşii bătăuşi ai clasei! Oho! Şi pe 
Napoleon l-aş lua, numai că s-ar supăra tata şi mai ales 
vecinul...” 

Călca în umbra blocurilor înalte, furat de sumedenie 
de gânduri, când, deodată, parcă alături şi totuşi departe, îi 
răsună în ureche întrebarea: „Şi ce vrei să te faci?” Niţel 
tulburat de aceste cuvinte monosilabice, prea indiscrete, 
făcu un „hm” care însemna: „Mai văd eu” sau „E timp 

destul”. Stradă se bifurcă; dădu colţul spre cartierul 
universitar, dar întrebarea se ţinu scai de el. „O să mă fac 
radiotelegrafist şi detectiv! Ba nu, detectiv și 
radiotelegrafist!” 

— Saluuut, căpitane! 

Era Găză, frăţiorul lui Dan. Căra ceva într-o sacoşă 
mare, mai mare ca el. 

— Încotro? 

— Îi duc haleală lui Fantomas. 

Fantomas era o cioară prăpădită, fără ochi, grasă cât 
o rață şi neagră de n-o vedeai când se pitea în fundul cuştii. 
Pasărea asta, pe care Dan o ţinea în loc de sperietoare de 
pisici, avea o singură calitate: ştia să latre cu glas dogit, 
întocmai ca un câine fără dinţi. Şi numai când vedea pisici, 
jivine pe care nu le putea suferi. 

— Mă Gâză, mă, îi spuse Viorel, după ce merseră 
câtva alături, ce-ar fi să vopsiți voi cioara aia? Aţi da-o 
drept pupăză! 

Gâză îşi trase nasul şi-şi iuți paşii. Pesemne că mai 
auzise povestea cu cioara vopsită. Viorel abia se ţinu după 
el. 


— Aşteaptă să mă descalţ, c-avem acelaşi drum... 

Băieţelul se opri şi începu să se descalţe şi el. 
Îndesară sandalele în sacoşă. Unul luă o toartă, iar celălalt 
alta. Asfaltul era cald. Câţiva curioşi se uitară după el. 

— Ne văd oamenii mari... 

— Şi? Tu crezi că ei n-ar umbla desculți dacă n-ar fi 
caraghioşi? 

Îşi făcură apariţia în curtea unde Dan muştruluia 
„pensionarul” chior, ameninţându-l cu împăierea dacă nu 
se cuminţea. 

— Hei, Fantomas! lar mi-ai supărat prietenul! strigă 
vesel Viorel, vrând, de fapt, să-l salute pe bunul său coleg. 

— Viorel! se bucură bondocul. Ai fost bolnav? 

— Eu? De ce? 

— Te-am zărit din autobuz; ieşeai dintr-o farmacie... 

— Şi dacă ieşeam dintr-un cimitir, mă credeai mort? 

Fantomas clipi şiret din unicul lui ochi sănătos, rotund 
ca un bănuţ. 

— Prostul! 

Dan păli; se uită la Gâză, apoi la Viorel. Nu, altcineva 
trebuia să fi fost... Îşi roti privirea, rosti: „Care eşti, mă?” 
dar nu se întoarse decât un vag ecou. 

— Mi s-apărut.. Îngăimă el. 

— Poate că cioara ta a vorbit, îndrăzni Găză să spună 
şi Viorel îl aprobă: 

— Da - da! Cioara te-a făcut... pr... 

— Intâi că nu e cioară, e corb! îl întrerupse Dan, şi 
chiar dacă ar fi fost cioară, tot n-ar fi putut vorbi. Cine a 
auzit de ciori vorbitoare? De papagali, de gaiţe, de... 

— Minte! se agită Fantomas în cuşca lui şi băieţii 
rămaseră trăsniţi; corbul nu-şi deschisese bine clonţul şi 
sunetul năvălise din guşă puternic, bărbătesc, cu timbru 
grav. Sau a fost o iluzie acustică? Să fi fost cu toţii martorii 
unui curios fenomen acustic? îi dădură de mâncare şi, după 
ce pasărea se sătură, îl îndemnară să mai spună ceva. 
Zadarnic. Făcu doar un „crah” ameninţător. 

— Ştiţi la ce mă gândesc? Să-l căutăm pe moş Axinte! 

— Cine-i... moşul? 

— Ei „cine-i!” O să-l cunoşti... 

— Ce să umblăm după moşi şi după babe?! se voi 
spiritual Dan. Ne putem uita în „Lumea animalelor!” 
Trebuie să scrie acolo dacă pot deprinde şi corbii vorbirea 
omenească... 

Ideea bondocului era mai practică şi Viorel tăcu. Îi 
înflori doar un surâs superior în colţul gurii: „O să afli tu ce 
fel de om e moş Axinte!” Şi, în sinea lui, se hotărî să nu-i 
dezvăluie nimic din peripeţiile de peste zi. 

Gâză aduse în fugă uriaşul volum al lui Brehm şi 
căutară la genul Corvus. 

— „Corbul, citi Dan cu glas tare, este cel mai mare şi 
mai frumos dintre corvide...” 

— Citeşte în altă parte, ceru Viorel, că ăsta-i urât! 

— Urât, da-i corb, îl apără stăpânu-său. Dar ce, 
printre oameni parcă nu sunt şi frumoşi, şi urâţi? 

Gâză, mândru că fratele său îşi înfrunta căpitanul cu 
replici atât de „tari”, chicoti subţire, ca un şoricel japonez: 
„Sue-ciue”. 

— Eşti urât? i se adresă lui Fantomas. 

— Na-ţi-o bună! râse Dan. Parcă tu recunoşti că eşti 
mucos? 

— Nu-s! sări ca ars Gâză. 

— Păi ce spuneam? 

— Citeşte mai departe! le curmă cearta Viorel. 

Dan citi: 

— „... Corbul întrece orice vultur în rapiditate şi 
agilitate. Pe sol păşeşte cu o demnitate comică. Unele 
exemplare tinere, ţinute în captivitateec... se îmblânzesc 
uşor şi pronunţă cuvinte fără a li se aplica vreo operaţie 
chirurgicală!!!” 

Descoperirea că o pasăre dintre cele mai comune 
poate vorbi cu glas omenesc îi impresionă grozav. 

— Fantomas! se entuziasmă Viorel. Alei, tu, 
spurcăciune neagră! Noi te confundam cu o rață oarecare şi 
când colo... erai o lebădă! 

— Să-l lăsăm pe-afară, să vedem cum păşeşte! 
propuse Gâză. 

— Nu, că va fugi! protestă frate-său. 

Viorel, la care imaginaţia lucra repede, făcu pe loc din 
Fantomas „agent secret”, „curier special”, „operator radio” 

. îşi spuse c-ar putea institui un serviciu permanent de 
apel audio pe care corbul l-ar deservi excelent. „N-ar trebui 
să rostească, la apariţia semnalului optic, decât.. Aici staţia 
X..!” Problema dresajului, câtă vreme ştia să vorbească, i 
se păru ca şi rezolvată. 

— Mare noroc avem, mă Dane, mă! Mare noroc! 
Fantomas vorbeşte! 

— Pe naiba! pufni bondocul, spre stupefacţia lui 
Viorel. Dacă poate să vorbească, înseamnă că şi 
gândeşte... 

— Şi ce vezi rău în asta? îl vom putea dresa mai uşor. 
„Fantomas agent secret”, ce zici? Sună bine, nu? 

— Sună-nu-sună, nu-mi convine se încăpăţână el. 
Când începe să gândească... 

— Nu te speria, mă, că savant n-ajunge! îşi linişti 
prietenul, dar acesta îi tot dădu înainte: 

— Nu-i a bună şi pace! 

— Ştiu eu de ce ţi-e frică! interveni Gâză. 

— Tu să taci! 

— Nu tac! Nu tac, nu tac, nu tac! ţopăi băieţelul 
ofensat de apostrofarea prea vehementă. Te temi c-o să 
tipe „Minte!” când îi spui mamei c-ai cheltuit banii pe cărţi 
şi nu pe îngheţată! 

Dan se făcu roşu. _ 

— Să nu-l crezi, căpitane. Ingheţată cumpăr 
totdeauna din economii. Şi abătu firul discuţiei: Poate-i mai 
potrivit pentru jocul nostru de-a spionajul un câine... 

— Cine n-avem; doar dacă-l cumpărăm pe 
Napoleon... 

Bondocul se cruci: 

— Bine că nu-l cumpărăm pe Nabucodonosor! 

Viorel renunţă la dispută. N-avea chef să-şi strice 
ziua, prima zi de vacanţă, cu o ceartă. Şi-apoi mai ştia că 
bondocului, când îi „bubuia mintea”, degeaba-i spuneai 
ceva, că tot cu ale lui rămânea. Oftă: 

— Dacă Fantomas ar fi al meu! 

Dan parcă atât aşteptă. 

— Ţi-l împrumut! 

— Mulţam! Îl vreau de tot. 

Gâză strigă neliniştit: 

— Nu-l da! Să nu-l dai, Dane, că deschidem cu el un 
circ. Eu o să fac reclamă: „Veniţi la minunea secolului!” iar 

tu o să prezinţi programul. Câte nu poate învăţa un corb 
aşa de inteligent ca Fantomas!? 

Dan îşi umezi buzele; spiritul descurcăreţ al puştiului 
îi plăcu. Cumpăni ce cumpăni lucrurile: 

— Ne-e! Nu ţine. Să ne transformăm în saltimbanci? 
În clovni? 

Viorel îi simţi hotărârea. 

— Schimbă-l, îl îndemnă. Îţi dau pe el casetofonul, 
mai spuse cu indiferenţă prefăcută, ştiind prea bine că Dan 
îşi dorea unul, dar n-avea curajul să şi-l construiască singur, 
deşi s-ar fi priceput. 

— Chiar îmi dai casetofonul? 

— Chiar. 

— MI-I dai? 

— ŢI-l dau. 

— De tot? 

— De tot. 

— Vreau casetofonul! o întoarse Găză la auzul unor 
asemenea tranzacţii. 

Cu toate că târgul era ca şi încheiat, câtă vreme şi 
Gâză vota „pentru”, Viorel mai depuse un argument: 

— Casetofonul spune exact ce vrei tu şi pe deasupra 
nu cere nici de mâncare... 

Râseră cu poftă. 

— Fie, căpitane! 

„Bună afacere am făcut!” triumfă Viorel fără să se 
gândească la preţul „afacerii”, niţel cam pipărat, căci, 
oricât de inteligentă, cioara tot cioară rămânea şi încă una 
chioară. Nici la felul în care va fi primit noul locatar acasă 
nu se gândise. Dacă se apuca pasărea de tărăboi? De spus 
vrute şi nevrute? Un lucru îl preocupa: dresarea ei cât mai 
grabnică. Avea, în scurt timp, să-i prezinte lui moş Axinte 
un dresaj de înaltă şcoală. „Fantomas, operator al staţiei de 
radio X!” Îl şi vedea în misiuni speciale, ultrasecrete... 

„N-ar trebui să-l consult întâi pe bătrânul profesor? 
Poate că tocmai lui trebuie să-i cer sprijinul... Nu, încă nu!” 

Dan scoase corbul din cuşcă şi-l vâri în sacoşă. 

— Hai, Gâză, după casetofon! 

Soarele coborâse mult şi incendia pădurile Floreştiior, 
care păreau o mare de spumă roşie. 

Străzile oraşului vuiau; animația de după - amiază 
cunoştea culminaţia ei obişnuită. La o intersecţie, Dan arătă 
o camionetă care trecea pe roşu. Ţâşni, în acelaşi timp, şi 
fluierul poliţistului, strident şi lung. 

— Veniţi să vedem cum îl amendează pe şofer! se 
bucură prosteşte Găză. 

Şi fugiră toţi trei să se „distreze” de necazul altuia, 
nebănuind că intrau de bunăvoie în gura lupului. Din sacoşa 
lui Dan ieşi deodată un fluierat neobişnuit de sonor, foarte 
asemănător cu al poliţistului, şi câteva maşini, care 
demaraseră brusc la schimbarea semaforului, frânară 
ţiuind. In câteva secunde intersecţia se blocă; o mulţime de 
motoare  duduiră în relanti, în vreme ce sergentul, 
exasperat, încerca să degajeze circulaţia. 

— S-o ştergem! şopti Viorel, văzând că se îngroaşă 
gluma. 

Fantomas, după ce le făcuse figura, tăcea acum chitic 
în fundul sacoşei. 

— Haideţi! spuse şi bondocul, năduşit de spaimă. 

Numai că omul ordinii îi observă: 

— Staţi pe loc! îi somă sever, şi Dan se făcu alb. Cu 
dumneavoastră am o vorbă... Şi, reuşind, în sfârşit, să 
descâlcească ghemăraia maşinilor, le ceru: Fluierasul 
vostru, băieţi! mai repede! Şolticăriile de felul asta pot 
costa vieţi, ce ştiţi voi! 

— Nene, începu calm Viorel, vă dau cuvântul meu că 
n-am fluierat. 

Polițistul îşi mută privirea către cei doi fraţi. Îl întrebă 
pe Dan: 

— Unde locuieşti? 

— Cu... fratele meu, bolborosi el, ştergându-şi ceafa 
transpirată. 

— Dar fratele tău unde stă? 

— Cu mine, pufai bondocul. 

Lui Viorel i se făcu milă de prietenul său şi-l apără 
hotărât: 

— V-am dat cuvântul că n-am fluierat! ... 

— Careva din voi are totuşi un fluier! 

— Niciunul, vă jur! 

Omul rămase descumpănit. 

— Dar cine? Cine, mă rog, putea să fluiere atât de 
tare şi atât de aproape de voi? În spate nu venea nimeni, c- 
aţi fugit de-a curmezişul... 

— Nu ne faceţi nimic dacă vă spunem? vorbi iar 
Viorel. 

— Nimic. 

— Fantomas a fluierat. 

— Hait, că-ntreceţi măsura! se burzului subofiţerul. 
Vreţi să mă duceţi! Pe al patrulea dintre voi eu, unul, nu l- 
am văzut. Câţi ani are şi unde locuieşte ala... cum îi spune? 

Gâză râse primul. Apoi râseră toţi trei, de se sprijiniră 
unul de altul să nu se prăvălească pe caldarâm. 

— Valea! Valea de-aici! se supără omul ordinii, 
nepricepând de ce râdeau ştrengarii. 

Băieţii nu aşteptară o nouă invitaţie. Se pierdură în 
furnicarul străzii. Peste oraş plutea lumina portocalie a 
apusului. Pe portativul arterelor de circulaţie se înscriau 
aceleaşi note înalte, de simfonie cotidiană, iar Viorel simţea 
că păşea, într-adevăr, în mult visată vacanţă mare. 

Capitolul Ill 


— Atunci, te angajez detectiv 
particular! De acord? 
MOŞ AXINTE 


„Căpitănia” avea acum un „funcţionar” permanent 
Grav şi ţanţoş. „Fantomas cutreiera tot podul: se vedea cât 
colo că era împăcat cu noua lui situaţie. Penele de pe aripi, 
de un negru intens, căpătaseră reflexe violete, vineţii şi 
verzi. Se îmblânzise mult, devenise chiar prietenos, numai 
că se încăpăţâna să tacă. Dan râdea: „L-ai vrut, ţine-l, 
căpitane!”. Şi Viorel îl ţinea, îl hrănea... În răstimpuri îl 
supunea la chinuitoare lecţii de dresaj, după care stătea să 
recepţioneze semnale Morse. Corbul îl urmărea, cu atenţia 
încordată, fără să clipească minute în şir. Părea că înţelege, 
dar de vorbit, nimic, pământ! Zbura din când în când pe 
marginea gemuleţului dinspre curte şi lătra după pisici, 
momente de panică pentru Viorel, care n-ar fi vrut să se 
afle despre existenţa noului „locatar”, din pricina gurii lui 
Terentie Şchiopul. Pacea dintre ei se stricase din ziua în 
care-i spusese: „Nene, matale vii întotdeauna acasă pe 
jumătate beat!” Şi asta de faţă cu lume, cu oameni! 
Vecinul, mai în glumă, mai în serios, se justificase: „Ce să 
fac dacă n-am bani să mă-mbăt pe de-a-ntregul!” Dar pe 
băiat nu-l mai „văzu” şi, cum găsea prilejul, hop cu pâra. 
Noroc că vila avea trei poduri şi cel mai mare, de sub turn, 
era în exclusivitate al lor. Altfel, beţivul ar fi găsit o mie de 
motive să urce, şontâc-şontâc, după copii şi poate că le-ar fi 
făcut cioara friptă! 

— Uite ce-i, Fantomas, îi spuse băiatul, după ce 
rămase numai cu corbul, eu m-am cam săturat de mofturile 
tale. Dacă nu vorbeşti... nu, nu te împăiez, cum vroia Dan, 
ci... te schimb pe doi purici graşi! 

— Prostul! ţipă corbul. 

— Hai, c-ai început-o bine! tresări fericit dresorul, de 
parcă niciodată nu auzise un cuvant mai delicat. „Hmmm ... 
E totusi un succes”. Cum te cheama Fantomas? 

— Fantomas - Fantomas! repetă pasătea şi Viorel nu- 
şi mai încăpu în piele de bucurie 

— Mai trebuie să mă faci mincinos şi-s mulţumit de 
tine pe ziua de astazi, rase baiatul. De altul nici n-o să 
greşeşti prea mult, cioroiule! Hai, spune că stăpânul tău 
minte!.. 

— Mintel Minte! Minte.!... 

— Stoop! Corbul tăcu şi clipi des din ochiul său bun. 
Nu crezi că Ajunge? 

Viorel era însă cât se poate de încântat. Jubilă de-a 
dreptul. Îi servi porţia meritată de carne, apoi îl vâri într-un 
sac de piaţă şi cobori în curte. Nimeni. Doar Gigi-Balamuc 
îşi pieptăna cu ciocul cele trei pene rămase dintr-o fostă 
coadă mândră de cocoş. 

— Cocorico! Kikeriki ironiză el şi se topi pe după 
poartă. 

Pe drum, se gândi insistent la puricii lui moş Axinte. l- 
ar fi obţinut pentru un corb vorbitor. „Magnetofonul pentru 
doi purici” se întrebă, ignorând târgul cu Dan. „Dacă le vine 
în cap să sară, nu trei sute de ori înălţimea lor, ci numai de 
trei sau de treizeci de ori?! Nu-i mai văd!” Scutură puricii 
din minte şi rămase doar cu hotărârea de a face cu bătrânul 
o „asociaţie de dresat animale şi păsări pentru misiuni 
secrete”. Auzi glasul acela cu timbru cald: „Şi ce vrei să te 
faci?” „Dresor!” Auzi şi râsul lui înecat şi-l văzu trecându-şi 
degetele prin barbă. „Poate că nici nu-i o meserie de 
lepădat!” se apără băiatul, lungind paşii. 

Trecu prin parcul municipal, pe scurtătura obişnuită, 
printre sălciile pletoase şi cercetă cu privirea malurile 
Canalului Morii. „Fordul” lipsea. Se interesă la nelipsiţii 
pescari amatori. „Profesorul? A fost... Îl poţi găsi la 
magazinul  filatelic. Dacă nu e acolo, e la clubul 
inventatorilor şi dacă nu-i nici acolo, e la Casa 

Universitarilor. Îl mai poţi găsi la Centru de cercetări 
biologice, la Institutul Politehnic şi câteodată pe câmpul de 
lângă aeroport unde înalţă nişte zmeie uriaşe...”. Un alt 


pescar amator Întări: „L-am văzut cu zmeul, dar îl poţi găsi 
deseară acasă”. Până „deseară” mai era, şi Viorel ardea de 
nerăbdare să se grozăvească niţeluş cu corbul. Pe urmă ... 
poate că mai afla câte ceva din arta dresajului! Ca să nu 
mai spună bondocul de Dan: „L-ai vrut, ţine-l, căpitane!” 

— Ce zici, Fantomică, îl alintă el pe cioroi, mergem la 
aeroport? Corbul făcu un „crah”. La aeoroport, sigur! 

In autobuz ... o înghesuială nemaipomenită. Viorel nu 
mai ştiu cum să-l ţină pe Fantomas să nu fie strivit. Îi şopti: 
„Dacă te mişti în sac, mă supăr foc!” Şi numaidecât, ca 
trăsnit, corbul se apucă să strige: 

— Foooc! 

Şoferul crezu că-i arde maşina şi puse o frână de şi 
făcu grămadă pasagerii. Sacul zbură din mâna lui Viorel şi 
căzu sub o bancă. Fantomas nu se lăsă nici acolo: 

— Prostul! Minte! ţipă întruna, de se luară oamenii, 
din pricina lui, la ceartă. 

Când, în sfârşit, se lămuriră că nu era vorba de niciun 
foc şi Viorel reuşi să reintre în posesia sacului buclucaş, 
autobuzul se golise pe jumătate. Băiatul se aşeză pe locul 
care fusese, cândva, al taxatoarei - acum se călătorea cu 
tichete - şi după ce maşina îşi reluă cursa întoarse pe 
neobservate tăbliţa cu numărul liniei. În staţiile următoare 
nu mai urcă nimeni, căci pe verso scria: „Se retrage”. 
Răsuflă uşurat. Cugetă: „Omul învaţă să vorbească în 
numai doi-trei ani, dar, cum spunea tată, nu-i ajunge o 
viaţă să înveţe să tacă. Mă tem că aşa e şi cu corbul. O să- 
mi fie, pare-se, de-acum, mai dificil să-l fac să-şi ţină 
pliscul”. 

La aeroport, băgă de seamă că singurul pasager care 
mai trebuia să coboare era el; întoarse tăbliţa la loc şi 
scrută cerul, dar nu zări niciun zmeu. „Cum o să se joace un 
om în toată firea cu zmeie? Şi-au râs de mine lansetarii!” 

Ce-i drept, i-ar fi plăcut să ţină în mână sfoara unui zmeu 
uriaş, care să urce sus, sus de tot, încât să se vadă ca o 
libelulă. Urmări decolarea unui avion, cu nostalgia 
călătoriilor îndepărtate. Apoi, departe de pistă, pe linia 
orizontului, observă o mogâldeaţă neagră. Era... „limuzina” 
profesorului. Sări într-un picior de aşa noroc. Sacul de piaţă, 
cu preţiosul conţinut, flutură în urma lui. Mai gâfâia încă de 
efortul alergării când moş Axinte, care trebăluia la 
carburatorul „Fordului”, îl recunoscu. 

— Aha, detectivul! 

— Prostul! o trânti corbul, hodoronc-tronc, şi băiatul 
simţi o sfârşeală. 

— Fain început! mormăi bătrânul în barbă. Continuă-ţi 
discursul! 

— Eu n-am spus nimic nene! Fantomas a vorbit... 

Moşneagul îşi şterse mâinile. Spusse: 

— Sherlock Holmes nu umbla cu casetofoane la el! 

Şi-i deschise, cu un gest rapid, sacul. Dădu cu ochii 
de corb şi se dumiri. A... ai un papagal negru! 

— E corb, spuse fudul Viorel Dacă vreţi, ne putem 
asocia... şi-i sticliră ochii mari şi căprui. 

Bătrânul îşi căută pipa. Propunerea păru să-i surâdă şi 
băiatul reluă cu mai mult curaj: 

— Să facem o asociaţie de înaltă dresură pentru 
folosirea animalelor şi păsărilor în misiuni speciale! 

Subliniase ultimele cuvinte cu un aer misterios şi 
profesorului nu-i rezistă un zâmbet. 

— Poate că n-ar fi prima asociaţie de acest fel din 
lume... Originalii americani din Visconsin au înfiinţat ceva şi 
mai şi: un club al scuipătorilor de seminţe! De pepeni... Au 
organizat chiar şi un concurs mondial pe care l-a câştigat 
un băiat, de care au scris toate ziarele. Dar pe aici nu se 
cultivă pepeni... Să încercăm cu bostani? Viorel se 
posomorî. Aaaa... facem un maraton al plânsului! Ştii care-i 
recordul absolut? Patru ore de plâns în şir, fără substanţe 
lacrimogene! 

„Veninoasă limbă are moşul!” îşi spuse băiatul şi 
încercă să-şi păstreze stăpânirea de sine. „Trebuie să-l 
câştig de partea mea”. li mărturisi: 

— Eu sunt căpitanul staţiei de radio X... 

— Aşa?! 

— Toţi radioamatorii din oraş îmi cunosc indicativul! 
se mai lăudă, convins că-l va da gata. 

— Aşa?! Deci nu eşti numai... Vroi să spună 
„detectiv”. Rămase pe gânduri, lovindu-şi, pe rând, 
degetele de coada pipei. Şi-ai interceptat vreun mesaj? 
Urmăreşti pe cineva? Vreun spion? 

Viorel tăcu. Făcu un gest şovăielnic de „nu”. 

— Atunci... te angajez detectiv particular! De acord? 
Eu urmăresc... 

— Chiar? 

— Chiar! 

Un turboreactor zbură cu zgomot spre zona pistelor 
de aterizare. Băiatul oftă. Vorbi tare, ca să fie auzit: 

— Pot să-l iau şi pe „soldatul” meu, Dan?! 

— Ai şi un soldat?! 

— E un băiat de încredere, îl asigură „detectivul” 
proaspăt angajat, după ce zgomotul se potoli. 

— Aşa se schimbă lucrurile... Şi, după o pauză: Ce 
bătaie are staţia voastră? 

— Cinci kilometri. 

— Cam puţin! Uite, cu un zmeu, poţi mări bătaia 
staţiei de câteva ori. Bineînţeles, pe timp bun. Scoase din 
portbagaj un zmeu de hârtie. Era legat de un fir foarte 
subţire, ca de borangic, dar rezistent. Firul ieşea dintr-o 
mulinetă pescărească şi un mic contor indica numărul 
metrilor scurşi. 

Viorel înţelese imediat ideea. 

— Inlocuind aţa cu un fir de argint sau de aluminiu? 

— Exact! îl studie pe băiat; avea căutătura ageră a 
unui om de ştiinţă. Se pare, căpitane Viorel, c-o s-ajungem 
la un numitor comun. Şi continuă ca şi cum ar fi vorbit cu 

sine însuşi: Detectivul trebuie să fie un bun tehnician, un 
cercetător. În radiofonie şi radiotelegrafie antena înseamnă 
foarte mult. Cândva s-au transmis nişte date secrete în 
străinătate (Viorel deveni extrem, extrem de atent), iar cei 
bănuiţi au fost achitaţi din lipsă de probe, adică staţia de 
emisie care s-a găsit asupra lor era pur şi simplu o jucărie... 
Şi acum emisiile lor continuă! ... 

— Folosesc un zmeu drept antenă? 

„li fuge bine mintea”, gândi moşul. Spuse: 

— E o ipoteză a mea. Deocamdată nu am reuşit să-l 
ridic mai sus de o sută douăzeci şi trei de metri, ori ei, ca să 
poată emite peste graniţă cu „jucăria”, au nevoie de o 
antenă de cel puţin patru sute de metri, în condiţiile unui 
calm atmosferic. 

— Interesant! exclamă băiatul. Îmi dai voie, nene, să 
încerc eu? 

— Dă-i drumul! 

Viorel o luă la goană şi zmeul, în urma lui, prinse 
treptat înălţime. Lăsă apoi curenţii ascendenți să-şi facă 
datoria. Contorul înregistra metrajul: 100, 120, 130, 140... 
Strigă sufocat de emoție: 

— L-am ridicat la o sută patruzeci! Ba mai mult: o 
sută cincizeci! Acum e la o sută şaptezeci! Şi mai urcă! 

— Bravo! îl lăudă moş Axinte. Înseamnă că am spart 
bariera curentului care vine de pe Someş. Şi după ce 
calculă ceva mintal, adăugă: Va trebui să notaţi toate 
semnalele suspecte, să urmăriţi zmeiele copiilor din oraş şi 
să-mi aduceţi, la analiză, eşantioane din aţele de care sunt 
legate... 

— Credeţi că spionii s-ar putea folosi de copii fără ca 
aceştia să ştie ceva? Da? 

— E suficient să li se dăruiască o „aţă” 
lungă... 

— Pricep. Antena ar acţiona prin inducţie. 

Zmeul, în tăriile cerului albastru, uşor pătat cu nori 
lăptoşi, părea o minunată libelulă. 


cât mai 

— Am atins aproape două sute de metri! se bucură 
profesorul, verificând contorul. Poate altădată să reuşim 
mai mult... 

— Vom reuşi! 

— Minte! ... izbucni nespus de puternic Fantomas din 
sacul în care fusese uitat. 

— Pfâii, că necioplit mai eşti! îl admonestă Viorel şi, 
întorcându-se către noul său tovarăş de acţiuni îndrăzneţe 
şi de aventuri, explică: Are nevoie de o educaţie aleasă... 
Hm! ... Am putea atârna de el un tranzistor minuscul şi ne- 
ar capta semnale de oriunde. Aaa... Am putea chiar să-l 
trimitem cu un fir la mari înălţimi! 

— Vei fi un bun detectiv! îl lăudă iar bătrânul, dar mai 
curând ar fi vrut să spună: „Vei fi un excelent inginer, un 
inventator”. Să coborâm zmeul şi să vedem ce poate 
papagalul negru... 

„Papagalul negru!” repetă băiatul. Nu-i sună urât, 
poate că-i şi plăcu acest nume cu o aromă exotică. 

După ce aşeză zmeul la loc, în portbagaj, profesoral îl 
scutură pe Fantomas din sac în maşină, având grijă să 
ridice geamurile. 

— Eşti urât şi, pe deasupra, şi chior, constată 
bătrânul, la care corbul făcu un „crah” ameninţător. Nu-i 
plac epitetele mele! 

— Spune că eşti frumos! interveni stăpânu-său. 

— Frumos! confirmă pasărea. 

— Papagalule! râse moş Axinte. 

— Papagalule! îl îngână corbul. 

— Dacă te iei cu asta, se amuză moşneagul, nu mai 
termini. Cândva, pe front, am dresat o coţofană. Culegea 
cartuşe din tranşeele inamice şi ni le aducea nouă. Păsările 
mari, în unele cazuri şi cele mici, cum e banală vrabie de pe 
toate gardurile, pot fi îmblânzite şi dresate fără prea mare 
bătaie de cap. In acest Fantomas e o „stofă” de calitate... 

— Deci poate fi dresat? Când începem? 

— Când terminăm! El a ieşit din grădiniţă şi chiar din 
clasa întâia. Mai corect ar fi să-ţi desăvârşeşti singur 
„opera” ... Şi-i destăinui câteva „secrete” ale dresării. Ştii, 
foamea este mama inteligenţei şi a iscusimii animalelor şi 
păsărilor. Şi frica! Cum crezi că sunt învăţaţi urşii să 
danseze? De dragul muzicii? Li se pun tăciuni sub picioare 
şi se bate toba. Sunt suficiente câteva „şedinţe” dintr-astea 
ca ursul să danseze mai departe la simpla bătaie a tobei... 

— Dar şeipii? întrebă curios Viorel, şerpii nu pot fi 
fermecaţi de muzica îmblânzitorului? 

Profesoral râse, scuturându-şi barba uriaşă. 

— Şerpii sunt complet surzi! Ca şi muştele, care sunt 
lipsite de organe auditive. Şarpele îşi găseşte victima pe 
întuneric nu după auz, cum cred unii, ci cu ajutorai unui 
organ sensibil la razele infraroşii. El poate simţi, de la zece 
metri, o diferenţă de temperatură egală cu a mia parte 
dintr-un grad. Il văzu pe băiat cu ochii lui mari, căprui, în 
care încăpea toată mirarea lumii, suspinând, şi-şi spuse că 
e timpul să încheie „lecţia”. Pomi motorul şi, o clipă mai 
târziu, demară în direcţia şoselei de dincolo de aeroport. 
Corbului îi veni cheful să facă pe agentul de circulaţie şi 
imită, ca şi atunci, în intersecţie, fluierul poliţistului. Luat 
prin surprindere, moşul frână. 

— V-a păcălit! 

— Deh, din papagal, iată-l şi... era să-i zic pe nume! 
... pufni profesoral, neştiind dacă trebuia să râdă, sau să-şi 
certe poznaşul pasager. 

leşiră pe şoseaua naţională şi o luară în viteză spre 
oraş. Opriră doar pentru câteva minute la bariera de cale 
ferată, timp în care Viorel făcu lectura unei inscripţii 
nostime. Peste un panou, cu o reclamă de asigurare, cineva 
scrisese cu cretă: „Conducători auto! Dacă veţi depăşi în 
oraşul nostru 60 de kilometri pe oră, veţi face cunoştinţă cu 
drăgălaşele noastre polițiste cu chitanţiere de amenzi. Dacă 
acul  vitezometrului va atinge cifra 80, veţi avea 
posibilitatea să cunoaşteţi vestitele noastre clinici 

universitare. lar dacă veţi circula cu suta, o să aveţi toate 
şansele să vă odihniţi în pitorescul nostru cimitir!” Viorel 
chicoti de parcă ar fi fost coautorul acestei nostimade. 

Trecu un accelerat, ţăcânind zgomotos, şi bariera se 
ridică. 

Panorama oraşului se deschise în faţă, albă şi 
fastuoasă. Porniră. Autostrada, stropită proaspăt, reflecta 
comic siluetele clădirilor, copacilor, maşinilor, în goana lor 
frenetică. 

— Ne-am înţeles deci, căpitane Viorel? 

Se uită la bătrânul aşezat la volan cu demnitate de 
patriarh; pentru a doua oară îl făcuse „căpitan” şi se simţi 
mândru. 

— Dăm noi de spioni, moş Axinte! 

Profesorul îşi luă o mână de pe volan şi-şi trecu 
degetele prin barbă. 

— Trebuie! ... 

„„„Pe neaşteptate. vui cunoscutul 
semnal din limbajul universal al 
radiotelegrafiştiior: 

„Atenţțiune! transmit!” 


Viorel se închise în „căpitănie” plin de importanţa 
primei lui misiuni.. cu adevărat secrete, şi, asistat de 
curiosul său „agent”, adică de „papagalul negru”, cum îl 
botezase moş Axinte, scrise o nouă filă din jurnalul staţiei 
de radio X. „Victorie! De trei ori victorie! Tăticul meu a fost 
foarte înţelept când mi-a spus că cea mai mare minune 
este să crezi că poţi face una, că restul vine de la sine. Azi 
am făcut o minune: l-am convins pe domnul Antifer 
(numele conspirativ al profesorului Axinte) să colaboreze cu 
noi; mai mult, să ne încredinţeze misiunea XL-20. Nu ştiu 
dacă «restul» va merge ca pe roate, dar minunea minunilor 
s-a înfăptuit. Detectivii particulari, căpitan Viorel şi soldat 
de legătură Dan, împreună cu agentul special Fantomas, au 
acum de împlinit o sarcină concretă!” Puse data, semnătura 
şi reciti îngândurat fiecare cuvânt. Poate că Dan avea să-l 
întâmpine iar cu „Ce să umblăm după moşi şi după babe!” 
şi o să compromită toată acţiunea... Ori poate că cioara 
avea să-şi continue mofturile papagaliceşti... „Hotărât 
lucru, voi merge înainte!” 

Jos, în curte, se auziră paşi, vorbe schimbate; trase cu 
urechea. 

— Băiatul dumneavoastră a închis în pod un câine 
care tot urlă! reclamă cu voce zgâriată Terentie Şchiopul, 
exagerând ca întotdeauna. 

— Viorel! răsună glasul tatălui său, cu inflexiuni care 
nu vesteau nimic bun. 

— Sunt aici! 

— Am aflat că ţii acolo un câine, aşa că te invit să-l 
cobori imediat! 

— Nu e niciun câine aici. 

— Sigur? 

— Îţi dau cuvântul meu! 

Nu apucă să termine bine, că lui Fantomas îi veniră 
drăcii pe limbă: 

— Minte! strigă corbul cu o voce la fel de răguşită ca 
şi a pârâciosului de vecin care auzea orice în afara 
veşnicelor „cocorico” şi „kikeriki” ale lui Gigi-Balamuc. 

Inginerul, om calm, care-şi ieşea rar din pepeni, ridică 
deodată tonul la chefliu: 

— Să nu-l jigniţi pe băiat. Şi-a dat cuvântul! Aşa că... 
pardon! 

Terentie se bâlbâi rău: 

— Matale... matale... om cu carte să... 

Viorel simţi unda produsă de uşa trântită de tatăl său 
şi socoti că nu se cuvenea să-l necăjească. Lăsă baltă toate 
şi cobori fără să mai aştepte să-l mai aştepte pe Dan, care 
întârzia să-şi preia „schimbul”. 

— N-aş dori să-mi spui că m-ai minţit, începu într-un 
târziu, tatăl său. 

Se lăsă o tăcere lungă. Băiatul îşi lipi nasul de geam, 
cu un aer de vinovăţie, şi urmări jocul vrăbiilor din grădiniţa 
cu flori. O pisică mare, tărcată, se ivi pe gard, pândind 
lacomă micile şi gureşele vrăbiuţe. „Dacă pe asta o vede 
Fantomas... va începe să latre”. 

— Îmi ascunzi ceva? 

— Ştii, tăticule, nenea Terentie a auzit într-adevăr 
ceva... recunoscu băiatul. Dar, de fapt, a lătrat o cioară! 

Inginerul zâmbi. 

— Vopsită, nu? 

— Nu-i vopsită, dă-i cioară! 

Zâmbetul cuprinse toţi muşchii feţei inginerului. „E 
glumet puştiul meu”, gândi şi, fericit că Viorel nu-i înşela 
încrederea, spuse aparte: 

— Să mi te facă mincinos! 

— Dar nu Şchiopul a strigat „Minte!” 

— Atunci? 

— Cioară, tăticule! mărturisi fiul şi tatăl râse din 
inimă. 

— Ai umor! îl luă pe băiat pe după umeri, ca pe un 
vechi amic, şi-i declară: Fac cinste cu o îngheţată! 

Pe stradă, Viorel întinse mâna tatălui său şi încercă să 
ţină pasul cu el; era bucuros că îi trecuse supărarea. De 
prin curţi, câte un copil mai răsărit, îi striga: „Salut, 
căpitane!”, iar faimosul detectiv răspundea: „Merg cu tata 
în oraş. Face cinste cu o îngheţată!” Pentru Viorel „oraşul” 
însemna piaţa centrală, sutele de porumbei care roiau aici, 
zecile de cofetării şi cinematografe înşirate pe o distanţă de 
câteva sute de metri. Dincolo de „oraş” era „lumea” lui: 
străzi, grădini, Canalul Morii şi Someşul, cu pădurile de 
sălcii şi puzderia de insulițe verzi. 

Îl zări pe Dan de la o poştă. Îi bătu inima de încântare 
că-i va putea sufla în nas: „Tata face cinste cu o îngheţată!” 
Apoi era nerăbdător să-l vestească, în mare taină, de 
misiunea XL-20! ... 

— Cu o îngheţată zici? tresări bondocul. De vanilie 
sau de ciocolată? ceru acesta precizări şi-i lăsă gura apă. 

— De vanilie, de ciocolată, de alune, de lămâie, de... 

— Ah, nu mai răbdă el, vin şi eu! 

— Şi eu vin! răsări de undeva Gâză. 

— Hai şi tu! râse inginerul. 

Dar nu se îndepărtară mult, că sora lor mai mare, 
Lucica, le luă urmă: 

— Unde v-aţi pornit, haimanalelor? 

Dan îşi şterse o năduşeală imaginară. 

— Păi... la o îngheţată. Şi arătându-l pe tatăl lui 
Viorel: Nenea face cinste... 

— La o „cinste” atât de dulce, sigur că vă înghesuiți, 
domnişorii mei! 

— Poate veniţi şi dumneavoastră, propuse vesel 
inginerul şi fata-şi cercetă instinctiv ţinuta: era îmbrăcată 
corect, cu o rochiţă, ce-i drept, foarte scurtă, care-i 
dezvăluia genunchii rotunzi, extrem de albi. 

— Te prinde „mini”! îi spuse obraznic Dan, la care 
Lucica ripostă: 

— Nesuferitule! 

— Arătaţi foarte bine aşa! zâmbi inginerul. 

— Haide cu noi Lucica! îi ţinu hangul şi fiul. 

Bună dispoziţie a tatălui său îl făcu pe Viorel nespus 
de generos. Până la cofetărie îşi alătură o întreagă duzină 
de copii, cunoştinţe mai vechi sau mai noi. 

Serviră îngheţată cu frişcă. Cel dintâi termină de 
mâncat Dan; bondocul se mânjise cumplit, pe bărbie, pe 
vârful nasului, pe obraji. Viorel îi şopti: 

— Ştii că Fantomas vorbeşte vrute şi nevrute? O să-l 
folosim în misiunea XL-20, strict secretă, pe care ne-a 
încredinţat-o domnul Antifer... 

— Ceee... antic-fer? prinse el distrat ultimul cuvânt. 
De ce nu spui simplu: fier vechi? sughiţă Dan, poate mai 
sonor decât se cuvenea. Eu înghit un castron de furnici, 
căpitane, dacă mai dai gata o porţie! 

— Te pui cu mine? se ambiţiona „şeful”. 

— Dane, termină! îl avertiză Lucica, oprind la timp 
concursul. 

Gâză îşi şterse gurita de resturile dulci şi întrebă cu 
glas tare: 

— Ce face Fantomas? Mai latră? 

Viorel îşi muşcă limba. Ceilalţi nici nu-l luară în seamă 
că, în afară de ei trei, nimeni nu ştia că numele celebrului 
personaj era purtat şi de un corb. Doar inginerul bănui 
ceva: 

— E vorba de un câine? 

— Nuuu! făcu sincer Gâză. 

Veni o fetiţă şi-i spuse lui Viorel că-n faţa casei lor au 
oprit maşinile pompierilor. 

— Pompierii la noi? „Trebuie să fie isprava lui 
Fantomas!” 

Îl văzu pe tatăl său ridicându-se precipitat. 

— Nu e niciun incendiu, tăticule! Cioara mea o fi 
strigat „Foc!” că mi-a mai făcut figura asta... 

— Ţi-ai construit un robot? 

— Aş! E o cioară, mai bine zis un corb. Aici e Dan! El 
ştie, c-a fost a lui... 

— Dan a avut o cioară care lătra! confirmă Lucica. 

— Cioara lătra?! fu uluit inginerul. 

— Nu m-ai crezut, tăticule! 

Omul plecă totuşi, să se convingă: nu putu nicicum 
asocia cuvinte ca „cioară” şi „lătrat”. Se puse în mişcare şi 
„armata” copiilor. 

— Nu-mi vinzi cioara, căpitane, întrebă unul dintre 
colegi care mergea mai repede ca toţi, dornic să vadă 
pasărea vorbitoare. 

— Nu, c-abia am luat-o! M-a costat... 

Dan îl coti şi Viorel tăcu. 

— Îți dau pe ea un briceag! îi spuse acesta şi 
„căpitanul” ... mai să leşine. 

— Taie-ţi limba cu el! „Ca să vezi! Unde stă briceagul 
lui pe lângă casetofonul meu! Fantomas l-ar face cu 
siguranţă prost...” Habar n-ai tu cât valorează o 
asemenea... 

— Cioară? Cât, mă? Uite, îţi mai dau în plus o 
lanternă... 

— Eu îţi dau un cocoş electronic! se vâri între ei un 
altul. 

— Mersi! plescăi din limbă Viorel Am unul în curte; 
cântă fără baterie! Ca atins de streche! ` 

Maşinile pompierilor blocau strada. In fața vilei - o 
mulțime curioasă. Nici pomeneală de foc. Un subofițer 
robust, ca un halterofil, întreba furios: 

— Cine a văzut focul? 

Terentie, zis Şchiopul, îşi târî piciorul mai scurt, 
tuşind, ca înecat cu ceva; mirosea teribil a şnaps. 

— Eu... am auzit „Foooc!” şi m-am repezit la telefon. 

— Ce eroism! şuieră printre dinţi pompierul. 

Mulțimea hohoti. 

— O să te ducă la închisoare băutura! Află! 

— AŞ! Inutil să mă ducă. Ştiu foarte bine că acolo nu 
există bufet! 

Atras de gălăgie, în iluminatorul podului, deschis 
probabil de curent, apăru corbul. 

— Fantomas! făcu deodată Gâză, fericit că-şi vede 
vechiul „pensionar”. Ce faci minunea secolului?! Tu ai 
strigat „foc”? 

— Foooc!!! reluă alarma „papagalul negru”. 

Pluti un freamăt de uimire. 

— Diavolul! se sperie Şchiopul şi începu s-arunce cu 
bulgări de pământ. Diavolul! 

Fantomas îşi luă zborul. Greoi, dar zbură, din copac în 
copac, din casă-n casă, dintr-o stradă-n alta. Viorel îl urmări 
până ce-i pierdu în pânza înserării. Avea lacrimi în ochi şi un 
nod dureros în gât. Lacrimile şi le ştergea din când în când 
cu mâneca, dar nodul rămânea, la locul lui, mare şi 
sufocant. Odată cu corbul zburase şi casetofonul, aparatul 
acela mic, pe care şi-l construise singur şi la care ţinuse 
atât de mult! 

— Căpitane! auzi glasul lui Dan şi-şi dădu seama că, 
în toate peregrinările sale, acesta nu-l părăsise nici-o clipă. 
Eu îţi dau casetofonul înapoi, să nu mai fii supărat... 

— Păstrează-l! N-ai nici-o vină că... Terentie a alungat 
corbul. Dar mă răzbun eu pe el! ... Fac rost de nişte purici 
dresați şi-o să-l vezi atunci... 

— De purici? Nu înţeapă că albinele! Nişte albine 
dresate pot să-i tăbăcească pielea... oho! ... 

Viorel râse printre lacrimi. 

— Îl vom ruga pe moş Axinte să ne ajute. E un dresor 
extraordinar! Numele lui conspirativ e... domnul Antifer. Ți- 
am spus căne-a angajat ca detectivi particulari? 

— Nu!... 

Se entuziasma brusc, uitând pentru o clipă de necazul 
lui. Dan îl ascultă atent. 

— Ne-a încredinţat o misiune foarte secretă. Trebuie 
să prindem nişte spioni adevăraţi. Da-da! A-de-vă-raţi! Şi-i 
povesti, pentru prima dată, cum l-a cunoscut pe moş Axinte 
şi cum s-a împrietenit cu el. 

Discutară mult. Cerneala nopţii, vărsată dintr-o 
călimară nevăzută, se întinse repede. 

Când ajunse acasă, inginerul îl întâmpină neliniştit: 

— Ţi-ai pierdut firea. Viorel! Şi pentru ce? Pentru o 
cioară! 

— Dar nu era o cioară de rând! murmură băiatul. 

— Admit, era simpatic cioroiul... 

— Simpatic? Era fenomenal! Fantastic! Teribil!... Era. 

. colosal! se înflăcără el, prinzând din glasul tatălui său 
acea nuanţă de regret. Răsuflă larg. Tăticule, ce crezi tu, 
dacă aş prinde un alt corb, un pui de corb, ar vorbi? 

— Ştiu eu? La oameni unul din sute de mii, sau din 
milioane, se naşte cu flacăra geniului în el. Aşa o fi şi la 
păsări, nu mă pricep! Am studiat altceva... 

In casă, răpăiau puşti automate, răsunau somaţii. 

— Nu vrei să vezi filmul? 

— Nu, tăticule, aş vrea să mai întârzii puţin sus, la 
staţia de radio. 

Viorel urcă, aprinse beculeţele şi-şi puse căştiie 
radiofonice. 

Manevră câteva butoane. Între nesfârşitele herghelii 
de semnale Morse, care se chemau, se alungau, se repetau, 
de parcă ar fi fost trapul vijelios al căilor dintr-un imens 
manej, desluşi sunete misterioase, complicate, prea 
complicate pentru înţelegerea lui. Stătu aşa, „pândind” 
etern. Tocmai se pregătea să închidă, când, pe 
neaşteptate, vui cunoscutul semnal din limbajul universal al 
radiotelegrafiştiior: „Atenţiune, transmit!” Sunetul avea o 
intensitate tulburătoare, ca şi cum corespondentul său ar fi 
emis dintr-o încăpere alăturată. Rămase pe loc şi trecu pe 
recepţie. Notă încordat un mesaj lung până ce-i amorţiră 
degetele şi pierdu firul. Oftă trist. „N-am antrenament! Ori 

poate n-am voinţă să mă concentrez! Cine ştie dacă voi 
ajunge să fac ceva cum trebuie!” monologă el, descurajat. 

In dormitor, se ocupă mult timp de transcrierea în 
clar a radiogramei. Graţie plapumei sale „electrificate” - 
una din inovațiile tehnice care stârnise, la vremea ei, 
senzaţie în rândul celor mai de seamă inventatori ai şcolii, 
chiar mai mare decât aparatul de „suflat” la ore al lui 
Pavelescu, reuşi destrămarea şirului de semne şi linii de 
sub creionul lui. Citi textul, de astă dată urmărind logica 
frazelor. 

„Imperiul roman a căzut lovit de plumb. Nici măcar 
furnică, cea mai puternică vietate de pe glob, nu l-a mai 
putut ridica. Dar fabuloasele sale comori, marele certificat 
de marmură, ca şi taina razei de la Ranistorum stau încă 
închise în peştera cu numărul zece la puterea a zecea din 
Muntele Cenuşiu. La capătul acestei peşteri, există o ieşire 
secretă care duce la minele de diamant, platină, aur şi 
argint din Luna Nouă. Succes!” 

— Mersi! făcu ironic Viorel şi căscă. Lucrase atâta 
pentru nişte bazaconii. Întâi şi întâi romanii nu cunoşteau 
puşca, vorbi el ca şi cum corespondentul necunoscut, ivit 
pe lungimea de undă a staţiei sale, ar fi fost lângă el. 
Apoi... hm! Cu furnica - gigant ai făcut-o de oaie. Pe urmă... 
pas de caută peştera cu numărul zece la puterea a zecea! 
Cât priveşte minele din Luna Nouă şi încă de diamant, 
etcaetera, etcaetera... să te creadă mutu! 

Căscă iar, somnoros. Se mai gândi el la Fantomas, 
care gusta pe undeva plăcerea libertăţii, la greutăţile 
misiunii XL-20, până ce adormi. 

Noaptea era calmă, o noapte cu miros de tei şi joc de 
stele în tării. 

— O să-i spunem arcocicletă! 

— Minunat nume i-ai găsitt Dane; 
sună bine! Poate se vor organiza 
şi concursuri mondiale... 

— Gândim pe aceeaşi lungime de 
undă, căpitane! 


Alergau din stradă în stradă, atenţi la fiecare lătrat de 
câine, la fluierele agenţilor de circulaţie, la orice glas ce 
aducea a... imitație. Soarele turna foc peste oraş şi rotofeiul 
Dan abia răsufla. 

— Psst! făcu el, ciulind urechile. La ultimul etaj al unui 
bloc-turn cineva ataca, fals, o arie. 

— Doar nu vrei să spui că Fantomas al meu a ajuns 
între timp cântăreţ de operă?! întrebă cu ciudă Viorel. 

— Mai ştii?! Bondocul ar fi făcut tumbă pe asfalt sau 
ar fi înghiţit o cratiţă cu furnici, numai să-şi vadă căpitanul 
liniştit. Eu cred că ar fi trebuit să dăm un anunţ la ziarul 
local... 

— Păi da! „Pierdut cioară chioară. Găsitorului bună 
recompensă.” 

— Te superi şi tu! 

Tăcură. Maşinile pompierilor vuiră, zburând pe lângă 
ei şi pentru o clipă le înflori în suflet speranţa. Dar unde? 
Unde se duceau? Le-ar fi picat la ţanc un taximetru; dacă ar 
fi pus laolaltă banii de buzunar, s-ar fi putut descurca, dar 
nu cu certitudine, aşa că se mulţumiră să privească în urma 
cisternelor roşii. Pe când speranţele păreau că li se 
destramă, o frână de automobil scârţâi pe aproape; îşi 
întoarseră instinctiv privirile. 

— E limuzina domnului Antifer! se înveseli Viorel. 

Dan râse strâmb: 

— Curat antic - fier! 

— Crezi tu! i-o tăie detectivul - şef şi ordonă: Mai 
repede, că ne aşteaptă! 

Urcară în grabă. 

— Urmăreşte-i pe pompieri, nene Axinte! îl rugă 
Viorel, după ce se instalară amândoi pe canapeaua din 
spate. y 

— li  bănuieşti? se miră bătrânul, apăsând 
acceleratorul. Să fie spioni? Ce ţi-a stârnit bănuiala? 

— Fantomas! 

— În ce fel? 

— A ţipat „Foooc” şi pompierii s-au adunat buluc la 
noi, ca la circ, că altceva nici n-au avut de făcut. 

De-atunci... „papagalul negru” a dispărut! 

— Şi speri că a dat iar alarma pe undeva? se dumiri 
profesoral. Să ne grăbim... 

Dan se cruci de forţa „rablei”. Volanul stătea într-o 
mână sigură şi bondocul recunoscu în sinea lui că domnul 
Antifer şofa admirabil. Fordul depăşi, rând pe rând, o 
sumedenie de autoturisme de fabricaţie recentă, până ce 
ajunse în spatele coloanei de intervenţie. Viorel îşi privi 
„soldatul” cu înţeles. Acesta nu mai răbdă, întrebă: 

— Ce an de fabricaţie are? 

— Limuzina? zâmbi în barbă moşneagul. 

— Da. 

— N-are an de fabricaţie. Am construit-o aşa, printre 
picături. Caroseria mi-a venit din cer. Suflul unei bombe, în 
timpul războiului, mi-a aruncat-o în curte. Când m-am întors 
de pe front, i-am făcut motorul cu care merge acum... 

Băieţii făcură un „o!” 

— Cât consumă? voi să mai ştie Dan. 

— Cu noul carburator, un fel de injector cu 
ultrasunete, „mănâncă” mai puţin ca un Trabant. 

Un alt „o!” se auzi discret. 

— Miroase a fum băieţi, spuse deodată bătrânul şi 
depăşi coloana pompierilor. E chiar benzinăria! şopti el cu 
voce străină şi-i avertiză: Frânez! Opri aproape brusc. Voi 
rămâneţi aici! 

Cobori sprinten şi fugi într-un suflet la depozitul în 
flăcări. Băieţii nu avură astâmpăr, mai ales că din maşină 
nu se vedea nimic. Se luară după el. Cerul era mânjit cu 
fum negru, înecăcios. Pompierii sosiră şi ei şi-şi racordară 
furtunurile la gurile de apă. 

— Lăsaţi să ardă! răcni moş Axinte şi soldaţii îl 
împinseră de acolo revoltați. Lăsaţi depozitul să ardăăă! 
răcni iar profesoral şi băieţii crezură că a înnebunit. 

Apăru un ofiţer mărunt, plin de funingine, care păru 
să-l cunoască. Acesta comandă: 

— Atenţiune! Ascultaţi de generalul Axinte! şi făcu 
loc, cu respect, noului comandant. 

Soldaţii priviră aiuriţi barba stufoasă şi albă. Viorel şi 
Dan se strânseră unul în altul. 

— Toate furtunurile spre intervalul dintre rezervoarele 
de benzină şi depozitul de distribuţie. Stropiţi în gol, 
continuu! Zid concentrat de apăăă! răsună vocea aspră a 
bătrânului, de o severitate pe care Viorel nici n-ar fi putut-o 
imagina. Apoi, cu un calm desăvârşit, profesorul se duse şi 
închise unul după altul robinetele de alimentare, ferit de 
dogoarea focului. Menţineţi zidul de apăăă! mai comandă 
el, dar focul în depozit scădea vizibil. Pericolul era înlăturat 
Încendiul nu mai prezentă pentru el niciun interes şi-şi văzu 
de drum. 

Viorel şi Dan se reîntoarseră în maşină, lăsând 
impresia că nu se clintiseră măcar de acolo. 

— Ce-a fost? făcură ei pe neştiutorii. 

— Mai nimica! spuse moşneagul. Doar m-am afumat 
niţel. 

— Din ce s-a iscat? mai întrebară copiii. 

— Încendiul? Se pare că de la un capac de canistră. 
Prin frecare, materialele plastice produc electricitate 
statică, uneori de sute de volţi... 

Demară încet, încercând să prindă un „gol” în fluxul 
circulaţiei. 

—  Încendiile şi gripa, reluă bătrânul, au făcut mai 
multe victime şi pagube decât toate războaiele la un loc! 
Acceleră uşor şi se încadră pe culoarul de mare viteză. Pe 
nesimţite, acul vitezometrului urcă la 60. Mă aşteptaţi până 
mă spăl, nu? apoi vom discuta o problemă foarte 
importantă... 

Viorel îl coti pe Dan care era numai ochi şi urechi. 
Spuseră deodată, fără să-şi dea seama că se trădau: 

— La ordinul dumneavoastră, generale! 

— Aha! M-aţi urmărit... detectivilor! Numai că n-am 
fost niciodată general, spuse el, spre dezamăgirea băieţilor, 
care îl şi ridicară, în mintea lor, la înălţimea lui Alexandru 
Macedon. Pompierul acela mărunţel a fost unul din celebrii 
mei repetenţi. Tuşi în barbă, apoi adăugă: Nu era să-l las să 
aprindă oraşul, ca Nero, Roma! 

— Puteau exploda rezervoarele! exclamă Viorel 

— Ai salvat cartierul, nene Axinte! vorbi şi Dan. 

— Cioara l-a salvat, cum au salvat gâştele Capitoliul! 
râse moşneagul, virând pe o alee cu mulţi trandafiri. Opri 
înaintea aceleiaşi căsuțe, cu faţada acoperită de iederă, şi 
aplecând capul pe geamul maşinii, strigă ca şi prima dată: 

— Napoleon! 

Se auzi un hămăit şi apăru dihania enormă şi neagră, 
cu urechi clăpăuge, care apăsă cu laba butonul fixat de 
grilaj. Dan rămase năuc. Ca „vechi” cunoştinţe, Viorel 
îndrăzni, după ce coborâră, să-l mângâie pe bot şi „dihania” 
se lăsă, mişcând leneşă din coadă. Doar pe bondoc îl mărâi. 

— Ţi-e teamă! ... îi spuse căpitanul. 

— Mie? 

— Tie. 

— De ce crezi? 

— Îți tremură mâna. 

— Uite că nu-mi tremură! şi o întinse curajos nevoie 
mare spre dulăul care-şi arătă colții. 

— N-ai să fii un bun dresor! îşi dojeni soldatul. Eu i-am 
dat întâi o bucăţică de zahăr... 

— Nici nu vreau să fiu dresor, făcu îmbufnat Dan. Mă 
fac constructor de automobile! şi se uită cu admiraţie la 
„Fordul” bătrânului. M-am şi gândit la un motor cu reacţie, 
se umflă el în pene. 

— Eu m-am gândit la un automobil... fără motor! nu 
se lăsă căpitanul mai prejos şi cugetă: „Are să vadă puricii 
dresați şi o să jure că nu există meserie mai teribilă!” 

— Fără motor? îşi clătină capul lui mare şi creţ. Poate 
unul pentru... expoziţie! 

— Maşinile - jucărie cum merg? Cu arc! Fabric un arc 
direct proporţional cu mărimea caroseriei. In loc de 
benzinării, care se aprind, vor fi montate ici - colo automate 
pentru întors arcul. 

— Da-i o invenţie genială, căpitane! se dădu Dan 
bătut. 

Viorel roşi de plăcere. Ideea îi venise ad-hoc şi 
recunoaşterea ei drept „genială” şi încă din partea lui Dan, 
căruia - se vedea cât colo - îi „bubuia” mintea, îl încălzi 
Continuă repede de parcă ar fi avut de deşertat un sac cu 
idei: 

— Întâi voi experimenta o bicicletă cu arc. Arcul va 
putea fi tras mai simplu, cu pedalele, din mers... 

— Breveteaz-o! apăru moş Axinte într-un costum nou, 
gri-deschis, şi cu o pălărie mare, de pai. 

— Ce anume? se făcu Viorel că nu pricepe, simțind 
instinctiv că va mai fi lăudat. 

— Bicicleta cu arc! Şi eu aş folosi un asemenea 
vehicul, te rog să mă crezi. Până la urmă lumea se va 
întoarce la bicicletă ca la o revelaţie a acestui sfârşit de 
secol! Viorel îl privi mut, căutând să desluşească în glasul 
bătrânului o notă de ironie. Dar profesorul urmă sincer: 
Haideţi să redactăm cererea de brevet! şi o porni înainte, 
spre camera lui de lucru. Nu încăpea îndoială: vorbea 
serios. Faimosul detectiv, radiotelegrafist şi dresor uită de 
purici, de cioară şi de misiunea XL-20, iar bunul lui coleg, 
Dan, începu să coacă în minte primul concurs mondial. 

— O să-i spunem arcocicletă! 

— Minunat nume i-ai găsit, Dane; sună bine! Poate se 
vor organiza şi concursuri mondiale... 

— Gândim pe aceeaşi lungime de undă, căpitane! 
spuse Dan. 

Profesorul îi asculta, pieptănându-şi, din când în când, 
cu degetele lui osoase, barbă mare şi albă. Concepea câte 
o frază, apoi o aştemea grăbit, cu o caligrafie impecabilă. În 
ochi îi juca o lumină tinerească. 

— Aici se pune o problemă destul de complicată... 
păru el să se împotmolească. E vorba de transformarea 
mişcării... 

— Să aplicăm principiul  ceasornicului!  sugeră 
bondocul şi Viorel se gândi că i-a luat frază din gură. „Mâine 
o să-i spună lui Găză că el a inventat arcocicleta!” Moşul 
observă cum stau lucrurile. Întrebă: 

— Te-am văzut cu aceleaşi cuvinte pe buze, căpitane 
Viorel Mai ai şi vreo altă propunere? 

— Da. Să vedem cum s-ar putea simplifica sistemul 
de rotiţe. Doar nu avem nevoie de o viteză absolut 
constantă! 

— De acord. Să mergem în atelier... 

„In care atelier?” se miră Viorel. „Rândul trecut n-am 
văzut pe aici niciun atelier”. 

Intrară într-o încăpere pe care nici n-ar fi bănuit-o. 
Sumedenia de scule şi aparate le tăie piuitul. Atenţia 
amândorura fu captată de o instalaţie nemaiîntâlnită de ei. 
Intrebară ca la comandă: 

— Asta ce eee?! 

Profesoral îi „cântări” pe sub sprâncenele lui tot atât 
de albe ca şi barbă, stând în cumpănă dacă să le spună sau 
ba. Işi scoase pălăria şi-şi luă un halat de lucru. Băieţii 
rămaseră în aşteptarea răspunsului, bănuind că se petrece 
ceva cu bunul lor prieten. Le vorbi într-un târziu: 

— E un laser... 

— Un laser?! 

— Dar zic să ne ocupăm de arcocicletă, evită moş 
Axinte o discuţie savantă. Scoase dintr-o ladă diferite părţi 
ale unei foste biciclete. Suflecaţi-vă mânecile, că ne 
apucăm de treabă! 

— Nene Axinte, îl luă Viorel cu binişoral, am auzit 
foarte multe despre lasere, dar, să-ţi spun drept, n-am 
înţeles bine, omoară oameni? 

Barba imensă ascunse un surâs. 

— Fireşte că poate să omoare, dar eu folosesc laserul 
la tăiat metale, la suduri speciale... Porni generatorul. Luci 
un punct extrem de viu, apoi se stinse şi se aprinse iar, 
orbitor. Laserele-s un fel de generatoare radio, explică 
bătrânul, numai că lungimea undelor radioelectrice, după 
cum ştiţi, se măsoară în metri şi centimetri, pe când cea a 
undelor cuantice, adică luminoase, în microni. Duse o 
bucată de tablă în dreptul fascicolului luminos şi o găuri 
fulgerător. Viorel suspină zgomotos, iar Dan îşi uită gura 
căscată.  Fascicolul se poate menţine până când 
concentraţia de energie pe pată luminoasă atinge 
intensităţi inimaginabile. 

Napoleon, de-afară, latră de trei ori; ultimul „ham” 
semănase cu un soi de schelălăit, dar nu de durere, ci mai 
degrabă de chemare. 

— E poştaşul la poartă, spuse moş Axinte. Dar are la 
dispoziţie o cutie. Despre ce vorbeam? 

— Despre lasere... 

— Razele laser sunt capabile să străbată distanţe 
fantastice, fără o prea mare pierdere de energie, sublinie 
el. Pentru un canal telefonic Pământ - Marte ar fi suficient 
un laser de numai 10 waţi! Băieţii schimbară priviri, uluiţi. 
Bătrânul le vorbi despre holografie sau obţinerea imaginilor 
în relief, despre folosirea laserului în chirurgie, ca înlocuitor 
al bisturiului, în construcţii, în electronică, în industrii 
felurite, le vorbi despre primul laser românesc. Daaa! La 
numai un an de la obţinerea efectului laser de către 
americani, în 1960, românii aveau deja un laser! 

— Şi matale... matale... se bâlbâi Viorel întocmai ca 
Terentie Şchiopul, ai lucrat la... la... 

— Laserul acela? Mda... rosti abia şoptit, de parcă n- 
ar fi făcut altceva decât să-nalţe un zmeu de hârtie, ceea 
ce spori şi mai mult admiraţia copiilor. Profesorul bărbos le 
păru mai mare decât Alexandru Macedon, decât toţi 
generalii pe care-i ştiau pe de rost. „A lucrat la construcţia 
primului laser românesc!” simţi Viorel o nelămurită invidie 
şi întrebarea aceea, tulburătoare, „Ce vrei să te faci?” îl 
copleşi iar. Spuse cu avânt: 

— Fizician! Mă fac fizician! 

— Şi eu! îl imită Dan. 

„Domnul Antifer” râse întocmai ca-n ziua când Viorel 
îi spusese că vrea să se facă detectiv. Apoi, cu vocea lui 
calmă, profundă, explică: 

— V-am angajat detectivi. Un detectiv bun trebuie să 
cunoască multe, inclusiv fizică... Scăzu vocea şi o muie în 
mister, privindu-l pe căpitanul Viorel drept în ochi, semn că- 
| recunoştea comandant al misiunii XL-20. Vedeţi, aici e... 
problema foarte importantă pe care voiam s-o discutăm. 
Spionii şi-au pus în cap să afle, între altele, şi de noul meu 
laser, cu unde invizibile... Băieţii îşi ţinură răsuflarea. De 
aceea mi-am mutat o parte din laborator acasă... Bătrânul îi 
conduse într-o altă încăpere, se pare, secretă, câtă vreme 
se intra prin uşa unui dulap de haine. Aprinse lumina şi 
copiii pipăiră, extaziaţi, piesele unei noi instalaţii laser. 
Acest aparat se va putea adapta la... Profesorul şovăi. 

— Te ascultăm, moş Axinte! 

La un laser în care energia termică se va converti în 
lumină sau lumina, absorbită din mediu, se va transforma 
în căldură. Energia va putea fi transportată... 

— Fără fir? intui Viorel 

— Exact! Noul laser va permite alimentare directă, de 
pe Pământ, a navelor cosmice sau a staţiilor orbitale aflate 
în zbor. 

Viorel îşi aminti de radiograma interceptată în ajun şi 
un moment avu impresia că făcuse rău c-o tăinuise. „Nu, cu 
bazaconia aia nu mă pot lăuda”. li spuse lui Dan: 

— Ne facem un plan strategic. 

— "Ţeles, căpitane! 

Pe drum, la întoarcere, se gândiră cum să alcătuiască 
planul. În mintea lor arcocicleta deveni „vehicul strategic”, 
staţia lor de emisie „utilaj strategic” iar prinderea lui 
Fantomas luă aspectul unei „operaţiuni ultrastrategice” ... 

Capitolul VI 


— S-a calculat că la primele zece 
mişcări de şah sunt posibile 
atâtea mutări, încât un om, ca să 
le facă pe toate, ar trebui să 
trăiască 217 miliarde de ani. 

MOŞ AXINTE 


Planul strategic păstrat în „seiful” de la căpitănie, şi 
în care erau inscrise numele conspirative, obiectivele 
acţiunii XL-20 şi sarcinile fiecaruia, dispărură într-un mod 
misterios. Viorel îl acuză pe Dan (care făcuse în ziua aceea 
de serviciu la staţie) de „înaltă trădare”. 

— Ai merita cea mai aspră pedeapsă! i-o aruncă 
furios căpitanul şi bondocul transpiră tot, n-avea idee de 
cum s-ar fi putut salva. Dacă acţionam singur, nu ajungeam 
la catastrofala situaţie de-acum! De urmele lui Fantomas n- 
am dat, de ale spionilor nici atât, de spart, am spart, luând 
aţă pentru „proba”, toate zmeiele copiilor din oraş. Cu 
arcocicleta... 

— Ce-i cu arcocicleta? E o realizate epocală! îndrăzni 
Dan să-şi întrerupă seful. 

— Da, dar nu a noastră, ci mai mult a domnului 
Antifer, care o să ne cheme odată şi o să ne spună: „Sunteţi 
concediaţi! Cu nişte diletanţi nu lucrez. Halal detectivi şi 
inventatorii”. 

Dan înghiţii şi „discursul” care urmă, lung şi nemilos, 
fără să spună un „pis”. „Din obişnuinţă îşi vâri mâinile în 
buzunarul pantalonilor şi simţi hârtia pe care notase o 
radiogramă stranie. Fără îndoială că nu avea nici o 
importanţă, fiind transmisă de un scrântit şi de aceea nici 
n-o mai înregistrase în jurnalul staţiei. Acum, însă, 
scoaterea ei la iveală i se păru oportună; măcar pentru 
câteva minute abătea atenţia căpitanului de la povestea cu 
planul strategic. 

— Am interceptat o staţie - pirat! gâfâi bondocul. lată 
dovada... 

Viorel luă hârtia şi citi textul. 

— Dă-i absolut identică cu a mea! sări el ca ars. Ba 
nu, mai scrie ceva... „Succes şi fii atent la drum! Minele 
sunt ascunse, acoperite de iarbă şi plante care nu înfloresc 
niciodată”. 

— Ce spuneai, căpitane? Ai „prins” şi tu o asemenea 
radiogramă? 

— Da, dar nu pricep de unde şi cui se transmit 
tâmpeniile astea? se posomori brusc. 

— Poate că nu-s tâmpenii, se strădui bondocul să-şi 
învioreze căpitanul, poate că frazele astea, aparent 
ameţite, să conţină un cifru... 

— Mă, Dane, mă! se bătu Viorel cu palma peste 
frunte. Tu eşti un tip, mă! Întreg Muntele Cenuşiu e în capul 
tău... la stai, că aici e-aici! N-o fi cumva vorba de materia 
cenuşie la... figurat? 

— E vorba de un cifru, căpitane! Eu am fler! o ţinu 
una şi bună Dan. Trebuie să-i raportăm neîntârziat 
domnului Antifer! 

— Mai lasă-l pe domnul Jules Verne şi spune-mi unde-i 
Gâză?! apăru în spatele lor Lucica. 

— Găză? L-am trimis acasă! minţi el. 

— Să nu-l mai cari cu tine! îl certă sora lui şi Dan 
protestă: 

— Eu îl car? Mă spionează şi se ia după mine când nu 
bănuieşti! Şi, îndată ce plecă Lucica, îi spuse căpitanului 
său: E în pod, la voi. Pariez că el a furat „planul strategic”! 

Fugiră înapoi, la căpitănie. Căutară peste tot... 

— Găzăăă! strigă Dan. E ascuns undeva... leşi, Gâză, 
că nu-ţi facem nimic! 

— Nu-ţi facem nimic, Gâză, îl asigură şi Viorel. Îţi 
promite căpitanul Viorel că te numeşte agent special în 
locul lui Fantomas! 

— Juri? se auzi o voce piţigăiată. 

— Jur! 

— Atunci ridică-mă! 

Viorel observă o legătură improvizată la una din 
răsuflătoarele podului şi-şi scoase capul. Gâză atârna în 
aer, la circa cinci metri deasupra solului, legat la mijloc cu o 
funie împletită din câte şi mai câte plus propria cămaşă. 
Băieţelul îi zâmbi şăgalnic. Dan, care nu-l vedea, dădu 
semne de enervare. 

— leşi de-acolo, Gâză, că te scot de urechi! 

— Dacă aş avea urechi mai lungi, ai putea! făcu haz 
de necaz băieţelul. 

— leşi, mă, că te anin în aer! 

— Nu mai e nevoie, îl potoli Viorel, că e în aer demult! 

— Nu mă ridici, căpitane? se impacientă Gâză. 

Era riscant să-l ridice; nodurile s-ar fi putut desface şi 
căzătura ar fi fost poate mortală. 

— ţi aducem o scară. Aşteaptă cuminte, fără să te 
mişti. 

Când Viorel îşi trase capul din răsuflătoare, se uită şi 
Dan şi i se făcu rău. Gâză atârna ca din paraşută şi nici 
măcar nu plângea. 

— Stai liniştit, că venim după tine! îi spuse şi el cu 
glas pierit. 

Coborârii câte două-trei trepte deodată şi luară scara 
lui Terentie Şchiopul, sprijinită de gard. Ocoliră vila şi 
ajunseră în dreptul băieţelului. Acesta puse piciorul pe o 
spiţă şi începu să-şi dezlege brâul. 

— De ce te-ai spânzurat. Gâză? îl întrebă frate-său, 
nedumerit. Ce te-a apucat? 

— M-aţi închis în pod... 

— Bine, dar ce căutai tu în pod? A... mi-ai şterpelit şi 
casetofonul! Şi către Viorel: Căpitane, astuia nu i-a ajuns 
planul strategic, a înregistrat şi convorbirile noastre! 

— Taci, că e un detectiv mai bun decât noi! fu de 
părere căpitanul. 


58 


LUDOVIC ROMAN 


— Aţi văzut ce frânghie grozavă mi-am fabricat? se 
lăudă puştiul. Teribilă cămaşă! Abia am putut s-o rup. 

— Te rupe mama în bătaie, mucosule, hoţule, 
spionule! se înfurie bondocul. 

— Dar aţi promis că nu mă bateţi! protestă Găză, 
punând talpa, în sfârşit, pe pământ. 

— Noi nu te batem, îl asigură Viorel. 

— Nici nu mă pârâţi! 

— Şi ce-o să spui, când te-o întreba unde ţi-ai lăsat 
cămaşa? 

— Poate că ai tu, căpitane, una mai mică... aşa ca 
pentru... un agent special...? 

— Ptii! Ce belea! se văicări Dan în timp ce Viorel fugi 
râzând să-i caute - dacă a trebuit să-l angajeze! 

— Şi echipamentul necesar. 

Reveni cu o cămaşă numai bună pentru Gâză. 

— Dă-le astea aici, confiscă Dan casetofonul şi 
„planul strategic”, şi întinde-o acasă, că te caută Lucica. 

— Saluut, căpitane! făcu puştiul către Viorel şi o luă la 
sănătoasa. 

— Mergem la domnul Antifer? întrebă Dan. 

— Să închid întâi căpitănia şi să-mi iau pistolul. 

— Care pistol? 

— Nu ţi-am spus? Am inventat un pistol teribil! Cu 
bicarbonat de sodiu şi oţet. Când tragi de piedică, un ac 
sparge punguliţa de plastic în care e oţetul; pastila de 
bicarbonat începe să sfârâie şi... ţuşti „glonţul”! 

— Tare invenţie, căpitane! 

— Numai că pe asta n-o brevetăm. Secretă! Strict! 

— Pricep... 

Viorel plecă şi reveni repede; îşi instrui soldatul: 

— Fixezi ţinta şi apeşi... 

Dan apăsă, dar fără să mai fixeze ţinta şi „glonţul” - o 
pietricică serioasă! — nimeri în capul lui Terentie Şchiopul 
care apăru pe neaşteptate în poartă. 

— Săriţi! Mă omoarăăă! ţipă acesta ca din gură de 
şarpe şi băieţii săriră, dar peste gard, să nu-i ajungă din 
urmă. 

Abia în parcul municipal se opriră să-şi tragă sufletul. 

— Nota zece, soldat! Ţinta lovită în plin! Viorel se 
văzu răzbunat şi-l luă pe Dan pe după umeri. Dacă aş fi 
avut şi un stup dresat, mamă-mamă ce-ar mai fi dansat 
şontorogul! 

Râseră amândoi. 

— Acum ştiu cum se dresează albinele, spuse Viorel şi 
bondocul făcu ochi mari. Tot de la domnul Antifer! El are o 
mulţime de stupi. 

— Unde? Nu i-am văzut! 

— Într-un copac. Pe fiecare creangă... un stup, iar jos, 
pe trunchi, unul dresat pentru pază! 

— Albinele... fac pază? 

— Oho! Cum se apropie un străin îl şi atacă. 

— Serios? 

— Vrei să-ncerci? 

— Nu, mersi! Spune-mi mai bine cum a reuşit să le 
înveţe? 

— Albinele sunt sensibile la miros... Profesorul a pus 
seara, în stup, un vas cu mici obiecte atinse de vecinii ştiuţi 
că „fac pe urşii”, iar dimineaţa a luat vasul, bineînţeles, uns 
şi cu sirop, împreună cu albinele care se mai ospătau încă. 
Acestea, din locul unde au fost duse, şi-au luat zborul şi, 
întorcându-se la stup, au povestit acolo, că, într-o anumită 
direcţie şi la anumită distanţă, se află de-ale gurii. Vasul era 
mereu luat şi pus în alt loc şi astfel s-au obişnuit cu mirosul 
„străin”, asociat cu cel al siropului. 

— Ştii că-i bună ideea?! făcu Dan. 

— Ştiu. Imaginează-ţi un stup sub forma unui 
ghiozdan de şcoală pe care nu-l suspectează nimeni. Te 
poţi strecura oriunde şi, cum dai de un duşman, sau te 
atacă cineva, scoţi pistolul şi bummm! 

— Adică? se zăpăci „soldatul”. Îi dai cu ghiozdanul în 
cap sau îl împuşti? 

— İl împuşti cu sirop şi deschizi ferestruica albinelor. 
Asta se cheamă „armă biologică”, mă! Psst! Strict secretă! 

— Eşti un inventator fără egal, căpitane! se extazie 
Dan. Poate că l-am putea captura, cu o asemenea armă, şi 
pe Fantomas... 

— Pe Fantomas? Ce vrei să spui? 

Bondocul îşi dădu importanţă. 

— Nu mai mergem la domnul Antifer? 

— Ce vrei să spui? repetă Viorel. 

— Iţi spun pe drum... 

Trecură Canalul Morii şi-o luară spre Cartierul Verde. 

— Fantomas n-a zburat din raza oraşului, spuse, în 
sfârşit, Dan, că n-ar putea trăi fără mâncare de-a gata. 
Dacă am pune câteva din penele lui, rămase prin pod, într- 
un Sirop... 

— Albinele l-ar căuta peste tot şi l-ar scoate şi din 
gaură de şobolan! strigă cât putu căpitanul Viorel, încât 
oamenii şi uitară miraţi după el. Te avansez... la gradul de 
soldat fruntaş! 

Lui Dan îi sticliră ochii. Lungiră paşii. 

— Dacă am avea două arcociclete! suspină bondocul; 
la tot al treilea pas, îşi ştergea ceafa transpirată. 

— Bătrânul a promis - doar ai auzit! 

— Că ne-o dă nouă şi pe aceasta în caz că reuşim să 
facem una la fel. 

— Ne punem noi cu domnul Antifer? 

— Eu propun să includem în planul strategic încă o 
arcocicletă. Tu faci rost de o roată, eu de alta. Cu restul ne 
descurcăm mai uşor... 

— Inseamnă să-mi sparg puşculiţa! 

— Şi n-ai putere? Te ajut eu! ... 

— O să-ncerc, bombăni Dan, deloc încântat. 

Ajunseră la potecă ce tăia lanul de grâu. Spicele erau 
tocmai bune de seceră. Mirosea pătrunzător a pai copt. 

— Vezi, acolo, la capătul lanului, sunt stupii... 

— Mai bine am cumpăra cu banii un stup, se gândi 
bondocul la ceva dulce. 

— Ne-ar păpa economiile pe doi ani! râse Viorel. 

— Să luăm unul în custodie, ce zici? 

— Ar fi o soluţie, dar ne-ar lua părinţii la întrebări şi- 
am fi siliţi să-l desconspirăm pe domnul Antifer, să trădăm 
misiunea XL-20! 

Tăcură. 

Napoleon îi latră de departe. Profesorul plivea 
grădina. 

— Munciţi, munciti! ... 

— Nu, mă odihnesc. Ce veşti? 

— O radiogramă cam... sucită, spuse Viorel. Dar 
poate că e cifrată. 

Moş Axinte ieşi de printre zarzavaturi şi citi 
radiogramă; păru să cugete la conţinutul ei. 

— E cifrată şi nu e cifrată, făcu el, îngândurat. 
Frazele-s destul de logice şi se leagă normal. 

— Normal?! exclamară băieţii. 

— Da. 

— Pe vremea romanilor se cunoştea puşca?! sări 
Viorel. 

— Aici nu scrie de nici-o puşcă. „Imperiul roman a 
căzut lovit de plumb”, deci nu de glonţ, cum ai crezut tu. Se 
pare că în căderea imperiului ar fi fost, pe undeva, implicat 
şi plumbul. 

— Plumbul?! exclamă iar, într-un singur glas. _ 

Bătrânul se aşeză pe iarbă, la umbra unui dud. Işi 
mângâie mustaţa. 

— In orice caz, circulă o asemenea teorie. Acest 
metal cuminte, moale, la prima vedere inofensiv, provoacă 
boala numită saturnism, cunoscută în vremea aceea numai 
la mineri. Ori nobilii care preparau vinul în vase de plumb şi 
beau din cupe de plumb nu puteau să nu se 
îmbolnăvească; numai că ei se intoxicau lent, fără să ştie. 

Femeile cu saturnism cronic nu mai puteau deveni mame. 
Senatul roman, bănuind că vinul le dăuna, votase chiar o 
interdicţie în acest sens, însă degeaba. Rupându-se genetic 
lanţul celor care aveau acces la conducere, s-a adoptat 
sistemul înfierii unor urmaşi la tron din familii mai puţin 
instruite, care, potrivit teoriei, au dus de râpă imperiul. 

— Dar cu furnică... nu e caraghios? 

— De ce să fie? Furnica este cea mai puternică 
vietate pentru că numai ea poate să care în spate alte zece 
furnici, dar nu la furnică se referă, ci la sclavul roman, cred 
eu... 

— Şi „Marele certificat de marmură”? 

— Cine elibera certificate din...? sughiţă Dan, fără să- 
şi mai isprăvească fraza, pentru că bătrânul interveni: 

— Marele certificat... trebuie să fie Columna lui 
Traian, socotită de istorici un „act de naştere” a poporului 
român. 

— Columna?! 

— Sau poate Trofeul de la Adamclisi! Dar mai curând 
Columna... că-i uriaşă, fiind clădită din peste 400 de blocuri 
de marmură albă, sculptate cu scene din războaiele dacice. 
E cea mai mare sculptură din toată antichitatea, întinsă pe 
două sute de metri; reliefurile urcă în spirală pe o coloană 
cât un bloc-tum şi redau nu mai puţin de 2500 de figuri 
umane! 

— Fiuuul! 

— Sunt un fel de ilustraţii la o carte scrisă chiar de 
împărat, „Dacica”, şi care s-a pierdut. Noroc că s-a păstrat 
Columna; şi asta printr-o întâmplare. Cineva a avut ideea 
de a o include în construcţia unei biserici, ca element de 
susţinere a turnului ei, şi-a scăpat aşa, ca prin urechile 
acului, de nişte fanatici din Evul Mediu puşi pe distrugere. 

— Şi „raza de la Ranistorum”?! 

— Ranistorum... Ranistorum... O fi Decebal, al cărui 
cap a fost dus la Ranistorum, oraş socotit sfânt de cătrc 

daci şi despre care până acum nu s-a ştiut nimic. Muntele 
Cenuşiu... e memoria oamenilor. 

— Am bănuit! strigă copiii. 

— Cât priveşte peştera... Vedeţi, memoria, indiferent 
de voinţa noastră, acumulează impresiile adunate în nişte 
„rafturi” al căror număr se ridică la zece la puterea a zecea, 
încât teoretic, omul nu poate uita nimic. 

— Şi cu minele din Lună Nouă? 

— Nu ştiu... 

— Chiar, nene Axinte?! nu le veni băieţilor să creadă 
că în niciunul din nenumăratele „rafturi” ale bătrânului nu 
se mai găsea o ipoteză. 

— Chiar! îşi căută pipa şi-o jucă în palme. Mie unul mi 
se pare că radiotelegrafistul asta ne cam trage pe sfoară. 
Radiograma voastră e prea clară şi, în acelaşi timp, prea 
enigmatică. Foloseşte un truc, să se creadă că se distrează. 
Negreşit că are un cod... 

— Ce ţi-am spus?! triumfa bondocul, cotindu-şi fudul 
căpitanul. 

— Uneori radiogramele trebuie citite invers, sau tot al 
doilea sau al treilea cuvânt, alteori cuvintele nu au decât 
rolul unor simple semnale Morse, mai lungi sau mai scurte. 
Prima radiogramă poate să fie, în fond, sfârşitul mesajului... 
Există „n” posibilităţi de combinare, ca la şah. S-a calculat 
că, la primele zece mişcări de şah, sunt posibile 
aproximativ 169.518.829.100.544.000.000.000.000.000 
variante. Ca un om să facă toate aceste mişcări, ar trebui 
să trăiască 217 miliarde de ani! 

— Fiuuuuu! fluieră de astă dată Dan, iar Viorel, mut, 
se mulţumi să ofteze. 

— Dar cum un singur om, într-un timp limitat, nu 
poate concepe prea multe combinaţii, aveţi şanse reale de 
a elucida misterul, spuse cu optimism profesorul. Firul 
mesajului e prins. Trageţi de el, grijind să nu-l rupeţi, şi 
vedeţi ce iese la iveală. Asta-i curată muncă de detectiv. Şi- 
| privi pe Viorel: Ai spus, căpitane, că ai talent... 

— Am! 

— Şi ai mai spus că ai încredere în soldatul tău... 

— Am! făcu Viorel automat. 

— În regulă, şopti în barbă moşneagul şi ochii săi 
mici, adumbriţi de sprâncene groase, sticliră veseli. 

Mirosul lanului copt pluti în aerul amiezii. În livadă, 
foşneau merii. Dinspre oraş, venea zvon tainic de cifruri 
necunoscute... 

Capitolul VII 


— Dimineaţa ai să comanzi tu, iar 
după-amiază... 

— Tu? 

— O să fim doi căpitani! 


— Kikerikiii! 

Viorel îşi frecă ochii lipiţi încă de somn. Dormise 
zdravăn şi-ar mai fi dormit puţin, numai un pic, dacă Gigi- 
Balamuc ar fi făcut o pauză măcar de douăzeci de minute. 
Dar parcă tărcătura putea pricepe plăcerea acelui ultim 
„pic” de somn? 

—  Cocoricooo! trompetă iar nesuferitul de cocoş, 
chiar sub fereastră lui. 

— Mă scol... mă scol! ... bombăni băiatul. Şi dacă mai 
cânţi o „strofă”, îţi smulg şi pana care ţi-a rămas din prea 
făloasa ta coadă! Ptiu, dar ce uituc sunt! Te-am uşurat ieri 
de toate. Nu face nimic, o să experimentez, pe creasta ta 
roşie, nişte albinuţe dresate splendid! 

— Vioreeel! auzi, din stradă, glasul lui Dan. 

— Alt cocoş! mormăi fără chef, trăgându-şi pantalonii. 
Sări apoi pe geam şi-l strigă din curte: Ce ai, mă? Te doare 
burta? Sau îţi iese măseaua de minte? 

— Am dat de Fantomas! 

— Ce spui? Unde? se trezi Viorel de-a binelca. 

— Acolo! arătă el un punct. A luat-o, împreună cu 
perechea sa, înspre Someş! 

— ... Cu perechea sa? Fugi! Or fi fost două ciori 
ordinare. 

— Ba, că au fost extraordinare! o ţinu „tare” Dan. Pe 
Fantomas l-aş recunoaşte dintr-un milion de ciori şi după o 
sută de mii de ani! 

— Ei, na! zâmbi Viorel. 

— Dacă-ţi spun! 

— Aşa o fi, că prea o spui! îl ironiză căpitanul. Numai 
să nu-mi vii mâine să-mi declari c-ai împuşcat o muscă în 
zbor, că o să te cred exact peste o sută de mii de ani. 

Dan tăcu. Îşi trase nasul întocmai ca şi Gâză, frăţiorul 
lui, când îl călcau pe bătături cei mari. 

— De ce mă jigneşti? întrebă el după o pauză; în care 
timp îşi şterse de cel puţin trei ori ceafa transpirată. 

— Văd după nasul tău că umbli cu cioara vopsită. 
Recunoaşte, soldat, că te-ai plictisit de urmărit spioni şi c-ar 
fi mult mai plăcut s-o iei frumuşel - frumuşel către acelaşi 
punct cardinal, adică la scaldă?! 

Dan avea un ochi albastru şi un ochi verzui, care, la 
supărare, căpăta o nuanţă cafenie. Acum însă nu mai avea 
ochi în cap, ci doi tăciuni aprinşi care, ca să nu ardă cu 
flacără, se umeziră de lacrimi. Spuse răspicat: 

— Nu-i suficient să fii şef ca să fii mare! 

Fraza aceasta numai din gura bondocului n-o 
aşteptase. Simţi peste faţă parcă vârful unui bici. Obişnuit 
să comande, Viorel nu se analizase niciodată pe sine. „Dar 
eu? Eu? se întrebă mişcat. Oare eu nu m-aş fi răcorit niţeluş 
într-o apă nici rece tare, nici caldă, exact cum trebuie să fie 
la ora asta Someşul?” 

— Dănuţ... 

Dan se întoarse neaşteptat de rapid şi fugi spre 
parcul municipal, cu o forţă şi o viteză pe care Viorel nu i le 
ştia. II ajunse abia lângă Canalul Morii. 

— Dănuţ... 

Ochiul verzui al lui Dan nu mai bătea în cafeniu; o 
hotărâre calmă, sigură, îi citi în privire care parcă spunea: 
„Te voi convinge că nu te-am minţit!” Se smulse uşor şi fugi 
mai departe, spre Someş, cu aceeaşi energie de care Viorel 
nu mai înceta să se mire. 

Se vedeau plopii înalţi de pe insula locuită, singura 
dintre insuliţele, formate între canal şi râu, pe care n-o 
vizitaseră; avea numai un podeţ de trecere, barat cu o 

poartă de fier, totdeauna zăvorâtă. Gardul dimprejur, de 
acăţ, plin de ţepi, avertiza pantalonii oricărui copil... 

— E acolo! arătă Dan către vârfurile plopilor. Acolo a 
zburat! 

Viorel se opri şi privi atent, făcând palma streaşină la 
ochi; două puncte negre se mutau mereu de pe o creangă 
pe alta. Băieţii se apropiară şi mai mult şi punctele deveniră 
păsări... 

— Merg singur după el, că eu l-am văzut întâi! se 
răzvrăti bondocul. Şi, dacă-l prind, îmi vor aparţine şi 
Fantomas, şi casetofonul! 

Viorel tresări. „Ptii! Ce-i tună mintea!” Dar o secundă 
mai târziu râse în sine: „în fond, ne târguim încă pe pielea 
ursului din pădure”. Îşi scoase inelul, dăruit de bunicul lui, 
în care era montată, în loc de piatră, o minusculă busolă. 

— la şi asta... să nu te rătăceşti! ... apăsă el pe 
ultimul cuvânt, ca şi cum Dan pleca într-o insulă a piraţilor 
sau în pustiul Saharei... 

Pesemne-i vorbise răutăcios, că bondocul i-o aruncă 
peste umăr: 

— Păstreaz-o... să nu rătăceşti în noile prietenii! Şi 
dădu să plece, dar Viorel îl reţinu: 

— Cum!? Nu mai vrei să fim prieteni? Să... ne jucăm? 

Dan şovăi. 

— Vreau, dar... să nu-mi mai comanzi! 

— Adică... vrei să fii tu şeful? întrebă el trist. 

Bondocul tăcu. 

— Bine, şopti el, în cele din urmă, şi adăugă cu o 
vagă speranţă: Dimineaţa ai să comanzi tu, iar după - 
masă... 

— Tu? 

— Da... O să fim doi căpitani! ... 

Lui Dan îl surâse ideea pentru că soarele nu urcase 
încă în crucea amiezii. Îşi umflă pieptul cu aer, căută cea 
mai gravă şi severă voce şi comandă în stilul bătrânului 
profesor Axinte, lungind silaba finală: 

— Dezechipareaaa! Forţăm Someşul, soldat Viorel! 

Fostul „căpitan” îşi spuse c-ar fi sunat mai bine 
„caporal Viorel” sau poate „sergent Viorel”. inghiţi în sec şi 
se execută. 

Rămaşi numai în slipuri, o luară pe lângă râu, spre un 
cot unde albia se lăţea mult, iar apa abia trecea de 
genunchi. Cu hainele sub braţ, „forţară” vadul. Răcoarea 
apei le făcu plăcere. La mijlocul râului, încetiniră parcă fără 
voia lor paşii. Vara îşi revărsa toată dogoarea. Viorel 
propuse cu o jumătate de gură: 

— Căpitane, poate facem întâi o baie? ... 

Dan oftă; s-ar fi lăsat în apă cu boccea cu tot, atât de 
insuportabilă era căldura, dar nu cedă. Imprumută 
căutătura caracteristică a lui Viorel, din momentele când 
era în „exerciţiul funcţiunii”, şi turui: 

— Ascultă, soldat! Agentul special Fantomas umblă 
prin copaci, haihui; întreg planul strategic e ameninţat cu 
falimentul; domnul Antifer e pe cale de-a ne concedia şi ție- 
ţi stă capul la plăceri. Uită-te bine la apă şi pune-ţi poftă-n 
cui! 

Viorel înghiţi în sec şi-şi urmă căpitanul. „Te răzbuni 
tu, dar lasă numai c-o să vii să mă rogi să te apăr de 
cutare...” 

Ciorile observate de ei se aflau acum destul de 
aproape; zburau puţin, mai mult dansau, lansându-se de pe 
o cracă pe alta. 

—  Fantomaaaas! strigară copiii, dar pasărea 
presupusă a fi „agentul secret” îşi văzu mai departe de joc, 
în vârful unui plop înalt. 

— Ţi-am spus că-s nişte ciori de rând! ... 

— Nu, soldat, ai să te convingi că-s corbi. la-o înainte, 
mai ordonă noul căpitan şi Viorel sesiză în glasul lui o undă 
de teamă. Să încercăm să pătrundem în crângul acela, cât 
mai aproape de plop, să ne poată zări când îl strigăm. 

„Nu-i prost bondocul, cugetă Viorel, da-i fricos... Dacă 
pasărea ne va vedea, îi va fi mai uşor să-şi recunoască 

numele. Va asocia sunetul cu imaginea şi memoria îi va 
declanşa amintiri”. Porni primul la atacul zidului natural, 
vrând să-i demonstreze „căpitanului” ce calităţi se cer unui 
adevărat comandant. Nu reuşi însă decât să constate că 
era imposibil de trecut prin desişul tepos. De undeva, de pe 
insulă, răsună un nechezat, şi băiatul spuse: 

— Căpitane Dan, dacă sunt cai pe insulă, înseamnă 
că trebuie să existe şi o potecă pe unde coboară la 
adăpat... 

— S-o căutăm! 

Malul deveni abrupt, nisipos, erodat de acțiunea 
viiturilor şi Viorel înţelese că era exclus să coboare pe acolo 
ditamai calul său vreun alt animal greu. Se opriră la o 
curbură, dincolo de care ţărmul se pierdea într-o pădurice 
amestecată de sălcii, salcâmi, plopi scorburoşi şi tufe de 
soc. Doar lângă picioarele lor Someşul se mai răzima de 
mal, împingând parcă insulă ca şi cum n-ar fi încăput de ea. 
„Poate că locuitorii ei au îndulcit malul cu târnăcopul!” 

— Trebuie să fim aproape de „poarta secretă” a 
insulei, căpitane! în spatele acestui pinten de pământ vom 
găsi urcarea. 

— Crezi? făcu neîncrezător Dan. 

— Cred. 

— De ce? 

— Aşa. 

— Explică-te, soldat! îl chemă la ordine bondocul. 

— E un loc ferit de priviri străine şi-apoi... e imposibil 
să nu fie o coborâre! 

— Cum putem ajunge la ca? 

— Prin apă... 

— Aici e adâncă. 

— Ţi-e frică? atinse Viorel punctul slab al prietenului 
său. Rămâi să păzeşti hainele şi eu fac o incursiune de 
recunoaştere. 

Lui Dan îi conveni, căci „soldatul” era un înotător 
mult mai agil. 

— Aprob! 

Viorel se lăsă cu prudenţă în apă şi înotă atent, cu 
ochii spre țărm. În câteva clipe şi acostă într-un mic „port”, 
continuat cu o plajă îngustă pe care se vedeau numeroase 
urme. Plaja şi „portul”, nebănuite măcar de pe celălalt țărm 
al râului, erau, fără îndoială, ale celor de pe insulă. Urcă, 
aţâţat de curiozitate. Descoperi uşor poteca, un drumeag în 
toată legea, tăiat printre tufe şi ierburi. Mirosea puternic a 
soc, a levănţică şi a mentă, margarete creşteau din 
abundență pe margini. Era cald şi răsuflarea râului îl 
însoțea ca o boare binefăcătoare. Pătrunse într-un luminiş, 
chiar lângă pâlcul de plopi şi ridică privirea; corbii se mai 
zbenguiau printre ramuri. Îi veni să strige iar „Fantomas”, 
dar renunţă, de teamă să nu fie auzit de stăpânii locurilor. 
Mieună subţire, întocmai ca o pisică, şi corbii se opriră din 
zburat. Viorel îl recunoscu îndată pe Fantomas şi inima-i 
bătu. „Papagalul negru” privi cu unicul său ochi sănătos, 
rotund ca un bănuţ, în jos, spre luminiş, aruncând un „crah” 
ameninţător şi un hămăit scurt de câine bătrân. 

— Fantomas! nu se răbdă băiatul. 

— Fantomas! repetă corbul, din vârful plopului, şi 
Viorel îmbrăţişă de bucurie trunchiul copacului. 

— Hai la mine, Fantomică! Haimana mică! Şi corbul 
se lăsă fulgerător de pe creanga sa, într-un picaj fantastic. 
Se opri pe cea mai joasă creangă şi se priviră ca doi vechi 
prieteni. Băiatului îi păru rău că nu adusese puţină carne. 
„Dacă nu l-am crezut pe Dan!” Soaţa, rămasă singură, se 
nelinişti: „Crah-erah”. Fantomas păru încurcat, ar fi rămas 
cu fostul său dresor, s-ar fi şi întors. Viorel îi spuse: „Dacă 
vii la mine, am să-ţi dau carne pe săturatelea, cumetre!” 
Corbul repetă aproape corect întreaga frază. „Păi tu n-ai 
uitat să vorbeşti?!” „Crah-erah” croncăni iar, de sus, 
perechea, şi Fantomas îşi deschise aripile şi zbură înapoi. 
Băiatul alergă spre „port”, pe acelaşi drumeag, după Dan. 
„Poate împreună vom reuşi să-l capturăm”. 

— Vioreeel! îl întâmpină plin de spaimă „căpitanul”. 

— Ce strigi? 

— Ai spus că te întorci repede! 

— N-am putut. Ascultă, am „stat de vorbă” cu 
Fantomas! 

— Şi nu l-ai luat cu tine? 

— A preferat-o pe ţigăncuşa din plop, glumi vesel 
Viorel. 

— Ei, mai crezi c-au fost ciori de rând?! Dar cum ai 
ajuns în interiorul insulei? 

— Am descoperit „poarta secretă”. 

— Zău?! Află că te avansez... soldat fruntaş! îi 
întoarse el avansarea. 

„Mersi!” voi să-i spună Viorel, dar se mulţumi să 
zâmbească acru. 

ÎI îndemnă: 

— Du-te înainte, poate reuşim să-l prindem... 

— Pardon! că eu comand! se grozăvi „căpitanul”. la-o 
tu... Şi Viorel o luă înainte. 

— Măi, măi! se minună Dan de ascunzişurile de pe 
insulă. Parcă am fi în desişurile amazoniene... 

Din luminiş, cercetară plopii înalţi, dar corbii nu mai 
erau acolo. 

— Nu m-am gândit la o bucăţică de came, că-l 
puteam prinde uşor. _ 

— Poate că-şi au cuibul p-aici... Incercă Dan să-l 
consoleze. 

— Poate... 

Merseră înainte, prin iarba înaltă, necosită demult. 
Din luminiş se strecurară, pe o potecă întortocheată, croită 
printre tufărişuri şi copaci bătrâni, amestecați cu pomi 
fructiferi, mai ales pruni şi nuci, într-o poiană largă, însorită, 
dincolo de care se zăreau acoperişurile unor case. 

— Psst! îşi opri Viorel „căpitanul”. N-auzi nimic? 

— Ce să aud? 

— Glasuri de copii. Şi parcă tropot de cai... Să ne 
ascundem! mai spuse, arancându-se la pământ. Dan făcu la 

fel. larba îi acoperea complet. În poiană apăru un cal 
roşcat, cărând în spinare trei călăreţi: doi băieţi şi o fetiţă. 
Fata descălecă prima: era frumoasă şi sprintenă. Privi 
printr-un binoclu mare, militar, înjur, şi „intruşii” se făcură 
una cu iarba. Pericolul trecu... Cei trei descărcară de pe 
spinarea animalului fel de fel de sârme, instrumente 
tehnice, căşti radiofonice şi se îndreptară spre o construcţie 
ciudată, un fel de turn, în care intrară rând pe rând. 

— Grozavă! cxclamă Viorel. 

— Fata? gâfâi bondocul. 

— Nu, construcţia! îşi râse el de „căpitan”, deşi era 
prea clar că-i plăcuse fetişcana. 

— Ascultă comandă la mine, soldat! îşi umflă pieptul 
Dan. 

— .. Fruntaş! preciză Viorel, tăind avântul şefului. Nu 
m-ai avansat? 

— Ba da... păru acesta să-şi amintească, şi-i comandă 
cu ton scăzut: Târâş - marş, cu ocolire la stânga. 

Se târâră aşa o vreme. Îşi înverziră complet 
genunchii, îşi zgâriară coatele, dar reuşiră, în cele din urmă, 
să scape fără ca cineva să-i fi „mirosit”. 

— Poate că-şi ţin acolo şi aparatele de emisie... 
reflectă Dan pe drum. 

— Ce spui? 

— Să-i raportăm domnului Antifer c-am dat de spioni! 

„E pripit!” gândi Viorel. 

— Căpitane Dan, îl luă el diplomatic, eu aş propune să 
mai aşteptăm... 

— Ce să mai aşteptăm? sări cu gura bondocul. 

„li scapără al naibii mintea!” îşi spuse Viorel şi 
cercetă poziţia soarelui. „Aha! A trecut de prânz!” Ridică 
tonul: 

— Totul rămâne între noi... înţeles, soldat? 

— Fruntaş! bâigui Dan cu părere de rău că dimineaţa 
se „topise” prea repede şi că rolurile se inversaseră. Am 
înţeles: secret. 

— Strict! adăugă Viorel şi-şi spuse că ciudatul turn din 
poiană trebuie să ascundă o taină. Agentul Fantomas ne-ar 
fi fost acum de folos... 

— Daaa... suspină bondocul şi zări, într-o tufă de soc, 
o pană mare, neagră. E de corb. Să mai căutăm! Uite... 

— E tot de corb! îl asigură căpitanul şi râse: Vrei să-l 
reconstituim pană cu pană? 

— Câte-s! ... Trei... Patru... Să mergem sub plopi! se 
agită Dan fără să se „prindă”. 

— Eu sunt „în plop” ... nu mă mai duc. Suntem „în 
plopi”, mă! Nu pricepi? Fantomas a zburat. Oricâte pene 
am găsi tot în... pană rămânem. 

— Cu penele într-un sirop... albinele... o să-l scoată şi 
din gaură de şaipe! N-ai spus aşa? 

— Aşa, recunoscu Viorel, numai că până dresăm 
albinele, trece timp. 

Avea dreptate şi Dan renunţă. 

— Cuibăresc p-aci, nu te îngrijora... 

Se înapoiară pe mal. 

— O să punem insula sub observaţie. E... o zonă 
strategică! spuse căpitanul, după ce trecuseră pe jumătate 
vadul. 

Dan mergea cu hainele într-o mână şi cu penele în 
cealaltă: şi-ar fi udat şi hainele şi penele dacă... „şeful” se 
îndura de el, căci soarele ardea încă nemilos. Dar 
căpitanului îi veni cheful dejoacă; îi smulse o pană şi strigă: 

— În gardă! 

— În...? 

— Ne duelăm! 

— Cu pene? se miră bondocul. 

— Da. Cine gâdilă mai tare şi râde primul... e învins! 
şi-l atacă pe la nas. Dan strănută, gata-gata să-şi piardă 
echilibrul. Ţine-te bine, soldat! 

— Mă ţin, căpitane... mormăi bondocul şi-şi încrucişa 
„spada”, gâdilându-i şefului o ureche. Viorel nu suportă şi 
râse. Se pomeniră râzând amândoi, cu lacrimi. 

Undele râului, răcoroase şi calme, gâlgâită sonor. 

Capitolul VIII 


Inginerului nu-i veni să creadă că 


fiul său „era acasă” in materie de 
lasere... 


Viorel ajunse acasă atât de flămând încât fu cât p-aci 
să treacă de cutia poştală. Văzu printre ziare un plic 
lunguieţ, cu antet, şi se opri curios. Mare îi fu mirarea când 
citi: „Domnului inventator Viorel Vela”. Fără îndoială că 
scrisoarea îi aparţinea. O deschise aşadar cu emoție şi 
nerăbdare. „Vă rugăm să treceţi, în măsura în care timpul 
vă permite, pe la serviciul nostru de concepţie tehnică, să 
vedeţi proiectul de execuţie al arcocicletei, produs care va 
fi lansat în producţie de serie în cursul ultimului trimestru al 
anului. Semnat: ing. Aurel Vela, directorul fabricii Steaua”. 

— Păi e chiar tata! vorbi Viorel de unul singur. ŞI 
continuă în sinea lui: „Bine le-a mai tocmit moş Axinte!” 
Uită de foame, de oboseală, de somnul care-l prinsese pe 
drum. „Hm! ... în măsura în care timpul îmi permite... Doar 
sunt în vacanţă, tăticuţ!” 

Făcu stânga-mprejur şi dădu să iasă. 

— Saluuut, căpitane! 

Era Gâză care nu se mai sătura să facă pe „agentul 
special”. Cobora scările podului şi se vedea pe mutrişoara 
lui că nu se aşteptase să-l vadă în clipa aceea pe căpitan. 
Avea sacul de piaţă al „şefului” în mână, acelaşi sac în 
care-l cărase cândva pe Fantomas la aeroport. 

— Nimic nou la staţie? se interesă Viorel. 

— Nimic, căpitane, nimic! spuse Gâză, încercând s-o 
ia înainte şi să dispară. 

— Nu minţi? îi bară el calea. 

— Minte! se auzi din sacoşă, puternic, încât Viorel, 
luat prin surprindere, simţi că-l loveşte ceva. 

— E Fantomas! Numai la corb nu se aşteptase; 
crezuse că puştiului îi venise cheful să şterpelească cine 

ştie ce „chestie” interesantă din pod. De ce n-ai spus că 
avem oaspeţi? la zi, când s-a întors? 

— Nu ştiu... Îngăimă băieţelul, vizibil deranjat de-o 
asemenea demascare. 

Viorel deschise sacul şi Fantomas, privindu-l cu unicul 
său ochi sănătos, îşi salută stăpânul cu zgomot: 

— Bună ziua! 

— Ai învăţat să şi saluţi, Fantomică? înseamnă că ai 
mai fost tu pe la cineva în captivitate... Ştii, Gâză, că am 
stat de vorbă astăzi cu „chiulangiul” asta? S-a întors 
singur? 

— Mai e o cioară în pod, dă-i sălbatecă tare... 

— Aha, ţi-ai adus şi partenera! se bucură Viorel, 
mângâindu-şi „papagalul”. ÎI duceai la plimbare? se 
întoarse iar către băieţel. 

Gâză se temu de un „minte” şi mai sonor şi mărturisi: 

— Îl duceam... 

— Lui Dan? 

— În parc... 

— De ce? Doar a luat destul aer până acum! 

— Să-l alung... 

— Să-l alungi? Tu ai febră. Gâză?! Doar l-ai mai 
alungat o dată. 

— Nu eu l-am alungat! se siniorcăi el ca şi cum cineva 
l-ar fi bătut. 

— Adevărat, numai că nu ştiu ce nevoie aveai acum 
să-l alungi? Cu ce te supără? Puteţi fi amândoi „agenţi 
speciali”! 

— Da?! se însenină băieţelul la chip. 

— Da! Tu vei fi „agent special şef! 

Gâză nu aşteptă să termine bine, că-i sări de gât şi-l 
sărată, chicotind subţire ca un şoricel japonez: „sue-ciue”. 
Apoi fugi spre casă că-l răzbise, pesemne, şi pe el foamea. 

Viorel luă sacoşa cu corb cu tot şi porni vesel spre 
întreprinderea Steaua. Faptul că cioroiul, nemaivăzându-şi 
stăpânul acolo, sub plopii de pe insulă, a pornit să-l caute, 

până a nimerit la vechiul său cuib, dovedind astfel o 
excepţională memorie, dar mai ales ataşament faţă de el, îl 
impresiona profund. Se opri la o măcelărie şi-i cumpără o 
porţie de carne de cea mai bună calitate. Fantomas cârâi 
mulţumit. Il lăsă să scoată capul şi să privească, odată cu 
el, prin vitrine. In dreptul unei ceasornicării, băiatul observă 
că toate ceasurile grăbeau. Găsi în buzunarul pantalonilor - 
veritabil magazin de mărunţişuri! - un capăt de cretă şi 
scrise pe geam: „Cumpăraţi cu încredere! Ceasurile noastre 
merg cel mai repede!” Traversă strada şi-şi privi „opera”; o 
doamnă studie reclamă şi râse cu hohot. 

La poarta fabricii îl întâmpină un bărbat înalt şi 
subţire, într-o uniformă de „pază contractuală”, în care se 
pierdea; avea o căutătură rea şi-l reţinu supărat: 

— Încotro? 

— Sunt invitat oficial la conducere, spuse Viorel, 
nevrând să uzeze de calitatea de fiu al directorului şi-i arătă 
omului plicul. 

— Ha-ha! păru să se învioreze acesta. Nu eşti cumva 
inventator? şi se uită la pantalonii lui scurţi, cu buzunarele 
doldora de câte şi mai câte. 

— Ba da! 

— De minciuni! se încruntă el. De unde ai plicul? 

— Prostul! ţipă Fantomas, din sac, şi paznicul mai să 
leşine. 

— Aaaa! Mă insulţi?! 

— Eu? întrebă calm Viorel, bucurându-se în sine că-i 
spusese corbul pe nume. 

— Dar cine? îl măsură întărâtat pe băiat. Ce, n-am 
auzit bine? Eu sunt nebun, ce crezi tu? 

— Nu ştiu, nene, nu vă cunosc, răspunse hoţ Viorel şi- 
| umflă râsul. 

— Nebun! ţipă corbul şi Păsărilă-lăţi-lungilă se mai 
lungi încă. 

— Pun eu mâna pe tine! încercă acesta să-l prindă, 
dar cine l-ar fi putut ajunge pe ştrengarul cârn şi cu ochi 

căprui? Te dau pe mâna poliţiei, dacă te prind p-aci! îl 
ameninţă zelosul om de pază. 

Viorel nu se îndepărtă. Ştia că omul n-avea voie să-şi 
părăsească postul. Îl instrui pe Fantomas: 

— Eu îţi dau frumuşel drumul şi tu ai să zbori în 
curtea fabricii, strigând „Foc” ... 

— Foooc! ... începu corbul, dar dresorul îi prinse 
pliscul. 

— Nu acum! După ce-ţi iei zborul! Şi fă bine, n-o mai 
lua teleleu, clar? Că nu-ţi mai dau carne! Uite, mai am o 
bucăţică destul de mare... Când o arunc peste gard, tu dă-i 
cu... focul! 

— Focuuu! strigă corbul, planând deasupra curţii 
fabricii şi, numaidecât, se dădu alarma, timp în care Viorel 
intră fără teamă pe poartă. Corbul, cu ochiul său ager, zări 
carnea aruncată, o apucă iute şi-şi urmă stăpânul care de- 
acum avansase în incintă destul ca să nu mai poată fi 
reţinut de nimeni. 

— Bravo, Fantomică! îşi lăudă agentul special, 
introducându-l înapoi în sac. Nota zece pentru prima ta 
misiune! şi râse de cei păcăliţi. Corbul cârâi satisfăcut, iar 
băiatul, care mai fusese pe aici, pătrunse în clădirea 
direcţiei. 

Bătu la uşa serviciului de concepţie tehnică şi, fără să 
mai aştepte vreun răspuns, intră. 

— Bună ziua! tună cu o voce zgâriată Fantomas, 
auzind probabil, din sacul lui, deschizându-se o uşă. 

— Bună ziua, bătrâne, răspunse un bărbat între două 
vârste, crezând că Viorel salutase. Pe cine cauţi? 

— Am venit să văd proiectul de execuţie al 
arcocicletei... _ 

— la te uită! se miră acesta. Intr-o secundă ţi-a şi 
trecut răguşeala! Şi, după o pauză: Ce voiai, flăcăule? 
Arcocicleta? 

— De unde ştii tu de arcocicletă? îl luă în primire, 
bănuitor, un alt bărbat, mic şi pântecos, îmbrăcat într-un 
halat de lucru, care abia-l cuprindea. 

— Ne spionează cineva! exclamă celălalt. 

— Te-am întrebat de unde ştii de arcocicletă? se răsti 
la el pântecosul. 

„Mă invită, şi acum fac pe detectivul” gândi Viorel 
ofensat. Îl apostrofa pe grăsun: 

— Ştiu... E bine? 

— De unde? 

— Din peştera cu numărul zece la puterea a zecea! 

Cei doi bărbaţi schimbară între ei nişte priviri ciudate. 

— Pe unde ai intrat în fabrică? îl întrebară amândoi, 
parcă speriaţi, parcă amuzaţi de toată povestea. 

— Pe horn! pufni băiatul şi simţi că dacă o mai ţin aşa 
îi dau lacrimile. 

Pântecosul luă iniţiativa discuţiei. Îi arătă lui Viorel o 
carte de telefon şi-l descusu: 

— Ai citit romanul acesta? 

— Prostul! o trânti Fantomas. Era şi timpul! Şi tânărul 
inventator, sătul de interogatoriu, îl completă: 

— Curat balamuc! Pomi spre ieşire. Din uşă, întrebă 
peste umăr: Poate să-şi amintească cineva de plicul 
acesta? ... şi arătă scrisoarea. 

— Unde ai găsit plicul? roşi grăsunul. 

— În cutia poştală de-acasă! N-am atacat niciun tren 
poştal! 

— Poftim? făcu bărbatul între două vârste. 

— Aşa cum aţi auzit! Sunt Viorel Vela... 

— Inventatorul? întrebară într-un glas cei doi bărbaţi 
de „concepţie tehnică”. 

— În persoană. 

Cel gras se lăsă moale în scaunul său. 

— lertare, tinere! Nu ni s-a întâmplat să colaborăm cu 
copii, vorbi celălalt, alb la faţă. 

— Spuncţi-mi simplu: „Căpitane Viorel”, şi adăugă cu 
amărăciune: că mâine dimineaţă voi fi soldat. 

— Ce vei fi? se ridică pântecosul gâfâind. 

— Soldat fruntaş... spuse serios Viorel, dar în sinea lui 
îl furnică un râs formidabil. „Aştia iar mă cred nebun!” 
observă el şi le ceru: Daţi aici proiectul acela, că n-am 
mâncat azi nimic şi leşin de foame! 

— Poate că ar fi mai bine să lămurim întâi ce-i cu 
„hornul”, cu „peştera”, cu gradele militare? îl consultă 
grăsunul pe colegul său de birou. 

— Vino. ... căpitane Viorel, la directorul fabricii, îl 
invită pe un ton mai blând. 

— La el nu mă duc! 

— De ce? 

— O să mă certe. Nu-i place să fie deranjat aici. 

— ÎI cunoşti? 

— Puțin. 

— Eu îl cunosc mai bine! se grozăvi cel gras, probabil 
şeful serviciului şi Viorel cugetă: „Astuia îi bubuie mintea 
mai ditai ca lui Dan!” Hai la director, că-i plac copiii! Poate 
face cu tine o partidă „de-a friptă”! 

— Atunci se schimbă lucrurile! fii de părere Viorel şi-l 
urmă tăcut până la cabinetul directorial. 

Intrară toţi trei buluc şi inginerul ridică mirat privirea 
dintre hârtii. 

— Salve căpitane! îşi salută el fiul. Ai vreun necaz? Ce 
vânt te aduce? 

— lacă... dumnealor susţin că o să faci cu mine o 
partidă „de-a friptă”! 

— Acum? Eşti într-o ureche? 

— Păi să vedeţi că şi noi aşa ne-am gândit, prinse 
curaj „şeful”, şi directorul se încruntă. 

— Şi voi? Lăsaţi-mă cu prostiile! 

— Am venit ca invitat oficial, puse Viorel capăt glumei 
şi întinse tatălui său plicul. Adresa e semnată de tine... 

Inginerul studie plicul şi hârtia, se uită la băiat, apoi 
iar la hârtie şi iar la băiat. Veni la el şi-l mângâie pe cap 
îndelung. Spuse după un timp, impresionat: 

— Cine putea bănui, băiatul tatii, ce idei umblă prin 
căpşorul tău! Profesorul Axinte... 

— Îl cunoşti? tresări Viorel. 

— Doar i-am fost student! Mi-a spus că e vorba de un 
inventator... 

— Şi nu sunt? 

— Ba da, ba da! Şi către bărbaţii de „concepţie 
tehnică”: Aduceţi-mi proiectul să-l vadă... autorul. Amândoi 
ieşiră ca la comandă. Şi ce mai faci tu, fiule? 

— Să-ţi spun? Dă-i strict secret! Nici lui Dan nu i-am 
spus încă... Şi nici măcar moş Axinte nu ştie! Proiectez o 
puşcă de tir cu... 

— Bicarbonat! 

— Aş! Cu laser... 

— Cu laser? zâmbi neîncrezător tatăl lui. Şi cum va fi? 

Viorel luă tocul din mâna lui şi desenă pe o coală 
albă. 

— Vezi, explică el, peste armă montez un mic 
generator cuantic şi un sistem optic de vizare... 

Inginerului nu-i veni să creadă că fiul său era „acasă” 
în materie de lasere. Făcu legătura cu nopţile în care îl 
prinsese citind pe sub plapumă electrificată; îşi aminti de 
vechile preocupări ale profesorului Axinte, de... Intrară cei 
de la „concepţia tehnică”, cu proiectul, şi directorul declară: 

— După arcocicletă vom lansa un nou produs: arma 
de tir cu laser! Autorul o să vă explice; şi-l arătă pe băiat. 

— Nu ţi-am spus că e secretă? se supără Viorel. 

— Îți cumpărăm „secretul”! Vei primi, în afara 
drepturilor legale, un exemplar drept cadou... 

— Două! se târgui Viorel cu gândul la Dan. 

— Două! Şi-ţi mai dăm cadou o arcocicletă... 

— Două! 

— Două, aprobă directorul, generos şi fericit. 

— Ba nu, trei! sări băiatul, amintindu-şi de moş 
Axinte. 

— O să ne înţelegem noi, făcu împăciuitor tatăl său. 
Acum hai să vedem dacă a ieşit bine proiectul acesta... 

Grăsunelul şi colegul lui rămaseră trăsniţi când 
băiatul întrebă: 

— De ce o singură pedală? 

— Pentru tragerea arcului ajunge o pedală... 

— Şi dacă se rupe arcul? Să-şi ia ciclistul maşinăria în 
spate? Logica băiatului fii acceptată pe loc şi modificarea 
operată. „Şeful” cu „concepţia tehnică” se tot ştergea de 
năduşeală, mai ceva că Dan, şi nu-l mai scotea pe băiat din 
„domnul!” ... 

— Mi-e foame, recunoscu la urmă faimosul 
inventator, detectiv şi radiotelegrafist. 

— Foame! repetă Fantomas, uitat în sacul lui. 

— Ţi-ai găsit cioară? tresări inginerul auzind glasul 
acela neaşteptat. Ei, dacă la amândoi vă e foame, atunci 
fac cinste... de data asta cu şniţele! 

Când maşina directorului ieşi pe poartă, paznicul se 
chiori la Viorel cu nişte ochi! să-i cadă din cap, nu alta! 
Băiatul îi arătă limba, pe furiş, şi-şi mângâie „agentul 
special” care cârâi mulţumit pe genunchii lui. 

Capitolul IX 


„După miros - citi căpitanul - se 
poate stabili vârstat sexul şi 
starea sănătății oricărui om. Nara 
stângă este mai sensibilă... 


— Vioreeel! 

— Ce ţipi? 

— Te-aştept de-o oră! 

— De-o oră? Ptii! Ce-am mai dormit! Cum se face că 
nu l-am auzit pe „kikeriki”? Privi pe fereastră. Taci că încă 
n-a răsărit soarele! 

— Abia a apus, căpitane, îl lămuri Dan. A fost vorba 
să mergem în recunoaştere... Mai avem vreo două ore de 
lumină, aşa că putem pomi la drum! 

— Bine - bine! ... spuse el şi sări în curte. 

— Să-l luăm şi pe Fantomas. Cunoaşte locurile... 

— Le-o fi cunoscând, numai că a devenit cam limbut. 
Dacă o dă înainte cu „Fooocu...”, să ştii că ne prăjesc 
insularii! 

— Mda... 

Pe stradă. Viorel îi povesti despre fabricarea 
arcocicletei. 

— Ştii că vei primi cadou... 

— O arcocicletă? 

Bondocul tăcu. Păru că nici nu-l interesează cadoul. 
Scoase o hârtie. Citi: 

„Gheaţa va rezista la vară cea mai călduroasă şi va 
putea fi depozitată în bătaia soarelui. Nu va bănui nimeni 
aurul din ea, căci...” 

— Ce „minuni” citeşti tu acolo? Unde-ai pomenit tu 
gheaţă care să stea în soare şi încă vara?! 

— E un fragment dintr-o radiogramă pe care am 
prins-o astăzi. Nu ştiu de ce transmisia s-a rupt brusc... 

— Trebuie să fie acelaşi post pe care l-am interceptat 
data trecută... 

Meriţi, mă, cadoul! 

— Arcocicletă? 

— Vei primi una nouă - nouţă. Nu te bucuri? 

— Ba mă bucur, dar... 

— Te temi că, renunțând la mersul pe jos, o să te 
îngraşi? 

— O să mă fac cât un butoi de pus varză! 

— Nici gând! Un efort de şase kilometri pe jos cere 
doar 120 de calorii, exact cât are o îmbucătură de pâine. 

— Atunci renunţ la pâine! 

— Eşti prost? Pâinea conţine fluor şi o serie de 
vitamine. Fără fluor dinţii se fac praf, iar fără vitamine te 
duci pe copcă! 

— De unde ştii tu toate astea, căpitane? Vorbeşti de 
parcă ai fi domnul Antifer în persoană. Doar barba îţi 
lipseşte! 

Viorel râse măgulit. 

— Din cărţi. Un detectiv trebuie să cunoască de toate. 

Dan recunoscu în sinea lui că rămăsese în urma 
căpitanului la capitolul „cunoştinţe” şi luă o hotărâre eroică: 
„Dacă nu la pâine, renunţ atunci la îngheţată. Aşa, câte un 
pic, până mă dezvăţ complet”. 

Tot discutând se treziră pe malul Someşului. Era o 
lumină calmă, de după - amiază târzie şi insula părea o 
oază de verdeață şi linişte. Frântura de radiogramă captată 
de prietenul său redeşteptă în mintea „căpitanului” 
convorbirile cu moş Axinte despre spioni şi misiunea XL-20 
îl fură iar gândurile. „Fără îndoială că e vorba de un cifru la 
mijloc. Poate că spionii o să mă ia la ochi şi pe mine, dacă 
mă fac inventator... Să mă fac inventator? Nu, o să mă fac 
detectiv, radiotelegrafist şi inventator!” 

— La ce te gândeşti? îl întrebă Dan. 

— La puşca de tir cu laser... Nu ţi-am spus c-am 
inventat o puşcă de tir cu laser? O s-o fabrice în serie şi... 

— Voi primi una cadou? ... 

— Da! 

— Chiar? 

— Chiar! 

Intrară în apă. Era caldă. Se înţeleseră din ochi să 
tragă întâi o scaldă. Înotară mult, până când simţiră că le 
amorţesc muşchii. Se agăţară de un colţ de piatră care 
mijea tocmai în mijlocul râului. 

Susurul apei şi foşnetul plopilor tremurători de pe 
insulă, lumina dulce de după apus le strecură în suflet 
siguranţă şi totodată nelinişte. Auziră glasuri de copii, 
nechezatul acela prelung, şi se grăbiră să iasă pe mal. Işi 
luară hainele la subsuori şi trecură pe insulă, ascunzându- 
se când pe după o tufă, când pe după o scobitură a malului. 

— Sunt la... „poarta secretă”, şopti Viorel. Să ne 
apropiem cât mai mult, poate vom reuşi să desluşim ceva 
din vorbele lor... 

— Şi dacă ne prind? 

— Eşti cu mine, soldat... fruntaş! Şi-apoi, aici, nu vor 
avea curajul să ne atace. Suntem încă pe teritoriul nostru. 

Atinseră fără dificultăţi punctul de curbură de unde 
malul parcă se rupea şi făcea imposibilă trecerea spre 
micul „port”. Calul fornăi şi bătu din copite. Apa plescăi şi 
răsună un glas de băiat, încântat de minunăţia băii. Săriră 
după el, în apă, şi ceilalţi „insulari” şi Viorel numără, după 
sunete, patru copii. Unul înotă chiar pe lângă mal şi cei doi 
detectivi se lipiră de pintenul de pământ, în spatele unei 
moviliţe. Viorel se ridică niţel, trase cu un ochi şi-o zări pe 
fetiţa din poiană; înota împotriva curentului. O văzu foarte 
de aproape şi inima îi bătu cu putere. Era mult mai 
frumoasă decât bănuise. Işi ţinu răsuflarea. Simţi sub el un 
furnicar şi se îngrozi. Dan voi să ţipe, dar îi astupă gura cu 
un gest fulgerător. 

— Ne mănâncă de vii, mă! protestă bondocul după 
ce-şi văzu gura eliberată. 

— Fără „mă”, soldat! Nu eşti în stare să suporţi trei 
înţepături? 

— Care trei? Vreo zece furnici mi se plimbă acum pe 
spinare şi alte zece pe urechi... 

— Hipnotizează-le şi te vor lăsa în pace. 

— N-auzi. ... căpitane, că-mi mănâncă urechile?! 

— N-aud, că pe ale mele le-au mâncat deja... 

Dan se scărpina când ici, când colo, neîndrăznind să 
se dezlipească de pământ prea mult. Viorel scrâşnea din 
dinţi la fiecare înţepătură, dar tăcea, nu atât ca să nu se 
trădeze, ci mai mult să-i demonstreze „şefului”, ajuns iar 
soldat, ce înseamnă stăpânirea de sine şi curajul, calităţi ce 
se cer oricărui detectiv respectabil. 

— Nu mai vreau să fiu detectiv! se smiorcăi bondocul 
şi ochiul său verzui bătu în cafeniu de spaimă la care-l 
supuseseră plimbăreţele furnicuţe. 

— Fă-te mâncător de seminţe de dovleac, dar... după 
ce ne îndeplinim misiunea! îl puse la punct căpitanul. 

Bondocul înghiţi în sec. 

— Mă gâdilăă! ţipă el după o clipă şi amuţi, îngheţând 
la gândul că-l vor prinde „insularii”. 

Cineva, pe aproape, întrebă: 

— Ai păţit ceva, Codrin? 

— Nu, Stejara! Altcineva a strigat... 

— Gata, băieţi! Plecăm! comandă fata, şi Viorel reţinu 
vocea; avea în ea o anumită cadență şi un timbru aparte. 
Reţinu şi numele, „Stejara”, şi-i plăcu. Calul necheză iar şi 
crengile care se aplecau peste drumeagul ce urca malul 
foşniră în urma lui. Când tropotul se îndepărtă, căpitanul 
ordonă: 

— După ei! 

Săriră în apă şi înotară în direcţia „portului”. Locul 
înţepăturilor primi lichidul rece-călduţ ca un balsam. 

— Aşa mai e de trăit! se dezmierdă Dan. 

— Lasă scaldă! Viorel urcase deja malul. Plec înainte. 

— Nu mă aştepţi? Uite, ies acum. Cred că am înecat o 
duzină de furnici. Pişcă mai ceva că albinele şi ca puricii! Pe 
astea dacă le-am putea dresa! ... 

— Îţi dresez eu acte de nesupunere! îl muştrului 
căpitanul Viorel. Haide odată! 

leşi, în sfârşit, din apă, şi-l urmă clănţănind din dinţi 
mai mult de frică decât de frig. 

— Şi dacă ne prind? 

— Dacă! _ 

Drumul până la poiană li se păru mai scurt. li mai 
zăriră pe „insulari” îndreptându-se spre o căsuţă care se 
vedea printre ramurile bogate ale copacilor. „Avem noroc, 
cugetă detectivul-şef, că ne-au lăsat în seamă costrucţia lor 
cam bizară”. 

— Dane, salt înainte! 

— Şi tu? întrebă cu spaimă în glas bondocul. 

— Nu-ţi fie teamă că vin şi eu... 

Înconjurară tumul acela straniu care se ridica din 
pământ, dar nu văzură nici-o uşă. „Şi totuşi... atunci aici au 
intrat!” Viorel luă sistematic fiecare porţiune şi-o cercetă cu 
atenţie. Descoperi o mică nişă în care-şi vâri degetul 
arătător. Deodată scârţâi o balama şi se deschise automat 
o uşiţă cât să încapă comod un copil. 

— Poftim, făcu galant Viorel, intră! 

— Eşti căpitan, ia-o tu înainte! spuse Dan şi Viorel 
zâmbi. „E laş. Data trecută a trebuit s-o iau eu înainte 
pentru că eram soldat”. Păşi cu prudenţă şi simţi sub talpă 
o scară ce cobora brusc. Se aprinse o lumină şi avu o 
tresărire, dar nu dădu înapoi. Dan gâfâia în spatele lui, atât 
de aproape că-i sesiză răsuflarea pe ceafă, caldă şi 
sacadată. Ajunseră într-o încăpere subterană care părea 
mai curând un culoar de trecere, puternic luminat de 
becuri. Mânaţi de curiozitate, se pomeniră în faţa unei noi 
uşi. Şi aici lumină se aprinse de la sine; băieţii intrară. 

— Măăă... 

— Fiuuu! şuieră printre dinţi, a mirare, căpitanul. 

Totul strălucea; pe lângă pereţii circulari, tapetaţi cu 
material plastic, se  înşirau sumedenii de aparate şi 

instrumente ca în atelierele secrete ale lui Moş Axinte. 
Viorel apăsă un buton şi imediat bâzâi un ventilator. 

— Au şi instalaţie de aer condiţionat! constată el. Ce 
spui, Dănuţ? îşi alintă soldatul care privea la toate cu un 
aer speriat şi, bineînţeles, cu gura căscată. 

— Ştii că au cap! prinse glas bondocul şi, deşi nu era 
deloc cald, îşi şterse cu latul palmei transpiraţia. 

— Au, mă! Pariez că aici trebuie să fie, pe undeva, 
staţia de emisie... 

— Crezi că sunt spioni? 

— Dar tu ce crezi? 

Dan tăcu. Viorel continuă să cerceteze obiectele, 
peretele circular, duşumeaua... Observă o draperie şi trase 
de ea. leşi la iveală un ecran ca de televizor, cu o mulţime 
de butoane dedesubt. Apăsă la întâmplare pe unul. O 
lumină portocalie umplu ecranul şi imediat apărată litere 
albe, fosforescente. Citiră amândoi, cu glas tare: 

— „Dintr-un gram de argint se poate trage o sârmă 
de doi kilometri!” 

— Ce ţi-am spus?! sări Viorel emoţionat. Trag fire de 
argint pentru antene. Greutatea unui asemenea fir e practic 
neglijabilă şi pot lansa nişte zmeie! 

— Uite, căpitane, că mai apar litere! 

— „A zecea mia parte dintr-un gram de argint, citi 
mai departe Viorel, este suficientă să distrugă toţi microbii 
dintr-un pahar de apă în mai puţin de o oră!” 

— Formidabil! exclamă Dan. 

— Ce are sterilizarea apei cu antenele? întrebă, 
derutat, Viorel şi apăsă un alt buton. Imaginea se şterse şi 
apărură noi litere fosforescente, de data asta pe un fond 
liliachiu. Citi tulburat: „Apa îngheţată, la o presiune de 
20.000 de atmosfere, se topeşte doar la plus 78 grade 
Celsius!” Mă, Dane, mă! Asta-i gheaţa care rezistă la bătaia 
soarelui! 

Bondocul se strâmbă şi râse caraghios. 

— Şi cine poate face gheaţă la o presiune aşa de 
mare? 

Viorel apăsă un alt buton şi textul de pe ecran se 
schimbă. 

— „După miros - citi căpitanul - se pot stabili vârsta, 
sexul şi starea sănătăţii oricărui om. Nara stângă este mai 
sensibilă”. Hm! făcu el. Se pricep şi la olfatronică! Poate că 
e un centru de instruire a spionilor... 

— Ne-sec... Nu ţine! mormăi sceptic Dan. Câţi spioni 
să încapă aici? 

—  Atâţia câţi încap! Parcă are vreo importanţă 
numărul? Calitatea lor contează. Schulmeister nu valora cât 
zece mii de soldaţi?! Manevră alt buton. Ecranul se umplu 
de alte litere: „Ziua a fost împărţită în câte douăsprezece 
ore de Cirus cel Mare, acum 2500 de ani, şi tot el a fost 
primul bărbat care a purtat pantaloni”. 

Râseră amândoi. 

— Ei na, pufăi bondocul, am aflat şi cine a purtat, 
primul, pantaloni! Asta ce legătură mai are cu spionajul? 

— Poate că are... Stai să vedem mai departe... Citi 
iar: „Amprentele feminine diferă total de cele bărbăteşti”. 
Ce zici, Dane, nici asta n-are legătură cu spionajul? 

— Interesant... 

— Foarte interesant! 

Apăsă şi ultimul buton şi, spre regretul lor, ecranul se 
stinse. 

— Trebuie să fie un meinorizator... 

— Teribilă invenţie! oftă Viorel. Eu o să construiesc 
unul cu laser... 

— Cu laser? 

— Da. Am citit o chestie fantastică, mă! Razele laser 
sunt captate şi deviate de undele ultrasonore, putând da 
imagini de televiziune! 

— Ai citit asta? 

— Am citit! Privirea i se opri pe un aparat minuscul de 
fotografiat şi avu o tresărire. Încă o dovadă că sunt spioni! 
Ai mai văzut asemenea aparate? 

— În filme... 

—  Ascultă-mă, Dane! Noi am făcut o descoperire 
senzaţională! 

— Să-i raportăm domnului Antifer! 

— Nu, o să-l aducem aici. Să-i facem o surpriză! 

— Ce-i acolo? se uită Dan. Parcă-i o uşiţă... Ridică-mă 
sus. 

— Pardon, că eu-s căpitanul. Ai să mă ridici tu... 

Dan se execută şi întrebă: 

— Ce vezi? 

— Nimic. E întuneric. Dă-mi dramul! Bondocul îl lăsă 
de tot şi căpitanul se rostogoli pe podea. Spre uimirea lui 
căzu pe ceva moale, un fel de covor expandat, care 
ascundea o manetă; o atinse fără să vrea. Din orificiul 
tavanului începu să coboare o scară suspendată. Dan 
rămase perplex, iar Viorel oftă admirativ. Urcară amândoi şi 
se treziră sub o cupolă întunecoasă. Călcară peste nişte 
sârme, nu-şi dădură seama peste ce: numaidecât rulă o 
fereastră boltită şi se făcu lumină. Văzură cerul, cu câteva 
stele palide sclipind în depărtări şi dinspre râu pătrunse 
până la ei miros de mâl. Abia atunci înţeleseră că se aflau 
în vârful „conului” acela ciudat. Erau emoţionaţi şi fericiţi. 

— Au şi o lunetă! 

— E o lunetă astronomică. Dane... 

— Ce-or fi făcând cu o lunetă? 

— Poate urmăresc sateliții - spioni! 

— Mai ştii! 

Seara se lăsa grăbită. Liliecii îşi începeau zig-zagurile 
ameţitoare şi undeva, în desişul de dincolo de poiană, ţipa 
ascuţit o pasăre de noapte... 

— Mi s-a părut că-i un semnal... bâigui Dan, fricos. 

— Psst! E un semnal... Sări! îi ordonă căpitanul. 

— De-aci? îmi frâng gâtul... 

— Sări odată! 

Dan îi făcu loc. 

— Întâi tu, căpitane... Exemplul comandantului... 
Ştii... 

— Ştiu! pufni Viorel şi sări. Alunecă pe acoperiş ca pe 
un tobogan. Şi pe când se ridica din iarbă, se pomeni cu 
Dan în cârcă. Dar bine-ţi merge! Dă-te jos, că n-am ajuns 
mârţoaga ta! 

Îşi scutură povara neaşteptată, făcu câteva salturi 
„strategice” şi dispăru din poiană. Dan se ţinu după el. 
Pasărea de noapte mai ţipă o dată, apoi se lăsă liniştea. 

În micul „port” Someşul se sparse cu zgomot. Cei doi 
„detectivi” înotară puternic, contra curentului, până ce 
ieşiră din „apele teritoriale” ale insulei... Luna călătorea cu 
o luntre de aur, neasemuit de frumoasă, ca o corabic pe 
care s-a ridicat marele pavoaz. 

— Saluut, căpitanc! se auzi glasul lui Gâză, care 
apăru ca o stafie pe mal. 

— lar ne-a urmărit! izbucni Dan. 

— Unde-aţi stat atât? se interesă puştiul, vizibil 
plictisit de aşteptare. 

— La scaldă! spuse bondocul. Şi dacă te mai iei după 
noi, o să vezi tu! 

— Intri la apă! spuse mai mult în glumă Viorel, căci 
era vesel. Hai, Găză, să mergem! 

Se îndepărtară în grabă. 

Auziră în urma lor, mult timp, foşnetul plopilor 
tremurători. Insula dintre Canalul Morii şi râu le păru şi mai 
misterioasă. 

Lui Viorel îi veni un chef grozav să 
râdă: „Să văd eu cum o să ne 
atârne de coada  pintenogului 
lori... 


Dormi agitat şi se trezi cu mult înaintea primului rond 
al gălăgiosului Gigi-Balamuc. „1 s-o fi făcut vecinului dor de 
zeamă de cocoş...” Lui Viorel îi era ciudă acum că întârzia 
acel violent „cocoricooo!” care i-ar fi dat certitudinea sosirii 
unei noi dimineţi de vacanţă. Dar în locul cocoşului, 
trompetă, stupid şi cazon, „bondocul”, cum îl botezase în 
gând pe bunul său prieten Dan: 

— lle-heiii! 

„Ce ai? Te doare burta? Sau îţi iese măseaua de 
minte?” voi să-l întrebe, dar tăcu, pentru că Dan era 
investit cu toate puterile de căpitan iar el nu era decât un 
biet... soldat fruntaş, care trebuia să-l urmeze supus, într-o 
acţiune nu tocmai lipsită de risc. 

— Bună dimineaţa, căpitane! auzi din grădină glasul 
lui moş Axinte şi băiatul sări din pat ca un arc. În câteva 
secunde se şi îmbrăcă. Salută din zbor, în timp ce sărea, ca 
de obicei, pe fereastră: 

— Bună dimineaţa! ... Căpitanul e... el, mai spuse 
greoi, arătându-l pe Dan care se înfoie mai ceva ca un 
curcan: 

— Înainte de masă căpitanul sunt eu: ne-am împărţit 
comanda! 

— Şi-acum încotro? zâmbi profesorul. 

— În misiunea secretă XL-20! 

— Bine - bine, cu asta încă n-am priceput de ce m-aţi 
sculat cu noaptea-n cap... mormăi bătrânul cu supărare 
prefăcută. 

Dar băieţii o şi luară înainte. Gigi-Balamuc se ivi 
printre picioarele lor şi Viorel îi aruncă un „kikeriki”, ba şi 
un „kukareko”, înspăimântător, de i se făcu cocoșului pielea 

de... găină. Afară, în faţa porţii, durui a motorul „limuzinei”. 
In cabină hămăi Napoleon, iar din sacoşa de piaţă pe care 
Dan o coborâse din pod, răsună vocea răguşită a lui 
Fantomas cu „bună ziua”. „Abia s-a luminat, frăţioare!” îl 
apostrofă în sine Viorel şi-şi pipăi şoldul; pistolul cu 
bicarbonat era la locul lui. Declară mulţumit: 

— Avem tot ce ne trebuie! 

— Se pare că aţi pus la cale o expediţie, detectivilor! 
constată moşneagul, aşezându-se la volan şi demarând fin, 
încât copiii abia-şi dădură seama că o şi luaseră din loc. 

— La dreapta! comandă cu glas misterios Dan. Acum 
la stânga... lar la dreapta... Înainte, în direcţia Someşului)! 
... Stop! 

— De ce n-aţi spus, flăcăilor, că vreţi la pescuit!? 

— Dar n-am venit la pescuit! 

— Pentru baie apa-i cam rece acum, bodogăni iar 
moşul, din ce în ce mai intrigat. 

— Nici de baie nu ne arde... 

Profesorul îşi căută pipa, dar n-o aprinse. Îşi lovi 
degetele, rând pe rând, cu coada ei lungă şi îndoită şi privi 
împrejurimile. Nici ţipenie, apa susura uşor, ca un murmur, 
îngânând foşnetul plopilor înalţi de pe insulă. 

— Ce aveţi de gând? 

— Să forţăm Someşul! 

— Şi cu ce ne alegem... În afară de guturai? mai 
întrebă el, scuturându-şi barba de un strănut sănătos. 

— Guturai? se miră Dan, care aranjase totul. Am aici 
un termos cu ceai fierbinte şi puţin vin. Vinul e un 
formidabil bactericid. Cea mai murdară apă se sterilizează 
în cincisprezece minute dacă-i adaugi o treime de vin! 
explică el şi-l privi pe Viorel cu înţeles. „Nu-i aşa, şefule, că 
pe asta n-o ştiai?” Nici vorbă să ne îmbolnăvim! 

— Şi dacă ne udăm hainele? vru să mai ştie bătrânul. 

— Am adus pungi de plastic, fu răspunsul „căpitanului 
de serviciu” şi Viorel avu pentru bondoc un gând de 
admiraţie. 

— Cu alte cuvinte... dezechiparea? se scărpină moş 
Axinte în scăfârlie şi mai de voie, mai de nevoie, începu să 
se dezbrace. _ 

Tăiară vadul direct spre micul „port”. In faţă înota 
dulăul negru, cu urechi clăpăuge; îl urma Viorel, cu un 
pachet de haine în mâna suspendată în aer, apoi Dan, care 
abia se transporta pe sine, şi moş Axinte... Fantomas 
trecuse râul în zbor, şi nu se oprise decât în vârful unui 
plop, cârâind şi dansând pe o creangă subţire. Fără îndoială 
că „insularii” mai sforăiau încă în pat, întorcându-se alene 
de pe o parte pe alta. 

— Ei, acum îmi puteţi spune unde ne ducem? se 
interesă profesorul şi băieţii chicotiră ca două fetiţe. 

— Nicăieri. Am sosit! răspunseră ei şi atacară pe rând 
termosul cu lichid fierbinte şi gustos. 

— Nu vreţi să spuneţi că ne transformăm de bunăvoie 
în robinsoni? Trebuia să ne luăm şi ceva de-ale gurii! glumi 
moşneagul în vreme ce se îmbrăca. 

— În robinsoni? râseră ştrengarii tot mai amuzaţi de 
curiozitatea profesorului. N-ar fi o idee rea. E o insulă 
minunată! 

—  Minunată! îi imită moşul. Dacă până şi lui 
Fantomas îi place... Mă întreb numai cum o să-l coborâţi din 
copac? 

— Simplu! sări Viorel. Îşi făcu mâna pâlnie la gură şi 
strigă: „Fantomas! Carne!” 

— Cameee! ţipă corbul şi se lăsă în picaj, drept pe 
capul dresorului. Mă zgârii cu ghearele, Fantomică, jos de 
pe căpăţâna mea! Aha, te temi de Napoleon... 

— Napoleon! 

Câinele se apropie de stăpânul său, mişcând din 
coada lui scurtă. Căscă, somnoros, şi-i aruncă cioroiului o 
privire plictisită. Viorel scoase câteva bucățele de carne şi-i 
împăcă pe amândoi. 

— Ce zici, Fantomas, o să te înţelegi cu Napoleon? 

— Napoleon! repetă corbul. 

— L-ai dresat splendid! spuse moş Axinte. Dar acum 
să-l vezi pe dulăul meu! Bătrânul se ridică, arătă ceva 
câinelui şi-i ordonă: Pe urme... caută, caută! 

Napoleon se avântă pe drumeagul care urca malul 
spre poiană, mirosind urme numai de el ştiute... Băieţii 
întrebară mirati: 

— Ce să caute? 

— Urmele voastre! Doar nu susţineţi că n-aţi mai dat 
pe aici? Vă descopăr eu taina! 

— Ne-a prins... domnul Antifer! şopti Dan la urechea 
lui Viorel. 

— Numai că Napoleon n-o să poată deschide uşa fără 
noi! îl linişti acesta. 

Bătrânul se ţinea bine, fără să-şi piardă câinele din 
ochi. Copiii îl urmau pas cu pas. Din crâng răzbăteau glasuri 
de păsări şi mirosea a mentă şi a frunze de mur. Crengile 
arbuştiior de pe margini erau pline de rouă şi părea că 
picură ploaia în urma lor. Fantomas cârâia încetişor pe 
umărul lui Viorel, visând la încă o bucăţică de came. 

— Să vedem, Fantomică, ce fel de agent special eşti! 
îi spuse dresorul. Ai să zbori înapoi în plop şi ai să strigi, 
dacă vezi ceva suspect. „Foc”! 

— Şi noi o să fugim rupând pământul! râse Dan, 
amintindu-şi de riscul unei asemenea incursiuni. 

Corbul îşi studie stăpânul cu unicul său ochi sănătos, 
de parcă ar fi vrut să se convingă dacă vorbea serios. Fu 
gata să strige „Foc”, dar Viorel îl ameninţă cu degetul. 

— Nu acum! Doar când vezi străini! Haide, du-te! ... 

— E deştept corbul... tău! aprecie „căpitanul” Dan, 
văzând cât de bine se înţelegea cu Fantomas. N-ai încercat 
să-i dresezi şi perechea? O să te ajut eu... 

Printre copaci răsări soarele şi insula fu inundată de o 
lumină roşietică. Aburi misterioşi învăluiră deodată poiană 
şi hămăitul lui Napoleon se pierdu în ceaţă. Nici pe domnul 
Antifer nu-l mai văzură. 


96 


LUDOVIC ROMAN 


— Dă-mi mâna, îi ceru Dan şi Viorel zâmbi: „Se cam 
teme căpitanul meu!” 

— Sus mâinile! glumi, cu vocea groasă, moş Axinte, şi 
Dan se pierdu cu firea. Întrebă iritat: 

— Cine-i?! 

— Robinson Caruso! râse bătrânul şi continuă pe 
acelaşi ton glumeţ: Nu ştiţi bancul? Marele cântăreţ Enrico 
Caruso se adăposteşte de ploaie la un ţăran. Se prezintă 
gazdei: „Eu sunt Caruso!” şi numaidecât se stârneşte mare 
zarvă: „Auziţi cine a venit la noi? Celebrul explorator 
Robinson Caruso!!!” Moşneagul râse iar, cu poftă. Îşi certă 
apoi câinele: Ne tot învârtim în jurul acestui coteţ şi nu ştiu 
până când, stimate Napoleon! Pare-mi-se că pierdem 
bătălia: mai ruşinos că la Waterloo... 

— Aţi şi pierdut-o! se grozăviră detectivii. 

— Măcar acum să-mi spuneţi ce naiba facem pe 
insulă? Doar n-o fi aici cuibul spionilor? 

Copiii tăcură. Deschiseră uşa secretă. 

— Veniţi după noi! 

— Nici barba nu-mi încape în gaura aia... mormăi ca 
un urs moşneagul, din ce în ce mai amuzat de jocul copiilor. 
Atenţie, Napoleon! Tu rămâi aici că eu încerc să fac pe 
cârtiţa la anii mei... Se lăsă în genunchi şi se strecură după 
băieţi. Mare-i fu însă mirarea când văzu că, în „coteț”, 
ardeau becuri cu neon şi totul strălucea ca într-un salon. 
Faimoşii detectivi îl aşteptau în încăperea care, data 
trecută, le luase piuitul. 

— Cam asta am vrut să-ţi arătăm, nene Axinte! 
răsuflară amândoi, larg, bucuroşi de reuşita surprizei. 

— Dar ştiţi că e frumos aici?! se minună profesorul. 
Făcu înconjurai camerei şi pipăi când un obiect, când altul, 
cu un aer preocupat. Asta ce-o mai fi? descoperi el 
deasupra intrării un dispozitiv luminos. A... e un avertizor 
barometric... 

— Avertizor barometric? întrebară băieţii uimiţi că 
bătrânul observa lucruri nesesizate de ei. 

De „memorizator” nu spuseseră nimic... 

— Da. In momentele când presiunea atmosferică 
începe să scadă brusc, ori să crească, timpul de reacţie al 
oamenilor se prelungeşte şi sunt expuşi mai uşor greşelilor 
sau chiar accidentelor. 

— Asta înseamnă că-ţi poţi instala un asemenea 
avertizor la bordul automobilului! sugeră Viorel, o idee care 
nu-l lăsă indiferent pe bătrân, în momentele „critice” veţi 
conduce mai prudent. 

— Eu conduc totdeauna prudent, dar un avertizor nu- 
mi strică. Şi poate că nu le-ar strica nici altora. După câte 
ştiu nu s-a aplicat încă în circulaţia rutieră, aşa că poţi s-o 
înregistrezi ca inovaţie! 

Bondocului i se uscă gura de invidie. 

— Se poate aplica şi la fotbal! tună el. Da - da! La 
fotbal! Echipă ar şti că reflexele portarului sunt slăbite şi 
apărarea ar reveni tuturor... 

— Bună idee, dar poţi ţine secretul faţă de echipa 
adversă? întrebă profesoral şi Dan tăcu. Schimbă vorba: 

— Ce spui, nene, de centrul acesta de spionaj? 

— Sau poate de instruire a spionilor! interveni Viorel. 
Au aici un aparat curios... şi dădu la o parte draperia care 
ascundea ecranul. Apăsă primul buton. Ecranul se lumină, 
dar în locul textului cunoscut apăru altceva. Viorel şi Dan 
citiră în cor, cu ochii măriţi de uimire: 

— „Bine aţi venit la Racheta albă, mucoşilor!” „Adică 
noi?!” şi băieţii se uitară vinovaţi la bătrânul profesor care 
se includea fără voie în tagma lor. „Sperăm că v-aţi şters 
când aţi intrat!” şi se uitară iar, instinctiv, la tălpile 
picioarelor. Până şi moş Axinte îşi controlă încălţămintea. 
Citiră mai departe, dar numai cu ochii: „Laşilor şi 
pezevenghilor! Daţi buzna aici, că tâlharii, intrând pe 
poarta din dos, fără să ziceţi nici bună ziua!” Moş Axinte 
tuşi, parcă înecat cu ceva şi simţi nevoia să-şi caute pipa. 
Mesajul de „salut” continuă: „De data asta ar fi bine să 
lăsaţi amprente clare şi dacă, în lipsa unui tobogan mai 

bun, ieşiţi prin acoperiş, trageţi, înainte de a vă arunca 
afară, maneta din dreapta. Altminteri ne  ruginesc 
aparatele! Şi încă o vorbă: Dacă vă prindem, v-aţi ars! Vă 
legăm de coada calului”. 

Ecranul se stinse de la sine şi se simţiră toţi trei că 
opăriţi. „Grozavă surpriză i-am pregătit domnului Antifer!” 
gândiră detectivii şi nici unuia nu-i veni la îndemână să ia 
primul cuvântul. Vorbi profesorul: 

— Ptii! Drăcovenie! Cum o să atârnăm noi de coada 
calului? şi râse în barbă. Mai întâi o să facă ei cunoştinţă cu 
Napoleon, care poate rupe tot sub falci! 

— Hi-hi! râse subţire Dan, înțelegând că aveau un 
„portar” de nădejde. 

Bătu un ceasornic, atât de neaşteptat că tresăriră 
toţi, ca în faţa unui iminent pericol. 

—  Keci-keci! râse Viorel. De ce-or fi botezat 
construcţia lor... Racheta albă? 

— Că e o rachetă cosmică, spuse profesorul. E 
amenajată după toate regulile artei. Şi ce instalaţii au! 

— Sus mai au o lunetă! şi urcară scara care ducea 
sub cupolă. Când deschiseră fereastra, auziră tropot de cal 
şi sunet de crengi rupte. 

— Acum chiar că vin! se lamenta „căpitanul” Dan, 
curajos nevoie-mare. 

— Psst! 

Bondocul pufăi: 

— Îți predau comanda, nene Axinte! 

— Şi-ţi dăm rangul de general! completă Viorel, care 
puse în bătrân mai mari nădejdi decât în „căpitanul” său. 

Napoleon lătra violent şi mârâi pe cineva a 
avertisment. 

— Ne-a făcut figura „agentul special” Fantomas, şopti 
ironic Dan, care era mort-copt de frică. Mai bine-l puneai să 
strige „Prostul”! Cu „focul” lui... ne-am ars! 

— Taci! îl opri Viorel pe ex-căpitan. 

— Psst! ceru linişte şi moş Axinte, ceva mai categoric, 
dată fiind înălţarea lui în rang. Tragem cupola la loc şi 
tăcem chitic. Îşi vor închipui că nu-i decât câinele aici şi de 
el nu se vor apropia. 

— Şi dacă-l momesc cu vreo gustărică? nu se răbdă 
Dan să tacă. 

— Napoleon n-ar mânca de la alţii nimic, nici să ştie 
că-i rămân doar ciolanele, să fii liniştit în privinţa asta! 

Dulăul latră iar, schelălăi, ca şi cum s-ar fi înţepat cu 
un spin în bot şi din nou lătra nervos. O voce de băiat 
răsună destul de tare: 

— lliii, dihanie! Parcă noi am fi străini aici! 

Napoleon îi răspunse cu un mâărâit viguros, de câine 
puternic, fără să-şi părăsească postul de la intrare. Lui 
Viorel îi veni un chef grozav să râdă. „Să-i văd eu cum or să 
ne atârne de coada pintenogului lor! Poate-i atârnăm noi de 
urechile dulăului...” Se auziră şi alte glasuri: 

— Mă Codrine, tu crezi că javra stă degeaba acolo? 
vorbi o fată. Viorel o recunoscu după timbrul vocii: era 
Stejara. 

— E isteaţă fata! şopti „generalul” şi-şi mângâie 
barba mare şi albă. A intuit că păzeşte ceva... Se uită la 
băieţi. Voi cât rezistaţi la asediu? 

— Asediuuu? intră în panică Dan. 

— Rezistăm, generale! spuse calm Viorel. 

Afară câinele lătra şi mârâia fără încetare, iar 
Fantomas tăcea, afurisitul, în plopul lui. Deodată Napoleon 
schelălăi lung şi cu jale. 

— Hei, voi, invadatorilor! auziră glasul fetei. leşiţi de- 
acolo că v-am capturat „santinela”. Rostise ultimul cuvânt 
cu atâta sarcasm că bătrânul „general” se luă cu 
amândouă mâinile de barbă. Viorel îşi pipăi pistolul cu 
bicarbonat de sodiu şi constată cu groază că-şi uitase pe 
noptieră, în dormitor, punguliţa cu preţiosul reactiv. 
„Dezarmaţi, fără santinelă şi cu nehalitul de Fantomas în 
copac!” întrebă: 

— Ne predăm? 

Generalul cumpăni ceva, dar nu găsi nici-o idee mai 
salvatoare decât: 

— Care are o batistă albă? 

— Totuşi ne predăm? 

Viorel, care abia acum simţea că începea adevărata 
aventură de vacanţă, gândi înciudat: „Strălucitul soare de 
la Austerlitz a căzut ca un miel bleg! Dar mai vedem noi 
cum e cu calul! îi smulg mârţoagei, fir cu fir, toată coadă 
până ce-o să semene cu Gigi-Balamuc! Află de la mine 
asta, Stejara!” 

— Ori ieşiţi, ori vă dăm foc! 

— Ăştia ne aprind şi zburăm în cosmos! se alarmă 
Dan, dar îşi muşcă limba că undeva, în crângul cu plopi, 
răsună puternic: 

— Foooc!!! 

Era glasul răguşit al lui Fantomas şi Viorel deschise 
triumfător fereastra boltită. Strigă cât putu, ca şi cum în 
crâng ar fi ascuns cel puţin un batalion: 

— Staţi pe loc, nu atacați încă! Hei, voi rachetiştiior, 
unde v-aţi ascuns? Sub burta calului? Vă propunem un 
armistițiu onorabil! ... 

— Să vă auzim condiţiile! se întoarse fata către el, 
încât băiatul fii cât pe-aci să-şi piardă echilibrul. 

— Să mă consult cu generalul. 

— Îţi predau comanda, Viorel, îi spuse moş Axinte, 
încântat de prezenţa lui de spirit şi de curioasa întorsătură 
luată de desfăşurarea evenimentelor. 

— Sunt căpitanul Viorel, rosti el, luând gradul de care 
Dan se lepădase. Cer să-l eliberaţi imediat pe Napoleon. 

— Pe cine? întrebară câţiva insulari deodată. 

— Dulăul! îi lămuri Viorel. Apoi faceţi o sută de paşi, 
legaţi mârţoaga de un copac, şi aşteptaţi întorşi până ne 
retragem de pe insulă. 

Şuşotiră ceva între ei. 

— Acceptăm condiţiile, comunică fata, cu voce mai 
caldă, probabil socotind armistițiul rezonabil şi pentru o 
parte şi pentru alta. 

— Câţi sunteţi? 

— Mulţi, răspunse hoţ Viorel şi moşul tuşi fără voie. Și 
dacă trişaţi, vă arătăm noi vouă, mucoşilor! Stânga-mprejur 
şi înainte marş! Un... doi... trei... patru... 

Râseră toţi trei cu poftă, Napoleon, eliberat din laţ, îi 
acompanie cu hămăituri fericite. 

Soarele se ridicase de-un stânjen şi învăluise poiana, 
arborii, întreaga insulă într-o peliculă transparentă de aur. 
Doar lângă râu ceața se mai păstra, pufoasă şi albă că 
barba lui moş Axinte. 

„„„Glasul ei vibra prelungt ca un 
diapazon de argintf şi Viorel 
înțelese că fata îl admira. 


Viorel înţelese că staţia de radio X, corbul dresat şi 
proiectul arcocicletei, luate la un loc, păleau pe lângă 
Racheta albă şi că el, faimosul căpitan, bondocul şi Gâză 
erau pur şi simplu mici pe lângă Stejara şi grupul ei. 
Elaboră un nou plan strategic, ultra-secret, în care incluse 
un atelier mult mai ascuns ca al lui moş Axinte şi deveni 
extrem de atent la semnalele Morse rătăcite pe lungimea 
lor de undă. Frântura de radiogramă prinsă de Dan, cu acea 
enigmatică „gheaţă fierbinte”, ca şi explicaţia ei apărută pe 
ecranul „memorizatorului” îl puseră pe gânduri. Se întrebă 
cu emoție: „Dacă Racheta albă este opera unor oameni 
periculoşi? N-am urmărit dacă-n ore de calm atmosferic 
lansează sau nu zmeie! Ptiii! Ce pripit sunt! Acum vor şti 
că-s filaţi şi vor fi prudenţi. Merit nota zero pentru acţiunea 
XL-20!” 

— Vioreeel! ţipă Dan, mai ascuţit decât „kikeriki”. 

— Ce ai? îl scuteşti pe Gigi-Balamuc de-o răguşeală? 
De trei ore-s în picioare! 

— Ce tot faci? se miră bondocul. 

— Lucrez. 

— Ce? 

— Fac din arcocicletă un vehicul... strategic! Va fi 
rabatabil şi va încăpea într-o mică husă. Îţi dai tu un pic de 
osteaneală să pricepi ce înseamnă un mijloc de transport... 
strategic? 

— |mi dau, depuse toată silinţa Dan. Dar parcă 
spuneai că o s-o fabrice în serie? 

— În ultimul trimestru. Mersi. Până atunci... s-a dus 
vacanţa! 

— Şi... de unde materiale? întrebă prietenul său 
neliniştit că va trebui să apeleze la puşculiţa lui. 

— Am promisiuni de la tata. M-am şi anunţat la 
domnul Antifer pentru suduri... 

— Deci... Voi să spună „fără mine”. Deci... vei avea 
două arcociclete? Se posomori. A mea nu va fi rabatabilă... 

Viorel râse. 

— Ţi-s muiaţi posmagii? 

Bondocul roşi. Spuse supărat: 

— Uiţi că un soldat n-are dreptul să-şi ia peste picior 
căpitanul! Viorel râse şi mai şi. 

— Care căpitan? Se sui călare pe pervazul ferestrei şi 
repetă întrebarea, privindu-l pe bondoc în ochi: Care 
căpitan? N-ai renunţat tu la căpitănie? Inainte de ora 
amiezii şi nesilit de nimeni? 

Dan dădu din mână ca şi cum l-ar fi deranjat o muscă. 

— A fost o împrejurare specială... 

— Păi sigur! în care căpitanului îi reveneau nişte 
răspunderi... tot speciale! Dar te-ai descotorosit de ele, 
trecându-ţi atribuţiile domnului Antifer, care mi-a predat 
comanda mie. Ce-ai crezut, că pentru o zi? Sau până 
scăpăm de belea? 

— Dacă nu făceai pe „căpitanul”, nu-ţi preda 
comanda! _ 

Viorel tăcu, jignit. Acuzaţia lui Dan îl indignă. Incercă 
să-i explice, stăpânit şi cu vorbe măsurate: 

— N-am avut de ales. Probabil că era „o criză 
barometrică” şi care pe tine te-a afectat mai mult şi n-ai 
reacţionat când a trebuit. 

— Ce... „criză”?! păli bondocul. 

Viorel sări afară şi o luă spre stradă. 

— Să nu facem gălăgie aici că... Şchiopul ne 
pândeşte. Îţi propun să-ţi ţii gura până termin eu ce am de 
spus, de acord? Fii atent! Tu, Dane, n-ai observat o 
diferenţă enormă între „generalul” de la incendiu şi cel de 
la Racheta albă? Tu crezi că i-a fost teamă de coada 
mârţoagei lor? Crezi tu asta? De ce a vrut să se predea? Ca 
să nu îngroaşe glumă şi insularii să dea alarma, să-şi 

cheme părinţii, vecinii sau poate poliţia. Cum puteam 
dovedi că le cotrobăiam pe acolo cu intenţii paşnice? Că nu 
eram hoţi ordinari, pregătiţi să dea marea lovitură? 

Dan suspină. Pesemne că logica lui Viorel îi tăiase 
piuitul. Ochiul său verzui îşi recăpătă culoarea. Mormăi, 
încă ursuz: 

— Mada... 

— Fii atent! ... Noi l-am dus să-i facem o surpriză 
plăcută şi ce-a ieşit? Când am fost încolţiţi s-a simţit... atât 
de penibil! Aveam dreptul să-l umilim în faţa unor mucoşi? 
Imaginează-ţi cum mai râdeau aia dacă-l vedeau ieşind în 
patra labe, cu barba lui grozavă înainte... 

— Poate-i lovea guta de spaimă! râse, complet 
schimbat, bondocul. 

— De ce am ordonat stânga-mprejur şi i-am ţinut cu 
spatele până ne-am retras? De ce crezi tu?! 

— Te ascult... căpitane, bolborosi Dan, crezând că 
mai urmează ceva important. 

„L-am învins!” gândi Viorel. Cuvântul „căpitane”, 
scăpat de pe buzele lui, îi dădu certitudinea că mintea 
bondocului reintra în „matcă”. 

— Ca să nu-l vadă insularii! Şi... să nu ştie câţi eram 
în realitate. 

— Formidabil i-ai fentat, căpitane! strigă Dan cu toată 
gura, uitând cu desăvârşire că Viorel fusese şi soldat. 

— Dănuţ... li îndulci numele şi-l privi; era soldatul 
supus şi cuminte dintotdeauna. 

— Ascult, căpitane! ... 

— Mă furnică teribil pe la talpa picioarelor... 

— Pricep. Vrei să mai facem o incursiune pe insulă! Și 
bondocul întrebă repede: Când? 

— Acum. Ce ne împiedică? 

— În afară de... robinsoni, nimeni! râse Dan. 

— Robinsoni! îl îngână Viorel. Din care familie? 
Crusoe sau Caruso? zâmbi căpitanul. 

— Crusoe. 

— Robinson Crusoe n-a existat, mă! spuse el şi o luă 
înspre Someş. Decât în cartea lui Daniel Defoe! 

— Cum? ... 

— Cum auzi! N-a existat. Pe insulă pustie Más a Tierra 
a trăit un oarecare Selkirk şi nu 28 de ani, ci numai patru! 
Şi nici măcar în carte nu s-a numit, la început Crusoe, mă! 

— Ce spui? 

— Kreautznaer s-a numit! Daaa! 

— Ei, de kreautznaeri nu mă tem nici eu! făcu 
înveselit bondocul şi scurtă cu privirea insula care părea 
mai frumoasă ca oricând în mantia ei de verdeață şi 
lumină. Forţăm râul? 

— AŞ! Sunăm la poarta de fier, ca cetăţeni onorabili, 
că tot le-am rămas datori cu un „bună ziua”. 

— Îndrăzneţ plan, căpitane! N-ar fi trebuit să-l luăm şi 
pe Fantomas? A fost la mare înălţime... 

— Şi la propriu şi la figurat! Il vom lua, dar nu acum. 
El e deocamdată „agent secret” ... 

— Dacă, totuşi, ne capturează şi... mâncăm bătaie? 
vru să ştie Dan, dar căpitanul său îl linişti: 

— Nu-ţi face griji, mai am şi eu ceva muşchi, dar ar fi 
din partea lor o curată neghiobie. Ce interes ar avea să-şi 
facă duşmani? De care să se teamă tot timpul? Şi continuă 
în gând: „Asta, în cazul că n-au nimic de ascuns... Tocmai 
de aceea mă duc acolo, soldăţoiule, să văd cum 
reacţionează. În fond, avertismentul lor de pe ecran a fost o 
subtilă invitaţie la rachetă...” 

Poarta masivă de fier forjat se nimeri să fie deschisă, 
dar nu intrară. Apăsară lung butonul soneriei şi aşteptară. 
Nimeni. Apăsară iar. Nimic. 

— Am o idee, căpitane. 

— Spune! 

— Să-i chemăm la poartă prin semnale Morse. La 
sonerie... 

— Eşti băiat deştept, mă Dane, mă! Te avansez la 
rangul de... 

— Căpitan? 

— Pe loc repaus! îi reteză Viorel din nas. De 
aghiotant. Sună bine, nu? 

— Sună! se bucură bondocul şi găsi prilejul să-şi 
demonstreze  „flerul” de aghiotant detectiv: Ne vom 
convinge dacă sunt sau nu radiotelegrafişti. 

— la să văd dacă butonul ţine ca manipulator Morse, 
spuse Viorel şi în timp ce transmitea semnalele îngâna cu 
voce tare silabele... Ste-jara, te aş tep tam la poar ta. Do 
rim să-ţi dăm bu nă zi ua. 

Rămaseră câteva minute în aşteptare. Pe aleea care 
se pierdea în interiorul insulei, nu apăru nimeni. Se 
hotărâseră deja să renunţe, când auziră tropot de copite şi 
nechezatul binecunoscut al calului. Deodată răsări, 
galopând vertiginos, pintenogul insularilor şi Viorel zâmbi la 
gândul că era o replică vie a „limuzinei” moşneagului. Sus, 
ţinându-se zdravăn de coamă, ca de hăţuri, trona fata şi 
căpitanul simţi că-l ia cu căldură. 

Stejara „frână” şi animalul se ridică maiestuos în 
două picioare ca o spectaculoasă dresură de circ. 

— Bună ziua, căpitane Viorel! Şi, cu o singură 
mişcare, precisă, descălecă. Se priviră în tăcere. El o sorbi 
cu ochii: părul ei negru, tuns scurt, încadra o frunte albă, 
delicată, sub care  străluceau două perle negre. 
Sprâncenele, trase parcă în tuş, se arcuiau ca două semne 
de întrebare. 

— De unde-mi cunoşti numele? întrebă fata. 

Viorel nu răspunse, se uită la Dan. Acesta împinse 
uşa masivă de fier şi veni către ea. 

— Sunt aghiotantul Dan! se prezentă bondocul, cam 
ceremonios, fudul de noua sa calitate. Căpitanul Viorel e... 
e... un fachir. Poate ghici orice, oricând, oriunde... 

— Fugi, mă Dane! se şifonă el de prostiile pe care 
începu să le debiteze „aghiotantul”; rămase în afara 
grilajului porţii, schimbându-şi greutatea corpului de pe un 
picior pe altul. „Trebuie să fiu sincer, foarte sincer, e 

singura armă cu care pot acţiona acum”. Răspunse, în 
sfârşit: De la Codrin... 

Fată tresări. Işi arcui şi mai puternic sprâncenele 
subţiri, fine, şi petele de întuneric ale ochilor ei mari se 
lărgiră. 

— Poate ne cunoşti pe toţi! exclamă şi vocea ei vibră 
ca un diapazon de argint. De unde? 

— De la scăldătoare... mărturisi Viorel. 

— Aha! Şi în timp ce noi discutăm acum, armata ta 
pătrunde iar pe acolo şi probabil că înaintează spre centrul 
insulei?! Tăcu brusc, lăsând printre pleoape să se strecoare 
luminile a două fulgere negre. 

Viorel, care-şi cunoştea bine „trupa”, zâmbi: 

— N-am nici-o armată. El - şi-l arătă pe bondoc - mi-e 
şi soldat şi aghiotant. 

— Cine a vrut atunci să deschidă... focul asupra 
noastră? 

— Fantomas. 

Uimirea săpă pe obrajii ei două gropiţe dulci. „E 
fantastic, e colosal de frumoasă!” îşi spuse Viorel încântat 
că reuşise să creeze acea expresie rară de surpriză. 

— Fantomas e o... cioară, mai bine-zis un corb, care 
ştie să vorbească, adăugă băiatul cu atâta sinceritate că-i 
risipi orice neîncredere. 

— Căpitanul Viorel l-a dresat! întări Dan şi Stejara 
râse drăgălaş, râse cu atâta plăcere, că i se umeziră 
genele. 

— Eşti un bun strateg, îl lăudă ea şi-i întinse o mână 
mică şi catifelată. Felicitări! Ai mei, când or să audă cum 
am fost păcăliţi, vor leşina. Intră, te rog! ... 

Calul fornăi, gelos, şi-şi frecă botul moale de umărul 
fetiţei. 

— Mă răstorni, Vulpe! îl certă Stejara. 

— Vulpe? 

— E şiret. Mai e şi roşcovan. E un fost cal de alergări. 
Vecinul îl înhamă la căruţă, dar nu-i place. Cum scapă la 
păscut, se ia după noi, să-l călărim... 

Stejara avea ceva cu totul particular în felul de a 
vorbi, de a privi, de a se mişca şi Viorel nu-şi putea lua ochii 
de la ea. Parcă o cunoştea demult, demult de tot şi parcă 
totuşi o vedea pentru prima dată. Şi Dan o privea, cu un aer 
distrat şi aparte, poate cu nostalgie şi Viorel îi şopti: 

— Iţi place? 

— Spioana? îşi aminti Dan că-i detectiv. 

— Nu, Vulpe, râse căpitanul în sine şi se adresă 
fetiţei: 

— Aici, la voi, cine-i şeful? 

— Cum... şeful? 

— Adică primul... care are comanda? 

— Aaaa... Nu e niciunul primul, toţi suntem al doilea, 
zâmbi Stejara şi parcă în zâmbetul ei se aprinse o rază de 
soare. Calul scormoni cu copita nisipul aleii, semn că-i 
ardea de un nou galop. Urcaţi-vă! Noi călărim totdeauna 
trei şi câteodată patru... 

— Ce zici, căpitane, urcăm? întrebă puţin neliniştit 
Dan, şi-şi pipăi instinctiv căpăţâna în locurile cele mai 
expuse unor eventuale cucuie. 

— Pe asta să nu urcăm? Am urcat noi pe „armăsarul” 
domnului  Antifer, spuse Viorel, uzând de numele 
conspirativ al profesorului, şi nu ne-am speriat! Deşi-i mai 
bătrân! 

Se săltă cât putu, dar nu reuşi să încalece. 

— Ce stai, aghiotant? îl îndemnă pe Dan să-l ajute. 
Acesta îl ridică de un picior, cu toată puterea, încât reuşi 
să-şi arunce căpitanul peste spinarea animalului. Viorel 
căzu grămadă în nisip şi scuipă necăjit. 

Stejara râse iar, drăgălaş, şi Dan, pe cât era de 
rotund, se mai umflă încă de râsul ei, de care se molipsi 
total. 

— Nu aşa, căpitane Viorel! îţi dai avânt, te agăţi de 
crupă şi, în aceeşi clipă, ridici picioarele, spuse fata. 

— Şi dacă o să le arunc prea departe? 

— Uite, pui piciorul pe scara asta... Işi împreună ea 
degetele de la mâini. Ei, vezi ce uşor a fost? Acum tu, îi 
spuse lui Dan, dar bondocul ezită. 

— Mă aleg cu vreo coastă ruptă. Nu, mersi! ... Vă 
ajung eu! 

Stejara urcă din mers, tot atât de rapid cum 
descălecase, şi Vulpe îşi flutură coada stufoasă şi lungă, 
galopând spre poiană. 

Îi întâmpină un băiat destul de voinic, cu o figură 
ironică, şi unul mai scund, cu ochelari. Voinicul ascundea 
ceva la spate. Când calul se opri, acesta scoase la iveală o 
nuia şi arse una peste botul animalului care se ridică în 
picioarele dinapoi, nechezând supărat. Călăreţii alunecară 
în iarbă. Viorel zâmbi, dar gestul îl revoltă. 

— Mi se pare că am încheiat un armistițiu! spuse el 
paşnic. 

— Cere-ţi scuze, Codrin! îi ceru tăios fata. 

— Pentru ce? făcu pe naivul acesta. 

— Nu-i nimic, jucă Viorel rolul celui mai calm om din 
lume. Mă bucur că-ţi pot strânge mâna, Codrin. Ai un nume 
de baladă... 

Băiatul îşi schimonosi faţa într-un surâs comic. li 
întinse, la rândul lui, mâna. Şi într-o fracțiune de secundă, 
fără să se aştepte, se văzu prins ca într-un cleşte, răsucit şi 
pus la pământ. 

— Dă-i, căpitane! apăru şi Dan. 

— Ţi-ai adus toată armata?! se bâlbâi Codrin, 
încercând să se dezmeticească. 

— Ai ghicit. Toată! 

Stejara explodă în râs. Viorel înţelese că fata îl 
admira. Deasupra lor prinse glas o ciocârlie... 

Capitolul XII 


Abia recent savanții au descoperit 
existența mai multor sateliți 
naturali ai Pământului. 

STEJARA 


Interiorul Rachetei albe i se păru lui Viorel cu totul 
altfel ca înainte. Murmură ca pentru sine: 

— Data trecută pereţii erau parcă tapetați în albastru 
sau în roşu şi albastru... Nu-mi amintesc bine... 

— Nu s-au schimbat decât becurile, explică cineva, o 
voce nouă, de fetiţă, şi detectivul - şef privi înapoi, spre uşa 
întredeschisă. Se apropie o fetişcană ceva mai scundă 
decât Stejara, semănând la figură cu Nicolo, băiatul cu 
ochelari. Era drăguță şi-l coti pe Dan care-şi uită o clipă 
gura căscată. „Nu e ca Stejara, reflectă Viorel. E frumoasă, 
dar e altceva. La Stejara totul te impresionează: ochii, 
părul, glasul cu timbrul acela delicat care, după cum spune 
tata, e manifestarea sonoră a gradului la care a ajuns 
intelectul omului.” 

— Sunt  aghiotantul Dan!  Strigă  bondocul, 
prezentându-se singur, grăbit. 

— Mă cheamă Georgiana, spuse ea şi-l dojeni fără 
răutate: Un băiat nu întinde niciodată primul mâna unei 
fete. 

Viorel reţinu observaţia ca şi cum i s-ar fi adresat lui, 
căci doar printr-o întâmplare nu călcase el în străchini. O 
întrebă: 

— Nu aveţi decât becuri colorate? 

— Culorile au un anumit efect asupra psihicului, 
răspunse zâmbind ca un om mare în faţa naivităţii copiilor. 
Albastrul destinde şi relaxează, iar albul combinat cu roşu 
asigură un climat de siguranţă... O să observați că luminile 
se vor schimba treptat în galben-roşu, nuanţă care 
întăreşte această senzaţie şi tonifică nervii. 

— Georgiana e psihologul şi medicul echipajului, îl 
lămuri Stejara. 

— Dar curentul? fu curios Viorel, curentul de unde 
vine? 

— Îţi va spune Codrin. El este... energeticianul nostru. 
Un geniu tehnic! 

Voinicul, care-şi demonstrase afară „amabilităţile”, 
încercă să se reabiliteze; folosi un ton amical: 

— De la nişte sandvişuri. 

— Cu salam? râse Dan. 

— Nu glumesc. Sunt nişte pile electrice uscate, sub 
formă de foi, asemănătoare sandvişurilor. 

— E invenţia lui! spuse Georgiana şi Dan sesiză în 
glasul ei o anumită simpatie faţă de autor. Gândi: 
„Interesante mai sunt şi fetele astea. Se dau în vânt după 
genii!” lar Viorel, la rândul lui, cugetă: „O să vadă ei 
arcocicleta şi puşca de tir cu laser!” 

— Să v-arăt un element... şi Codrin scoase la iveală 
„sandvişul” producător de curent. Între două foi bune 
conducătoare de electricitate - explică el - din care una 
este de zinc şi joacă rolul unui anod consumabil, se află o 
coală de hârtie sugativă obişnuită, îmbibată cu grafit şi cu 
un depolarizant... dacă aţi auzit de persuflatul de potasiu? 

— Persiflatul de ce? îi scăpă printre buze lui Dan şi 
Viorel îl trase de mână să tacă. 

— Persuflat, repetă Codrin, cu un zâmbet ascuns. 
Poate că vom avea în curând... 

— Sandvişurile astea... Îl întrerupse Viorel, prinzând o 
idee, cât curent pot da? 

— Oho! lluminăm Racheta albă doar cu trei 
asemenea elemente. Şi Viorel îşi spuse: „Ce-ar fi să fac o 
bicicletă electrică?” Codrin continuă: Poate vom avea şi o 
baterie solară... 

— Solară? De unde? se miră Viorel. 

— O s-o facem singuri... 

— Singuri?! 

— Da. E simplă; un anod din clorură de argint şi un 
catod... dintr-o foiţă de platină. Necazul e că deocamdată 
nu avem foiţa de platină... 

— Şi cum va produce curent? 

— Bineînţeles, sub influenţa luminii solare! Printr-o 
reacţie electrochimică între argint şi clor. Sunt şi alte tipuri 
de baterii solare, de pildă cu siliciu, dar asta-i gândită de 
mine. 

Viorel şi Dan răsuflară adânc. 

— Şi cutia asta? ... arătară ei ecranul 
„memorizatorului”. 

— E făcută de Nicolo, pe care-l cheamă de fapt 
Nicolae, dar noi îi spunem Nicolo Paganini, pentru că-i un 
mare violonist, vorbi iar Stejara. El are, în echipaj, funcţia 
de electronist principal. Spun principal, căci ştim cu toţii 
electronică, nu însă cât el. Nicolo e un... un... geniu tehnic! 

Dan şopti la urechea lui Viorel: 

— Am căzut între „genii” ca musca-n zăr! Dacă toţi 
aştia ştiu electronică, se pricep la radiotehnică, înseamnă 
că-s toţi cunoscători ai alfabetului Morse. Poate fac şi 
transmisii ... secrete! 

Dar căpitanul său era absorbit de cu totul altceva. 

— Şi tu, Stejara? 

— Spune-mi Ra... 

— Tu cu ce te ocupi, Ra? 

— Sunt astronom. 

Viorel tăcu. „Sunt atât de sinceri, încât mi-e imposibil 
să-i bănuiesc. Nu ascund nimic, absolut nimic şi mă 
gândesc de ce?” întrebă direct şi deschis: 

— Ce-ar putea fi... „minele de diamant, platină, aur şi 
argint din Luna Nouă?” 

— Nu te simţi bine, căpitane? se nelinişti Dan că va 
divulga secretul misiunii XL-20. 

— Ba mă simt excelent! i-o reteză el. Dar dacă nici 
astronomii n-or să ştie ce-i cu Luna Nouă, umblăm degeaba 
după ea! Se uită la Stejara: Spune-mi, Ra, Pământul nostru 

mai are şi un alt satelit natural? Bănuiesc că în sateliții 
artificiali n-or fi... mine?! 

Stejara, Georgiana, Codrin şi Nicolo se strânseră în 
jurul lor, curioşi, poate prea curioşi, că Viorel îşi muşcă 
buza. „M-a luat gura pe dinainte!” 

— ţi pot spune: da, căpitane Viorel, Pământul mai are 
şi alţi sateliți naturali! 

Dan încremeni cu gura căscată, iar Viorel îşi scărpină 
vârful nasului cu unghia. Trebuia oare să râdă ori ba? Nu 
voi să pară un ignorant, dar niciun înfumurat. Aşteptă 
explicaţiile fetei. 

— Incă în legendele antice apărea o a doua Lună, mi 
se pare Lilith, dar abia recent savanții au descoperit 
existenţa mai multor sateliți naturali ai Pământului... 

— Chiar? făcu involuntar Viorel. 

— Chiar! 

— Fără glumă? îşi urni şi Dan maxilarele care parcă 
încremeniseră de uimire. 

— Fără! Numai că nu pot fi văzuţi cu ochiul liber din 
cauza diametrului lor redus, de ordinul zecilor de metri. 
Curios este că toţi aceşti sateliți naturali, la o anumită dată, 
se adună în apropierea unui punct din spaţiul 
circumterestru de parcă şi-ar da întâlnire... 

— Curios! Crezi că Lilith a fost cândva de mărimea 
Lunii şi s-a sfărâmai? întrebă Viorel impresionat de 
neobişnuita traiectorie a măruntelor corpuri cereşti. 

=a 

— Înseamnă că s-au dus minele de diamant! tună 
bondocul, dezamâgit. 

— Dar poate că nu de „luna noastră” e vorba... Îi 
spuse Viorel. Codrin interveni: 

— Sunt multe planete mici în sistemul solar. După 
câte ştiu se pune la cale devierea traiectoriei unora astfel 
ca să intre în sfera de atracție a Pământului şi să rămână 
pentru totdeauna aici... 

— Are dreptate! confirmă Ra. Se pare că vom avea 
mine cosmice pentru că numai asteroidul Icar conţine 
platină pură în valoare de peste 50 de trilioane de dolari! 

—  Fiuuu! şuieră  bondocul, şi-şi şterse ceafa 
transpirată, deşi instalâţia de aer condiţionat funcţiona 
ireproşabil. 

— Dacă nu-i un secret prea mare, ne spuneţi şi nouă 
ce aveţi cu... „Luna Nouă”? întrebă Stejara amuzată, făcând 
fără voia ei o rimă. 

— Noi? se mirară detectivii. Ce să avem? 

— Atunci? 

— Naiba ştie cine se interesează de minele astea 
lunare! se hotărî Viorel să fie sincer până la capăt. Am 
surprins o emisiune Morse şi cînd am descifrat radiograma, 
m-am pomenit cu dureri de cap. Fraze aparent inteligibile 
si, in acelasi timp, foarte enigmatice ... 

— Adica? 

— Cică... imperiul roman a căzut lovit de plumb, că... 

— Stai, căpitane Viorel! îi curmă vorba tăcutul şi 
timidul Nicolo şi ochii lui sticliră dincolo de lentilele 
ochelarilor. Şi eu am prins o radiogramă... Se pare că am 
dat de acelaşi post de emisie! şi-i arătă un carnet. Citeşte 
aici! 


Viorel parcurse  înfrigurat rândurile notate; erau 
absolut identice cu primul fragment, numai că se terminau 
la „Ranistorum”. 

— Într-adevăr... e acelaşi post! spuse, şi vocea-i 
tremură uşor. Se uită la insulari. Aveţi deci o staţie de 
radio! 

— Fireşte că avem, se miră Stejara de remarca lui 
Viorel şi simţi nota de suspiciune. Pe orice cosmonavă vei 
găsi mijloace de comunicare radio... 

— Aveţi şi zmee? se agită Dan. 

— Fireşte că avem, răspunse iar, prompt, Stejara. 

Tăcură. 

— La ce te gândeşti? îl icodi Dan, fără să-şi poată 
ascunde tulburarea, dar tocmai atunci Viorel întrebă: 

— Staţia voastră e... legală? Cu alte cuvinte e 
autorizată? Viorel o privi pe Stejara în ochii ei mari şi negri 
şi citi acolo atâta compătimire, amestecată cu ironie, încât 
tot el răspunse repede, înțelegând că întinsese aţa prea 
mult: Fireşte! 

— Drept cine ne luaţi, stimaţi oaspeţi? ridică ea 
sprâncenele subţiri, arcuite ca două semne de întrebare. 

— Pariez că-s detectivi! râse şi micuța Georgiana, 
cunoscătoare în materie de psihologie. 

— După ce se vede? se trădă bondocul şi încercă s-o 
dreagă: Ce te face să crezi asta? „E formidabil de frumoasă 
când râde”, constată el. Poate pierzi pariul! 

— Nu-l pierd. 

Detectivii amuţiră. 

— Şi ce s-ar întâmpla dacă am fi detectivi? întrebă 
Viorel cu seriozitate. Radiograma asta... poate că-i cifrată! 

— Cifrată? întrebă Ra, neîncrezătoare. 

— Poate conţine informaţii despre caracteristicile 
unor invenţii! Domnul Antifer... 

— ÎI ştiu, spuse ea, e un personaj din Jules Verae. 

— Ba! E un profesor universitar, un foarte, foarte 
mare savant care susţine că în oraş există o staţie de radio 
- pirat şi dacă emite o astfel de staţie, înseamnă că trebuie 
să fie şi niscaiva spioni... 

Stejara hohoti. 

— Ei bine, pot să vă declar, în numele întregului 
echipaj, că aţi greşit adresa! Aici nu-i veţi găsi. 

Era revoltată? Amuzată? Viorel n-ar fi putut spune. 
Băiatul cu ochelari, Nicolo, atinse parcă o strună de vioară: 

— Invențiile sunt secrete de stat? 

— Fireşte, spuse Viorel, imitând-o pe Stejara, bucuros 
că „geniul tehnic” se gândise instinctiv la protecţia 
invențiilor sale şi ale echipajului, dacă nu şi la invențiile 

care se realizau în oraşul său, în ţara sa. Noi v-am putea 
proteja... 

— Noi ne pricepem! îl susţinu şi Dan, bănuind că 
punea ceva la cale căpitanul său. 

— Dacă ne primiţi în echipaj... 

— Ca detectiv?! 

Râseră toţi, în afara ochelaristului, care protestă: 

— De ce râdeţi? Poate că ne pot fi de folos... 

— Fugi... Paganini! îl bătu pe umăr colegul său 
Codrin, căruia nu-i prea surâse ideea. Ce să facem cu 
detectivi în cosmos? 

Lui Viorel îi plăcu „racheta”, îi plăcu şi mai mult 
Stejara, cu ochii ei negii şi părul tuns băieţeşte, până şi 
„geniile” îi plăcură şi s-ar fi măsurat cu ei în inventivitate, 
dar altele erau motivele pentru care ar fi dorit să rămână 
între ei. „Dacă sunt, ori ba, spioni... Hm... nu-i decât o cale 
să aflu adevărul: să-i observ îndelung, atent, să le studiez 
relaţiile.” 

— Altceva nu ştiţi? li se adresă Georgiană. 

— La ce vă mai pricepeţi? întrebă şi Codrin, cu un aer 
de superioritate. 

— La radiotelegrafiei tună bondocul, supărat că 
insularii îşi permiteau să râdă de ei. 

—  Cunoaştem radiotelegrafia, rosti cu oarecare 
indiferenţă în glas Stejara. 

— Toţi? Chiar toţi? se bosumflă Dan. 

— Toţi! 

— Dar la dresat animale nu vă pricepeţi! spuse Viorel. 

Acum râse şi Nicolo, gata - gata să-i pice ochelarii de 
pe nas. 

— Asta-i rachetă cosmică, nu-i menajerie! spuse 
impertinent Codrin, şi Viorel îl trase pe Dan deoparte: 

— Hai să mergem! Ce ne târguim? Dacă nu reuşesc 
să înţeleagă c-am putea să le fim de folos, că un corb 
dresat, de pildă, poate nu numai să păcălească nişte 
„cosmonauţi”, ci să-i şi servească, îndeplinind funcţii 

importante, mai merită să discutăm? Cât priveşte 
spionajul... poate că într-o zi o să facă unul din ei o invenţie 
mare, mare... 

leşi ofensat. Dan îl urmă. 

Afară, în poiană, strălucea un minunat soare de vară 
şi băieţii răsuflară uşuraţi şi totuşi trişti: pierduseră o 
bătălie. 

— Una caldă, una recc! mormăi bondocul. 

Vulpe fornăia, plimbându-se în voie prin iarba înaltă, 
necosită de mult. „Stăpâna ta e mai şireată!” îi spuse în 
gând Viorel. 

Abia ajunseră la poarta imensă de fier foijat că şi 
auziră tropotul calului. Era Stejara: venea singură, în cel 
mai viu galop. Băieţii rămaseră locului. 

— Ştiu, Ra, am uitat să vă spunem „bună ziua”, i-o 
luă Viorel înainte. 

— Ai uitat altceva, căpitane Viorel. Să-mi spui „la 
revedere”. 

— Codrin nu cred că gândeşte la fel... şopti băiatul, 
simțind o nelămurită gelozie. 

— Nu fi supărat pe fratele meu. E uneori nedelicat, 
dar e un... un... 

— Geniu tehnic! o ajută el şi se bucură: „Care va să 
zică e fratele ei!” 

— Le-am povestit cum ne-ai păcălit cu Fantomas şi au 
hotărât să vă primească în echipaj... după un examen. 

— Un examen? Ca la şcoală? se sperie bondocul, dar 
Viorel îl coti să tacă. 

— Mă rog, făcu indiferent căpitanul şi se felicită: 
„Poate că asta a fost cel mai greu lucru. Bine că i-am 
urnit!” 

— Să aduceţi corbul, le mai spuse fata la despărţire. 

Şi Viorel îşi luă pentru prima dată aghiotantul pe după 
umeri; mică vacanţă mare le oferea noi surprize. 

— Acele de safir realizate pe 
navele cosmicet poseda o 
rezistență de două tone pe 
milimetrul pătrat! 

MOŞ AXINTE 


Viorel trecu pe la Dan, pe-acasă, dar nu-l găsi. Lucica 
întindea rufe la uscat şi se oferi s-o ajute. Un licăr aparte, 
de mulţumire, stărui în ochii lui şi fata-l întrebă, intrigată: 

— Te bucuri că nu l-ai găsit? 

— Aş! zâmbi el enigmatic. 

— Ai câştigat la „loz în plic”? 

— AŞ! râse băiatul. Nu obişnuiesc să joc... 

— Hm... duse ea un deget, copilăreşte, la buze. 
Atunci... ţi-ai găsit cioara?! 

— Exact! spuse Viorel, ceea ce nu era chiar o 
minciună. (Doar nu putea să-i destăinuie adevăratul mobil 
al bucuriei care-l stăpânea, pătrunsese pe insulă, de astă- 
dată pe uşa din faţă, şi, lucru foarte important, avea şanse 
să rămână în grupul Stejarei... Cum putea să-i vorbească 
despre toate acestea Lucicăi?) Dan e la cumpărături? 

Fata păru mirată. 

— Dan? Mă întrebi de parcă nu l-ai cunoaşte! O 
şterge când nu te aştepţi. 

Viorel recunoscu, în sinea lui, că în privinţa asta 
semănau. Dar se consolă: „Cum poţi spune cuiva că pleci în 
misiune secretă?” 

— Dar Gâză? 

— Gâză? se miră şi mai mult Lucica. 

— Nu-i nici Gâză acasă? 

— Nu-i nici el! Gâză de obicei îşi ia şi el tălpăşiţa după 
ce o-ntinde frate-su... 

„E clar, s-a luat pe urmele bondocului! oftă Viorel Dar 
dacă Dan s-a dus să-l viziteze pe profesor, în atelierele sale 
secrete, şi puştiul s-a luat după el, ne-am ars. Va afla cine-i 

domnul Antifer şi... Foarte posibil ca Dan să se fi dus direct 
la profesor!” Niţel alarmat, îi spuse Lucicăi: 

— Eu trebuie să plec... Ştii... 

— Ştiu! surâse fata. Îţi mulţumesc şi pentru atât... 
căpitane Viorel! mai spuse ea, cu înţeles. Şi, conducându-l 
niţel: Ce să-i comunic, dacă se va întoarce repede? 

— Lui Dan? Că-s la profesorul... Antifer. 

— Ooo! îşi mări ochii Lucica, dar nu mai ceru alte 
lămuriri. 

Băiatul ieşi în stradă şi păşi apăsat, cu o oarecare 
teamă că nu-l va mai găsi acolo. „Poate nu s-a dus la moş 
Axinte, ci la vreo bibliotecă... L-o fi îngrijorând examenul de 
la Racheta albă?” Străzile erau aglomerate şi luă autobuzul 
în maşină îşi aminti de Fantomas, de călătoria la aeroport, 
şi-l umflă râsul „O să-i punem pe insulari să-l examineze 
întâi pe cioroi. Îi va face proşti şi-o să se ia toţi, din pricina 
lui, la păruială...” 

— Cobori, tinere? 

Autobuzul ajunse la capătul liniei; numai Viorel mai 
trebuia să coboare. Sări jos, fără să mai spună nimic, şi o 
luă la fugă. Blocurile noi, albe, ce se ridicau parcă din lanul 
de grâu, scăpărau din toate ferestrele, soarele parcă tăia 
geamurile în fâşii orbitoare. 

— Napoleon! strigă băiatul, de cum ajunse în dreptul 
casei. Napoleon! repetă el strigătul, ceva mai autoritar, şi 
numaidecât se auziră hămăituri, dulăul sosi în goană. 

— Ham-ham! lătră la poartă, scoţându-şi capul prin 
grilaj şi mişcându-şi prietenos coada scurtă, semn că-l 
recunoştea. 

— Wau-wau! îi tăie „vorbăria” Viorel, imitându-l pe 
profesor. Deschide-mi, serenisime! 

Napoleon şovăi, de parcă ar fi ştiut că încălca un 
„regulament de ordine interioară”, dar în cele din urmă 
apăsă cu laba butonul fixat undeva, într-un loc ascuns, din 
spatele grilajului. Poarta rulă încet spre dreapta. 

Viorel intră, recompensându-l pe dulău cu o bucăţică 
de zahăr. 

— Eşti un portar grozav! îl lăudă băiatul, la care 
patrupedul, cât era de masiv, i se gudură la picioare. 

— Ham... Ham! ... lătra stins, a plăcere. 

— Hei, Napoleon! 

Dinspre căsuţa acoperită cu iederă răsună glasul 
profesorului. Viorel îi văzu barbă mare, stufoasă, care lucea 
puternic în lumina soarelui, şi avu o tresărire. „O să-şi 
certe... portarul. Precis o să-l certe!” 

— Napoleon! De ce m-ai chemat? 

— V-a chemat? se cruci băiatul. Când? 

Bătrânul dădu cu ochii de Viorel şi-şi îndulci privirea. 

— A... tu erai, căpitane? 

— Bună ziua... bolborosi el, cu vinovăţie, dar 
profesorul păru sincer bucuros: 

— Bine ai venit! îşi mângâie barba. Voiai să ştii când 
m-a chemat? ... Când a deschis poarta a apăsat şi butonul 
soneriei mele, de jos... „De jos? Care... jos? Î nseamnă că 
mai are un atelier secret, la subsol, despre care nu ştiu 
nimic... Sau poate că... Nu cumva Dan? ...” 

— El e acolo, jos? 

— EI?! 

— Dan... 

— Aha, soldatul tău! Uitasem că trebuia să vină şi el, 
să lucrăm la arcocicletă. Numai că astăzi va trebui să mai 
aştepţi puţin... să-mi termin experimentele. Se întoarse şi o 
luă înainte, prin curtea pavată cu pietre de râu. Ce faci? Nu 
vii? 

Viorel rămăsese pe loc, neştiind dacă putea să-l 
însoţească în atelier. 

— Vin! 

Fericit, băiatul mai strecură o bucăţică de zahăr în 
gura dihaniei care se ţinu după el. 

— Lasă-l, că şi-aşa-i gras ca un vițel... 

Bătrânul se opri lângă fântâna veche, cu cumpănă, şi 
scoase o căldare de apă. | se făcu şi lui Viorel sete. Până şi 
Napoleon îşi scoase limba, tremurătoare şi lungă, să prindă 
din stropii străvezii. 

— E rece ca gheaţa! exclamă bătrânul. 

— Intr-adevăr, e foarte bună, recunoscu băiatul. 

Profesorul îi făcu semn să se apropie. Îi şopti: 

— Laboratorul în care vom cobori e şi mai... 

— Sccret? îi luă parcă vorbă din gură, simțind că-l 
cuprinde emoția. 

Mai secret decât? ... 

— Mai! 

— "Ţeles! făcu el şi-l urmă. 

— Vom lua liftul... 

— Liftul? 

— Aşa-i spun eu. E o cabină cu arc... 

— Cu arc? 

li păru rău că nu-l găsise pe Dan. „Bondocul toceşte 
pe undeva, în vreo bibliotecă, s-o dea gata pe Georgiană. 
Sau poate pe Stejara? râse în sine. Stejara e... Stejara...” 

— Pe aici... 

Profesorul îl conduse într-un laborator subteran ce 
semăna cu interiorul Rachetei albe. O plăcută lumină de zi 
cădea de undeva, din tavan, inundând sala plină de aparate 
şi de instalaţii curioase. 

— Extraordinar! nu se răbdă Viorel şi privi cu 
încântare înjur. 

— Mda... mormăi moşneagul, în barba lui mare, şi 
ochii săi se rotiră prin încăpere de parcă şi-ar fi cercetat 
laboratorul cu alţi ochi, ai copilului. Nu-i chiar extraordinar, 
dar face să lucrezi aici, că e răcoare. Până şi atunci când 
pornesc cuptorul solar... 

— Cuptorul solar?! 

— E un concentrator de raze solare! Bătrânul arătă un 
aparat nu prea mare, de forma unui boiler. Am adus soarele 
jos cu sacul, ca-n poveste! Dar de ce nu şezi? Viorel se lăsă, 

timid, pe un scaun. De fapt e o instalaţie destul de 
complicată. Topeşte metale, dar şi sudează, întocmai ca 
laserul... 

— Ca laserul? 

— Da. Numai că energia solară e mult mai ieftină! 

In vizorul aparatului sau „cuptorului” apăru un punct 
luminos care, treptat, se mări până ce cu ochiul liber nu se 
mai putu urmări. Se mutară la un alt vizor, prevăzut cu 
lentile speciale, montate într-un tub telescopic. 

— Teribil! şopti băiatul, impresionat de zvârcolirile 
metalului topit. Cred că-n spaţiul extra-atmosferic soarele 
poate fi captat şi concentrat şi mai uşor, adăugă el cu 
gândul la Racheta albă, la zborurile cosmice plănuite de 
Stejara şi de prietenii ei. 

— Desigur! îi aprobă moşneagul. Cu un concentrator 
ca asta se pot obţine temperaturi de mii de grade. Făcu o 
pauză, privind undeva, visător. Dar poate că cercetările 
mele vor servi şi tehnologilor cosmici! Se spune că până la 
sfârşitul secolului vom avea numeroase uzine în jurul 
Pământului... Işi puse halatul şi se pregăti pentru o nouă 
şarjă. Viorel se ridică, instinctiv, să-l ajute, însă profesorul 
protestă: Acum stai şi te uită! Vei înţelege mai mult... 
Oţelurile să ştii tu că numai în imponderabilitate vor fi 
elaborate ca lumea! In lipsa gravitaţiei, metalul topit se 
amestecă simplu de tot cu orice gaz, rezultând metal 
spongios. Nouăzeci la sută gaz şi zece la sută metal! Oţelul 
spongios, uşor ca aluminiul, dar incomparabil mai rezistent, 
va cuceri omenirea... 

Ochii bătrânului, iluminaţi de flacăra cuptorului solar, 
sticleau. Băiatul nu-l mai văzuse atât de aprins. Îi întinse 
ochelarii de protecţie, aflaţi pe măsuţa de lângă el, de care 
pesemne că uitase. 

— Mulţam! 

Aerul era uscat şi cald. 

— Să pornesc ventilatorul? 

— Intră automat în funcţiune când temperatura 
depăşeşte o anumită limită. Ai să vezi... Şi luă un drug de 
fier cu care făcu drum metalului lichid. Un şuvoi lăptos, 
subţire ca un şaipe, se strecură, printr-un jgheab îngust, în 
nişte forme special pregătite. In loc ca aerul să se 
înfierbânte, se răcori brusc. lţi place? 

— Da. 

— În cosmos, metalele topite, turnate liber în vase, 
capătă instantaneu forme sferice. Nu ştiai? iți dai seama ce 
simplu se vor fabrica rulmenţii? Prin turnare şi atât! Până şi 
impurităţile, printr-o lege a imponderabilităţii, se distribuie 
uniform în masa metalului)! 

— Interesant... şopti Viorel, prins de pasiunea cu care 
vorbea bătrânul. Foarte interesant! 

— În imponderabilitate se pot obţine aliaje grozave şi 
materiale noi, unice, prin amestecuri de substanţe care, în 
condiţii terestre, sunt imposibil de obţinut! Ce 
semiconductori extraordinari se pot prepara! Acele de safir, 
realizate pe navele cosmice, rezistă la două tone pe 
milimetrul pătrat! 

— Fiuuul! 

— Sticlă topită în cuptoarele cosmice va avea calităţi 
optice formidabile! Se vor putea... Dar ce vorbesc la viitor? 
Pe complexul orbital „Saliut-6-Soiuz-29” au şi fost obţinute 
sticle optice, materiale semiconductoare şi chiar aliaje 
metalice cu proprietăţi excepţionale! Experimentul „Sirena” 
a urmărit tocmai punerea bazelor ştiinţifice ale tehnologiei 
cosmice. Termină operaţiunile de turnare şi se aşeză lângă 
băiat Experimentul „Terra” însă, pe care-l pregătesc eu... 
mărturisi bătrânul, va stârni senzaţie. Da-da! Senzaţie! 
Poate că cei doi cosmonauţi români, care vor fi lansați 
curând, îl vor reproduce în cosmos. E o tehnologie care... 

Viorel nu îndrăzni să vorbească. Gândi: „O fi 
deocamdată secretă... Dacă m-aş face tehnolog cosmic...” 

Îi veni în minte examenul de pe Racheta albă. 
„Bondocul studiază de zor şi eu... Hm! ... Poate mă întreabă 

ceva despre topirea metalelor în imponderabilitate? Dar 
experimentul Terra sunt sigur că i-ar putea da gata!” 
încercă deci să-l tragă de limbă: 

— Experimentul „Terra” el... 

— Secret! 

Băiatul se întunecă şi bătrânul continuă: 

— Pentru detectivii mei particulari însă... Îşi trase 
scaunul mai aproape, deşi nu-i putea auzi, acolo, în 
subterană, absolut nimeni. Puse în voce mister. Voi obţine 
particule magnetice pentru prepararea ferofluidelor... 

— Ferofluidelor? 

— Da! Praful magnetic, în suspensie, va rezolva 
pomparea, în imponderabilitate, a carburanţilor către 
motoarele astronavelor... 

Viorel oftă. Îi păru rău că experimentul „Terra” era 
încă secret. Cum le-ar fi tăiat el piuitul insularilor! ... 

Ţărâi, strident, o sonerie. 

— A venit Dan... 

Capitolul XIV 


— Nu-i oare caraghios că Terra şi 
Venus, care par planete surorit se 
învârt în sens invers? 

STEJARA 


— Mă Gâză, mă! Câte ore are ziua? 

— Douăzeci şi cinci... 

— Cum aşa? 

Băieţelul îşi trase nasul; voise să-i facă o surpriză 
căpitanului, completând, în calitatea lui de „agent special”, 
jurnalul staţiei X şi ieşiseră toate pe dos. Îşi lipi degetul 
arătător de la mâna stângă pe buze şi se gândi. Deodată 
strigă, după obiceiul fratelui său mai mare, Dan: 

— Aşa! N-ai spus chiar tu, căpitane, că de ieri ziua s-a 
mărit cu-o oră? Viorel râse şi citi mai departe însemnările 
din jurnal; scrisul băieţelului era un amestec de cuneiforme 
şi hieroglife. 

— N-ai vrea să-mi traduci, cuvânt cu cuvânt, ce-ai 
scris aici? 

— Să-ţi traduc? Ţi-ai uitat limba maternă? se miră 
puştiul. 

— Ce-i, Gâză? apăru Dan. Îi ţii lecţii căpitanului, 
mucosule?! 

— Nu-s mucos! se apără băieţelul. 

— Ba eşti! 

— Ba nu-s! 

Bondocul îi făcu „piersica” şi Gâză ţipă: 

— Prostule! 

— Prostul! îi sări în ajutor şi Fantomas, clipind des din 
unicul său ochi sănătos. Băieţelul îl luă în braţe şi-l mângâie 
pe clont. 

— Tu ştii, Fantomică, ce-i aia o... „piersică”? îl întrebă 
el, necăjit. Când o să-nfrunţi un corb mai mare, ai să afli! 

Viorel şi Dan pufniră în râs. 

— la casetofonul, Gâză, şi înregistrează cu el toate 
semnalele suspecte, îi spuse frate-său. Dar să nu ştergi 
banda până n-o copiem noi! 

— "Ţeles! bătu el călcâiul, bucuros de-o misiune aşa 
de serioasă. 

Viorel îl lăudă pe Dan: 

— Ideea cu înregistrarea e bună. 

— Este! se umflă în pene bondocul. Vom imprima zi 
de zi o sumedenie de semnale şi va fi imposibil să nu dăm 
de „cheia” radiogramelor. 

— Vom avea posibilitatea să verificăm dacă orele de 
emisie ale staţiei suspecte coincid sau nu cu cele ale staţiei 
de pe Racheta albă... 

— De pe Racheta albă? tresări bondocul şi-şi aminti 
cu groază: Parcă astăzi trebuia... 

— Să dăm examen? întrebă Viorel şi-l încurajă: 
Punem noi laolaltă două căpăţâni şi ne descurcăm! O să ne 
ajute şi Fantomas. Vâră-l în sac şi hai să mergem! 

— Acum? 

— Da, mă, acum! Şi-şi spuse: „Curajul de a te 
prezenta asigură cincizeci la sută reuşita unui examen. 
Dacă ai şi puţină prezenţă de spirit şi mai adaugi şi niţică 
ştiinţă, poţi candida la o notă de trecere”. De la cine am 
auzit eu asta? 

Puseră corbul în sacoşă şi coborâră treptele podului. 

— Căpitane, să-ţi spun drept... am nişte migrene... 
incomensurabile! căută Dan cel mai impresionant cuvânt 
din vocabularul său. 

— Aghiotant eşti tu? prinse Viorel unde bătea 
prietenul lui. Parcă ai fi bunică-mea, ici mă doare, colo mă 
doare! Într-o zi mi-a înşirat vreo duzină de suferinţe şi i-am 
spus: „Dacă poţi rezista la atâtea, înseamnă că eşti de 
fier!” şi mi-a ars una cu mătura. Hai, pişcă-mă, să ştiu că ți- 
a trecut! 

— Migrena? De unde să-mi treacă! Mă doare... uite p- 
aici! şi arătă o zonă care cuprindea mai toată căpăţâna. 
Jumătate din creier nici nu mă mai ascultă... 

— O să gândeşti cu cealaltă jumătate. Pasieur şi-a 
făcut marile descoperiri pe când avea cincizeci la sută din 
creier complet paralizat. 

Bondocul sughiţă. 

— Bine, dar o să adorm la examenul acela... căscă el 
demonstrativ. Mi-a şi venit somnul! 

— Hai să mergem, că în somn îţi pot veni idei 
extraordinare! Mendeleev şi-a visat întâi tabelul care l-a 
făcut celebru... Îşi etală el cunoştinţele proaspăt adunate. 

Dan tăcu. S-ar fi dus oriunde, dar să se expună ironiei 
lui Codrin sau poate chiar a Georgianei?! Dacă n-ar fi fost la 
mijloc misiunea XL-20 poate că ar mai fi găsit tăria să 
protesteze. 

— Dane... dacă te-ntreabă ce-i mai aproape, Luna sau 
Polul Nord, ce-ai să le spui? 

— Luna, că se vede de-aici perfect, pe când... 

— Foarte bine, aghiotant! râse căpitanul. 

Dan se înveseli puţin. Pe drum, Viorel îi spuse: 

— Săptămâna asta ne vom motoriza. Va fi gata 
arcocicleta şi până la insulă nu vom face mai mult de cinci 
minute. Sau tu preferi călăria? îşi aminti de Vulpe. 

— Călăria e un sport pentru şefi mai mari, pufăi Dan. 
Îi învaţă... 

— Să cadă? înţelese Viorel aluzia. 

— Nu, să ţină hăţul! o întoarse bondocul şmecher. 

Traversară Canalul Morii. Străzile vuiau; coloane de 
automobile, de toate culorile, se scurgeau ca un râu 
metalic, zgomotos. Asfaltul încins mirosea tare a catran. 

— Intrăm pe poartă? 

— Da... 

Insula ardea; torţe solare nevăzute o incendiau de 
printre arbori. 

Îi găsiră pe toţi la Racheta albă. Interiorul era dominat 
acum de un galben-roşietic plăcut, care dădea feţelor, 
obiectelor, lucrurilor din jur ceva ireal, de basm. In 
atmosfera aceasta „cosmică” îi întâmpină Stejara: 

— Credeam că ne-aţi uitat! se bucură ca. 

— V-aţi pregătit? îşi făcu loc Codrin, niţel cam 
războinic, şi Dan sughiţă zgomotos. Ar fi dat bir cu fugiţii, 
dar Viorel îl opri: 

— Scoate-l Dane, pe Fantomas, că mi se pare c-a 
adormit în sac... 

— Bună ziua! salută corbul de îndată ce se văzu 
afară. 

Nicolo îşi scăpă ochelarii, iar Georgiana ţipă subţire, 
ca un şoricel. 

— Nemaipomenit! 

— Nemaipomenit! o îngână pasărea şi fata simţi că o 
ia cu frig. 

Doar Viorel şi Dan râseră. 

— Puteţi începe examenul cu el! propuse Dan. 
Fantomas ştie să şi zboare, mai bine decât Racheta albă! 
continuă să râdă de unul singur. 

— Racheta albă e un... simulator, dacă vrei să ştii! 
replică acelaşi băţos Codrin. 

Nicolo îşi aşeză ochelarii pe nas, mulţumit că nu se 
spărseseră lentilele, apoi trase la o parte perdeluţa din 
dreptul ecranului. Incepu: 

— Apasă pe primul buton, căpitane! 

Viorel apăsă şi pe ecran apăru o frază care derută pe 
amândoi „candidaţii”. 

— Cum vine asta? „Sterilizarea interioarelor navelor 
cosmice dăunează sănătăţii cosmonauţilor?” se fâstăci 
căpitanul. 

— Fooooc! strigă Fantomas cuvântul preferat. 

— Taci, Fantomică! îl certă dresorul. Că m-au pus şi 
aşa pe foc... 

— Cum o să le dăuneze?! se pripi Dan cu răspunsul. 

— Nu ştie niciunul? 

Băieţii tăcură. 

— Cum vine asta? întrebă iar, cu ciudă, Viorel. 

— Apasă încă o dată butonul şi ai să vezi cum vine! 

Textul de pe ecran se schimbă automat. „Candidaţii” 
citiră într-un glas: 

„Lipsa celor aproximativ 500 de specii de microbi, pe 
care îi găzduieşte în mod normal omul, face organismul 
incapabil de a-şi crea anticorpi şi, la întoarcerea pe Pământ, 
după călătorii îndelungate, cosmonauţii cad uşor pradă 
bolilor dacă nu se iau măsuri de precauţie”. 

— Nota unu, dictă Nicolo, şi Georgiana trecu cifra pe 
o coală de hârtie. 

— Mersi, mormăi Viorel şi adăugă: E şi prea mult! 

— Ştiu, spuse ochelaristul, dar e cea mai mică notă 
pe care o poate acorda la noi examinatorul. 

Detectivul-şef îşi muşcă limba. „Nu abandonez să ştiu 
că ies de aici ca o curcă plouată!” se decise el şi apăsă alt 
buton. 

— „Ce înseamnă un minut pentru un astronom?” citi 
Viorel. Răspunse imediat, cu ton glumeţ: Ceea ce înseamnă 
şi pentru mine! 

— Tu... tu - tu! se uită Nicolo la Dan şi timiditatea 
examinatorului, în faţa totalei ignoranţe a „candidaţilor”, se 
volatiliză. Tu ştii? 

— Tu - tu - tu - tu! îl imită Dan. Vrei să ne împuşti? 

— Dar tu ştii? întoarse „foaia” Viorel. 

— Este a 1440-a parte dintr-o rotaţie a Pământului în 
jurul axei sale, suflă ca apa Nicolo. Intrucât Pământul nu se 
roteşte uniform, Biroul Internaţional de Măsuri şi Greutăţi a 
stabilit ca unitatea de măsură a timpului, secundă, să fie 
considerată drept 1/31556925,9747 parte din anul 1900, 
socotit „standard anual” convenţional. 

— Fiuuu! şuieră bondocul. Eu mă dau bătut! 

— Păi... frăţioare, îşi reveni Viorel din trac, te cred că- 
ţi merge gura de-mi oftici aghiotantul dacă ai „programat” 

chiar tu maşinăria aia! Să te văd pe unde-ţi scoţi cămaşa 
dacă o iau eu cu întrebările. Pesemne că nici operator la 
staţia X nu te-am putea primi de ţi-am măsura ştiinţa după 
„răspunsurile exacte”! 

Grupul insularilor fremăta. Stejara, în ochii căreia 
sticli o lumină nouă, făcu un pas înainte: 

— Dacă poţi pune măcar o singură întrebare, legată 
de astronautică, la care să nu fim în măsură să-ţi 
răspundem, îţi acordăm nota zece. 

— Dacă nu, interveni bătăios Codrin, tu şi tovarăşul 
vostru pierdeţi definitiv dreptul de-a mai candida la 
calitatea de membri ai acestui echipaj! 

Viorel rămase pe gânduri. Dan îl privi neliniştit şi-şi 
şterse ceafa care-i transpirase de adevăratelea. „N-am 
riscat prea mult?” se gândi căpitanul. Îşi aminti de laserul la 
care lucra în secret profesorul Axinte. În afara 
colaboratorilor săi ştiinţifici, de el şi de Dan, nimeni nu mai 
ştia nimic despre acest proiect. „E încă un prilej de-a 
verifica dacă a răsuflat secretul...” întrebă deci: 

— Este posibilă alimentarea cu energie a navelor 
cosmice aflate în zbor, sau a staţiilor orbitale, direct de pe 
pământ, fără fir şi fără vreun mijloc mecanic de transport? 

Se lăsă o tăcere neaşteptată. Stejara se apucă să-şi 
roadă o unghie mică, trandafirie. Nicolo îşi scoase ochelarii, 
simțind că-l deranjau judecata, Codrin se scărpină după 
ureche, iar Georgiana îşi răsuci o şuviţă de păr. 

Dan, care răsufla repede, ca după o goană, numără în 
gând până la o sută şi strigă: 

— Zece, căpitane! 

Se îmbrăţişară, întocmai ca jucătorii de fotbal la 
marcarea unui gol decisiv. 

— Zece! oficializă Stejara nota şi-i luciră ochii mari şi 
negri. Işi arcui cele două semne de întrebare ale 
sprâncenelor: Acum spune-mi, căpitane Viorel, ne-ai învins 
data trecută cu... cioara? 

— Umblă cu cioara vopsită! îşi văzu o clipă salvată 
onoarea micuțul Nicolo. 

— Cânţi fals, Paganini! îl apostrofă, jignit, Viorel. 

— Tu... tu - tu - tu... de ce nu taci? îl imită răutăcios 
bondocul. 

— Un laser cu circuit închis, explică Viorel, poate 
transporta energie chiar şi pe Marte. Raza laser absoarbe 
pe parcurs căldură. 

„Rachetiştii” rămaseră muţi de uimire. Viorel o privi 
pe Stejara în ochi şi constată că erau umezi. Poate de 
bucurie, poate de tristeţe... Nu, de bucurie! continuă să-i 
vorbească numai ei, ca şi cum ceilalţi nici n-ar fi existat în 
preajma lor: 

— Nici nu-ți închipui ce înseamnă laserul în 
cercetările spaţiale! Distanţa dintre Lună şi Pământ a fost 
măsurată pentru prima dată, cu exactitate, de un laser. Cu 
laserul poţi crea un canal telefonic până la Marte sau 
Jupiter. Daaa! „Experimentul Terra, pe care-l pregăteşte 
moş Axinte, îl lăsa paf până şi pe Codrin... gândi el. Dar 
tehnologia cosmică şi cuptoarele solare? Oho!” Continuă: 
Cu laserul poţi obţine temperaturi de milioane de grade şi 
poate că, într-o zi, planeta noastră va fi luminată de un 
soare artificial! 

— Soare! se trezi corbul, şi Viorel îşi încheie 
dizertaţia. 

— leşim acuma, Fantomică, ieşim la soare... 

— Felicitări, căpitane Viorel, spuse Codrin, ca în faţa 
propriului învingător, cu un ton sportiv, în care răsună 
sinceritatea. 

—  Meriţi zecele, zău, căpitane! ... recunoscu şi 
celălalt „geniu tehnic”. 

Şi, ca să-i dea de tot gata, bondocul adăugă: 

— O să vedeţi voi puşca noastră cu laser! Uită 
bineînţeles să spună că era invenţia căpitanului. 

Şi se mai lăudă: Bicicletă cu arc n-o să mai vedeţi 
nicăieri pe mapamond decât la noi! 

Viorel îl lăsă să se dezlănţuie: se mulţumi să-i arunce 
o privire indulgentă. leşi în poiană, complet destins, ca în 
faţa unor treburi încheiate şi în gestul lui păstră ceva din 
figura măreaţă a profesorului Axinte din clipa când 
învinsese incendiul de la benzinărie. Fantomas recunoscu 
locurile şi cârâi satisfăcut. Zbură în cel mai înalt dintre plopi 
şi turui cu glas neobişnuit de sonor: 

— Soare! Soare! Soare! 

Viorel răsuflă larg, sorbind în piept aroma ierburilor. 
Se afundă în poiană. Vegetaţia, poleită cu aur, părea 
cuprinsă de vrajă. Urechea lui de detectiv recepţionă paşi 
fini şi se opri. Văzu lângă el o umbră şi înţelese după 
contururi că era a ei. 

— Ştii, Ra, spuse fără să-şi întoarcă privirea, cerul mi 
se pare azi nemaipomenit de albastru... 

— Planeta albastră! ... şopti fata. Aşa i se spune 
pământului nostru... 

„Planeta albastră”, repetă Viorel, în gând, fermecat 
de sonoritatea cuvintelor. 

— Dar dincolo de această minunată năframă albastră 
pluteşte un cerc de foc. 

— De foc? Nu înţeleg! 

— Nimeni n-a înţeles până n-au fost trimişi acolo, în 
atmosfera înaltă, sateliții artificiali. Uneori, seara, privim 
prin lunetă cum trec sateliții... 

— Şi se văd? 

— Se văd. Cu ajutorul lor s-a stabilit că, la trei sute de 
kilometri de sol, domneşte o temperatură de 700 de grade 
Celsius, iar mai sus, în exosferă, de peste 1000 de grade! 

— O centură de flăcări în jurul Terrei! oftă băiatul. 
Cine ştie câte vor mai descoperi oamenii până vor da de 
capătul cosmosului!? 

Stejara zâmbi. 

— Multe, în afară de „capătul cosmosului”, care nu 
există. Lumea, căpitane Viorel, e nesfârşită în spaţiu şi 
nelimitată în timp... 

— Chiar? 

— Ce lăţime crezi tu că are galaxia noastră? O sută 
de mii de anilumină şi numai un singur an lumină are 9500 
miliarde de kilometri! 

— Colosal! 

— Şi galaxia din care facem parte e doar o părticică 
infimă a universului. Ai auzit de Nebuloasa Andromeda? E o 
„Vecină” aflată la vreo două milioane de ani-lumină. Numai 
diametrul ei trece de două sute de mii de ani-lumină! 

— Teribil! murmură Viorel. Poate ştii tu, Ra, ce forţă a 
pus atâta ordine în mişcarea corpurilor cereşti? 

Stejara râse drăgălaş. 

— i se pare că-i ordine. În cosmos e o aiureală atât 
de mare că te umflă râsul. 

— Glumeşti? se uită la ea băiatul. 

— Nu, nu glumesc! Nu-i oare curios că Terra şi Venus, 
care par planete surori, se rotesc în sens invers? În plus, 
Pământul se învârteşte de o sută de ori mai repede. Jupiter, 
care are un volum cât al tuturor planetelor luate la un loc, 
se mişcă şi mai fantastic, efectuând o rotaţie completă în 
jurai axei sale în numai zece ore, pe când minusculul 
Mercur are nevoie de 58,6 zile ca să se întoarcă o dată 
bine! Ce să-ţi mai spun? Neptun, care a fost descoperit cu 
peste un secol în urmă, îşi va termina prima rotaţie în jurul 
soarelui abia în anul 2011. 

Viorel o asculta din ce în ce mai captivat. Astronomia 
i se păru o ştiinţă interesantă, extrem de interesantă. 
„Poate mă fac astronom... Să mă fac astronom? Nu, voi fi 
detectiv, radiotelegrafist, inventator şi astronom!” 

Din crâng bătu o boare umedă. Un nor răzleţ îşi 
aruncă umbră peste poiană. Dincolo de plopi, Someşul se 
răsucea somnolent în matca sa strâmtă, rupând cu dinţi 
nevăzuţi, puţin câte puţin, din țărmurile insulei. Aştepta 
parcă şuvoaie noi, proaspete. 

— Să ne întoarcem, Ra! Simt în nara stângă miros de 
ploaie... 

— Pe tine cum te cheamă? o 
întrebă Găâză, privind-o pieziş. Eşti 
foarte frumoasă. 


Ploaia şovăi mult timp, ghemuită într-un nor cenușiu, 
zdrenţuit ca aripa unui condor bătrân. Aerul mirosea a praf, 
a frunze opărite de arşiţa din ajun, jucau ici - colo fulgere 
violacee, ca nişte vipere cu limbi despicate şi Viorel întinse, 
ocrotitor, mâna fetei: 

— Să fugim! 

Asfaltul dogorea încă, străzile erau înţesate de 
oameni, grăbiţi şi ei şi Ra întrebă: 

— Stai departe? 

— Se şi vede casa noastră... Aceea cu turnuri... 

Dan rămase la Racheta albă. Cooptat în echipaj, 
bondocul se simţi în „rachetă” ca acasă şi câştigă repede 
simpatia băieţilor, ba şi a Georgianei. Se remarcă mai ales 
prin viteza de transmitere a semnalelor Morse. Lansase în 
eter câteva fraze abracadabrante, doar aşa ca să le taie 
insularilor piuitul. Careva făcu imprudenţa să-şi exprime 
admiraţia pentru „arta” lui de radiotelegrafist şi Viorel ar fi 
putut să-i dea orice altă misiune că tot nu l-ar fi putut 
scoate de-acolo. 

Stropi rari, grei, căzură pe trotuar, înaintea lor, 
anunțând o furtună de vară, cu apă din belşug. 

Am ajuns la ţanc! spuse el, cu sufletul la gură. 

Urcară direct în pod, la „căpitănie”. Ploaia răpăi pe 
acoperiş cu toată forţa şi copiii se bucurară de adăpost. 
Fantomas moţăia pe o grindă înaltă, alături de perechea lui 
„Ssălbatică”, iar Gâză dormea de-a binelea, aplecat peste 
masa de lucru a staţiei. Auzi zgomote şi tresări: 

— Saluuut,  căpitane! spuse somnoros, abia 
dezlipindu-şi pleoapele. O observă pe Stejara şi se ridică 
atent, prezentându-se tot atât de ceremonios ca şi fratele 
său Dan: Sunt agentul special şef Gâză! 

Ra zâmbi. Îi plăcu băieţelul. 

— E fratele tău? 

— Nu, al lui Dan... 

— Pe tine cum te cheamă? o întrebă Gâză, privind-o 
pieziş. Eşti foarte frumoasă, chiar mai frumoasă decât 
Lucica... constată puştiul, ceea ce spori şi mai mult mândria 
căpitanului Viorel. 

— Stejara, îşi rosti fata numele şi gropiţele din obraji 
se adânciră dulce. Cine-i Lucica? 

— Sora mea! 

Ploaia răpăi iar, în rafale, şi undeva, la capătul 
oraşului, dudui tunetul ca şi cum o căruţă plină cu pietre ar 
fi trecut în goană un pod de lemn. 

— Căpitane! se aud semnale... Întinse Gâză căştiie 
radiofonice lui Viorel. 

— Indicativul nostru! se miră Stejara, trăgând cu 
urechea. 

— E Dan, spuse după un răstimp Viorel. Întreabă de 
ploaie. Zice că pe insulă n-a căzut un strop, dar că vântul 
răsuceşte teribil crengile copacilor. „E fricos... Se teme să 
nu se răstoarne pădurea peste el”. Se uită la Stejara. Era 
calmă. „Probabil că nu o singură ploaie i-o fi prins la 
Racheta albă!” Găsi totuşi necesar să-i propună: Ar trebui 
să se retragă în casă... Mai au timp... 

— De ce? Noi, când am hotărât să instalăm acolo 
„racheta”, am avut în vedere tocmai posibilitatea prăbuşirii 
unui copac, ghici ea temerile băiatului. Jos nu poate păţi 
nimic. Pereţii sunt betonaţi. 

— Betonaţi? 

— Da. Cândva a funcţionat în ea o mică uzină de apă 
şi am găsit încăperile construite gata. Fireşte că între timp 
ne-am apucat de învăţătură şi de lucru şi-am echipat... 
rachetă cu tot ce ai văzut acolo! 

Cerul îşi scutură năprasnic „zuruitoarea” şi o rafală de 
o tărie neobişnuită lovi ţiglele turnului. Fantomas, speriat, 
se mută pe o altă grindă, făcând un „crah” de nemulţumire. 

— Le spun să se retragă... spuse băiatul şi transmise 
ordinul corespunzător. Gâză răsuflă uşurat. Intrebă: 

— Dan când se întoarce? 

— Cum trece ploaia... 

— Ploaia! strigă Fantomas cu glas răguşit. 

— Fricosule! îi arătă Gâză limba şi, întocmai ca un 
papagal, corbul îl îngână: 

— Fricosule! 

— Crezi tu că-s fricos, cioroiule! se luă băieţelul cu el 
la hartă. 

— Pst! făcu Viorel. Ţinea în mână căştiie radiofonice 
şi o avalanşă de semnale, extrem de sonore, transmise 
probabil de la o distanţă foarte mică, se revărsă 
tulburătoare. Se vedea cât de colo că era o altă staţie. Lăsă 
căştiie pe masă, în faţa lui, şi notă cu o supremă încordare 
întreg mesajul. Zgomotul ploii încetă, parcă anume să nu-i 
deranjeze recepţia. 

Gâză, impresionat de surescitarea căpitanului, spuse: 

— Semnale asemănătoare am mai înregistrat astăzi... 
N-am şters benzile! 

— Bravo! îl lăudă Viorel după ce termină recepţia. Dar 
stai să descifrăm întâi semnalele astea! 

Mesajul nu fusese transmis de pe insulă şi Viorel se 
eliberă brusc de o bănuială de parcă s-ar fi lepădat de o 
piatră de pe inimă. Citi cu glas tare mesajul proaspăt 
recepționat: 

— „Îndreaptă-ți lanterna spre geamul lui şi vei auzi 
tot ce vorbesc în cameră. Prudenta este inutilă pentru că 
nimeni nu va bănui ce faci. Să fii departe de punctul care 
ne intersectează, dar suficient de aproape ca să nu-ţi scape 
niciun cuvânt. Momentul decisiv se apropie!” 

— Curioasă radiogramă! spuse Ra şi buzele ei precis 
conturate tremurară abia perceptibil. Ploaia trimisă de un 
ultim nor lovi din nou ţiglele acoperişului şi picăturile căzură 
parcă pe un uriaş xilofon. Cu ce lanternă se pot asculta 
convorbirile dintr-o cameră şi încă de la mare distanţă? 

— Cu o lanternă laser! exclamă Viorel, venin du-i în 
minte „canalul telefonic Terra - Marte”, despre care-i 
vorbise mai demult moş Axinte. Vibraţiile geamului sunt 
aduse cu raza reflectată şi sunt transformate în sunet, 
adică suprafaţa sticlei joacă rolul unui adevărat microfon! 

Ochii mari şi negii ai feţei se măriră încă şi sclipirea 
unui fulger violaceu se răsfrânse în pupilele ei întunecoase, 
pline de mirare. 

— Spionii tăi, spuse fata, nici măcar nu se sinchisesc 
să-şi camufleze acţiunile. Dacă ar fi vorba de ceva secret, 
şi-ar cifra radiogramele... 

— Nu, Ra, spionii nu sunt ai „mei”, asta în primul 
rând: în al doilea rând, n-au divulgat nimic; „lui” poate să 
însemne oricine din sfertul de milion de locuitori ai oraşului, 
iar autorul mesajului ca şi corespondentul său rămân tot 
atât de necunoscuţi. Ei socotesc pur şi simplu că ar fi 
imposibil să li se dea de urmă şi nu-şi mai obosesc mintea 
cu cifruri. Sau poate că urmăresc cu totul altceva şi vor să 
le dea de lucru celor care le-ar prinde firul... 

— Căpitane, intră în vorbă Gâză, care până atunci 
fusese numai ochi şi urechi, să asculţi şi benzile mele... 

— Desigur! îi răspunse Viorel şi se uită la Stejara, 
care păru foarte îngândurată. 

— Desigur... spuse şi ea, preocupată, şi detectivul-şef 
observă schimbarea de pe chipul noii sale prietene. 

— Nu-i aşa că te gândeşti la spioni? 

Fata dădu afirmativ din cap şi Viorel se bucură. „Vom 
primi forţe proaspete dacă şi Ra ni se alătură. Şase minţi la 
un loc vor judeca mai profund.” Se apucă de derulat benzile 
de magnetofon. Gâză aştepta cu nerăbdare. Afară vântul 
încetase complet şi stropii rătăciţi din cine ştie care nor 
întârziat punctau sunător acoperişul. Fantomas îşi reveni 
din somnolenţă, zbură pe masa de lucru a căpitanului şi 
cârâi încetişor, alintându-se ca un motan. 

— Lasă-ne acum, Fantomică, îi spuse dresorul. Avem 
de rezolvat probleme importante... Adu-i, Găză, nişte came! 

Băieţelul nu se urnii din loc. 

— Descifrarea benzilor va mai dură, fii liniştit! 

Gâză plecă, în sfârşit. 

— Telefonul cu laser ne-ar interesa pe toţi, mărturisi 
Ra şi glasul ei plăcut vibră. L-am putea construi? 

— Cred că da... In orice caz, moş Axinte ne-ar putea 
ajuta, renunţă el la numele conspirativ. E un mare savant! 

— Moş Axinte? Profesorul? 

— ÎI ştii? 

— Cum să nu! El ne-a predat astronautica la Casa 
copiilor. 

— Astronautică? se cruci Viorel. Nu ştiam că-i şi 
astronom! se gândi o clipă. Nu v-a vorbit niciodată despre 
lasere? Nici despre tehnologia cosmică? 

— Nu. 

„Înseamnă că cercetările lui sunt cu adevărat secrete 
şi eu mi-am dat drumul la gură fără să-l consult mai întâi!” 
se dojeni băiatul. Ocoli discuţia despre lasere. 

— Să vedem ce surprize ne oferă benzile lui Gâză... 

Munciră amândoi serios pentru că unele semnale 
erau suprapuse, altele neclare, înregistrate la o tonalitate 
prea joasă. Reuşiră totuşi să înţeleagă o frază. 

— Foarte, foarte curioasă! spuse Stejara şi reciti 
textul: „Vei alege un cablu mai subţire decât un milimetru 
de care vei atârna întreaga greutate de-o tonă, cât 
cântăreşte comoara!” 

— Hm... un fir să reziste la o asemenea greutate! 
Safirul are o rezistenţă de două tone pe milimetrul pătrat, 
dar... 

— Borul! exclamă ea. Un fir de bor poate rezista. 
Borul se foloseşte în tehnica rachetelor cosmice! 

— Dar cine a auzit de o „comoară” de-o tonă!? 
întrebă Viorel. Vezi, aici, ca şi în primele radiograme, apar 
lucruri care, la prima citire, par incredibile. Asta-mi dă 
certitudinea că-i unul şi acelaşi post de emisie, pe care l-am 
prins de atâtea ori! 

Ra îl privi şi Viorel văzu în ochii ei, care îl aprobau, că 
enigma radiogramelor începuse să-i deştepte pasiunea. 

In clipa aceea se reîntoarse Gâză. 

— Ce-a ieşit, căpitane? se interesă el. 

— Un mesaj. 

— Important? 

— Foarte important! 

— Ai auzit, Fantomas? se lăudă băieţelul, radios. Hai 
să-ţi dau haleală! ... 

— Dar apoi rămâi pe recepţie! îi atrase atenţia Viorel 
şi-o rugă pe Stejara să-l urmeze. 

Coborâră treptele podului până la jumătate. De pe 
planşeul de curbură se deschidea o uşă mascată de 
culoarca zidului. 

— Vreau să-ţi arăt ceva... 

Intrară într-un alt pod, lung şi răsucit, ce urmărea 
linia pereţilor exteriori. O duzină de vrăbiuţe piuiră, 
speriate, şi ţâşniră afară prin răsuflători. Lăsară în urma lor 
un praf auriu şi fire rupte de păianjeni, plutind vraişte. 
Copiii trecură pe după un zid din care Viorel scoase mai 
multe cărămizi; în spaţiul întunecos al podului năvăli lumina 
solară, puternică, albă şi tăioasă ca o lamă de brici. Afară 
se înseninase şi mirosea a frunze umede. Băiatul lărgi 
spărtura... 

— Tiii! făcu Stejara mirată că un copil mic. 

Pătrunseră într-o încăpere nu prea mare, rămasă 
întâmplător între pod şi streaşina care cobora brusc, sau 
poate fusese construită anume pentru sprijinirea 
acoperişului. Fata privi înjur şi descoperi un atelier, cel mai 
secret atelier dintre toate atelierele. Uimirea-i lăsă pe chip 
un desen fermecător. 

— Aici lucrez eu... 

— Da? 

— Dar nu spui nimănui! 

— Nimănui. Ce lucrezi? 

— Fac invenţii... 

— Invenţii?! 

Sprâncenele ei subţiri rămaseră o secundă, poate mai 
mult, suspendate ca două mari semne de întrebare. 

— Da, invenţii! 

Ea îşi feri cu un gest maşina! părul tuns băieţeşte. 

— Ce fel de invenţii? 

— Îţi spun... dacă-mi răspunzi la câteva întrebări. 

— Îţi răspund la toate întrebările! râse ea surprinsă că 
Viorel îşi închipuia că-i mai tăinuia ceva. 

Un porumbel se opri pe marginea iluminatorului, îi 
privi discret şi-şi luă repede zborul, bătând din aripă. 

— Întâi şi întâi o să fac o pilă electrică mai puternică 
şi mai mică decât cea inventată de Nicolo. Da! Voi 
condensa plăcile prin efectul lumino-hidraulic. Ai auzit de 
acest efect? În cazul trecerii unei raze laser prin lichide se 
creează unde de şoc, cu presiuni foarte mari, capabile chiar 
să provoace suduri sub apă! Numai că eu voi folosi lasere 
slabe, doar atât cât să-mi preseze plăcile... Ştii... 

— Te ascult, căpitane Viorel... şopti Ra şi în glasul ei 
desluşi un anume respect. Gândi: „Mă ascultă pe mine, 
numai pe mine, cea mai frumoasă fetiţă din lume! Ah, de-aş 
avea o idee cu adevărat mare... să-mi spună fără şovăire 
că-s un geniu tehnic!” 

— Poate voi reuşi să construiesc şi o bicicletă 
electrică. 

— Electrică? 

— Da! Arcocicletă e tot invenţia mea... 

— Arcocicletă? 

— Adică bicicleta cu arc. Aceasta este... şi-i arătă 
roţile şi piesele care aşteptau doar să fie montate. Va fi 
rabatabilă şi va încăpea într-o mică husă, ca un sac de 
piaţă. Când te răzbeşte oboseala, în oraş, sau vrei să faci o 
plimbare mai lungă, scoţi piesele, le asamblezi în cinci 
minute şi ai mijlocul de transport la dispoziţie... 

Stejara oftă, oftă pentru prima dată, cu toată 
admiraţia: 

— Ştii că-i nostimă invenţia ta! Mi-aş dori o 
arcocicletă... 

— Aşa mi-a spus şi moş Axinte! „Ştii că şi eu aş 
umbla cu un asemenea vehicul?!” îţi place ideea? 

— Îmi place! 

— Mult? 

— Mult. 

— Atunci... atunci... asta o să fie a ta! 

— Şi tu? 

— O să-mi fac alta. Şi de altfel va fi produsă în serie, 
dar nu ştiu de ce numai la iarnă! 

— Păi iama se face căruţa şi vara sania! 

Râseră. Soarele îşi redobândi tăria şi trimise înăuntru 
un fascicul fierbinte în care pulberea fină a prafului pluti ca 
firicelele de aur în apă limpede a unui şteamp. 

— Dacă-mi reuşeşte pila electrică, mai spuse Viorel, 
voi dubla arcul cu un motoraş astfel ca la deal să poţi urca 
fără probleme... Apoi... voi termina puşca de tir cu laser... 

— O puşcă periculoasă? 

Viorel zâmbi, întocmai ca moş Axinte când îl 
întrebase ce este cu laserul. 

— O puşcă de tir. Un sport faimos... Raza luminoasă 
atinge ţinta şi punctează locul atins. Cartuşele sunt scumpe 
şi pot provoca, în timpul antrenamentelor, accidente, pe 
când raza laser va fi total inofensivă pentru om. Pe locul 
pastilelor explozive, implantate în panoul țintei, mai pot fi 
lipite mici celule fotoelectrice care să semnalizeze 
electronic tragerea corectă... 

—  Inteligentă invenţie! exclamă fata, şi căută un 
cuvânt deosebit: Eşti un... un... 

— Geniu tehnic? o întrebă el emoţionat. 

— Daaa! 

Viorel îşi simţi inima bătând. Timpul o zbughi din loc 
şi galopă ca Vulpe sau zbură ca Fantomas, în marile sale 
zboruri de plăcere. Nici nu observară scurgerea lui. Vorbiră 

despre invenţii, despre tehnica viitorului şi despre cosmosul 
fără sfârşit. 

— Parcă voiai să-mi pui nişte întrebări? îşi aminti 
Stejara. 

— ŢI le-am şi pus... despre cosmos, minţi băiatul, căci 
socoti penibil s-o mai descoase, ca un detectiv oarecare, de 
mâna a şaptea. 

— Bănuiesc ce voiai să ştii, spuse fata, nedând 
importanţă micii sale minciuni. Te-a intrigat aparatul de 
memorare construit de noi şi mai ales textul găsit în el, la 
prima noastră vizită pe insulă... Băiatul roşi. Delicată, Ra 
nu-l privi; explică, urmărind un fluture cu aripi diafane: 
Amprentele ne interesau din motive pur ştiinţifice... Faptul 
că desenul lor diferă după sex a permis arheologilor să 
stabilească un amănunt şi anume că, în vechime, de olărit, 
se ocupau femeile. 

— Interesant! murmură băiatul. 

— Ori noi, dacă vom zbura în Ganimede, unul din 
sateliții lui Jupiter, care se presupune că ar avea atmosferă 
şi condiţii asemănătoare Pământului, poate va trebui să 
determinăm şi fazele de evoluţie a culturii locuitorilor săi. Şi 
argintul ne interesează în aceleaşi scopuri, ştiinţifice, şi nu 
pentru antene, chit că ideea cu zmeul e minunată. 

Viorel fu nespus de şocat. 

— Ţi-a spus ceva Dan? 

— Nu, râse Stejara. Când ne-aţi întrebat dacă avem şi 
zmeie, am cuplat imediat... 

— Jur că ai fi bună de spioană! 

— Mata Hari? râse ea drăgălaş şi gropiţele din obraji 
dădură chipului ei frumos şi mai mult farmec. Nu mă văd 
spioană! 

— Dar detectiv? 

— Poate... 

Jos, în curte, se auzi glasul lui Dan: 

— Vioreeel! 

— Vin acum! ... spuse el simplu, deşi-l ardea pe limbă 
să-i strige: „îţi iese măseaua de minte?!” 

„Mata Hari numai  spioana 
adevărata n-a fost darmite a ... 
secolului?! 

MOŞ AXINTE 


Viorel şi aghiotantul său Dan se înfăţişară de cu bună 
dimineaţă înaintea profesorului Axinte; aduceau veşti dintre 
cele mai interesante, intai, că transmisiile continuau şi pe 
furtună, apoi, că prinseseră noi radiograme, şi mai 
enigmatice, mai încurcate şi totodată mai clare ca oricând. 
Pe urmă... ei da! asta era o veste senzaţională, deveniseră 
membri în toată legea ai echipajului Rachetei albe. 

— M... da!... mormăi bătrânul, în timp ce-şi încărca în 
„limuzină” ultimele ustensile pescăreşti, pregătindu-se, 
probabil, pentru o ieşire mai lunga. 

— Ce spui, nene? voi Dan să-i cunoască părerea. 

— Mda... făcu iar profesorul şi-i privi mirat pe sub 
sprâncenele lui albe. Nu vă urcați? Păru un ordin. 

Băieţii se supuseră. 

— Şi tu, Napoleon! se uită la dulăul care-şi mişcă 
puţina coadă pe care o avea şi-şi scutură, satisfăcut, 
urechile clăpăuge. Mergem la prins ştiucil 

— La prins ştiuci? 

— Da. Lacul e aproape... 

Şi, după ce „Fordul” se angajă în viteză pe şosea, le 
spuse: 

— Detectivilor! Se pate că radiogramele... sunt cifrate 
şi va trebui să puneţi un accent mai mare pe transcrierea 
lor în clar. Pe scurt, va trebui să le dăm de capăt. Tăcu. 
Schimbă viteza şi apăsă acceleratorul. Acul vitezometrului 
atinse cifra 100. Panglica de asfalt zbura pe sub roţile 
„limuzinei”. În dreapta şi în stânga lor se secera grâul, 
combine mari, puternice, înghiţeau lanurile. Rezultatul 
examenului vostru de la Racheta albă mă bucură, mai 
spuse moşul, la care Dan sări triumfător: 

— l-am dat gata, nene Axinte! 

„Tu i-ai dat gata?” voi să întrebe Viorel, dar îl lăsă pe 
bondoc să se înfoaie. 

— După câte am înţeles, reveni detectivul-şef la 
problemele contraspionajului, zmeul rămâne un mijloc de 
emitere... peste graniţă? 

— Se pare, spuse profesoral. Cu aceleaşi staţii, 
folosite în mod obişnuit la distanţe mici. Când i-am 
avertizat pe cei de la Inspectoratul de interne despre 
posibilitatea ridicării unui zmeu la patra sute de metri şi 
folosirea lui că port-antenă, au zâmbit. Mi au spus: „O 
ipoteză pe care ar cumpăra-o orice autor de romane 
polițiste!” Ba mai mult, un tinerel a vorbit pe şleau: „Noi vă 
ştim un om foarte serios... Astea-s copilării!” 

— Copilării? Aşa a spus? 

— Aşa! 

Lanurile de grâu şi combinele rămaseră în urmă. 
Şoseaua tăia câmpuri verzi de porumb şi de sfeclă de 
zahăr, de floarea-soarelui şi de cânepă. Dulăul privea 
absent prin geamul maşinii, neclintit ca o statuie de abanos 
şi, fără motiv, hămăi. Bătrânul îl domoli: 

— Taci, serenisime! 

— Acum suntem şase detectivi, explică Viorel, şi 
dacă-l punem la socoteală şi pe Gâză, şapte... 

Bătrânul viră elegant, de parcă n-ar fi avut în mână 
un volan de automobil, ci timona unei nave. 

— Numai să fie de încredere... 

— l-am verificat, îl asigură „căpitanul”. Stejara ar fi 
bună şi de... spioana secolului! 

— Mata Hari? Moşneagul îşi scutură barbă albă şi 
aruncă băiatului o privire fugară prin oglinda retrovizoare. 
Numai că Mata Hari, dacă vreţi voi să ştiţi, n-a fost „spioana 
secolului” şi se pare că nici spioană de rând. 

— Cuuum?! făcură amândoi „detectivii”. 

— N-a fost spi-oa-nă, sublinie moşneagul şi claxonă 
lung nişte răţuşte cărora le venise cheful să traverseze 

tocmai atunci şoseaua, încetini mult viteza. Eu am 
cunoscut-o... 

— Aţi cunoscut-o?! se săltară băieţii de pe locurile lor. 

— Da... 

Surâse unui gând şi tăcu. Maşina depăşi o căruţă 
trasă de doi boi leneşi, scoşi parcă dintr-o pânză de 
Grigorescu. 

— Eram la Paris... Tânăr... N-aveam nici barbă, nici 
mustăţi şi treceam drept un băiat frumuşel... Tăcu. 

— Povesteşte-ne, nene Axinte! 

— Mergeam adesea în localurile unde dansa ea... Era 
fascinantă... Intr-o seară şi-a luxat piciorul şi m-am oferit s- 
o duc la un medic care stătea prin apropiere. Aşa ne-am 
împrietenit... 

— Aţi fost chiar prieteni? Grozav! exclamară iar cei 
doi detectivi şi Napoleon lătra supărat de gălăgia lor. 

— Nu pot să spun că am fost prieteni - prieteni, căci 
ea, pe vremea aceea era înconjurată de zeci de admiratori, 
dar ne vedeam des şi, în pauzele spectacolelor, mai 
schimbam câte o vorbă. Ceea ce mi-a mărturisit însăşi Mata 
Hari, într-o clipă de sinceritate... Tăcu iar. Viră prudent pe 
lângă un biciclist, ca să nu-l sperie, luând volanul la stânga 
şi, după ce-l depăşi, îl avertiză cu degetul: „[ine-te în şa!” 
Şi către băieţi: Unde am rămas? Aha... 

Copiii îşi ţinură răsuflarea. Doar Napoleon îşi clămpăni 
urechile plictisit. 

— Voiam să spun că mărturisirile ei m-au 
impresionat... 

— Ce mărturisiri? 

— Că „Mata Hari”, în malaieză, înseamnă „Ochiul 
dimineţii”, nume pe care i l-a dat un şmecher, Guimet, şi 
nicidecum preoţii brahmani în templul lui Shiva unde, 
chipurile, s-ar fi născut... Biografia ei „oficială” era scornită 
în întregime. De fapt ea se numea Margaretha Gertruida 
Zelle şi era din orăşelul olandez Leeuwarden... Bătrânul se 
aplecă peste volan, atent la drum, continuă: Rămasă fără 

părinţi, se căsătoreşte la nici optsprezece ani cu un ofiţer 
din armata colonială, un oarecare Rudolf, cu care pleacă în 
Sumatra. Rudolf era însă un om rău şi, după câţiva ani, se 
despart. Revine în „ţara canalelor”, dar viaţa de provincie îi 
displace. Se hotărăşte să plece în Franţa şi aici devine 
călăreaţă la celebrul circ Moliere... 

— Călăreaţă? tresări Viorel cu gândul la Stejara. 

— E sfătuită însă să se dedice scenei. Şi, amintindu-şi 
de dansurile orientale pe care le văzuse de atâtea ori, îşi 
încearcă norocul. Era fermecătoare şi succesul i-a surâs de 
la început. Ziarele o elogiau. Întreg Parisul era la picioarele 
ei. Compozitorul Massenet a scris chiar că-i o „mare stea”, 
iar Puccini a spus că Franţa n-a mai cunoscut o asemenea 
artistă. La spectacolele ei veneau miniştri, generali, 
ambasadori, prinți... 

— Fiuuu! făcură copiii. 

— Cele mai bune teatre din Madrid, Berlin, Viena o 
invită să joace şi peste tot e primită triumfal. Joacă două 
stagiuni complete la Scala din Milano, apoi apare pe 
scenele din Palermo, muncind mult şi perfecţionându-şi 
permanent arta. lată însă că intervine războiul... 

— Care război? întrebă Viorel. 

— Primul război mondial. 

— Şi devine spioană? fu curios Dan. 

— Aş! O mulţime de „personalităţi” ale spionajului 
internaţional îi propun direct colaborarea. Ea, născută parcă 
pentru şotii, îi acceptă pe toţi, amuzându-se grozav. Nici 
idee n-avea de spionaj, dar vestea de mare spioană i se 
dusese... Cineva-i propune să devină agent francez. Din 
amuzament, încearcă să intre în „rol”. Pleacă în Olanda. 

Maşina frână uşor şi intră pe un dram de ţară bătucit 
şi plin de hopuri. 

— Şi? îl iscodi Viorel. 

— Şi?! făcu şi Dan, curios. 

— Şi ce s-a întâmplat cu ea? 

— De ce taci, nene Axinte? 

„Fordul” hurai, săltând peste gropi. 

— Ce drum! mormăi bătrânul preocupat. 

— Şi? nu se lăsară copiii... 

— Şi-a fost arestată de francezi! 

— De francezi? 

— Paradoxal, dar francezii au arestat-o şi tot ei au 
condamnat-o la moarte, prin împuşcare, pe simpla 
declaraţie a procurorului că este cea mai mare spioană a 
secolului. Fără nici-o probă. 

— De necrezut! 

— Pare de necrezut, dar, când s-a întors în Franţa, a 
fost bănuită de spionaj pentru Germania. Abia recent s-a 
descoperit că Mata Hâri numai spioană adevărată n-a fost, 
darmite a... secolului! 

— Formidabilă poveste! oftă Viorel. 

— Vedeţi... îşi întări vocea bătrânul, căutând o 
tonalitate ceva mai gravă, v-am spus toate acestea ca să 
fiţi cât se poate de atenţi în cercetările voastre. Filtraţi, 
filtraţi mereu bănuielile să nu vă pomeniţi că... scalpaţi 
lumea pe gratis. Zâmbi în barbă şi trase cu coada ochiului 
la Viorel care-şi muşcă buza. Spionii de azi sunt de o sută 
de ori mai dibaci ca Mata Hari şi nu se lasă prea lesne 
prinşi. 

— Îi vom prinde! îl asigură detectivul-şef. Tot 
echipajul Rachetei albe ne ajută. Stejara a şi intuit câteva 
posibilităţi de descifrare a radiogramelor. 

— Stejara? Aha... e foarte isteaţă! 

— Isteaţă? se săltă Viorel de la locul lui. E formidabilă, 
e fantastică, e... nemaipomenită! ... 

— E şi frumoasă! adăugă bondocul. 

— Faimoasă? se mai aprinse încă Viorel cum rar i se 
întâmpla. E... fascinantă! găsi el cuvântul potrivit, pentru că 
Mata Hari nu putea fi mai presus decât Stejara. 

Zăriră lacul, sclipind metalic printre trestii. Bărci 
pescăreşti lunecau pe lângă maluri, iar în larg, purtaţi de 

adierile vântului, rătăceau  plauri albăstrii, ca nişte 
banchize. 

Moş Axinte trase „limuzină” la umbră. 

— Pregătiţi barca, băieţi! le spuse el şi copiii se 
mirară: 

— Care barcă? 

— Voi n-aţi mai fost pe Lacul ştiucilor? La cel mai 
adânc şi mai minunat lac dintre cele 2300 de lacuri câte 
există în România?! Uitaţi-vă acolo... se vede debarcaderul. 
Ambarcaţiunea „Profesor Axinte” aşteaptă doar să ridice 
ancora. 

— Uraaa! strigară băieţii, fericiţi, şi alergară spre 
„nava” alb-albastră, elegantă, singura care mai era legată 
la chei. Nici nu visaseră că se vor plimba cu o barcă mare şi 
modernă pe imensitatea feerică a „celui mai minunat lac 
dintre cele 2300 de lacuri” româneşti. 

Napoleon îi urmă în salturi şi-i întrecu. Ajunse primul 
la mai şi lătra vesel. Ambarcaţiunea era închisă, iar pe mica 
punte, săltată de-un metru deasupra apei, tronau fel de fel 
de rădăcini şi crengi curioase, contorsionate, din care 
cineva, probabil stăpânul bărcii, cioplise figuri omeneşti, 
păsări şi animale ciudate. Dulăul scheună ca şi cum s-ar fi 
cerut înăuntru. 

— Pare-se că-i ştie rostul... spuse Viorel. 

— Hai, Napoleon, arată-ne cum se intră în cala 
vaporaşului! îl îndemnă Dan. 

Dulăul apucă în colţi o clanţă pe care nici n-o 
observaseră până atunci. Uşiţa se deschise ca smulsă de-un 
resort. 

— Teribil! făcură ei uimiţi deopotrivă de inteligenţa 
câinelui, cât şi de tehnica profesorului. 

— Ei, putem pleca? sosi şi moşneagul cu toate 
ustensilele pescăreşti. Sus, mateloţilor! zâmbi el de 
încântarea care se citea în ochii băieţilor. 

— Nu cumva are şi motor? se minună Viorel, 
măsurând silueta suplă a bărcii. 

— Cu motorul, aici, sperii peştii, răspunse bătrânul şi 
urcă sprinten. 

— Păi... nu văd nici vâsle! 

— O, nu! Nu-i cu vâsle! Jos, în cabină, o să descoperiţi 
un mijloc mai comod de locomoţie. L-am conceput într-o 
noapte, pe front. De pus însă în practică, abia acum l-am 
pus... 

Coborâră toţi trei. Napoleon rămase afară pe punte. 
„Cala” era mai spațioasă decât s-ar fi putut bănui pe 
dinafară. Pereţii erau ornaţi cu cioplituri în lemn şi salbe de 
scoici şi solzi de peşte. Era o adevărată casă pe apă în care, 
la nevoie, s-ar fi putut înnopta. Bătrânul apăsă butonul unui 
aparat de radio montat la bord şi răsună o melodie lină, ca 
o apă limpede, picurând într-o fântână adâncă. 

— Roata aceasta masivă de fontă, arată profesorul o 
volantă, asigură deplasarea bărcii în orice direcţie şi cu o 
viteză respectabilă. Are o forţă de inerție mare şi n-ai 
nevoie de nu ştiu ce efort ca s-o învârti. 

— O tijă iese în apă şi învârte o elice? intui Viorel 
mecanismul. 

— Întocmai! confirmă bătrânul şi-l lăsă la comandă. 
Să te vedem... căpitane, cum navighezi!? 

— Ridică ancora, Dane! comandă Viorel. 

— Ţeles, căpitane! rosti bondocul supus, dar ochiul lui 
verzui bătu în cafeniu; se vedea cât colo că-l invidia. 

— Dane, îi spuse moşneagul, pescadorul nostru are 
nevoie şi de-un căpitan de rangul doi... 

Acesta murmură, nevenindu-i să creadă: 

— Voi fi chiar căpitan? 

— Chiar! 

Nu mai auzi de „rangul doi”; cuvântul „căpitan” îl 
zăpăci într-atât că dintr-o sucitură dobori jumătate din 
ornamentele de pe pereţi. Viorel râse: 

— Dar nu-i nevoie să scufunzi vasul! 

Dan era în al nouălea cer şi nu-i mai luă în seamă 
glumă care, în alte împrejurări, l-ar fi făcut să transpire. 

— leşim în larg, apoi acostăm între trestiile de lângă 
malul opus, spuse moşneagul, după ce ridicară ancora şi 
Viorel învârti roata-motor. Apa gâlgâi şi încet-încet barca 
porni spre larg. 

— Merge! exclamă el, scrutând, prin geam, 
depărtările albastre, în care soarele spărgea, cu sclipiri vii, 
mii de raze care lui i se părură nişte splendide fascicule 
laser. 

Bătrânul ieşi pe puntea vasului să pregătească cele 
necesare pescuitului. 

— S-avem noi pe Someş nava asta! 

— Am face din ea o bază nautică de contraspionaj! 

— Crezi c-am putea construi aşa ceva? 

— Am putea... Şi dacă i-am face un motor cu laser... 
am naviga contra curentului fără teamă! 

Motor cu laser? Există aşa ceva? 

— O să existe, dacă-l facem! 

— Noi? 

— Noi! se avântă Viorel. N-ai auzit de efectul lumino- 
hidraulic? Când o rază laser pătrunde în apă, se creează 
presiuni teribile. Un piston plin cu apă... 

— Dar ştiu că ai idei, căpitane! strigă Dan entuziast. 

Barca pătrunse pe un culoar de trestii şi în curând 
acostă la țărm. leşiră pe punte. Afară sufla un vânt molatic, 
şuşotind printre trestiile de argint. Mirosea tare a mâl, a 
plaur şi, de undeva, de pe dealurile din împrejurimi, cobora, 
ca un fum subţire şi nevăzut, aroma fâneţelor. 

— Nene Axinte! ... vorbi Dan, ne-am hotărât să facem 
o barcă pentru Someş. Va fi echipată cu un motor... 

— Cu laser! interveni Viorel. Acum ne-a picat fisa! 

Folosise pluralul şi bondocul şterse cu palma ceafa; îi 
aruncă o privire recunoscătoare şi Viorel continuă: 

— Pe baza efectului lumino-hidraulic. Adică tensiunile 
create Într-un tub vor putea mişca un piston... 

— Ar fi o noutate! păru cât se poate de mulţumit 
profesorul. Sunteţi nişte inventatori norocoşi! 

Dan privi barba uriaşă a profesorului şi oftă. „E plăcut 
să fii inventator! Naiba ştie de unde scoate Viorel idei!” 

— Cu perechea arcocicletei ce se aude? se interesă 
moşneagul, lansând cu mişcări precise undiţele. 

— E aproape gata. 

— Ei, atunci puteţi veni după cealaltă şi să le folosiţi 
sănătoşi... 

— Ham! făcu Napoleon pe neaşteptate încât Dan fu 
cât p-aci să cadă în apă. 

— Wau-wau! îl îngână Viorel, care învățase lecţia, şi 
dulăul tăcu. 

Moşul luă apărarea dulăului: 

— Lasă-l, căpitane Viorel, că-şi face datoria... El 
urmăreşte cu o răbdare mai mare ca a mea pluta şi când 
trage peştele mă anunţă. Scoase undiţa şi băieţii văzură în 
cârlig un crap serios. Napoleon se linse pe bot şi-şi legăna 
coada puţină. Aşteptă însă cuviincios până ce pescarul îi 
dădu partea: capul şi măruntaiele. 

— Frigem peştii? întrebă Dan, simțind că-l prinde 
foamea. 

— Stai să fie „peşti”, îi tăie pofta Viorel. Deocamdată 
n-avem decât unul. 

— Uite-l şi pe al doilea! strigă bucuros pescarul, 
scoțând o caracudă. Care vrea să fie azi bucătar-şef? 

— Eu! se oferi Dan. 

— Găseşti în cală o lampă cu spirt... 

— S-a făcut! 

Dan, neaşteptat de vesel, dispăru cu peştii şi bătrânul 
se uită la Viorel. 

— Chestia cu motorul de barcă... e invenţia ta? 

— Da! 

— Las-o baltă! 

— De ce? 

Moşul nu-i răspunse, că ieşi Dan să-i ceară chibrituri. 
Câinele hămăi iar, scurt, şi profesoral smuci băţul; peştele 
era agăţat. Napoleon îşi primi partea pe loc. Restul ajunse 

în tigaia bucătarului-şef. Viorel gândi: „Mă mir că n-am 
inventat până acum şi o tigaie cu laser! Hm... 

Poate că nu ţine figura cu motorul...” 

— Ştiuci nu se prind? îşi făcu el uitată întrebarea. 

— Se prind, dar la blincher, îi spuse moşul şi-i arătă o 
bucăţică de metal lucitor, atârnat de un cârlig de rezervă. 

— Ştiucile sar după asta? 

— Sar după tot ce luceşte; nu se prea uită ce înghit, 
ca rechinii! râse moşneagul. 

„Dacă prin aţă aş trage două fire foarte subţiri, de 
argint sau de cupru, cugetă Viorel, în locul blicherului s-ar 
putea monta un beculeţ care ar da o lumină şi mai 
sclipitoare.” îl mânca limba să-şi expună ideea, dar tăcu. „O 
voi experimenta mai întâi...” 

Mirosea a peşte prăjit, a trestii şi a baltă; vântul 
cobora de pe dealurile din apropiere arome neştiute. 
Departe, pe un plaur, măcăia o rață sălbatică. Lângă ei. 
Napoleon spiona plutele: 

— Ham! făcu iar şi bătrânul râse în barbă: 

— Mi-aţi adus noroc, băieţi! 

— Fluturele are 12.000 de ochit 
iar libelula... peste 25.000! 
MOŞ AXINTE 


Pescuiră o ştiucă, o ştiucă adevărată, şi moş Axinte 
se miră: 

— Nu ştiu ce au astăzi peştii! se reped la cârligul gol, 
cu grămada, de parcă singura lor plăcere ar fi să-noate în 
tigaia lui Dan. 

Viorel râse. 

— Înghit cârligul gol? Vor fi având... orbul găinilor! 

— Au! Cu siguranţă că au! făcu bătrânul, răsuflând 
repede, pentru că tocmai atunci sări o altă ştiucă, asemeni 
unui fulger alb, tăios. S-a şi agăţat! Fără blincher! 

— Tii! De-l aduceam pe Fantomas i-ar fi strigat: 
„Prostule!” Şi continuă, mai mult pentru sine, oarecum 
înciudat: E un peşte prost, se vede pe el... cască gura ca un 
bleg. Bleg şi gata! 

Dan scoase capul afară şi întrebă, cu aerul său 
distrat: 

— De ce-s bleg? 

— Ştiu eu? ridică Viorel din umeri şi-l văzu pe bătrân 
clipind complice din ochi. Dan vrea să afle de ce-i bleg... 

— Lasă, lasă! ... se supără bondocul, dar Viorel nu se 
lăsă: 

— Cum îl putem ajuta? 

Moş Axinte nu apucă să răspundă, că Napoleon lătra 
puternic, chiar în clipa în care cârligul atinse faţa apei; 
luciră în soare doi peştişori, agăţaţi unul lângă altul, bot în 
bot. 

— Sunt, pur şi simplu, proşti! recunoscu şi bătrânul şi- 
i aruncă înapoi în lac. 

Dan se retrase, dumirit, în cală; de altfel mirosea deja 
a ars. 

— Nu înţeleg ce-i orbeşte: lumina soarelui sau 
foamea? pufni Viorel intrigat. E oare posibil să nu vadă că-i 
un banal cârlig, fără nimic altceva?! 

— La ora asta sar după tot ce mişcă, întocmai ca 
broaştele, hohoti moşneagul, amuzat, şi potrivi undiţa 
pentru peşti mari, de adâncime. 

— Curios... 

— Ce te miră? Ochii lor, ca şi ai altor animale, n-au 
capacitatea de-a desluşi clar, instantaneu, un contur, o 
formă... Păianjenul, despre care se spune c-ar fi un fel de 
Argus!, nu poate recunoaşte musca nici măcar de la trei 
centimetri. Nu vorbesc de furnici, care trec adesea pe lângă 
larvele căutate de ele, de parcă ar avea ochelari de cal! Şi o 
furnică are cinci sute de ochi! 

— Câţi? îşi scutură Viorel capul, convins că vântul 
care ţiuia în păpuriş îl asurzise într-atât că-i scăpase cifră. 

— Cinci sute, repetă profesorul. Fluturele are şi mai 
mulţi, 12.000, iar libelula... peste 25.000 de ochi! Şi tot nu 
văd ca lumea. Un fluture prinzi uşor cu şapca, iar o libelulă 
poate fi prinsă întinzând încetişor mâna. 

— Mda... rosti Viorel, încurcat, şi tăcu. Tăcu îndelung. 
Jos, în cală, sfârâiau peştii. Departe, la debarcader, cânta 
cineva dintr-o muzicuţă de gură. Alături, Napoleon îşi mişca 
puţina coadă, plictisit că pluta stătea pe apă liniştită. 

— Numai noi, oamenii, ne putem adapta vederea la 
orice distanţă, la orice lumină, reluă bătrânul discuţia. 
„Orbul găinilor”, dacă vrei tu să ştii, nu-i o glumă. Practic, 
pe întuneric, găinile-s chioare, după cum bufniţele, ziua, nu 
văd nimic. Îşi ridică fruntea şi-l privi pe băiat. Numai ochii 
omului au minunata facultate de-a distinge, clar şi rapid, 
imagini mai apropiate sau mai depărtate, de-a se acomoda 
la întuneric, crepuscul, umbră, penumbră, la toată scara 
intensităţilor de lumină! Ochiul omului e... 


I Personaj mitologic, monstru cu o sută de ochi. 

„Fascinant!” voi să spună băiatul, cu gândul la 
Stejara, la ochii ei mari şi negri, ca două pete de întuneric. 
Exclamă: 

— E opera cea mai perfectă a naturii! 

— AŞ, de unde?! păru să se supere bătrânul. Se aşeză 
turceşte, să-şi păzească undiţa. Peştii de adâncime nu se 
grăbeau să tragă. Nici pomeneală, căpitane! Până la 
perfecţiuneee... Prietenul meu Petre Vancea, un mare 
savant, susţine chiar contrariul; imperfecţiunile ochiului 
uman sunt de-a dreptul scandaloase! 

Viorel îl privi doar c-un colţ de ochi; moşneagul nu-şi 
râdea de el, încât îndrăzni: 

— Ce defecte are? Eu văd, cu ochii mei, bine... 

— Crezi? zâmbi în barba lui marc şi albă. Pe lac 
pluteau câteva bărci. Le lăsă să se apropie. Se rânduiseră, 
întâmplător, într-un anumit fel şi bătrânul spuse: Vezi 
vâslaşii? Ce poartă pe cap? 

— Vâslaşii? Care vâăslaşi? Viorel se uită mirat, spre 
bărcile care se îndreptau spre debarcader, venind dinspre 
alte zone ale marelui lac. Nu erau foarte departe, dar nu 
îndrăzni să se pronunţe. Îşi încordă privirea şi strigă uluit: 
Nimic! N-au nici măcar cap! 

Moş Axinte râse cu poftă. Din cală apăru iar Dan: 

— Eu n-am cap? De ce, căpitane? 

— Tu ai un cap aşa... cât o baniţă! Ochi n-ai! spuse 
Viorel. Nu-i poţi vedea nici măcar pe văslaşi. Dan se uită în 
largul apei. Îi vezi? 

— Îi văd, dar... se zăpăci el, pentru că la rame 
trăgeau oameni fără capete, ceea ce i se păru complet 
neverosimil. Imaginea se schimbă repede, odată cu 
modificarea distanţei, şi vâslaşilor le reapărură capetele ca 
şi cum cineva, un hâtru nevăzut, le-ar fi înşurubat la loc, pe 
umeri. Dan îşi scutură capul mare şi creţ ca întotdeauna 
când nu intra ceva în el. Să mor dacă pricep ce s-a 
întâmplat! La un moment dat i-am văzut pe toţi decapitaţi. 

— Şi eu! spuse Viorel. O iluzie optică? se întoarse el 
către profesor. 

— Nicidecum! râse moş Axinte, cu aceeaşi poftă, 
scuturându-şi barba enormă. Aparatul nostru optic e defect! 
Retina are o porţiune insensibilă la lumină care produce o 
pată în câmpul vizual, cu atât mai întinsă cu cât spaţiul 
observat este mai larg şi mai îndepărtat. Pe cer „pata” 
asta, pierdută vederii, ocupă o suprafaţă cât unsprezece 
discuri lunare... 

— Fiuuu! făcură copiii, copleșiți de uimire. 

— Ochiul omului seamănă cu un aparat fotografic al 
cărui obiectiv a fost deranjat din axul lui, cu lentilele 
defecte, cu... 

— Ham-ham! latră brusc Napoleon şi bătrânul îşi 
curmă vorba; vârful băţului, din fibre de sticlă, se aplecă 
mult, ca sub o mare povară. 

— Trage! Trage, nene! strigă bondocul şi-şi şterse 
năduşeala de emoție. 

— Mâţa de coadă mai pot trage! spuse bătrânul cu 
ciudă. Mi-a rapt aţa şi s-a dus! Cu cârlig cu tot! 

— De, măcar un peşte trebuia să aibă azi mintea 
acasă! se bucură Viorel, de parcă peştele „delicvent” 
răzbunase prostia celorlalţi, din cratiţa lui Dan. Mie mi-e 
foame! 

— Mie nu? făcu bondocul pe grozavul. Stai să-i 
prăjesc pe toţi... mai spuse şi cobori în cală, deşi era curios 
să ştie ce-i cu „defectele” ochiului uman. 

Bătrânul tuşi. 

— Pun acuşi un alt cârlig... Ce ziceam? 

— De „lentilele” noastre defecte, pentru că ceea ce 
nu reuşim să vedem cu propriul aparat optic, folosi Viorel 
cuvintele profesorului, noi vedem cu mintea. 

— Să ştii că ai dreptate! exclamă bătrânul, uluit şi 
încântat totodată că băiatul sesiză un fenomen psihic 
complicat. Se poate spune că noi vedem şi cu... inteligenţa. 
Pe raza luminoasă a ochiului, ce explorează lumea, aleargă 

şi spiritul nostru, viu şi scrutător, care ne corectează 
permanent, care judecă şi apreciază totul: dacă un punct 
oarecare e apropiat sau depărtat; dacă apa-i adâncă sau 
ba; dacă suprafaţa lacului ascunde, dincolo de oglinda 
scânteietoare, o masă lichidă, o pătură de gheaţă sau o 
mare bucată de sticlă... E vorba de experienţa trăirilor 
psihice... 

— La asta mă gândeam şi eu. 

— Cum crezi că putem desfăşura coala unei câmpii 
până la orizont? Sau cum crezi că putem vedea două şine 
de cale ferată paralele şi nu convergente? Doar ochiul le 
percepe convergente! 

— Convergente?! 

— Da! confirmă cât se poate de serios moş Axinte şi 
continuă: Creierul nostru nu primeşte în mod mecanic 
informaţiile transmise de ochi, fie ei cei mai frumoşi ochi! ... 

Băiatul oftă. 

— Chiar şi ochii fascinanţi ai unei Mata Hari? întrebă 
el cu gândul la minunaţii ochi ai Stejărei. 

Moşneagul zâmbi: 

— Fascinaţia ochilor ţine de mimică, de mişcarea 
pleoapelor, a muşchilor feţei. Numai anticii credeau că 
există un fluid, o substanţă sufletească ce urcă în ochi, 
producându-le acele sticliri care ne încântă pe toţi... 

— Sau care ne sperie! spuse Viorel, văzându-l pe 
Dan, cu ochii măriţi de groază, apărând pe punte. 

Bondocul abia reuşi să vorbească: 

— Jos în cală, e-un şarpe! 

— Un şarpe?! se alarmă Viorel, dar moş Axinte îi 
linişti pe amândoi: 

— E paşnic, nu vă speriaţi. Ba aş zice că-i foarte 
paşnic. L-am dresat în primăvară, pe când era pui. Când vin 
la pescuit, îmi ţine uneori tovărăşie... 

— Halal... tovărăşie! pufni bondocul, galben la faţă. 
Trebuia să-ţi iei, nene, un crocodil sau un hipopotam, că 
erau mai vizibili! Nu mă luau prin surprindere... 

Viorel glumi: 

— Măcar să fi pus o tăbliță: „Şerpi, caracatiţe şi alţi 
balauri paşnici. Ţineţi-vă firea!” 

Bătrânul râse; se scuză: 

— Trebuia... 

— Sigur că trebuia! bubui Dan, transpirat tot. 

— Napoleon! strigă profesoral. Adă-mi-l pe intrus aici, 
să-l cert că mi-a speriat prietenii. Repede! 

Dulăul se execută; sări pe punte şi-l scoase pe 
„intrus” din cală. Şarpele se încolăcise pe după gâtul 
câinelui, care nu înceta să mârâie. 

— Ai făcut-o lată, târâtoareo! Te strecori aşa, că 
hoţii... mormăi moş Axinte, supărat nevoie - mare. Produci 
panică... A 

Şarpele însă nu ascultă „morala”; dispăru brusc. Il 
zăriră o clipă mai târziu în apă, înotând ca un ţipar, cu 
unduiri largi. Băieţii răsuflării uşuraţi şi se pare că şi 
Napoleon care mai mârâi o dată, zgomotos, fericit că 
neplăcutul „colier” nu se mai găsea la gâtul său, ci în lac. 

— Bine, nene Axinte, dar tocmai un... hm... te-ai 
apucat să dresezi? Dacă ne muşca? nu se lăsă Dan, al cărui 
ochi verzui mai bătea încă într-un cafeniu-gălbui. 

— Nu mai facem asociaţia de înaltă dresură? se uită 
profesorul la ei, amuzat. Şarpele, în mitologia românească, 
e protectorul casei şi al copiilor... mai adăugă, ca pentru 
sine, şi schimbă vorba: anticii credeau că substanţa 
„Spirituală”, scursă din ochii unui om rău, poate avea 
efectul unei substanţe otrăvitoare. Aşa s-a născut credinţa 
în deochi... 

Dan, care crezu că face aluzie la el, îşi trase nasul, 
ofensat, că Găză. 

Viorel şi profesoral izbucniră în râs. 

— Unde-s peştii aia prăjiţi? lăsă bătrânul undiţele 
baltă. 

— l-aduc acum! spuse Dan. 

— Atunci hai, căpitane, la masă! privi el spre Viorel. 

Mâncară afară, pe punte. Un vânt molatic adia dintre 
trestii. Din loc în loc zburau lişiţe grase, urmate de 
cohortele puilor. Pe lacul lucind metalic zăcea un soare 
difuz, învăluit de culori bizare. 

— Ar fi bine, Dane, să-ţi pui şalul roşu, sparse Viorel 
tăcerea. 

— Ce şal? De ce? sughiţă bondocul, lingându-şi 
degetele de grăsime. Nu mi-e frig deloc! 

— O să-ţi fie când o să te deoache Napoleon. Nu vezi 
cum se uită la tine? 

— Se uită la farfuria mea. E o diferenţă! replică Dan, 
stânjenit, şi-l iscodi pe bătrân: Animalele văd în culori? 

— Unele... da, zâmbi moşneagul. 

— Dar e adevărat că noi, oamenii, nu sesizăm toţi 
culorile? 

— E-adevărat. Norocul e că eu le sesizez. Altminteri 
mă vedeam silit să-mi angajez nu numai detectivi 
particulari, ci şi şoferi particulari; minimum trei: unul pentru 
dimineaţa, altul pentru după-amiaza şi încă unul pentru 
nopţile când sunt chemat... Tăcu, parcă muşcându-şi limba, 
apoi adăugă râzând: Şoferii-s pisălogi şi indiscreţi! 

„Indiscreţi? se întrebă Viorel. Ce nevoie are el de... 
discreţie? Şi pe urmă cine-l cheamă noaptea şi unde?” Nu 
voi să-şi trădeze neliniştea. Spuse, ca şi cum nici nu l-ar fi 
auzit pe bătrân: 

— Trebuie să fie groaznic să vezi totul în alb - negru! 

— Groaznic? Nu mi se parc. Orbirea-i groaznică! 
Dar poate că nici asta nu e! Un băiat de la Cluj, orb, surd şi 
mut, a învăţat carte; mai mult, a studiat la universitate şi-a 
devenit profesor, cunoscutul profesor Vasile Adamescu. 
Daltonismul nu-i nici măcar o boală, e o stare neplăcută 
pentru unii, că nu pot şofa, pilota avioane, conduce 
trenuri... Nu pot deveni pictori... 

— Şi nici poeţi! spuse Dan pentru care culorile 
apusului, verdele trestiilor, albastrul întunecat al apei pe 
care se legăna mica lor navă albă însemnau poezie, în 

primul rând poezie. Care poet a devenit mare fără să fi 
descris un apus sau un răsărit de soare?! 

— Homer! replică scurt bătrânul, la care bondocul 
rămase perplex. 

— Ho - Homer? se bâlbâi Dan, cât pe ce să înghită un 
peşte cu oase cu tot 


— Da! În poemele homerice nu veţi găsi niciun 
termen, niciun cuvânt care să indice culori, ci doar 
intensităţi luminoase diferite: sclipitor, strălucitor, alb, 
negru, gri... care nu sunt culori! S-a crezut că în vremea 
ceea nu apăruseră încă la om sensibilităţile de percepere a 
culorii, cu atât mai mult cu cât şi alţi scriitori celebri, ca 
anticul Xenofon, de pildă, vorbeau despre curcubeu ca 
despre un „nor purpuriu şi negricios”. 

— Curcubeul? Negricios?! se cruci Dan, iar Viorel 
hohoti: 

— Numai negricios nu e! 

Bătrânul sorbi cu privirea o clipă împrejurimile 
scăldate în lumina unui soare târziu, apoi urmă: 

— Probabil că la începuturile hominizării sale, omul n- 
a perceput culorile, dar Homer şi Xenofon au fost, sigur, 
daltonişti! La ora respectivă existau pictori vestiți... Făcu o 
pauză şi spuse îngândurat: Eu cred că omul a învăţat foarte 
de mult să distingă nuanțele, culorile... 

— A învăţat? 

— Da, căpitane! Omul a învăţat să vadă. Se pare că 
vederea în culori e o cucerire exclusivă a inteligenţei 
umane, că omul a forţat, pur şi simplu, mâna naturii şi s-a 
autodotat... aş zice, cu un element de lux. Prin culoare, 
omul a reuşit să descopere complexitatea universului său şi 
să vadă lumea printr-un nou unghi, cel estetic, care l-a 
făcut mai bun, mai sensibil... 

Un plaur pluti pe aproape. Dinspre cherhana se auziră 
chemări. Văzduhul vibră: 

— Gaudeamus... 


162 


LUDOVIC ROMAN 


Bătrânul tresări, surprins. g 
— Studenţii mei... M-au găsit... şi aici. Işi iau rămas 
bun. Se uită la băieţi. Ridicăm ancora! 

Capitolul XVIII 


Iliada separe că a fost compusă 
de o femeie... 
STEJARA 


Viorel făcu proba  arcocicletei, chiar în curte, 
urmărindu-l fără încetare pe Gigi-Balamuc care se ferea din 
faţa roții cu o necrezută dibăcie. L-ar fi călcat pe coadă, 
dar, cum n-o avea, se mulțumea să-l calce pe nervi. Fugea 
cocoşul, cu ciocul întredeschis, înspăimântat ca de sfârşitul 
lumii, şi dac-ar mai fi avut niţică putere, şi-ar fi luat cu 
bucurie zborul peste gard. Băiatul râdea căci, în fond, 
„lecţiile” primite îl transformaseră într-o pasăre destul de 
paşnică şi rarele „kikeriki” şi „cocorico” deveniseră pur şi 
simplu necesare „atmosferei de vacanţă”. 

— Lasă-l, căpitane, că-şi dă duhul! se amuză şi Dan. 

— Vine Şchiopul! îi anunţă din poartă Gâză. 

Viorel abandonă urmărirea şi spuse bravând: 

— Să vină! Pariez c-o să-şi scoată pălăria-n faţa 
noastră... 

— Vine pe două cărări! constată Dan, privind speriat 
în stradă. 

— Să vină şi pe trei! 

— Sigur! se îmbufnă bondocul. Vrei să ne confunde 
căpăţânele cu ouă de struţ şi să le facă papară? Uiţi 
ghiuleaua cu care... 

— Ţi-e frică? 

Dan rămase în cumpănă. 

— Arată-i căpitanului că nu te temi! interveni frăţiorul 
său. Oho, să fiu eu aghiotantul! ... 

— Sunt căpitan, dacă vrei să ştii! îşi scăpără el ochii 
şi-i făcu puştiului „piersica”. 

— Halal căpi... Dan! ţipă supărat Gâză şi se ascunse 
la spatele lui Viorel. 

— Sunt căpitan, e bine?! repetă numai în ciudă 
bondocul şi dacă mă mai faci căpidan, ai să vezi tu! 

— Mă, Dane, mă! îl calmă Viorel. la-o mai uşurel că 
pe uscat tot aghiotant eşti! 

— Ba-s căpitan şi punct! 

— Ba eu zic că-i virgulă! se oţări la el şeful. 

— Dăm de bucluc, că-i beat criţă! se alarmă Gâză, 
punându-i pe jar. 

Dan ieşi din nou în stradă şi cum îl văzu pe chefliu se 
făcu verde. 

Şchiopul se bălăngănea la nici cincizeci de paşi 
depărtare. 

— S-o întindem! fu de părere „căpitanul de rangul 
doi”. 

Viorel râse. 

— De ce? o să-şi scoată pălăria în faţa noastră, ai să 
vezi! 

— Fugi! 

— Şi-o scoate! Pariem? 

— Pariem! spuse în cele din urmă Dan, râzând fals. Pe 
ce? se gândi puţin; era convins că Terentie avea să-i ia la 
trei păzeşte. Nu lăsa beţivul un cucui neplătit. Spuse: Pe 
Fantomas! 

— De ce pe Fantomas? 

— Atunci... pe arcocicleta mea! jucă el cea mai tare 
carte a zilei şi Viorel căzu de acord. 

— Taie, Gâză! 

Băieţaşul validă pariul şi Viorel scoase din buzunar un 
fir de neilon subţire de abia-l vedeai. Socoti înălţimea 
aproximativă a Şchiopului şi legă firul de cei doi stâlpi ai 
porţii. Dan pricepu figura şi-l luă căldura. „M-a tras pe 
sfoară şeful!” îşi spuse, roşu ca un curcan. 

— Bună ziua, vecine! îl salută Viorel pe Terentie, 
neobişnuit de respectuos, tocmai când îşi făcu apariţia în 
poartă. Intră şi numaidecât pălăria lui veche, cu borul ros 
pe margini, îi sări din cap ca smulsă cu mâna. Gâză 
aplaudă, în timp ce Fantomas de pe acoperiş turui: 

— Hoţii - hoţii - hoţii! 

Ştrengarii se înţeleseră dintr-o privire şi, prinzând un 
moment prielnic, şterseră putina. 

În parcul municipal, unde făcură un popas, căci Gâză 
rămăsese mult în unnă, Dan recunoscu: 

— Invenţia cu finii a fost tare, căpitane! Numai că nu 
pe noi ne-a salutat! 

— Am spus că ne va saluta pe noi? ziceam că-şi va 
scoate pălăria în faţa noastră... Nu-i aşa, Gâză? se adresă 
el, hoţ, băieţelului, care sosi gâfâind. 

— Aşa-i, căpitane! îl susţinu puştiul supărat că fratele 
său îi făcuse „piersica” pentru o nimica toată şi, pe 
deasupra, refuzase să-i dea şi lui arcocicleta, sub motiv că 
i-ar sta mai bine pe trotinetă. Dan îşi lăsă bărbia-n piept. Nu 
găsi nici-o idee salvatoare. 

— Ştii ceva, Dane! se îndură şeful de el. Arcocicletă 
de la moş Axinte rămâne a ta... 

Dan se învioră puţin şi ochiul lui verzui scilipi. 
Îmbufnat, îi spuse lui Gâză: 

— Tu... şterge-ţi nasul! Ceea ce însemna: „Cară-te 
acasă!” 

— Nu-mi comanzi, e bine?! îl apostrofă acesta, 
ofensat. 

— Uite ce-i, Gâză, îl luă Viorel cu binişorul, dacă 
renunţi acum să vii cu noi, îţi aduc ceva... 

— Ce? 

— Ceva. Să zicem... 

— Un pui de urs? 

— Eşti într-o ureche? sări Dan. De ce nu-i ceri un urs 
bătrân, să ştie să şi joace?! 

— Un pui de urs îi aduc! spuse împăciutor Viorel. Şi-o 
să şi danseze! 

— Saluuut, căpitane! se întoarse Gâză pe călcâi, 
mulţumit de promisiune, şi, cât ai clipi, se topi pe după 
arborii parcului. Viorel zâmbi; încrederea pe care i-o arătă 
băieţelul îi plăcu. 

— De ce l-ai minţit? se burzului Dan. O să te sufoce 
de-acum cu „puiul de urs în sus, puiul de urs în jos”! 

— Nu l-am minţit şi n-o să mă sufoce, răspunse Viorel 
sigur de sine. 

— Doar n-o să-mi ceri, căpitane, să devastăm grădina 
zoologică? 

— Nici-o grijă. O să-i fac un ursuleţ... 

— Cu laser? îl ironiză bondocul şi hohoti cu vădită 
obrăznicie. 

— Cu arc! N-ai pic de imaginaţie! rosti furios 
căpitanul. 

De lângă el răsună glasul răguşit al corbului: 

— Prostul! 

— Bravo, Fantomică! Spune-i-o verde! 

Dan se şterse de năduşeală. 

— S-a luat după noi... Tu ce mai doreşti, cioroiule? Să 
te vopsim? 

Viorel zâmbi, îşi încălecă arcocicleta şi-l lăsă pe Dan 
să se ciorovăiască cu Fantomas. Aerul verii îi învălui faţa ca 
o apă răcoroasă. 

Dincolo de Canalul Morii vuiau maşinile. La podeţ se 
dădu jos şi trecu strada cu prudenţă. 

— Viorel! 

Nu era glasul lui Dan. Întoarse capul şi-o văzu pe 
Stejara. Îi bătu inima de bucurie. 

— Tocmai veneam la tine! Ce faci. ... Ochiul dimineţii? 

— Mata Hari? râse ea drăgălaş. Ştii că merit porecla? 
Am descifrat radiogramele! 

Băiatul amuţi. O frântură de soare auri faţa fetiţei şi 
ochii ei mari, frumoşi, căpătară o strălucire neobişnuită. 

— Chiar?! întrebă el, în sfârşit, şi în glasul lui sună 
încântarea. 

— Chiar! spuse Ra şi se uită la curioasa bicicletă. E... 
arcocicleta? 

— Da. Ţi-o aduceam... 

— Îţi mulţumesc. Eşti bun! ... îi 
catifelată şi băiatul simţi un fior. 

— Arcocicleta e un premiu cu totul meritat şi dac-aş 
putea, aş construi şi o limuzină sau un avion special numai 
şi numai pentru tine! 

Fata roşi. Spuse la repezeală: 

— Închide ochii! 

Viorel închise un ochi. 

— Şi pe celălalt! 

Îl închise şi pe celălalt şi se petrecu un lucru care îl 
zăpăci cu totul; i se păru că buzele ei calde îi atinseră 
fruntea şi, după o clipă, pipăi locul cu vârful degetelor ca şi 
cum ar fi vrut să se convingă că nu visa. Îşi dezlipi 
pleoapele, cât o tăietură de lamă, nu mai mult. Stejara îi 
surâdea dulce, cu prietenie. 

— Aşteptaţi-mă! îl auziră de partea cealaltă a străzii 
pe Dan. 

— Hai, c-avem veşti! se dezmetici Viorel. 

— Ce veşti? se interesă bondocul încă de pe la 
mijlocul şoselei, plin de curiozitate, dar Fantomas plană 
razant pe deasupra capului său şi fluieră ca un poliţai. Dan 
încremeni e spaimă. Privi în toate părţile şi abia după 
aceea-şi aminti de corb. Spuse: Detectivul zburător se ţine 
de năzbâtii! 

— Ra deţine enigma radiogramelor! 

Dan voi să articuleze invariabilul „Chiar?”, dar buzele 
nu-l ascultară. 

— Le-am descifrat. Atât! De enigmă lor însă nu pot să 
spun c-am dat, băieţi! 

— N-ai textul aici? 

— Nu. 

— Încearcă să ţi-l aminteşti! o rugă Viorel, arzând de 
nerăbdare. 

— Mi-e imposibil! spuse ea cu regret şi-o luă spre 
insulă. 

— Încearcă totuşi! insistară băieţii. 


ntinse mâna mică şi 

— Pot să vă spun doar că cifrul a fost inventat de un 
om foarte deştept! Fata le aruncă o privire măreaţă. 
Gesticulă cu o mână delicată, pe care pielea bronzată avea 
luciul platinei. Toate radiogramele constituie un singur 
mesaj. Cuvintele-s alcătuite din silabele nearticulate ale 
cuvintelor primare, ca să mă exprim aşa... Odată formate, 
noile cuvinte intră în înlănţuire logică doar după aşezarea 
lor în ordinea mutării calului la jocul de şah... Grozavă 
„cheie”, nu? 

— Formidabilă! exclamă „detectivul-şef”. 

— Nemaipomenită! tună şi aghiotantul, iar Fantomas, 
din zbor, combină comic cuvintele: 

— Formenită! 

O maşină vui pe lângă ei şi corbul fluieră vehement. 
Aceasta frână, de-i scârfâiră toate roţile, dar nu opri. Îşi 
văzu de drum cu o viteză moderată, însă copiii socotiră 
înţelept să-l scoată pe „polițistul de ocazie” din zona 
autostrăzii. 

— Să mergem! 

Ploua mărunt de tot, de parcă vântul ar fi purtat spre 
ei, din depărtări, stropi de val marin. 

— Noi, Dane, puteam să ne muncim mult şi bine 
capul c-un asemenea cifru! reluă Viorel, pe drum, discuţia. 

— Să nu crezi, căpitane! Găseam un calculator 
electronic... şi fata îl întrerupse: 

— Şi noi am lucrat cu o maşină electronică! ... 

— O maşină electronică?! schimbară băieţii priviri. De 
unde-aţi avut voi o asemenea maşină? 

— Am avut! 

— Deci ea ţi-a dat cifrai! 

— Da, după ce i-am pregătit un program. 

— Tu ai programat calculatorul? întrebă Dan. 

— Eu. Progamarea de la Nicolo am învăţat-o; tatăl lui 
e constructor de computere, iar el o să se specializeze în 
limbaje cibernetice... 

Lui Dan îi pieri complet graiul, iar Viorel arboră un 
zâmbet fericit; zâmbetul lui se desfăşură ca un steag, 
umplu strada şi pluti deasupra oraşului. Nici bondocul, nici 
altcineva nu i-ar fi putut desluşi sensul. Merseră tăcuţi, 
alături, iar soarele, ieşit dintre nori, risipi în faţa lor un colb 
fin, de aur. 

Insula, scăldată în lumină, îi primi cu nechezatul 
prelung al calului, ca un semn de salut. Mirosea a flori de 
câmp şi a iarbă, a mentă şi a frunze de mur. 

Jos, în „treaptă inferioară” a rachetei, noii lor colegi îi 
aşteptau. Ca de obicei, „detectivii” uitară să-şi şteargă 
picioarele. Viorel se pocni peste frunte. Spuse că o scuză: 

— Data viitoare voi monta aici un prag - ştergător 
care o să rezolve problema. 

— Genială idee, căpitane! oftă Dan. 

În alte împrejurări o asemenea invenţie ar fi suscitat 
poate pasionante discuţii, dar Viorel trecu direct la subiect. 

— Unde-aveţi mesajul? 

— Apasă pe primul buton, arătă Nicolo ecranul 
memorizatorului. 

Detectivul - şef apăsă şi citi cât se poate de mirat: 

— „Acolo unde astăzi un savant inofensiv dezgroapă 
ruine şi aşează cioburile oalelor în ordine, după straturile 
civilizaţiilor apuse, au existat odinioară cumplite pârjoluri 
nocturne, la a căror lumină învingătorii îmbuibaţi torturau 
prizonierii şi se încăierau pentru pradă. Ce-ar mai fi râs 
piraţii aciuiţi în cetatea Troiei, dac-ar fi ştiut că odată şi 
odată comorile lor, rod al jafurilor, vor fi considerate 
mărturii ale uneia dintre civilizațiile lumii!” 

Ecranul se stinse şi Viorel şopti, complet derutat: 

— Cineva îşi bate joc de noi! ... 

— Crezi? sughiţă Dan. Crezi tu asta, căpitane? 

— Ce e cu Troia? Şi cu savantul inofensiv? Ce ne 
privesc pe noi oalele lui sparte?! 

Stejara râse şi râseră şi ceilalţi. 

— Nu ştii nimic despre Troia? Viorel tăcu şi fata 
continuă: Un frumos oraş antic, de lângă Marea Egee, care 
a fost distrus... 

— Dintr-o prostie! ... interveni zgomotos Codrin. După 
Homer, cică Paris ar fi răpit-o pe Elena din Sparta şi grecii i- 
au asediat, pentru asta, zece ani şi poate că asediul ar mai 
fi durat mult şi bine dacă nu era Ulise cu şiretenia lui. El i-a 
sfătuit pe eleni să se retragă şi să lase pe câmpul de luptă 
un uriaş cal de lemn. Troienii au tras în cetate calul, 
considerându-l un dar oferit zeilor, fără să ştie că în 
pântecele lui erau ascunşi soldaţi greci. Aceştia, atacând 
prin surprindere, au învins, prădând şi incendiind fastuoasa 
cetate... 

Bondocul, pe care povestea îl lăsase perplex, spuse 
repede de parcă s-ar fi temut să nu i-o ia altul înainte: 

— Poate că tot acest mesaj nu e decât un... cal 
troian! 

— Păi, eu ce spuneam? Ne-au păcălit şi basta! Pistă 
greşită... 

Căzură pe gânduri. Viorel se uită la Codrin pe faţa 
căruia stăruia încă ironia. Acesta, întâlnindu-i ochii, râse cu 
poftă. 

— Ce râzi? 

— Râde aiurea! se supără Stejara de parcă de ea ar fi 
râs. Întâi, războiul troian nu a fost chiar o prostie. 
Întâmplarea cu răpirea Elenei n-a făcut decât să reverse 
paharul grecilor nemulţumiţi că troienii blocau trecerea din 
Marea Egee în Dardanele, în Marea de Marmara şi Marea 
Neagră. Apoi... Iliada se pare că a fost compusă de o 
femeie, nu de Homer! 

— Se pare. ... o îngână Codrin, domolit. 

Stejara se întoarse spre Viorel: 

— Dar aici nu despre oalele sparte de la Troia e 
vorba... 

— Atunci? 

— Conţinutul real al mesajului e altul, încercă ea să-l 
fiarbă. 

Dan se foi, agitat. 

— V-aţi bătut joc de noi! tună el şi ochiul său verzui 
bătu în cafeniu. 

— Uşurel! făcu Nicolo. Apasă şi pe al doilea buton şi o 
să te lămureşti. 

Ra adăugă: 

— Abia la a doua întoarcere „cheia” deschide cu 
adevărat mesajul... 

Viorel acţionă şi celălalt buton. Pe ecran apăru un 
text lapidar, de-a dreptul alarmant: 

„Statuie... cincisprezece nord... aur... imediat 
plecăm.” 

— Drăcie! pufni Viorel, şi-şi scărpină vârful nasului cu 
unghia de la degetul mic. 

— Am bănuit că-i o comoară la mijloc! strigă Dan. Jur 
că am bănuit! 

— Vorba e ce facem? îl opri căpitanul. Ei pleacă 
imediat cu aurul şi noi stăm pe gânduri... E clar că la 
cincisprezece metri de nord de statuie... Care statuie? 

— Statuile din centru! mai spuse Ra, calmă. Le-am 
pus sub observație. 

— Statuile din centru? 

— Adică din oraşul vechi, din fosta cetate, pentru că 
numai acolo mai pot fi găsite tezaure. Trebuie să studiem 
locurile unde s-au mai făcut săpături în ultimii ani... 

— Bănuieşti că s-a descoperit ceva de preţ şi-a fost 
lăsat anume acolo, pentru un moment mai prielnic? intui 
„detectivul-şef'. 

— Da, Viorel! Tu n-ai obseivat că în mesaje se făceau 
aluzii la comori, chiar şi în variantele cifrate? E greu de 
crezut că-i vorba de nişte găinari de rând care umblă cu 
coţcării mărunte... 

Tăcură. Se auzi tic-tacul unui ceasornic ascuns. 

„Ra mă taie şi ca detectiv!” gândi Viorel şi-o privi 
recunoscător şi plin de admiraţie. Gropiţele din obraji i se 
adânciră dulce, dând întregului ei chip o expresie nouă, de 
un farmec aparte. 

— La ce te gândeşti, căpitane? fu curios bondocul ca 
întotdeauna. 

— La tine... 

— La...? 

— Ai un fler fantastic! îl lăudă Viorel cu mintea în altă 
parte şi, printre buzele sale cu contururi hotărâte, scăpă o 
părere de zâmbet. 

— Am, să ştiţi asta! începu Dan să se umfle în pene şi 
intonă un lung şi lăudăros discurs. Eu am prevăzut... Aşa să 
ştiţi că... 

„Îi bubuie mintea!” îşi spuse Viorel şi se uită cu 
înţeles la avertizorul barometric de deasupra uşii... 

Afară, Vulpe necheză prelung şi sunetul se rostogoli 
peste poiană şi râu, peste copaci şi case... 

Capitolul XIX 


Părul pisicilor secretă vitamina B 
şi, dacă nu s-ar „spăla” ar muri de 
avitaminoză. 

GEORGIANA 


Moş Axinte îşi juca pipa în palmă şi, din când în când, 
arunca priviri scurte spre uşa înaltă, capitonată, a 
directorului Bucşa. Audienţa fusese fixată la ora 9 şi 
ceasornicul din tumul catedralei, care se vedea prin geamul 
din dreapta lui, arăta 10. Dan, carc-şi pierduse cu totul 
răbdarea, se plimba, de ici-colo, prin anticameră, agitat. 
Stejara răsfoia de zor o revistă ilustrată, iar Codrin, 
Georgiana şi Nicolo discutau ceva în contradictoriu. Doar 
Viorel stătea deoparte, tăcut, peste măsură de calm, deşi 
numai cu o zi înainte, acolo, la Racheta albă, trăise cea mai 
vie emoție: descifrarea mesajelor! Poate pentru că era cu ei 
bătrânul profesor care, desigur, vorbise în viaţa lui cu mulţi 
directori... Sau, pur şi simplu, pentru că presimţea reuşita 
planului ultra-strategic pus la cale, de astă dată, în colectiv. 
Se bucura de amploarea cercetărilor pornite în cadrul 
acţiunii XL-20. In sinea lui nutrea convingerea că, în locul 
secret, din parcul neidentificat, erau ascunse aurării. De 
aceea, ideea lui moş Axinte de-a cere administraţiei 
parcului permisiunea de-a transforma gazonul în culturi de 
plante aromatice i se păru excelentă şi plină de subtilitate. 
Întâi şi întâi li se permitea să stea tot timpul în zona 
parcurilor fără că autorii ascunzătorii să-i bănuiască de 
ceva şi să se teamă de ei. Apoi, săpând şi lucrând 
pământul, aveau şanse să descopere înaintea lor 
containerul cu obiecte preţioase şi să le înlocuiască prin 
altele, false, jucându-le astfel o festă straşnică. Salvau 
comori inestimabile. Viorel se şi vedea decorat pentru 
servicii deosebite aduse patriei. Ba nu, pe Stejara o vedea 
decorată, căci fără ea... Se întoarse deodată şi o privi: văzu 

pe bluza ei albă, în dreptul inimii, o stea de briliante peste 
care soarele turna miliarde de raze... 

Clipa de visare zbură, însă, pentru că uşa înaltă, 
capitonată, din faţa lui, se deschise brusc. 

— Axinte Racogevidan! 

Se ridicară toţi, ca la o comandă, şi intrară unul după 
altul, în cameră mai marelui parcurilor oraşului. 

— Unde aţi dat năvală? se sperie de atâţia copii 
secretara stenografă. Să intre numai Axinte Racogevidan! 

— Păi... n-a intrat altcineva! ... spuse bătrânul 
şugubăţ, făcându-şi vânt cu pipa. 

— In audienţă s-a înscris Axinte Racogevidan, repetă 
femeia rar şi răspicat, ca şi cum niciunul dintre ei n-ar fi 
avut aparatul auditiv perfect. 

Directorul, un bărbat între două vârste, cu un păr 
negru, lins, aruncat peste cap, şi nişte sprâncene răzvrătite, 
se impacientă. Se ridică de la masă şi întrebă: 

— Cine-i Axinte Racogevidan? 

— Eu sunt profesorul Axinte, spuse moşneagul simplu 
şi se întoarse, printr-o sucitură a corpului, către grupul 
copiilor ca şi cum ar fi aşteptat de la ei confirmarea 
identităţii sale. 

— A... păru să-şi amintească directorul. Am auzit de 
dumneavoastră. Veni către el, cu paşi mari, şi-i strânse 
mâna bărbăteşte. Păru sincer: E o plăcere să vă cunosc 
personal. 

— Plăcerea e de partea mea, răspunse jovial moş 
Axinte şi-i făcu lui Viorel, în ascuns, cu ochiul. 

— Dar voi... voi ce doriţi? li se adresă directorul 
copiilor, care tăcură. 

—  Dumnealor... continuă moşneagul prezentările, 
sunt Racogevidan! 

Un caz rar de substantiv propriu comun. Înseamnă... 
Ra (şi-o arătă pe Stejara), Codrin (şi-l arătă pe băiat), 
Georgiana, Viorel, şi Dan. Toţi cetăţeni onorabili ai urbei 
noastre. 

Fruntea inginerului Bucşa se descreţi. 

— Ocupaţi loc, vă rog... Vă ascult pe toţi! 

Moş Axinte tuşi, îşi trecu o mână prin barbă deasă, şi 
începu: 

— Zic să intrăm direct în subiect... Noi am iniţiat 
îngrijirea parcurilor... 

— Excelent! Se aprobă! mai e şi altceva? spuse el şi 
se uită la vraful de hârtii de pe birou, semn că mai avea şi 
altceva de făcut. 

— Mai e... Vedeţi, am vrea să înlocuim gazonul... 

— Cu ce? tresări şi se schimbă la faţă, presimţind 
ceva ieşit din comun. 

— Cu plante agricole... 

— Cu... se înecă el. Făcu un du-te-vino între masă 
masivă de scris şi fereastră, amuţit parcă, apoi, fără să 
ascundă ironia, întrebă: Vreţi să cultivați usturoi? Să 
miroase tot oraşul? hohoti singur. Secretara stenografa îşi 
lăţi doar faţa într-o expresie de uimire. 

Viorel îşi mută greutatea corpului de pe un picior pe 
altul. Spuse calm: 

— De ce nu roşii? Cu o sută de ani în urmă, roşiile 
erau cultivate în parcurile şi grădinile regale şi erau 
considerate foarte faimoase. Ba treceau drept cele mai 
frumoase plante ornamentale! 

Bărbatul cu sprâncene groase şi părul negru, lins, îl 
privi indulgent. 

— Informaţia este exactă! întări bătrânul. 

— Ştiţi cum a ajuns medicul reginei Angliei celebru? 
ieşi din grup Georgiană. Nu prin succesele sale doftoriceşti! 
A îndrăznit - primul! să guste o roşie. 

Stenografa se mişcă surprinsă şi scaunul scârţâi. 

— Să notez? 

— Nu! se supără directorul. Şi, cu ton înmuiat, către 
copii: Mărturisesc că nu mă dau în vânt după roşii, dar... 

— Când o plantă devine comestibilă, deci mai mult 
decât un articol decorativ, de lux, interveni moş Axinte, 

simțind nehotărârea directorului, atunci e mutată repede în 
grădina din dos, de parcă a mânca e un verb ruşinos. 
Scuzaţi-mă, dar mi se pare că, pe undeva, înţelegem prost 
noţiunea de frumos. ` 

Codrin nu se astâmpără. Intrebă: 

— Cactusul dumneavoastră e frumos? şi arătă un 
ghiveci de lângă fereastră. Aţi umplut parcurile cu cioturile 
astea pline de ţepi! 

— Şi pe care le înmulţiţi în sere speciale, reluă 
bătrânul, ca să nu le dea prilejul copiilor să se înfierbânte. O 
armată de grădinari le cară cu lădiţe cu tot în locuri publice 
şi le înconjoară cu bolovani ca să dea, chipurile, impresia 
deşertului. Nu ţine! mai adăugă el, şi râse în barbă. 

Dan, văzând tratativele în „aer”, nu se abţinu: 

— De varză ce părere aveţi? Vă place? 

— Varza? Directorul făcu un rictus de parcă în clipa 
aceea ar fi năvălit în biroul său mirosul unei întregi 
bucătării de campanie. 

— Varza, îl susţinu Georgiana, conţine vitamine şi 
antibiotice, nemaivorbind că o căpăţână mare face cât toţi 
cactuşii ţepoşi la un loc! 

Bondocul strigă: 

— Zece, Georgiana! 

Moş Axinte se supără: 

— Nu suntem pe stadion! 

— Am tăcut! bătu în retragere Dan. 

Profesorul se aşeză mai bine pe scaun, dând a 
înţelege că n-avea de gând să iasă prea curând din birou. 
Mormăi ca un urs care şi-a rătăcit bârlogul: 

— N-avem în plan să cultivăm nici usturoi, nici roşii, 
nici varză, ci... Hm... Ce-aţi zice de mentă? Miroase bine, 
mai bine decât iarba, e o plantă perenă, creşte fără să fie 
însămânţată de la an la an, nu cere îngrijiri speciale... In 
plus, e căutată în industria farmaceutică şi cosmetică. 

Directorul se opri deodată în faţa ferestrei şi privi 
parcul din faţa clădirii. Văzu, probabil, în minte, în locul 

ierbii de un verde spălăcit, întinse suprafeţe de mentă şi, 
parcă simțind aroma unui ceai tare, se întoarse cu ochii 
complet îmblânziţi. Spuse secretarei: 

— Aduceţi, vă rog, două cafele şi şase sticle de suc... 

Se lăsă o tăcere lungă. Orologiul din tumul catedralei 
bătu sfertul, rar şi melodios. 

— Dar de levănţică ce ziceţi? continuă moşneagul 
încet. Sau de muşeţel? ... Un lan de muşeţel înflorit face cât 
unul de păpădii! 

— De prăpădii! glumi Viorel, simțind că lucrurile iau o 
întorsătură favorabilă. 

Bucşa se lăsă moale pe un scaun. 

— Îmi place şi mentă, şi levănţică, dar votez din toată 
inima pentru cultura de muşeţel, spuse el cu totul 
schimbat. 

— E bun la toate! zâmbi moşul şi ochii îi străluciră. 

— Chiar aşa! bătu din palmele ei mici, ca două 
aripioare, „doctoriţa” echipajului, Georgiana. Uleiul de 
muşeţel are o acţiune antimicrobiană extraordinară; 
cicatrizează repede rănile, protejează țesuturile faţă de 
razele ultraviolete şi razele roentgen, vindecă arsurile, 
degerăturile şi câte şi mai câte! 

— Informaţia este exactă! spuse iar bătrânul. 

Sosiră cafelele şi sticlele cu suc şi se pomeniră 
vorbind toţi, deodată, gălăgioşi nevoie - mare. 

— Dacă n-aveţi nimic împotrivă, sublinie moş Axinte, 
vom cultiva şi mentă, şi muşeţel, şi mătrăgună... 

— Mătrăgună?! 

— Mătrăguna e o plantă medicinală foarte valoroasă! 
explică profesorul. O parte din recoltă am putea-o prelucra 
chiar noi, înființând un laborator-şcoală de... chimie 
farmaceutică! 

„Urmărim răufăcători sau producem leacuri? se 
întrebă, mirat, Viorel şi înghiţi în sec. Ciudat! Poate că are 
moşneguţul un plan mai secret... Poate-a descoperit vreo 
substanţă nouă, prin reacţii fizico-chimice dirijate cu laser, 

sau poate că vrea să mascheze şi mai mult acţiunea XL- 
20... Cine ştie ce coace formidabila lui minte!” 

— Am putea transforma plantele în prafuri, prin 
liofilizare, concentrând la maximum principiile active, 
inclusiv uleiurile volatile. Sub formă de „ceai tablete” 
plantele se conservă mai uşor şi timp nelimitat. Dar mai pot 
fi şi comprimate, prefăcute în granule, paste sau 
unguente... 

Bucşa îşi bău cafeaua până la ultimul strop, apoi, cu 
ceaşca în mână, întrebă senin, fără urmă de îndoieli: 

— Nu veţi abandona iniţiativa până primăvara 
viitoare? Poate mai discutăm problemele astea şi la 
toamnă, nu? 

Moş Axinte tăcu. Viorel îşi muşcă uşor limba, iar 
ceilalţi rămaseră că năuci. 

— Sunteţi glumet! vorbi Stejara, măsurându-l pe 
director cu ochii ei mari de tăciune. Dar noi vă întrecem! Vă 
propunem o întâlnire, pentru a discuta lucrurile mai la 
concret, în anul 2010! 

Bucşa voi să spună ceva, dar Ra îi zâmbi fermecător, 
încât se lăsă păgubaş. 

— Ne apucăm chiar azi de lucru, îi mărturisi 
profesorul. 

— Azi? sări Bucşa de la locul lui, ca ridicat de un 
resort, şi sprâncenele-i stufoase se zbătură ca doi arici. Aţi 
auzit dumneavoastră de semănături de vară? 

— Da, spuse simplu bătrânul. Culturile duble se 
seamănă, de obicei, vara, adăugă el şi ascunse în barba lui 
uriaşă un zâmbet ştrengar. 

— Dar nu mai suntem nici măcar la începutul verii! 
protestă inginerul Bucşa, de care depindea acum reuşita 
acţiunii XL-20. 

— Găsim noi soluţii ca seminţele să germineze 
repede şi plantele să se dezvolte bine, spuse Viorel tot atât 
de calm ca şi bătrânul. 

Fiecare veni cu o propunere şi se stârni chiar gălăgie. 

— Suportăm noi cheltuielile... 

Viorel îl coti pe Dan. 

— Ce spui? Te ajut să spargi puşculiţa? ... 

Acesta, auzind de puşculiţă, de bani, pufăi: 

— Mi-i înapoiaţi cu dobândă! 

— Cumpăr eu seminţele şi îngrăşămintele chimice şi 
tot! se hotări moş Axinte să încheie discuţia şi Dan răsuflă 
uşurat. 

— Eu dau drepturile de autor pentru arcocicletă, îi 
urmă exemplul Viorel. 

— Eşti inventator? se miră Bucşa. 

— Toţi cei de faţă sunt inventatori! se ridică bătrânul, 
primul, şi se uită la secretara stenografă: Scrieţi, vă rog... 
„Autorizăm...” Şi dictă o împuternicire pe care o scoase 
singur din maşina de scris şi-o depuse în faţa directorului, 
pe birou. Semnati! ... 

— Dar practici oameni mai sunteţi! râse acesta, 
complet dezarmat. i 

Viorel fu cât se poate de mulţumit. li veni să fluiere 
de bucurie. 

„Cincisprezece metri nord de statuie... Am mai făcut 
un pas!” Şi se gândi la întinsele lanuri de muşeţel înflorit, la 
mirosul pătrunzător de mentă şi poate la splendidele zone 
cu mac roşu ca focul, la parcelele cu albăstrele, la 
minunatele culturi aromate care vor creşte deasupra 
terenurilor pe care ei le vor scormoni în căutarea 
enigmaticelor comori... 

— Vorbeai de-o „soluţie”, căpitane Viorel, îl luă de 
după umăr moş Axinte, după ce ieşiră din clădirea 
administraţiei parcurilor. 

— Am auzit că seminţele, tratate cu ultrasunete, 
răsar mai repede, iar frunzele plantelor cresc mai mari. N- 
am însă idee de unde am putea lua un generator 
ultrasonic... 

Bătrânul îl bătu pe umăr. 

— Ne interesăm noi! 

Poposiră în primul parc, în apropierea statuii lui Horia, 
şi se aşezară turceşte, direct pe iarbă. 

Cineva le atrase atenţia: 

— Nu ştiţi să citiţi? Scrie pe tăbliță: „Nu călcaţi pe 
iarbă!” 

Copiii râseră. 

— Va trebui să înlocuim tăbliţele, spuse zâmbind 
moşneagul. 

— Vom scrie pe ele: „Cetăţeni! Nu călcaţi pe 
muşeţel!” spuse Ra, la care râseră toţi, tăvălindu-se prin 
iarba moale, destul de mare, care aştepta deja aparatul de 
tuns. 

Stejara era excelent dispusă. Ochii ei iradiau o lumină 
care-l tulbură pe Viorel, de parcă atunci ar fi văzut-o întâia 
oară şi ar fi fost fermecat brusc de fizionomia ei rară. 
Băiatul se concentră, încercând să găsească o idee mare, 
nemaipomenită, care să-i lase pe chip acel desen unic, de 
uimire şi încântare, care-o făcea şi mai frumoasă. Scotoci 
prin minte tot ce citise prin reviste şi cărţi... Spuse deodată: 

— Dacă nu găsim un generator ultrasonic, tratăm 
seminţele cu biostimulatori! 

— Ai auzit tu de biosimulatori? făcu bondocul. 

— Biostimulatori, mă! râse „şeful”. 

— Staţi, copii! spuse bătrânul, prinzând ideea şi 
completând-o pe loc: Vom înveli seminţele c-un strat de 
substanţă stimulatoare... 

— Le vom glazura, întocmai ca drajeurile. 

— Asta-i „soluţia”! exclamă profesorul. 

— Ascultă, Viorel, invenţia ta se va putea aplica la 
orice seminţe, chiar şi la grâu sau la porumb! 

— Bineînţeles! Se va breveta! se entuziasmă moş 
Axinte. Va însemna economie de îngrăşăminte, recolte mai 
bogate... Aur va însemna, copii! 

Viorel era copleşit de emoție. Fără să-şi dea seama 
jubila, gândindu-se la viitoarele sale succese... 
agronomiceşti. 

— Dane, crezi c-am putea combina ultrasunetele cu... 

— Cu substanţele astea... bio... brio...? 

Râse numai Georgiana şi râsul ei semăna mai mult cu 
sunetul scos de-un şoricel japonez: sue - ciuc! 

— Eu propun, copii, vorbi moşneagul rar, şi glasul lui 
cu timbru grav răsună solemn, să-l numim pe căpitanul 
Viorel... agronom-şef! 

— Nu! protestă Viorel. Pe Stejara... Ea... 

Dar fata îl privi în ochi şi-i spuse dulce, ca şi cum n-ar 
mai fi fost alţii în jurul lor: 

— Tu ai talent, crede-mă! 

Simţi că-i fuge sângele la tâmple şi inima-i bătu mai 
tare. „Hm! Talent la... agronomie? Dacă ei, Stejarei, i-ar 
face plăcere, poate m-aş face şi... Să mă fac agronom? 
Detectiv, radiotelegrafist, inventator, astronom, agronom... 
Rimează!” râse în sinea lui şi Dan, ca de obicei, îl întrebă: 

— La ce te gândeşti? 

Viorel îi răspunse zâmbind: 

— La comoară. La ce m-aş putea gândi? ... 

Lângă ei, o bătrânică îşi certa pisicuţa pe care o 
scosese la aer: 

— Îţi speli blăniţa pân-o să te îmbolnăveşti! 

— Dimpotrivă, măicuţă! râse moş Axinte. Dacă nu s- 
ar spăla, s-ar îmbolnăvi de... avitaminoză! 

— Chiar?! se miră Dan, şi-şi uită gura căscată. 

— Chiar! întreab-o pe Georgiana... 

— E-adevărat? 

— Părul pisicilor secretă vitamina B şi, dacă nu s-ar 
„spăla”, ar muri, confirmă „doctoriţa”. 

Dan oftă. 

Soarele era sus, ardea bine de-acum şi aerul prindea 
să vibreze. 

Capitolul XX 


Dinozaurii au dispărut datorită 
exploziei unor supernove... 
MOŞ AXINTE 


— Ai găsit ceva? 

Intrebarea se repeta des şi, de fiecare dată, îşi ridicau 
toţi privirile, nerăbdători să afle ce ascundea pământul 
vechii cetăţi. 

— Aur! surâse Viorel, ascunzând ceva. 

— Fugi! făcu un gest de „pagubă-n ciuperci” rotofeiul 
Dan. 

— Pariem că-i aur? 

— Pe ce? 

— Pe-o porţie de îngheţată! Dan se întrista. 

— De îngheţată m-am lăsat... 

— Atunci? ... 

— Pe un pumn zdravăn, propuse bondocul. ÎI 
încasează cel care pierde. S-a făcut? 

— S-a făcut! şi Viorel arătă un fir lung de păr. 

— Hai să-ţi dau pumnul, triumfă Dan. 

— Ba vino tu! Doar ai pierdut. Nu vezi că-i un fir din 
părul Georgianei? 

Bondocul se bâlbâi: 

— Căp... pitane, tu nu eşti întreg! 

— Is! Nu ştiai că părul fetelor conţine mai mult aur, 
iar al băieţilor mai mult sodiu şi clor? 

— Poveşti! 

— Nu-i poveste! spuse moş Axinte, umflându-se de 
râs. 

— Care-l ţine să-i dau pumnul? întrebă Viorel şi 
Codrin se prezentă imediat. 

— Dă-i, căpitane! strigă acesta, imitându-l pe Dan şi 
folosind aceeaşi intonaţie, ca pe insulă, în ziua vizitei lor 
„oficiale”. 

Dan se făcu palid şi se sprijini de Codrin care-l ţinu; 
acesta căzu în groapă săpată de bondoc: 

— Pfii, ce adâncă eee! Mă, Dane, dar tu vrei să 
perforezi planeta?! 

Stejara râse. 

— Ştii că nici nu-i rea ideea? Teoretic, ar fi posibil să 
se construiască un puț uriaş care să treacă prin centrul 
pământului şi să iasă de cealaltă parte a planetei. 

— Teoretic! pufni Dan, mai mult mort decât viu. 

— Mie mi se pare că şi practic! îşi dădu profesorul 
părerea. Dacă puţul nu s-ar tăia vertical, ci oblic, evitându- 
se zonele fierinţi... Matematicianul american Cooper a 
calculat că o astfel de călătorie, de la Washington la 
Moscova, ar dura numai 42,2 minute! 

Codrin însă aştepta să se consume pariul. 

— Ce faci, Viorel? îl arzi? 

— İl iert, pentru că a săpat astăzi mai mult ca oricare 
dintre noi! 

Dan se bucură. Cunoştea el pumnul lui Viorel şi-i 
zâmbi căpitanului recunoscător. 

— Hei, Fantomică! Tu ce cauţi p-aici? 

Corbul se lăsase ca fulgerul între ei şi alergă spre 
stăpânul său ca şi cum nu l-ar mai fi văzut de cine ştie 
când. Viorel îl scărpină pe gât, zbârlindu-i penele de un 
negru intens, cu reflexe violete, vinete şi verzi. 

— Ham-ham! „lătra” Fantomas tam-nisam. 

— Eşti câine, mă? Eşti mai curând o pisică! 

— Câine! rosti corbul. 

— Care câine, mă? râse stăpânul său, şi abia termină 
întrebarea, că în spatele lor hămăi gros dulăul lui moş 
Axinte. 

— Napoleon! strigă moşneagul. 

— Să-mi spui tu mie. Dan, că Fantomas nu-i un 
detectiv mai ditai ca noi?! L-a urmărit şi aşa a ajuns la noi... 

— Te pomeneşti! ... plescăi din limbă prietenul său. 
Peste două minute va apare şi Gâză! Voi să spună: „Pariez 
pe orice”, dar tăcu. Pentru azi îi ajungea un pariu... 

Moş Axinte îl certă pe Napoleon: 

— Cum ai ajuns aici? Hai?! 

— Ham-ham! răspunse repezit dulăul de parc-ar fi 
spus: „Nu mă mai cicăli, bătrâne! M-am plictisit singur şi 
pace!” 

Fantomas îl îngână: 

— Ham! şi câinele latră iar, furios, dar Viorel îl domoli: 

— Wau-waul! 

Napoleon tăcu. Îşi scutură urechile clăpăuge şi privi 
către moş Axinte, care-i întinse spre bot o cheie veche, 
ruginită, scoasă din pământ. 

— Caută - caută! îi spuse şi câinele pomi să miroase 
ţărâna răscolită de cazmalele copiilor. 

— Ce să mai caute! râse Nicolo, scoţându-şi ochelarii. 
Am „mirosit” noi peste tot şi la cinşpe metri nord şi la 
cinşpe metri sud, da-i vânt! 

Tonul lui nu era de natură să folosească atmosferei 
generale. Viorel îl trase deoparte şi-i şopti ameninţător: 

— Cânţi fals, Paganini! 

Băiatul nu se supără. Îşi şterse ochelarii, îi puse pe 
nas şi-l privi superior prin lentilele uşor fumurii. Întrebă: 

— De ce nu trecem în alt parc? 

— Pentru că nu ne-am încheiat misiunea aici. Mai 
avem de nivelat pământul şi de însămânţat. Cu condiţia 
asta am început cercetările! 

Fantomas zbură pe capul lui Dan şi se aşeză în părul 
lui mare şi creţ ca într-un cuib. 

— Jos, lighioană! 

— Daneee! Era frăţiorul său, Gâză. Sosise la ţanc. Ce 
mai cucui ţi-a crescut, Daneee! 

Bondocul, supărat că Fantomas nici nu se gândea să- 
şi părăsească poziţia, îl rugă pe Viorel: 

— la-l de-aci! 

— De ce să-l iau, mă? Poate c-a găsit aur în capul tău, 
mai ştii? 

Câinele strănută de câteva ori, din cauza prafului 
care-i pătrunsese în nări şi începu să scormonească tocmai 
groapă săpată de Dan. In câteva clipc scoase la iveală un 
soi de rădăcină sau un os de animal preistoric. Fantomas îşi 
luă de îndată zborul de pe capul lui Dan şi, planând pe 
lângă urechile dulăului, strigă: 

— Carne! 

— Te-ai păcălit, că nu-i carne. E numai os! râse Găză, 
dar îşi curmă vorbăria căci în scobitura uriaşului os văzu 
lucind ceva. Voi să ia osul din gura dulăului, dar acesta îl 
mârâi. 

Bătrânul profesor deveni atent. 

— Dă-mi, Napoleon, trofeul, că nu-i de tine! 

Copiii se apropiară curioşi. 

— Ai găsit ceva? 

— Eu am găsit! se fuduli Gâză, lăudăros ca frate-său. 

— Pe terenul meu! protestă Dan. Doar eu am săpat 
aici! 

Moş Axinte curăţi de noroi obiectul găsit şi-l studie; 
era un ac de păr cu capăt sculptat. 

— Aur? fu dornic să afle Viorel. 

— E din argint, răspunse profesorul. Scutură apoi 
osul, şi, spre surprinderea lor, căzură pe jos, odată cu 
„umplutura” de pământ, mai multe ace asemănătoare şi o 
sumedenie de monezi pe care le culeseră în grabă, 
ciocnindu-şi căpăţânile de emoție. Moşul aduna bănuţii din 
mâinile lor şi palma lui uscăţivă, cu pielea zbârcită de ani, 
tremură vizibil; mai multe monezi erau din metal gălbui... 

— Aur, copii! rosti solemn. 

— Aur?! întrebă Viorel cu vocea gâtuită de încordare. 

— Sunt ai mei! strigă Dan, scăldat într-un lac de 
sudoare. 

— Ba-s ai mei! sări Găză. 

Moş Axinte îi opri: 

— Mi se pare că-s ai... străbunilor noştri... Voi ce 
ziceţi? Şi-i privi în ochi. 

Tăcură. Glasul cu timbru profund al bătrânului 
tremură şi Viorel simţi că i se urcă în gât un nod. Se uită la 
Stejara şi-i văzu pupilele mărite de uimire. Îi spuse cu o 
uşoară strângere de mână: 

— Aur! Şi consultă minuscula busolă montată în inelul 
dăruit de bunicul său. Stabili coordonatele locului. Sud-est 
de statuie... treizeci de metri sau poate treizeci şi cinci... 

— Unde dai şi unde crapă! râse în barbă moşneagul, 
sesizând calculele „detectivului-şef”. Şi eu care am... Îşi 
muşcă buza şi privi înjur oarecum speriat. 

Viorel, neobişnuit ca bătrânul să-şi întrerupă 
neaşteptat de brusc vorba, gândi: „Şi el care... ce? E un tip 
colosal acest moşulică!” 

— Din ce perioadă sunt? vru să ştie Stejara, şi buzele 
ei, cu contururi precise, altădată sigure, părură nehotărâte. 

— M-am priceput la multe în viaţă, râse bătrânul, dar 
la bani nu. Dacă aş fi fost numismat, atunci ţi-aş fi putut 
spune... În orice caz, aceste ace de păr, sau fibule, par să 
fie din epoca romană... 

— Le dăm muzeului? 

— Desigur, Ra! Eu am şi plecat să chem un specialist. 
Să nu clintiţi nimic din loc! 

„Şi dacă fuge cu comoara?” îi fulgeră lui Viorel prin 
cap. Alungă însă bănuiala. „E o prostie să mă gândesc la 
aşa ceva! Tocmai moş Axinte să fugă?” Găsi totuşi înţelept 
să plece altcineva, că nu cumva, între timp, să apară 
vreunul şi să mai scoată, peste voia lor, lucruri preţioase. 

— Fă-i cinstea asta lui Dan, nene Axinte! Pe 
„domeniul” lui au fost descoperite... 

Dan, mişcat de atenţia ce i se acorda, se umflă în 
pene de parcă ar fi fost ales delegat la un congres şi nu să 
cheme un arheolog. 

— Poate veni şi Gâză? Ştiţi... 

— Ştiu, zâmbi moşul, el i-a dat drumul din lanţ lui 
Napoleon şi dacă Napoleon... 

Demascarea publică a activităţii sale „detectiviste” 
plăcu, de astă dată, puştiului i se recunoşteau nişte merite 
şi turui, cu voce piţigăiată, ca şi cum ar fi recitat o poezie: 

— Dacă nu eram eu şi dacă nu era Napoleon şi 
dacă... 

— Ce te lauzi, mă?! sări Dan cât p-aci să-i facă 
„piersica”. Mai bine întreabă-mă ce se întâmpla dacă nu 
săpam eu aici! 

Gâză îşi trase nasul, ba îi dădură şi lacrimile şi 
bondocului îi păru rău de această ceartă, tocmai într-o clipă 
fericită. Îi spuse cu o tonalitate joasă a vocii: 

— Hai, dă-mi mâna, Gâză! Amândoi am fost azi la 
înălţime... 

Moşneagul îşi căută pipa, dar, ca de obicei, n-o 
aprinse; îşi lovi doar vârfurile degetelor cu coada ei lungă şi 
îndoită. Se uită amuzat după Dan şi Gâză care o şi luaseră 
din loc. 

— Vin cu voi! strigă Georgiana şi alergă după ei. 

Viorel studie fizionomia destinsă şi odihnită a 
bătrânului, jumătate ascunsă sub borul pălăriei mari de 
pai... „Oare la ce s-o fi gândind?” îl Intrebă: 

— Să fi greşit autorul mesajului direcţia şi distanţa, 
sau am dat noi, întâmplător, peste altă comoară? 

Moş Axinte „trecu în revistă” săpăturile, măsură ceva 
cu un băț, îl puse pe Napoleon să miroase iar, în fiecare 
şănţuleţ, şi abia atunci spuse: 

— Cinşpe metri nord e o indicație clară şi mă îndoiesc 
că vreun om îşi pune corespondentul în primejdie, greşind 
în asemenea hal coordonatele... Aici ne găsim pe o vatră 
locuită de milenii şi era normal să dăm peste ceva... 

— Înseamnă că acţiunea XL-20 continuă? 

— Oricum continua. În ecuaţie sunt mai multe 
necunoscute... 

— Mda... 

Fantomas bătu din aripă şi atacă osul cariat în care 
fusese ascuns tezaurul. 

— Lasă dinozaurul, Fantomică! îl alungă Viorel pe 
corb. Oare de ce-au dispărut dinozaurii? 

— Pentru că n-au avut cap să supravieţuiască. Serios! 
Unele specii aveau un corp colosal şi-un cap atâtica... 
Creierul omului nu e depăşit azi, ca volum, decât de cel al 
balenei şi-al elefantului şi se pare că de zeci de mii de ani 
dimensiunile creierului uman sunt aceleaşi... 

— Dar dinozaurii aveau o forţă înfiorătoare! Cum de 
n-au învins toate celelalte animale? intră în vorbă Nicolo. 

— Asta m-am întrebat şi eu! spuse Codrin. 

— Păi credeţi că eu nu m-am întrebat? făcu 
moşneagul şi se aşeză la umbra unui copăcel cu 
coronamentul tăiat în formă de umbrelă. Darwin spunea că 
dispariţia unor specii s-ar datora ivirii unor concurenţi mai 
puternici, prea lentei adaptări la schimbările de mediu, 
epidemiilor şi multor alte cauze, dar un prieten, profesoral 
Lazanyi, susţine că... 

— Ce susţine?! 

— Să-mi amintesc... Aha, cică la sfârşitul 
Cretacicului?, organismele cu cromozomi? foarte mari, deci 
cu celule mărite - şi el a dovedit experimental că vietăţile 
cu cromozomi mari suferă din cauza radiaţilor cosmice - au 
pierit de explozia unor supernove“. 

— De un cataclism cosmic? ridică Stejara sprâncenele 
ei subţiri, arcuite ca nişte semne de întrebare. 

— Da. Altfel nu poate fi explicată logic pieirea în masă 
a circa treizeci de specii de reptile şi a altor animale mari. 
Doar n-o să-mi spuneţi acum că un dinozaur cât catedrala 
ceea a fost înghiţit de-o micuță şopârlă care, prin asta, a 
supravieţuit? 

Râseră toţi, cu poftă, şi bătrânul continuă: 


2 Perioadă geoistorică de la sfârşitul erei mezozoice 
3 Corpusculi ce se formează în timpul diviziunii celulei 


4 Stele variabile imense, extrem de strălucitoare 

— Mă rog, putea să mănânce puii dinozaurilor sau 
ouăle, dar... hm... şi arborii-giganţi au dispărut! Doar 
câteva specii au rămas. Ori, dacă nu era vorba de o 
sensibilitate specială la radiații a organismelor cu 
cromozomi mari, cum s-ar putea asta explica? Plante şi 
animale ce-au trăit în aceeaşi perioadă mai pot fi întâlnite şi 
azi! 

— Vezi, Viorel, ce grozave legături există între viaţa 
de pe Terra şi cosmos? Între ceea ce se întâmplă pe 
planeta noastră şi univers? îi spuse Ra, amintindu-şi de 
discuţiile lor de la Racheta albă. 

— Văd. Dacă omul ar fi fost mai înalt, poate că şi el ar 
fi dispărut ca specie?! se minună Viorel de fantastica 
explozie a supernovelor. 

— Sigur! 

— Dar nu era drept! se revoltă el. Atunci nu te 
cunoşteam pe tine, pe moş Axinte, nu ştiam că există 
comori, că avem vacanţă! 

Râseră iar toţi şi, după ce-şi trase sufletul, Viorel 
spuse, privind-o pe Stejara: 

— Poate că ne prefăceam în nişte fluturi diafani, cu 
aripi vrăjite, şi razele ucigaşe se reflectau înapoi în hăul 
cosmic şi apoi deveneam din nou oameni. Natura păstrează 
întotdeauna ceea ce îi este necesar, nu-i aşa, nene Axinte? 
se adresă el bătrânului. 

—  Aşa-i, căpitane Viorel, îl susţinu profesorul, 
pieptănându-şi barbă albă, parcă preistorică, cu degetele-i 
uscăţive. Oamenii sunt necesari pământului pentru că 
numai ei îi pot modela chipul, conştienţi că fac o operă 
grandioasă. Puse în ultimele cuvinte atâta sinceritate că se 
emoţionă el însuşi. Cum nu era adeptul momentelor prea 
grave, modifică uşor „traiectoria” discuţiei: 

— Pare-se... cu cât organismele sunt mai mici, 
capacitatea lor de supravieţuire este mai mare. Diverse 
animale pot suporta condiţii foarte aspre, foame, 
temperaturi extreme, de sute de grade... 

— Fiuuu! şuieră careva. 

— Odată, asistentul meu mi-a povestit c-a scos din 
ierbarele grădinii botanice un mic animal, pe nume 
Paramecium aurelia, care trăieşte obişnuit prin bălți. Era 
mort, căci stătuse presat nu mai puţin de o sută trei ani, 
dar cum a ajuns la loc umed, în mediul lui, a înviat şi a 
dovedit o vioiciune neobişnuită! 

Stejara se trase mai aproape, Codrin zâmbi 
neîncrezător, iar Nicolo îşi scoase ochelarii să „audă” mai 
bine... Doar Viorel rămase lipit locului. 

— Parameciul rezistă fără mâncare pentru că, în 
vremuri de restrişte, trece într-o stare de închistare căreia i 
se spune anabioză. Şi unele animale mari, de pildă 
broaştele țestoase, mănâncă rar, cam trei luni pe an; în 
restul lunilor... sforăie. Actiniile” pot răbda de foame... oho, 
doi - trei ani! Dar de căpuşe aţi auzit? 

— Acelea care se lipesc de animale?! Bârrr!. făcu 
Stejara. 

— Ei bine, căpuşa poate trăi, fără mâncare, şapte ani! 

— Dar şi când mănâncăăă! exclamă Viorel. Se 
burduşeşte formidabil! 

— La o singură masă mai copioasă, confirmă 
bătrânul, stârpitura ajunge să cântărească de două sute de 
ori mai mult decât avusese pe „stomacul gol”. 

— Teribil! 

Sosiră tocmai atunci Dan, Gâză şi Georgiană. Erau în 
al nouălea cer. Bondocul, care se umflase pe undeva de 
citronadă, ca o căpuşă, abia de mai putu striga: 

— Ura! Ne-au achiziţionat tezaurul! 

Viorel se supără; nu ştiu dacă trebuia să-i ardă 
pumnul restant, ori s-aştepte noi explicaţii. 

— Ce spui? 

— Păi noi nu te-am trimis să faci comerţ?! râse moş 
Axinte. 

— Gata, târgul s-a încheiat! jubilă Dan. 


5 Animale marine cu aspect de floare; se mai numesc anemone de mare 

— Au spus că tezaurul acesta este pentru ei de 
nepreţuit! vorbi Georgiana. 

Dan trase aer în piept: 

— Închipuiţi-vă! Monezile au fost bătute, pare-se, de 
împăratul Traian la Ranistorum! 

Viorel sări ca ars: 

— La Ranistorum?! înseamnă c-am dat de comoară 
din mesaj! 

— Exclus! şopti bătrânul profesor, tăindu-i avântul. 

— Şi eu cred că-i exclus, fii de părere Stejara. Întâi şi 
întâi, Ranistorum, în mesaj, jucase doar rolul unei simple 
grupări de silabe care-şi dezvăluia sensul în corelaţie cu 
altele... i 

Moşul tuşi de parcă i s-ar fi oprit ceva în gât. Işi 
aranjă pălăria de păi cu boruri largi: 

— O să dăm şi de comoară pe care o căutăm noi! 
Poate că ascunde valori inestimabile! 

— Şi cu banii? Cu banii ce facem? întrebă Dan, 
transpirat şi roşu ca un boboc de trandafir gata să crape. 

— Îi investim în lucrările de grădinărie! spuse Viorel. 
Cumpărăm mătrăgună! mai râse el de bondoc. 

Gâză se smiorcăi: 

— Dan a spus că facem cu ei o călătorie în Africa! 

— Unde? 

— În Africa! mormăi bondocul, cu aerul că i-ar fi spus: 
„Nu vrei să mergi, şefule, te priveşte! Eu şi cu Gâză 
plecăm!” 

— Poate că vom merge şi în Africa, sau poate în 
America, să vedem lansarea navelor cosmicc... spuse 
Stejara. 

— Da, dacă găsim o comoară şi mai şi! făcu Viorel. 

— Şi dacă nu mai găsim nici-o altă comoară? se 
nelinişti Dan. 

— Atunci? se agitară şi ceilalţi pe care visul unei 
formidabile călătorii îi cuceri pe loc. 

— Vom scoate o recoltă uriaşă de plante aromatice! 
Care tot aur va însemna! mai explică Viorel fără să-şi dea 
seama de, de fapt, vorbea, în locul lui, „agronomul-şef. 

De grup se apropie un bărbat scund şi cu favoriţi 
roşcaţi. 

— E arheologul! spuse Georgiana şi se ridicară toţi să- 
| întâmpine. 

Capitolul XXI 


— Uitet eu o să sap aici şi o să 
lasă la iveală o superbă ceaşcă 
dacică... 

VIOREL 


Aerul vibra ca o flacără albă, ciudată, abia văzută. 
Amiaza strivise parcă totul, până şi mirosul ierburilor, al 
pământului reavăn, proaspăt răscolit de copii. Tezaurul 
descoperit acolo îi ţinea însă pe loc; neîndoielnic că marea 
comoară, despre care se vorbea în enigmaticul mesaj, 
trebuia să fie pe-aproape... Doar Dan era mai sceptic. 

— Cinşpe metri nord de statuie! Am săpat şi la cinşpe 
metri sud. Degeaba! Dacă nu ştim care-i statuia! Nici măcar 
de oraş nu suntem siguri; poate că mesajul se referea la o 
altă localitate, să zicem, la... Ranistorum. 

— Ranistorum? sări Viorel. Tu n-ai auzit ce-a spus Ra? 
Era o simplă grupare de silabe care-şi dezvăluia sensul în 
corelaţie cu altele. 

— Da, numai că nu ştim dacă acea „cheie” tainică, 
găsită de ea, mai trebuia întoarsă o dată sau nu! Căpitanul 
Viorel tăcu şi bondocul pufni: Săpăm şi săpăm şi tot în 
epoca de piatră suntem! 

Codrin, care, toropit de soarele fierbinte, se culcase în 
iarba de-alături, pe un petec de umbră, mormăi: 

— Puteai, Dane, să mă laşi să mai dorm... Măcar 
până-n epoca bronzului! 

— Hi-hi! ţopăi Gâză, iar Fantomas, fără pic de jenă, 
tună cu vocea lui groasă, dogită: 

— Prostul! 

— Gura! se supără Codrin, dar corbul înţelese „Ura!” 
şi numai ce-i auziră, turbat parcă: 

— Ura! Uraa! Uraaa! 

Viorel îi prinse clonţul că-ncepură să s-adune oameni; 
noroc că profesorul şi arheologul erau plecaţi la sondajele 
făcute de Stejara, în parcul cetăţuii. 


194 


LUDOVIC ROMAN 


— Eşti cam sucit, cumetre! îl certă dresorul. N-ai pic 
de minte! 

— Minte! strigă Fantomas de cum îşi simţi gura 
eliberată. Minte! Minte! Minte! 

— Stop, cioroiule! la-l, Gâză, de-aici, pune-l în sac şi 
du-l acasă că-i prostit rău! 

— Pros... voi să articuleze corbul, dar Viorel îl pocni 
peste clonţ. 

— Ajunge! 

Fantomas reuşi s-alunece însă din mâna băiatului şi, 
planând pe deasupra lor, ţipă înspăimântător: 

— Prostul! 

— Pffui, că zănatec mai el, şi către Dan: L-ai mai 
văzut aşa trăsnit? Azi toţi am fost proşti de dat în gropi, în 
afară de el! 

— Cred şi eu, râse bondocul, dacă tot săpăm fără de 
rost! şi înfipse, cu un gest plictisit, hârleţul în pământ. 

— Păi ce-ai crezut? se ridică din iarbă Codrin. Că din 
cinci în cinci minute o să dăm de-o comoară? Da?! 

— Ascultă, Dane! ... îl luă căpitanul pe un ton mai 
blând. Ascultă-mă!. 

— Te ascult... făcu el fără chef şi se întinse grăbit pe 
acelaşi petec de umbră de pe care se sculase Codrin, că nu 
care cumva acesta să se răzgândească între timp şi să se 
culce înapoi. 

Viorel spuse, hotărât să-i deştepte bondocului noi 
energii: 

— Uite, eu sap aici şi-o să iasă la iveală o superbă 
ceaşcă dacică, gravată... 

— Gravată? se miră Dan. Dacii nu-şi gravau ceramica. 

— Ştii tu? se oţări la el Codrin, bătăios. 

— Ştie! îi veni Gâză în ajutor. Are şi o carte despre 
ceramica dacică. 

— Oh! făcu Codrin, ca şi cum ar fi spus: „Nici nu 
bănuiam ce doct e! Ai un frate... teribil!” 

Dar Viorel continuă: 


195 


RACHETA ALBĂ 


— Dacă nu gravat, atunci imprimat. Cu mii de ani 
înaintea lui Edison, olarii imprimau, e drept, fără să aibă 
iscusinţa  specialiştiior de la Electrecord, sunete, voci 
umane... 

— Fugi! 

— De ce să fug? încearcă şi tu... Pui pe roata olarului 
un vas de lut crud şi, în timp ce se învârte şi-i dai ultima 
formă, cânţi sau vorbeşti... imprimi, ca la patefon, sunete! 

Dan amuţi. Din soare căzură tăciuni şi iarba prinse 
parcă să ardă cu flăcări albăstrii. Spuse înfiorat: 

— Te pomeneşti că pe vasele antice sunt imprimate 
vocile olarilor de demult! Hm, ce chestie! Poate că, în 
vreme ce Traian îşi rostea discursul triumfal, la Ranistorum, 
arătând oştirii capul lui Decebal, cineva, un olar dac, ori 
chiar meşter ceramist roman, îl înregistra fără să ştie... 

— Ori un reporter tocmit anume! se aprinse 
imaginaţia lui Codrin. În suita împăratului or fi existat şi 
olari-înregistratori! 

— Ne-e! făcu bondocul. Înregistrau, să zicem, sunete 
clare, dar cu ce le reproduceau? Parcă olarii noştrii din 
Maramureş, de pe Bârgaie sau oltenii din Horezu ştiu că-n 
vreme ce mâinile lor modelează lutul, imprimă glasuri 
omeneşti sau zvon de păduri? 

Pe o alee apăru Stejara; venea cu arcocicleta, în 
viteză. li vesti de la o poştă: 

— Am găsit o grotă! 

— Unde? se miră Viorel. 

Ra îşi feri părul căzut peste ochi, cu un gest reflex, şi 
spuse abia răsuflând: 

— In coasta Cetăţuii, chiar lângă parc. 

— E mare? 

— Habar n-am. Încă niciunul n-a pătruns înăuntru. O 
să chemăm un speolog... 

— Un speolog! Un arheolog am chemat, mai trebuie 
să chemăm un alpinist, un scafandru, un... şi-o să facă alţii 
cercetările pentru noi! deveni Dan nervos. 

— De ce te superi? Profesorul a spus asta. Poate că 
are el un plan, spuse fata, şi-i arătă o schiţă făcută cu 
creionul: La cinşpe metri nord de statuia lui Vlaicu, e coasta 
Cetăţuii. Grota, ce-i drept, e mai încolo... 

— Atunci? 

— Atunci... aşteaptă să vedem ce spune bătrânul! îl 
calmă Viorel, observându-l pe profesor în capătul aleii; 
venea împreună cu Georgiana şi cu Nicolo. La o oarecare 
distanţă, în urma lor, se zărea arheologul. 

— Eu cred că-şi imaginează o statuie... În grotă, de la 
care cinşpe... (Viorel păru atât de uluit încât fata îşi întări 
vocea, să fie mai convingătoare) cinşpe metri nord o fi o 
continuare a galeriei, sau o ramificaţie... 

Dan se răsuci de pe petecul său de umbră: 

— Stătui în grote! Poate picturi! Picturi rupestre, da! 
De unde să-şi imagineze statui?! 

— De-aici! spuse Ra, întorcând hârtia cu schiţa. Citi 
cu glas tare: „De două părţi stăteau legaţi doi ogari de 
argint curat şi cu ochi de diamant. l-am pipăit şi apoi am 
văzut doi lei care erau cu totul şi cu totul din aur. Mai încolo 
am dat de un om din aur, care stătea pe un scaun din aur şi 
ţinea în mână un baston de aur; în faţa lui erau înşiraţi 
doisprezece regi cu coroane pe cap, toţi din aur şi 
împodobiţi cu pietre scumpe. In grotă se mai aflau o 
mulţime de buţi şi vase de argint. Le-am numărat şi erau în 
total 366, pline cu bogății fără sfârşit. Când am ieşit, am 
astupat gura subteranei cu pietre...” Stejara se uită la 
băieţi cu un aer enigmatic. E testamentul unui oarecare 
Pavel Varga, scris în 1716. 

— În 1716! strigă Viorel. Mesajul cu... statuia şi aurul 
l-am recepționat acum! Dar... 

— Dar locul? Locul grotei nu se precizează? întrebă 
Gâză, cucerit de testament ca de un basm frumos. 

— Nu! spuse Ra, cu regret. Poate că e... 

— Grota asta, de care aţi dat voi?! se ridică Dan şi-şi 
şterse ceafa asudată. 

Viorel oftă. 

— Curios! Chiar dacă nu-i „subterana” din testament, 
trebuie explorată! Şi poate că Dan are dreptate; am putea 
face singuri investigaţiile. 

— Sigur, căpitane! Luăm, în secret, lecţii de 
speologie, împrumutăm echipament şi... 

— Şi descoperim vase antice, intacte, depozitate 
acolo din vremea lui Decebal! 

— Cu sunete imprimate pe ele! ţipă bondocul. Şi pline 
cu aur! 

— l-am auzi vorbind pe daci şi poate că am afla chiar 
de la ei amănunte legate de comoară! se aprinse şi Codrin. 

Stejara îşi arcui sprâncenele a mirare. 

— Despre ce sunete vorbiţi? 

— Sunete obişnuite, imprimate pe vasele de lut, 
explică Viorel. 

Efectul de presiune a degetelor pe vase, în timpul 
rotirii, poate produce potenţiale electrice... 

— Foarte posibil! răsună vocea de bas a profesorului. 
Moş Axinte ajunse lângă ei şi, răzbit de căldură, se aşeză pe 
iarbă. Poate că şi prin vibrarea aerului se înregistrau 
sunete! Ideea-i genială! Pur şi simplu genială! 

Viorel simţi brusc căldura soarelui de parcă nici nu şi- 
ar fi dat până în acea clipă seama că ardea cu tărie. 

— Mă trec fiorii la gândul că l-aş putea auzi pe 
Decebal! exclamă Ra, înțelegând că nu era nimic fantastic 
la mijloc, şi că, în mod real, s-ar putea culege sunete de pe 
vasele antice întocmai ca de pe discurile de patefon. 

— Poate c-a fost imprimată şi ultima lui dorinţă! luă 
avânt imaginaţia bondocului. Sau discursul lui Traian, la 
Ranistorum, după ce Maximus l-a prins pe marele rege! 

— Pe Decebal? întrebă arheologul cu favoriţi roşcaţi şi 
ochi sfredelitori, sosind, în sfârşit, şi el. Regele dac n-a fost 
prins viu. Columna traiană e un document clar, oricât s-ar 
lăuda Maximus, în inscripţia de la Gramenni, cum că l-a 
„prins” pe Decebal! 

— Poate că-şi luase viaţa prea repede, reflectă Ra. 
Doar sorții războiului nu se deciseseră încă... 

— Ba da. Putea, fireşte, să mai adune armată şi să 
mai reziste câtva, dar de vreme ce Ranistorum căzuse... 

— L-a înspăimântat aşa mult căderea acestui oraş? 

— Da, fiindcă fusese considerat sfânt, un fel de 
capitală religioasă a Daciei. Pierderea oraşului, în care-şi 
avea, pare-se, reşedinţa Zamolxis, a fost socotită ca un 
semn rău prevestitor şi dacii au început să se predea 
romanilor. 

Moş Axinte tuşi. 

— La Ranistorum dacii au rezistat mai mult ca 
oriunde, înainte de-a se preda! mai ţinea Traian acolo 
discursul triumfal? Dacă n-ar fi fost cucerit cu mari 
sacrificii? 

— Şi de ce n-a ridicat acolo columna? 

— Pentru că, la început, columna n-a fost nimic 
altceva decât un indicator de nivel; arăta cetăţenilor Romei 
cât se tăiase dintr-un deal, cât efort uman se consumase cu 
deplasarea pământului şi nivelarea terenului. Abia după 
ridicarea ei Apolodor a primit misiunea s-o îmbrace cu 
fresce din războaiele purtate cu dacii, după un „scenariu” 
scris chiar de împărat. Şi dacă nu s-a gândit să ridice un 
monument la Ranistorum a fost poate pentru că... fusese 
prea scump plătit şi locul nu-i amintea de nimic plăcut! 
spuse Viorel. 

— De aceea a şi ras oraşul de pe faţa pământului, să 
nu-i rămână nici amintirea, îl completă arheologul. 

— Câtă cruzime! pufni Dan. 

— Cruzimea tuturor cuceritorilor! spuse bătrânul şi se 
ridică. Haideţi să terminăm aici săpăturile, să nivelăm 
terenul şi să lăsăm drept indicator... semănături proaspete 
de muşeţel, zâmbi el în barba lui imensă în care soarele 
amiezii risipea diamante. Ranistorum măcar nu şi-a tras 
pieirea, ca Babilonul, de la o înţepătură de ţânţar! 

— Cum... de ţânţar? se cruci bondocul. 

— Aşa! întări bătrânul şi aşteptă ca arheologul să-i 
confirme spusele. 

— Păi... Babilonului cam de la un ţânţar i s-a tras 
sfârşitul, vorbi roşcovanul. După ce Alexandru Macedon l-a 
declarat drept capitală a lumii se crezuse că va dăinui, în 
strălucire, veşnic. Numai că marele căpitan de oşti a fost 
înţepat de un banal ţânţar şi, odată cu el, a murit şi 
Babilonul; oraşul a decăzut treptat până ce l-a înghiţit 
nisipul deşertului. O altă „capitală a lumii”, Ninive, a fost 
arsă până în temelii şi ruinele au ajuns toate sub nisip, 
pierdute, timp de două milenii. Un arheolog a săpat 19 ani 
până ce-a dat de rămăşiţele turnului Babel; un altul a 
cheltuit o viaţă să descopere ruinele faimoasei Ninive... 
Tăcu o clipă, apoi adăugă: Eu aş da o viaţă să descopăr 
Ranistorum! 

— Nu se ştie unde a fost? întrebă Stejara, care grebla 
pământul răscolit de ei, în ajun. 

— Nu, cum nu se ştie exact unde-a fost Malva, fosta 
capitală a Daciei Malvensis, cum nu se ştie unde-a fost 
Vicina, portul dunărean, Chilia lui Ştefan cel Mare, Posada, 
Rovinele lui Mircea cel Bătrân. 

— Dacă e adevărat că pe vasele ceramice există 
sunete, imprimate demult, înseamnă că, într-o zi, se va şti 
unde sunt Ranistorum, Malva, Vicina, Posada... spuse Ra, 
îngândurată. 

— E adevărat! o asigură Viorel. 

Dan veni lângă ei; îşi iscodi căpitanul: 

— Eu cred că „subterana” din testamentul lui Varga e 
chiar palatul subpământean al lui Zamolxis. Tu ce zici? 

Fantomas se trezi din picoteala lui; repetă caraghios, 
cu voce somnoroasă: 

— Tu ce zici? 

— Ei, na! Şi tu eşti curios să-mi cunoşti părerea? 

— Prostul! spuse corbul şi zbură pe capul creţ al 
bondocului 

— la-l de-aci, căpitane, că s-a pus să clocească idei 


mari. 

— Nu strică să mai iasă câte una şi din capul tău! 
râse Codrin, răutăcios, dar Dan nu-l auzi. Il imploră pe 
Viorel: 


— la-l căpitane, şi arde i una de să-i zboare fulgii, că 
te-a făcut pr... „Pe mine?! Doar pe capul tău a zburat, câ...” 
voi el să-i spună, dar ideea lui Dan cu „subterana” mocnea 
încă în mintea sa. Mărturisi: 

— Poate că grota trece pe sub dealul Cetăţuii şi duce 
direct în palatele lui Zamolxis, pline cu aur... Luă corbul din 
părul bondocului. Cetăţuia să fi fost? 

— Ranistorum? tremură vocea lui Dan şi Viorel îi făcu 
semn să tacă. 

Peste oraş se ridică un nor alb, pântecos, ca un 
enorm dirijabil şi soarele dispăru ca şi cum ar fi intrat în 
strania navă. O boare umedă veni de undeva dinspre râu... 

Capitolul XXII 


„„Auzi un fluierat identic şi 
aceeaşi melodie şi simţi că e 
urmărit. Grăbi paşii. 


Fantomas nu-şi mai găsea locul; avea chef de joacă şi 
ciupea, gelos, foile jurnalului în care Viorel scria poate cele 
mai grozave impresii de vacanţă. Băiatul apăsa pixul şi 
murmura cuvintele: „... De câteva zile trăim un adevărat 
delir. Arheologul spune că am scos la iveală urmele unei 
mari aşezări neolitice. E a treia descoperire de după 
tezaurul roman. Colosal de pasionantă-i arheologia! De 
comoară ascunsă... nici pomeneală. Am răscolit până acum 
trei parcuri cu statui. Poate că Dan are dreptate: statuia 
amintită în mesaj ar putea fi în grotă, dar cine va pătrunde 
acolo? Speologii chemaţi la faţa locului ne-au spus că 
galeria de acces e surpată”. 

— Carne! o trânti corbul, aşa, pe nepusă masă, gata 
să înghită jurnalul. 

— Mă, tu te-ai prostit rău! Permanent îmi ceri came, 
de parcă eu aş fi directorul abatorului! 

— Pros... voi să strige, dar Viorel îi prinse clonţul. 

— Destul! Nu vezi că-s ocupat? Sau ai chiorât de tot? 
încercă să mai scrie ceva, dar îi fugi inspiraţia. Vorbi, 
supărat: Crezi că merge să te îndop? Dacă nu pricepi, să-ţi 
iei tălpăşiţa! Corbul îl privi cu unicul lui ochi sănătos, rotund 
ca un bănuţ, fără ca măcar să clipească. Băiatul îi zbârli 
penele de pe gât. Îi spuse mai blând: Ai veni înapoi, ştiu eu! 
Străinii ţi-ar pune porecle... De pildă... Chiorul, iar soaţei 
tale Muta. Ce zici, sună bine? Chiorul şi Muta! Corbul se 
scutură cum se scutură câinii de purici. Care va să zică nu-ți 
place? Ştiu prea bine că te-ai întoarce! Ca vântul! Sau ca 
fulgerul! 

— Viorel! 

— Da, tăticule! ... Cobor... 

Inginerul, pornit spre serviciu, îl întrebă mirat: 

— Tu nu eşti în vacanţă? Te scoli înaintea mea şi 
dispari... N-ai somn? 

Viorel zâmbi: 

— Ba da. Dorm buştean. Poate şi sforăi, nu ştiu, că nu 
m-am auzit încă... Râse ştrengăreşte şi se agăţă de gâtul 
tatălui său. Eşti cel mai nostim tătic din lume! 

Veni rândul inginerului să râdă: 

— Găseşti? Dar ia spune-mi. ... căpitane, pe unde-mi 
umbli? 

— Nu ştii? păru să se mire băiatul. Chiar nu ştii? Nu ți- 
a spus nimic profesorul? 

— Profesorul? 

— Eu-s agronomul-şef al parcurilor oraşului! Cum n-ai 
aflat până acum? mai întrebă că şi cum tot mapamondul 
trebuia să ştie asta. 

— Păi... parcă erai detectiv? 

Băiatul se apropie de urechea lui şi-i şopti cu voce 
misterioasă: 

— Sunt, tăticule... Conduc, de fapt, operaţiunea XL- 
20, strict secretă! 

— Şi... prin podul celălalt ce tot faci? 

Viorel înghiţi în sec; îl ameninţă, în glumă, cu degetul: 

— M-ai dibuit! Dacă n-ai fi aşa de ocupat, te-aş 
angaja detectiv particular, că ai talent. Pe cinstea mea! 

— De detectiv sau de agronom? râse tatăl. 

Băiatul stătu în cumpănă. 

— De inventator! 

— Apropo! Ştii că invenţia ta... 


— Care? 

— Puşca de tir cu laser! ... Va fi aplicată în 
construcţii? Raza laser nu e deviată cu nimic. 

— Ideea ta? 


— Înî! răspunse copilăreşte inginerul şi băiatul 
exclamă fericit: 

— Suntem o familie de inventatori, tăticule! Eu... Juri 
că nu spui nimănui? Să te faci aşa? şi-şi arătă degetul 

strâmb. Atunci îţi spun. Mi-am construit în pod un atelier 
secret! Studiez o pilă electrică... Ai auzit de pilele electrice? 

— Eu zic să mergem mai repejor, că voi întârzia! 
spuse inginerul şi o luă înainte. 

Era o dimineaţă caldă şi mirosul vegetației încărcate 
de rouă stăruia puternic. Străzile erau aglomerate, 
gălăgioase ca-n toate dimineţile. 

Viorel reluă discuţia începută. 

— Îmi fac întâi un generator laser şi pila... 

— Aha, îţi faci o pilă electrică cu laser? 

— Nu, tăticule! Laserul îmi va presa doar plăcile, prin 
efectul lumino-hidraulic. Ai auzit de acest efect? E grozav! 
O rază laser în apă creează nişte tensiuni formidabile. Poate 
nu numai să preseze orice, dar chiar să sudeze metale... 

Inginerul se opri. 

— Am găsit! Şi, radios: Fac cinste cu o îngheţată! 

— La toţi? 

— La toţi... dacă nu depăşiţi numeric un batalion! 
râse el. Şi explică îngândurat: Căutam de mult o soluţie 
simplă pentru nişte microsuduri sub apă... 

Băiatului îi luciră ochii. 

— Te gândeşti la un aparat de sudură cu laser? 

— Da. Uite un teren unde-am putea colabora! 

— Dar mai ştii că efectul acesta produce ultrasunete? 
Eu vreau să-mi fac o instalaţie de ultrasonare a seminţelor! 

— A seminţelor? 

— Nu ştiai că din seminţe iradiate cu ultrasunete 
cresc plante mai viguroase? Chiar nu ştiai? 

— Nu! 

Băiatul roşi de plăcere că avea prilejul să-i destăinuic 
încă o iniţiativă de-a lui: 

— Noi aplicăm seminţelor Şi substanţe 
biostimulatoare! Stejara crede că procedeul s-ar preta şi la 
grâu, la orz, la porumb! Glazurăm boabele cu îngrăşăminte 
chimice şi cu alte substanţe agronomiceşti! 

Mergeau nici prea încet, nici prea repede şi mai mult 
Viorel vorbea. Deodată inginerul se opri iar. 

— Ce-ar fi să producem în serie un utilaj pentru 
tratamentul fizicochimic al seminţelor? ... Plătesc porţii 
duble de îngheţată! 

Viorel râse din inimă. 

— Te lăsăm lefter! 

— Hai la fabrică, să stăm de vorbă... 

— Nu pot acum, tăticule. Sunt aşteptat. Şi se ridică pe 
vârful picioarelor să-i şoptească tot atât de misterios: Poate 
descoperim comoara ascunsă! 

— Înţeleg, spuse inginerul, deşi nu înţelegea mai 
nimic, decât că era vară, o vară ca oricare alta şi că fiul său 
avea doisprezece ani. Baftă, căpitane! Când o să ai timp, dă 
o fugă până la întreprindere. 

— Tot la... creaţia tehnică? râse Viorel. 

— Ei! Direct la mine! Arcocicleta-i în fază de prototip, 
ştiai? A... aveai parcă una rabatabilă? ... 

Viorel tăcu. Inginerul nu insistă. Se despărţiră. Abia 
după ce traversă drumul, băiatul strigă: 

— Arcocicleta am dat-o ieri, tăticule! Aşa de mult i-a 
plăcuuut! 

Bărbatul îi trimise doar un zâmbet. 

— Te iubesc mult! mai strigă Viorel, dar glasul îi fu 
acoperit de huruitul unui autobuz şi inginerul se pierdu în 
mulţimea trecătorilor, unii grăbiţi să „prindă” condica, alţii 
să-şi facă târguielile de dimineaţă. 

Băiatul îşi vâri mâinile în buzunarul pantalonilor şi, 
fluierând uşor, o luă spre Parcul Caragiale, unde era fixată 
întâlnirea. Deodată auzi un fluierat identic şi simţi că-i 
urmărit. Tăcu. Grăbi paşii. Reluă melodia şi acelaşi şuierat 
discret îl îngână. O luă la fugă. Trecu de un colţ de stradă, o 
tăie printr-o curte şi merse cam o jumătate de oră în zig - 
zag. Ajunse în parc ultimul, ca un întârziat, şi crezu de 
cuviinţă să se scuze: 

— Am fost urmărit, de aceea... 

— urmărit? făcu ochii mari Dan. 

— Te-a urmărit cineva? întrebă şi Ra şi pe chipul ei 
delicat apărură linii pline de îngrijorare. 

— Da. 

— De unde ştii? Ai observat tu? 

— Am auzit... Mă îngâna când fluieram... 

— Şi cum fluierai? 

— Aşa... şi atacă încet melodia, acceaşi melodie... Îl 
trecură  fiorii; individul, ascuns undeva, pe aproape, îl 
secondă, imitându-l perfect, cu un şuierat poate ceva-ceva 
mai tare. Se uitară cu toţii, dar primprejur, în parc, la o oră 
aşa matinală, în afara lor nu era nimeni. Alături, surâdea, 
turnat în bronz, Caragiale. 

— Exclus să se mai ţină de şotii! râse moş Axinte, 
surprinzând privirile lor suspecte. 

Pe soclul statuii îşi făcu apariţia Fantomas. Negru ca 
tăciunele, păşea comic şi dădea din cap, la fiecare pas, de 
parcă aproba replica bătrânului. Viorel se sufocă de ciudă 
numai la gândul că trăsnitul de corb l-ar fi putut imita. 
Şuieră ceva încetişor, dar pasărea tăcu. 

— Află, căpitane, că Fantomas ţi-a făcut figura! îi 
ghici gândul Dan. Ne-a urmărit şi data trecută! 

— Ar fi prea-prea să poată prinde o melodie cu atâta 
uşurinţă! spuse Ră. 

Viorel stătu ca pe ghimpi. | se adresă corbului, cu 
voce mieroasă: 

—  Cumetre-cumetre! Pasăre minunată, cea mai 
deşteaptă dintre păsările pământului! Hai, cumetre, mai 
încearcă o dată! 

Corbul se chiori la el, cu unicul său ochi bun, 
cugetând parcă: „Ce tot spui acolo, şefule? Sunt un 
cântăreţ fără pereche!” şi reproduse melodia aproape în 
întregime, încât rămaseră, cu toţii, ca trăsniţi. Dan îşi uită 
gura căscată. 

— Ce ţi-am spus, căpitane? Am fler? reuşi, în sfârşit, 
să-şi mişte maxilarele. 

— Ai! îl aprobă de data asta şi Viorel şi râse jenat: M-a 
tras pe sfoară, ce mai! Hei, Fantomică, ia aviz că te 
împăiez. Dacă te mai ţii de mine! ... 

Nicolo, încântat de corbul muzical, îi propuse: 

— Dă-mi mie cioroiul, că-i fac o cultură muzicalăăă! 

— li fac eu... de petrecanie! făcu Viorel pe 
bosumflatul. Mă, Fantomică, ce zici de o „lecţie” a la Gigi- 
Balamuc? Dar nu meriţi să te prefac în pasăre a 
paradisului! Pe tine te vopsesc, mă, să nu-mi mai umbli 
cu... cioara vopsită! 

— Crah! făcu Fantomas, ameninţător, şi-şi luă zborul. 

— Ţi-a spus-o, pufni Codrin, privind zborul planat al 
păsării care, pe cerul dimineţii, păru o pată de tuş. 

— Ştii ce-a spus? făcu pe prostul Viorel. 

— Pa şi prinde-mă, dacă poţi! îşi dădu Codrin ochii 
peste cap, maimuţărindu-se. 

Dan râse cel mai tare. 

— N-ai spus tu, căpitane, că vrei să-l faci agent 
secret? Te-a urmărit splendid! 

— Gata, copii! le opri moş Axinte ciorovăiala. Soarele 
era deja puternic. 

Viorel voi să măsoare cincisprezece metri nord de 
statuie, dar săpăturile fuseseră operate de ceilalţi. 

— Păi... 

— Păi! Noi am lucrat, nu glumă! se lăudă Dan. 

— Şi aţi găsit ceva? 

— Râme! O tonă de râme! suspină bondocul. 

— Gata, copii! repetă bătrânul. Plecăm! 

— Unde? se miră Viorel. 

— Să învăţăm râmele să înoate! râse Stejara, 
dezvelindu-şi dinţii mici şi albi, ca un şirag de perle, şi 
băiatul se uită la bătrânul profesor. 

— La Lacul Ştiucilor. Aprobi? 

„lar a pus ceva la cale!” Viorel răspunse vesel: 

— Aprob! 

— Uraaa! răsună glasul copiilor şi alergară spre 
„limuzina” lui moş Axinte. f 

Fordul se umplu repede. In față se aşeză Dan, 
bondocul, poate pentru prima dată fericit că avea „gabarit 
depăşit”. In spate se instalaseră Stejara, Codrin, Nicolo şi 
Viorel. 

— Georgiana unde-a rămas? 

— La Racheta albă, îi spuse Ra. Cineva ne-a vizitat 
iar... pe „uşa” din dos. 

— Serios?! 

— Serios! De aceea am şi decis o permanenţă. 

— Fiuuu! scăpă Viorel printre dinţi. Şi Găză? Găză de 
ce n-a venit? 

— li curgea nasul... de-adevăratelea! spuse Dan. 

„Şi prichindelul a pus ceva la cale! exclamă Viorel în 
sinea lui. Pariez că a descoperit Racheta albă. Poate chiar el 
să fi lăsat urme pe-acolo...” 

Maşina demară şi ieşi pe magistrală. 

— Şi Napoleon? 

— Virăm acuşi! îl linişti bătrânul. Trecem să-l luăm, că 
ce pescuit mai e ala fară Napoleon? 

Fordul intră pe stradă cu mulţi trandafiri şi opri în faţa 
căsuţei cochete, inundată de iederă. Dulăul hămăi, 
grăbindu-se să deschidă poarta. 

— Nu ne arătaţi puricii dresați? îi ceru Viorel 
bătrânului, mai mult să-i facă plăcere Stejarei. 

— Puricii dresați? zâmbi numai cu ochii moşneagul. 
Eu n-am avut niciodată purici dresați. 

Viorel se îmbujoră deodată; şi el care vorbise atât 
despre faimogşii purici dresați! 

— Vă pot arăta puricii, dar dresura o execut eu, nu ei; 
sunt magnetici! 

— Care va să zică... m-aţi păcălit atunci? oftă băiatul. 

„Ptii! Cum nu m-am gândit că purici adevăraţi nu 
puteau fi, de vreme ce locuiau complet lipsiţi de aer, în 
cutiuţa aceea de argint?!” 

— Nu te mira, căpitane, continuă moş Axinte, că am 
păcălit cu ei şi naturalişti! Trase maşina în curtea pavată cu 
pietre albe, de râu, şi spuse: Rămâneţi aici. Dau doar un 
telefon la ai voştri... 

„Mda... Are şi telefon! Şi eu care n-aveam idee... 
Când şi-o fi instalat telefonul? Poate că are şi o staţie de 
radio!” se trezi în Viorel detectivul. 

— De ce mergem noi acum la Lacul Ştiucilor? făcu pe 
naivul, după ce bătrânul se depărtă. 

— Să pescuim! spuse careva. 

— Şi să încercăm un zmeu fantastic! mai adăugă 
Codrin. E în portbagaj... 

— Unde să-l încercăm? Deasupra lacului? 

— Da, deasupra lacului. Nu-i un loc frumos? întrebă 
Stejara. 

„Poate are staţie de emisie în vaporaş, gândi Viorel. 
Înaltă zmeul pentru antenă. Pipa o fi emițătorul. De aceea 
niciodată n-o aprinde! Ehei, moşneguţ, nu mă duci cu 
«puricii dresaţi»!” monologă în sinea lui, dar de îndată ce 
profesorul reveni, îşi râse de toate. Bătrânul avea ochi 
limpezi şi sinceri şi... Ei, da! El, Viorel, era chiar detectivul 
lui particular! îşi aminti însă de Manix, faimosul detectiv 
care fusese nu de puţine ori angajat de oameni 
„cumsecade”, dar nu tocmai curati... 

„Limuzina” ieşi iar în stradă şi se aşternu la drum. 
Moşul conducea sigur, cu mişcări elegante; barba sa de 
patriarh îi dădea un aer măreț, plin de demnitate. 

— Ţi s-au înecat corăbiile, căpitane? îl studie bătrânul 
prin oglinda retrovizoare. Pariez că te gândeşti la puricii 
dresați şi la... barba mea lipită! hohoti încetişor şi copiii 
râseră cu poftă. Râse şi Viorel. Răspunse în glumă, niţel 
impertinent: 

— Mă gândeam la... Barba împăratului, Barba ursului, 
Barba caprei... 

— Aha, la plantele medicinale! 

— Deh, la ce s-ar putea gândi un agronom-şef! se 
grozăvi Dan, pe canapeaua din faţă, la care Viorel replică în 
limbaj „agronomicesc”: 

— La Trei fraţi pătaţi! 

Bondocul nu voi să simtă aluzia: 

— Pătaţi cu ce? 

— Cu ceai, râse el şi se uită la Ra, care urmărea, 
nostalgică, peisajul de dincolo de geamul maşinii. li şopti: 
Roua Cerului călătoreşte în Carul Zânelor! 

Ra schiţă un surâs. 

— Faci poezii? 

— Nu. Sunt denumirile a două plante medicinale. 

— Chiar? se întoarse Dan, care trăsese cu urechea la 
şuşoteala căpitanului său. 

— Chiar! Uite, lui Gâză i-aş recomanda Scaiul 
Dracului. Combate tusea. Până şi pe cea măgărească! 

— Să i-l recomanzi lui Fantomas! se supără bondocul. 

— Nu, cioroiului i-am prescris larba ciumii sau 
Scrântitoarea. 

Râseră, şi Napoleon, surprins, latră scurt: Ham-ham! 

— Uneori îmi spun că oamenii au 
glumit când şi-au botezat planeta 
Pământ. Peste şaptezeci la sută 
din suprafața ei e numai apă! 

— N-ar fi sunat caraghios... 
„Planeta Apă”? 


Ambarcaţiunea „Profesor Axinte” naviga cu prudenţă 
pe canalele complicate ale păpurişurilor ce însoțeau coasta; 
ici-colo se ivea, ca o cusătură de coastă, Lacul Ştiucilor. 
Felurite specii de păsări de baltă se cuibăreau prin desişuri 
şi Viorel, care sta la cârmă, tresărea la fiecare zvâcnire a 
frunzişului încâlcit şi tăios. Stejara, cu binoclul la ochi, 
urmărea prin geamul rotund cârdurile de rațe sălbatice, 
zborul leneş al berzei ori unduirea trestiilor subţiri ca nişte 
corzi fine de harfa. 

Moş Axinte le arătase, de cum sosiseră, o rață moţată 
şi câteva rațe sunătoare, un stârc purpuriu şi un stârc roşu, 
o egretă mare şi se lăudase că văzuse cu ochii lui o 
pereche de pelicani. „Pelicani aici?” Viorel nu fusese 
niciodată în Delta Dunării şi nu mai putu de curiozitate. 
„Vreau să-i văd şi eu!” „Eşti un cârmaci bun, caută-i!” Ra şi, 
bineînţeles, căpitanul de rangul doi, Dan, se oferiseră să-l 
însoţească. Ceilalţi rămaseră la pescuit, în locul tainic şi 
liniştit din păpuriş. Cu „tona” de râme sperau să prindă o 
sumedenie de peşti... 

Navigau pe o apă de cleştar şi aşteptau cu sufletul la 
gură să apară dintre trestii corăbioarele albe ale pelicanilor, 
oaspeţi cu totul neobişnuiţi ai meleagurilor lor. 

— Ştii ceva, căpitane? îşi vâri bondocul capul lui mare 
şi creţ în interiorul „navei”. Pelicanii aceştia s-au 
transformat în... pelicanol şi miau lipit complet pleoapele. 
Eu trag un pui de somn şi, dacă o să mă coacă prea tare 
soarele, tu să mă răstorni pe-o parte. 

— Şi dacă te răstorn în apă? 

— Fii fără grijă, când o să simt lichid n-o să mai 
dorm... solid! 

— In regulă! spuse Viorel. Şi, îndată ce Dan închise 
uşiţa, îi mărturisi Stejar ei: Mă tem că vom întâlni pe aici 
mai curând brontozauri decât pelicani... 

Fata îşi luă binoclul de la ochi. Intui bănuiala 
băiatului. 

— Crezi că... ne-a dus? 

— Cred, Ra. 

Stejara îşi umezi buzele, apoi ridică sprâncenele ei 
mari, trase parcă în tuş: 

— Nu înţeleg... de unde ştia moş Axinte că în parcul 
Caragiale nu vom da de comoară? 

— Ştia?! 

— N-a spus-o el, dar n-a mai cercetat săpăturile 
noastre ca în alte rânduri. 

Viorel se lumină la chip. 

— Deci şi ţie ţi s-a părut suspectă expediţia asta ad- 
hoc? Fie că a dibuit comoara şi lucrează cu cineva, poate 
chiar cu unul dintre grădinarii primăriei şi care, în lipsa 
noastră, o poate lua, fie că are de stabilit o legătură radio 
secretă şi ne-a luat drept acoperire. Altfel de ce ar fi adus 
zmeul la... pescuit?! Trase aer în piept, cu importanţa pe 
care i-o conferea rangul de căpitan şi detectiv-şef şi 
adăugă: Cred că are un emiţător montat în pipă. 

— În pipă?! se miră fata. 

— Fii liniştită, Ra, că i-am luat-o! surâse el eroic. 
Degeaba şi-a îndepărtat subtil, detectivul particular! 

— Adevărat? întrebă Ra şi faţa ei căpătă o expresie 
fermecătoare. 

— Fii fara grijă! 

— Atunci pot să-ţi spun că şi eu i-am şterpelit... 
zmeul! 

— Zmeul? 

— Ei, nu-mi spui „Mata Hari?” se alintă ea. 

— Mata Hari! 

Ambarcaţiunea părăsi canalele din păpuriş şi o luă 
spre larg. Pe punte. Dan sforăia în lege. În faţa lor se 
deschidea acum oglinda strălucitoare a lacului. Viorel lăsă 
barca să plutească în voie şi arătă fetiţei pipa lungă şi 
îndoită. 

— Nu pare să fie montat în ea emițătorul, şopti Ra 
după ce o examină. 

— Intr-adevăr... o studie şi băiatul. Atunci poate că a 
ascuns aparatul cu ustensilele pescăreşti că aici, în barcă, 
n-am găsit nimic. 

— Fără antenă, o staţie de buzunar bate doar câţiva 
metri. 

Tăcură. 

— Tu ce-ai făcut cu zmeul? reluă conversaţia, după 
un timp, Viorel. 

— E sub caroseria maşinii. 

— Grozav! 

— Când l-a căutat în portbagaj, am observat că era 
puţin nervos, dar a tăcut. Şi-a luat hârtie şi, probabil, va 
încerca să-şi confecţioneze un nou zmeu - antenă. 

Viorel se întunecă. 

— Şi de unde vom şti ce-a transmis şi cui? 

— Am cuplat la staţia noastră magnetofonul mare al 
tatălui meu. Nicolo i-a adaptat un dispozitiv de-al lui, care 
schimbă automat canalele de înregistrare şi întoarce la 
nevoie banda, astfel că poate funcţiona fără nici-o 
supraveghere douăzeci de ore! Dar mai e acolo şi 
Georgiana... 

— Teribil! exclamă Viorel încântat de isteţimea fetei. 
Dacă ar avea şi Gâză minte să înregistreze niscaiva 
semnale... 

Stejara râse cu înţeles, scuturând parcă un clopotel 
de argint. 

— Păi... de ce crezi că-i curgea puştiului nasul? De 
răceală? 

Faimosul detectiv păli: 

— Eşti formidabilă, Ra! 

Stejara povesti cu emoție: 

— Cum l-am văzut cu zmeul şi am obseivat că era 
absent la săpăturile din locul indicat în mesaj, l-am şi pus 
pe Gâză să-şi tragă nasul, iar eu m-am repezit, cu 
arcocicleta, să pun în funcţie magnetofonul. Apoi m-am 
înapoiat acolo, în parc, spunându-i că uitasem acasă un 
reşou în priză. Micşoră tonalitatea vocii. L-am bănuit încă 
din ajun, pentru că amprentele vizitatorului necunoscut 
erau asemănătoare... 

— Eşti formidabilă, Ra! repetă Viorel, impresionat. Nu 
mai găsi niciun alt cuvânt şi o sărută, nici el nu-şi dădu 
seama cum, pe năsuc. Barca se clătină şi apa lovi bordul. 
Câţiva stropi pătrunseră prin fereastra rotundă şi sclipiră o 
clipă ca nişte boabe de mărgăritare. 

— Să rămânem în larg, fără să ne luăm ochii de la 
mal, propuse Ra. 

Urcară pe punte. Dinspre păpuriş bătea un vânt 
molatec, coborând de pe dealurile din împrejurimi arome 
tari de ierburi. Păsări de apă, cu miros de peşte, băteau din 
aripile întinse, ca din nişte ciudate palme omeneşti. Un mic 
plaur în derivă găzduia un smoc de trestii verzi între care-şi 
făcuse cuibul o păsărică roşietică. 

— E frumos aici! şopti fata, scoţându-şi bluza şi 
pantalonaşii scurţi şi rămânând doar în costumul de baie. 

Soarele frigea, urcând spre amiază. 

— Da, e foarte frumos! o aprobă Viorel, dar ar fi vrut 
să-i spună: „E minunat pentru că eşti tu aici!” 

Dan sforăia încetişor şi sforăitul lui semăna cu torsul 
unui motan. Viorel îl răsturnă pe o parte şi bondocul strigă 
în somn: „Spionuuul!” 

— Mă, Dane, mă! Unde ai văzut tu spionul?! 

Bondocul se trezi puţin. 

— Ce faci? 

— Te răstorn. Nu aşa ne-a fost vorba? 

— Bine - bine, mormăi el şi adormi la loc. 

Fata spuse: 

— Aerul e curat, fără un firicel de praf şi somnul, de 
apuci să dormi aici, e adânc cum e apa lacului. 

Viorel îşi întinse buzele într-un zâmbet bun. 


Vorbi firesc: 

— În natură, de aer fără firicele de praf nu s-a mai 
auzit. Specialiştii spun că aerul considerat drept curat poate 
avea până la cinci mii de particule solide pe metrul cub. 
Gândeşte-te că la trecerea unui autobuz aerul se îmbibă cu 
miliarde de firicele de praf şi noi îl respirăm! 

Gropiţele din obrajii fetei se adânciră şi ea îşi muşcă 
copilăreşte buza de jos. „E grozav de plăcut să ştii multe!” 
îşi spuse băiatul, înțelegând că eforturile sale nu fuseseră 
zadarnice. Se întinse alături de ea, cu faţa la soarele 
arzător al verii. Continuă cu ochii închişi: 

— Ascult clipocitul apei şi parcă nu sunt pe lac, cu 
tine şi somnorosul meu amic, ci undeva, departe-departe, 
în largul oceanului planetar... 

— Viorel, prietene, şopti Stejara tot cu ochii închişi, şi 
băiatul sesiză o schimbare în glasul ei catifelat. Uneori îmi 
spun că oamenii au glumit când şi-au botezat planeta 
Pământ. Peste şaptezeci la sută din suprafaţa ei e numai 
apă! 

— N-ar fi sunat caraghios... „Planeta Apă”? 

Hohotiră încetişor, să nu-l trezească pe Dan, şi 
deschiseră amândoi deodată pleoapele: se priviră amuzaţi 
amândoi şi parcă se descoperiră altfel, mai apropiaţi, ca doi 
fraţi. „Nu, cu Codrin n-aş fi putut niciodată să discut aşa”, 
gândi fata şi atinse întâmplător mâna lui mai mare şi 
fierbinte. 

— Eşti mai negru ca mine! 

— Ţi se pare, Ra. Tu... tu eşti... de ciocolată! 

Fata îşi feri părul de pe frunte şi-şi lăsă încet capul pe 
scândura punţii, vopsită într-un albastră tot atât de intens 
ca şi cerul. 

— Poate că era totuşi mai potrivită... Planeta 
albastră! reluă ea ideea denumirii Terrei. 

— Planeta albastră, repetă el nostalgic, ca acolo, pe 
insulă, şi chicoti la un gând fugar ca o adiere de vânt. 

— De ce râzi? 

— Dacă atmosfera ar fi roşie... 

— Atunci toţi ar bea ceai de Scrântitoare! spuse 
Stejara şi se uită dacă Dan mai dormea: bondocul sforăia 
cumsecade şi ea urmă cu o voce stinsă: Georgiana ne-a 
„Scris” odată o mulţime de lucruri drăguţe pe ecranul 
fermecat al lui Nicolo. Cică albastrul şi roşul sunt culori 
opuse una alteia. Albastrul linişteşte, face că ritmul inimii, 
al respirației, să încetinească, tensiunea arterială să scadă, 
face oamenii să poată schimba calmi o vorbă... 

— Şi roşul? 

— Roşul? Dacă atmosfera ar fi roşie, toţi pământenii 
ar fi nervoşi, mereu iritaţi şi poate că s-ar lua la păruială. 
Roşul are exact efect contrar, dar uneori, în anumite tonuri 
şi combinaţii, distrează, creează bună dispoziţie. S-a 
observat că la unii copii culoarea roşie sporeşte numărul 
globulelor roşii din sânge şi provoacă o serioasă creştere a 
greutăţii corporale. 

Dan se trezi brusc şi strigă bâlbâit: 

— Frân-fri-nare! 

— Ce ai, mă? Te doare burta? „De măseaua de minte 
nu-l mai întreb că se vede cât de colo că nu i-a ieşit!” 

— Nu trecem pe roşu? se uită el cu o zăpăceală 
prefăcută în jur; se miră: Măăă câtă apăăă! Pe ce ocean 
suntem, căpitane? 

„Afurisitul de bondoc! gândi Viorel N-a dormit deloc.” 
Roşi fără să ştie de ce. Îi spuse autoritar: 

— Arată-mi mâinile! 

— De ce? 

— Ba nu, arată-mi ochii! 

— Aşa... Să văd dacă eşti întreg! 

— Eu? 

— Tu... După mâini şi după ochi se pot stabili circa 
optzeci de boli, între care şi scrânteala. 

— lar după miros vreo treizeci! adăugă Stejara râzând 
complice. 

— Na! făcu Dan, arătându-şi deodată mâinile, ochii şi 
limbă: A ce miros? 

Viorel voi să-i spună: „A prost”, dar îi cercetă atent 
vârful degetelor, pupilele şi fornăi comic pe nări ca şi cum l- 
ar fi tăiat un miros înţepător: 

— A mortul în păpuşoi! 

Dan, deşi demascat, căscă zgomotos: 

— Crezi că m-am prefăcut? 

— Dănuţ, tu ar trebui să te faci actor, îi spuse dulce 
Ra. 

— Actor? păru să se trezească de-a binelea Dan. Un 
mare detectiv trebuie să fie şi un mare actor! 

Viorel oftă; se uită la Stejara. 

— El a făcut teatru ca să ne verifice pe noi! se prinse 
fata. Îl provocă pe bondoc: 

— Sunt Mata Hari. Arestează-mă! 

Lui Dan nu-i displăcu jocul. 

— Nu te arestez... Îşi îngroşă vocea: Te plătesc cu aur 
şi vei lucra pentru mine! Jură pe... pe... 

— O ciorbă de peşte! îl ajută Viorel. 

Dan se ridică repede şi privi în direcţia stufărişurilor 
de pe mal: 

— Ce foame mi s-a făcut! Şi dintr-o dată îşi curmă 
vorba; arătă agitat cu degetul: Zmeul! 

— Zmeul! 

Barca se legănă sub paşii lor. Apa plescăi somnoroasă 
şi o rață sălbatică măcăi undeva între plauri. 

— Dane, treci la cârmă! ordonă căpitanul Viorel. Cu 
toată forţa Înainte! Bondocul se topi în interiorul 
ambarcaţiunii. Se auzi eliceamotor, înşurubându-se în apă 
şi mica navă luă direcţia malului. 

— Nu-ţi face probleme, Viorel, îi spuse Ra. Băieţii mei 
au rămas anume cu bătrânul să-l supravegheze. Tu crezi că 
lui Codrin sau Nicolo nu i-ar fi plăcut să vadă... pelicanii? 

Simţi că i se taie respiraţia. 

— Ai calculat până şi posibilitatea înlocuirii zmeului! 
Se dojeni: Numai eu, detectivul-şef, nu m-am gândit să-i las 
bătrânului o „gardă personală”! 

Fata îşi luă bluziţa şi pantalonaşii, apoi spuse fără 
răutate: 

— Tu, în schimb, i-ai şterpelit pipa! 

— Mersi! 

Apăru o lotcă pescărească. Strigă vâslaşului, mai mult 
ca să-şi dovedească sieşi că este în stare să se stăpânească 
şi chiar să schimbe subiectul discuţiei: 

— A mers la blincher? 

— Azi, nu! spuse omul, resemnat. 

— Pariez, Ra, că moş Axinte s-a umplut de crapi. 
Dacă n-ar fi Napoleon poate că n-ar prinde niciun peşte. 

— Napoleon? 

— Da, Stejara. Câinele urmăreşte pluta cu o încordare 
teribilă şi cum vine peştele face „Ham!” Moşul îl agaţă 
numai. 

— Interesant! O adevărată colaborare. 

— Unică! N-am mai auzit de câini pescari, spuse 
Viorel şi observă că, de fapt, se lăuda cu prietenia 
moşneagului şi era nespus de mândra de talentele 
acestuia. „Toţi spionii sunt talentaţi şi simpatici, altminteri 
nu le-ar merge cu una, cu două; ar cădea ca musca-n 
zahăr. Oftă şi urmă în gând: Numai un mare spion ştie câte 
are el în cap... Un mare spion trebuie să fie peste tot, la 
politehnică, la clubul inventatorilor, la centrul de cercetări 
biologice, la clubul filatelic... Dacă transmite mesaje şi prin 
intermediul timbrelor? Privi zmeul care se înălța tot mai 
mult. Nu, timbrele păstrează amprentele digitale... Poate că 
şi-a construit o staţie radio minusculă-minusculă şi şi-a 

plombat cu ea vreo măsea. De ce nu? Dacă şi-a putut face 
nişte purici metalici atât de mici!” 

Ar fi monologat mult, dacă Ra nu i-ar fi întrerupt şirul 
gândurilor. 

— Un mare spion să ştii că nu poate fi capturat decât 
de un mare detectiv! 

— Gândim pe aceeaşi lungime de undă! tresări Viorel. 

Se apropiară de mal: din canalul de trestii şi păpuriş 
zăriră, surprinşi, barbă albă a moşneagului, chiar lângă apă, 
alături de paşnicele ustensile pescăreşti. „Garda personală” 
nu era nicăieri! 

— Ne-a fentat! şopti el în timp ce băieţii îi ridică 
antena, moş Axinte transmite nestingherit telegrame 
secrete... 

Stejara întrebă: 

— Cum, Viorel? Cu staţia într-o parte şi antena în 
alta? 

— Da. Prin inducţie. 

— Nu-i posibilă o asemenea transmisie. Antena are 
cerinţe speciale şi parametri perfect adaptaţi staţiei de care 
trebuie să fie legată direct. 

Stejara îi vorbise cu atâta convingere încât nu mai 
încercă s-o contrazică. „Atunci, la aeroport, de ce nu m-a 
corectat moşneagul? Oricine ce-ar spune, pare spion, un 
genial spion, poate chiar spionul secolului! Se cunoştea cu 
Mata Hari! Fascinantă dansatoare i-o fi servit de paravan”. 
Malul se apropia vertiginos şi Dan continua să accelereze, 
scăldat probabil de sudori. 

— Căpitane de rangul doi! îl strigă Viorel, puternic. 
Intrăm de-a dreptul în mâl şi spintecăm continentul! 

Dan abia apucă să frâneze, făcând să gâlgâie apa în 
urma bărcii, că simţiră malul la pupă. 

Moş Axinte îi primi cu cel mai cuceritor zâmbet din 
lume, scuturând o plasă plină de peşti. 

— Recoltă bogată, copii! Hei, bucătarule-şef, unde 
eşti? La treabă, că mi-e o foame de lup! 


219 


RACHETA ALBĂ 


— Şi mie mi-e foame! mărturisi Ra. 

— Şi mie! recunoscu Viorel. 

Bătrânul zâmbi, dar nu mai apucă să spună nimic că 
în clipa aceea Napoleon hămăi: de cârlig mai atârna un 
crap minunat! ... 

— Au fost peste două sute de 
ere... universale! 
VIOREL 


Poteca trecea prin păpuriş, apoi se afunda într-un lan 
de porumb în care înfloreau dovleci şi se întindeau, ca nişte 
liane, sârme complicate de fasole urcătoare; păstăile 
păreau ţurţuri lungi, transparenţi, de ceară. Dincolo de 
porumbişti, începea imaşul, întrerupt ici-colo de pâlcuri de 
arbori rotaţi. 

Viorel se opri. 

— Vezi, Ra, zmeul abia se mai zăreşte. Urcă mereu. ŞI 
adăugă, ca pentru sine: Poate că staţia-i ascunsă-n mosorul 
aţei de lansare... 

— Crezi? 

— Da. 

— Să fi construit o staţie atât de mică? 

— E doar inventator! Ce nu poate face moş Axinte? 
Eu cred că, dacă i-am cere, ar putea face şi-un ţânţar... 
capabil să zboare şi să înţepe! Mai ditai ca puricii mecanici! 

Stejara râse dulce. 

— Un ţânţar teleghidat? 

— Sau un roi de țânțari teleghidaţi! se avântă 
imaginaţia lui. N-ar fi grozav? Nori de minuscule mecanisme 
zburătoare ar tăbări asupra Şchiopului! Stejara se 
îngândura şi băiatul îşi spuse: „Poate c-am făcut din ţânţar 
armăsar!” Schimbă vorba: Sus, pe platoul acela, a fost 
cândva o cetate... 

— Ranistorum? întrebă ea, rostind cuvântul cu un 
anumit accent. 

— Poate că Ranistorum... 

— Hai până acolo! Să vedem... 

— Hai! 

Îi întinse mâna, să nu alunece; poteca era umedă. 
Dinspre lac mirosea încă a peşte prăjit. „Dan înfulecă la 

crapi... A câta porţie? Azi a păzit, nu glumă, cratiţa... ca să 
nu-l scape din ochi pe bătrân!” 

— Dacă descoperim  Ranistorum... spuse Ra, 
nostalgică, atunci... 

— O să reînceapă numărătoarea anilor! Daaa! Poate 
că se va inaugura o eră nouă, era oraşului Ranistorum! 

— Era... Viorel! şopti ea, deşi nu-i mai auzea nimeni. 
Băiatul îi strânse uşor mâna. Făcu, modest, mutând 
accentul pe „a”: 

— Era Viorel! Cu Ra şi cu prietenii lui, pe malul celui 
mai frumos lac din cele două mii trei sute de lacuri 
româneşti... 

— Şi visa la comoara regilor daci şi la... Ranistorum! 

O privi lung. Îi spuse cu seriozitate: 

— Au mai fost, în istoria omenirii, ere ale unor oraşe... 
Era oraşului Tyr, era oraşului Antiohia... 

— Şi era oraşului Roma! 

Stejara fugi înainte. Îi strigă: 

— Prinde-mă! 

— Romanii foloseau, în numărătoarea anilor, mai mult 
era consulilor, explică el, când o ajunse din urmă. 

Ea se miră: 

— Au fost atâtea ere? 

— Sute! Istoria a cunoscut fel de fel de ere: 
universale, politice, astronomice, religioase... Moş Axinte 
spune că numai ere universale au fost vreo două sute. 

— Două sute? 

— Da. Toate începeau numărătoarea de la „facerea 
lumii” care, după unii, s-a petrecut în anul 6984, iar după 
alţii prin 5535 înaintea erei noastre... 

— Ha-ha! Noi cultivăm grâu de peste opt milenii, şi 
unii numără anii... la stai! Deci noi existăm, dacă înţeleg 
bine, dinaintea... „facerii lumii”? 

— Dinaintea! râse Viorel. Gândeşte-te că unele ere 
universale, alexandrine, georgiene, evreieşti încep şi mai 
târziu. Daaa! Ca şi era bizantină ce-şi avea începutul la 1 

septembrie 5509, înaintea erei noastre, dată la care, 
bineînţeles, a avut loc tot o „facere a lumii”! 

Pe Stejara o înecă râsul. 

— Ce farmec avea revelionul la... 1 septembrie? 

Tăcură. 

— Ştii cumva cine a inventat Era noastră? 

— Un trac originar din Dobrogea, Dionisie „cel Mic”, 
sau „Smeritul”, cum i se mai zicea. 

— Era din Dobrogea? 

— Da. A murit însă înainte ca omenirea să-i fi adoptat 
„era” şi nici acum nu s-a generalizat pe tot globul. Aşa că... 
mai încape şi era Ranistorum! 

Ea se jucă, de astă dată, cu accentul: 

— Era Ranistorum! Sau poate că este?! 

Urcă în fugă costişa, înspre platou. Deodată se auzi 
un „Auuu!”. Viorel fu lângă ea din câteva salturi. 

— Te-ai lovit, Ră? 

— Sângerează! gemu fata. 

— Unde? 

— Auuu! se plânse iar Ra, trăgându-şi mâna din 
strânsoarea lui. Abia atunci Viorel observă o picătură de 
sânge, numai cât o mămăruţă, lucind în vârful degetului ei 
mic: 


Zâmbi: 

— Trece! Ai să vezi, Ra, că-ntr-un minut n-ai să mai 
simţi nici-o durere. 

Îi prinse degetul, scutură mica bilă rubinie şi supse 
locul cu grijă. După ce-şi dezlipi buzele de rană, spuse că o 
scuză: 

— Să nu se infecteze... 

— A şi trecut! declară Stejara şi dădu să fugă mai 
departe, dar el o reţinu: 

— Dă-mi mâna! ... Să ocolim spinii. 

În preajmă erau mulţi spini, cu flori mov - albăstrii, 
strânse în capul unor gămălii verzi... 

Sus, pe platou, le apărură sub ochi, deodată, lacul şi 
păpurişul; mii de rândunele zburau deasupra apei în 
căutare de țânțari şi musculiţe. Era o oarecare distanţă 
până acolo şi ciripitul lor se auzea ca un zumzet de roi, în 
zbor îndepărtat. 

— Aici e şes ca-n palmă, se miră Viorel, studiind 
platoul. Te pomeneşti c-a fost cu adevărat locul unei 
cetăţi!? Vezi, Ra, ce drept e? 

— Văd... Dar poate c-a fost nivelat de săteni, pentru 
agricultură. 

— Dac-ar fi fost aşa s-ar fi cultivat ceva şi acum. Sub 
ierburile astea trebuie să fie ascunse ziduri! Şi arătă către 
un pinten de pământ: E poarta! O fi fost o poartă mare, de 
piatră, cu turnuri din care răsunau trompete când soseau 
oaspeţii... Işi duse mâna la gură şi-o făcu pâlnie; imită un 
sunet de trompetă, apoi spuse grav: Prinţesă, maiestatea 
sa, împăratul Roş, ne aşteaptă! 

— O, prinţe, aşteptam să fim primiţi şi cu surle! 

— Regret, n-am decât trâmbiţe! râse el şi, 
întorcându-se, îl zări pe Napoleon, urcând în goană spre ei; 
băiatul se grăbi să-l întâmpine: Serenisime, sunt fericit să-ţi 
aduc omagiile mele şi ale prinţesei Ra! spuse, la care dulăul 
lătra supărat ca şi cum i-ar fi cerut: „Fii mai scurt, şefule!” 

— A adus un bilet... observă fata zgarda de care 
atârna ceva. O fi de la Codrin... 

— Sau de la Dan! 

— Nu, e de la moş Axinte! strigă Ra, curioasă. 

„Nu vă îndepărtați de lac. Curând plecăm!” citi Viorel 
peste umărul 


— Curând? Adică? întrebă Stejara, dar Viorel o linişti: 

— La el „curând” înseamnă o oră, „foarte curând” o 
jumătate de oră, iar „îndată” ... cincisprezece minute. Nu 
iese din orarul lui, aşa că mai avem timp. 

Dulăul mişcă vioi din coada boantă, mulţumit că-şi 
îndeplinise misiunea, şi-o luă la sănătoasa, înapoi, 
dispărând în porumbişti. 

— O să dăm altă dată de Ranistorum. Acum să ne 
întoarcem, Viorel, că se întunecă. 

Îi întinse mâna, dar băiatul întârzie o clipă; rupse întâi 
o floare, cu petale albe, şi o aşeză în palma ei deschisă, ca 
pe un giuvaier; murmură: 

— Uite o stea! Nu pare o stea? 

— Ba da! luciră ochii ei, fermecaţi de mică floare, cu 
petale înstelate. 

Abia atunci văzură că bolta se umpluse de stele. Pe 
albastrul Întunecat al sfârşitului de zi, păreau monturi 
delicate de pietre preţioase. 

— Oare când s-or fi născut stelele? se pomeni el 
întrebând. 

— Stelele? se miră fata. Se nasc continuu şi mor 
continuu. Ca şi oamenii. Cele pe care le vedem noi au 
vârste diferite: mai tinere, mai bătrâne. Unele nici nu 
există... 

— Ce spui?! 

— S-au stins de mii de ani! Lumina lor abia a ajuns pe 
firmamentul nostru. Îţi aminteşti „La steaua care-a răsărit?” 

— „Azi o vedem şi nu el” rosti el cunoscutul vers. 
Numai că naşterea stelelor ni se pare un miracol! 

— Este! Ca şi naşterea oamenilor... 

Rândunelele dispăruseră. In lacul din vale căzură, 
parcă sonor, bilele albe ale astrelor. 

— Să mergem, spuse ea. 

— Să mergem... li strânse el mâna şi o ajută să 
treacă peste un şanţ care parcă înconjura platoul. Gândi: 
„Ar trebui să-l aducem aici pe arheolog... Săpăturile ne-ar 
oferi poate surprize”. Dar, ca să-i facă plăcere fetei, reluă 
discuţia despre stele: 

— Din ce se nasc stelele? 

— Ştiu eu? Majoritatea astronomilor cred că se 
formează din praful care pluteşte în cosmos. 

— Din praf? 

— Da. Viorel. Uneori, noaptea, pe cerul înstelat, pot fi 
zărite nişte pete negre, rotunde. Sunt nori globulari de praf, 
cu diamante enorme, până la trei - patru ani lumină, care 
alcătuiesc nebuloase cu denumiri bizare cum ar fi, Capul de 
Cal, Sacul de Cărbuni... Dacă într-un asemenea nor materia 
ajunge la o densitate mare, de exemplu, prin compresia 
produsă de explozia unei supernove, procesul de îndesire 
continuă sub acţiunea forţei gravitaționale proprii până 
când norul ia foc şi începe să ardă ca o tortă. 

— Torţe în cosmos! exclamă el. 

— Da! O asemenea tortă se va aprinde, pare-se, şi în 
sistemul nostru solar. Se spune că planeta Jupiter ar fi o 
sferă de gaze şi praf, din ce în ce mai fierbinte, care într-o 
zi va lua foc. 

— Şi-o s-avem doi sori? se miră Viorel. Dacă unul va 
răsări la apusul celuilalt şi n-o să mai fie niciodată noapte? 
Vor dispare de pe boltă toate stelele, pentru totdeauna, şi 
va înceta cântecul oricărei broaşte! 

— Orăcăitul! îl corectă Ra, veselă, ascultând concertul 
tot mai intens al „puilor de baltă” treziţi de umbrele 
înserării... 

Dinspre lac pluteau frânturi de vorbe, mirosea a 
mustață de păpuşoi şi papură. 

Viorel râse. 

— Atunci nu va mai dormi nimeni! Nu numai Gigi- 
Balamuc, dar toţi cocoşii lumii vor cânta alandala! 

Râse şi ea, uluită de comicul situaţiilor ce s-ar putea 
naşte dintr-o asemenea năstruşnicie a naturii. 

— Şi când va lua foc? 

— Jupiter? Peste un milion sau un miliard de ani. 

— Ooo! se dezumflă el. Mi-ar fi plăcut să văd un 
răsărit de Jupiter! 

Stejara spuse, visătoare: 

— Este totuşi grozav că omul a ajuns să cunoască, cu 
destulă precizie, evenimentele stelare ce vor avea loc peste 
mii sau milioane de ani! Până şi cu un observator mic, ca al 
nostru, putem afla cât mai au de trăit unele stele, cât vor 
rămâne să mai lucească pe cer... Putem întocmi, dacă 
vrem, harta Ursei Mari, aşa cum va arăta ea peste zece mii 
de ani... 

— Zece mii de ani? 

— Da, da! 

— Cum? 

— Prin calcule. Cu computere. 

Poteca se bifurcă. Nu-şi mai aminti niciunul pe care 
dintre drumeaguri veniseră. Viorel se uită după zmeu, dar 
nu-l văzu; trase cu urechea. Glasuri răsunau de undeva din 
stânga lor, aşa că o luară într-acolo. Peste puţin însă auziră 
aceleaşi glasuri venind din dreapta. 

— Ne-a păcălit ecoul! spuse Viorel şi-şi consultă mica 
busolă montată în inel, de care uitase. S-o luăm prin lan! 

— E des şi tăios... 

— Te pot duce pe sus! bravă el şi se repezi să o 
ridice, ca să-i arate că-i uşoară, dar se dezechilibră, gata să 
cadă şi fata râse: 

— Aşa, n-o s-ajungem repede. 

Se desprinse din braţele lui, simțind o mai intensă 
bătaie a inimii şi o greutate în respiraţie. 

— Avem de ocolit puţin, nici-o sută de metri, conveni 
Viorel. Hai înapoi! ... 

— Hai! 

Cerul capătă o culoare violetă şi lumina serii păru 
filtrată de un abajur nevăzut. Sirius sclipi deasupra lor ca un 
mare şi misterios diamant. 

— Presimt că Dan ne va raporta ceva. E un detectiv 
pur sânge! 

— Dan? Mie mi s-a părut... 

— Că nu-i inteligent? Oh, face pe prostul! îl imită pe 
detectivul ala chior din serialul de sâmbătă, da-i cu toate 

antenele sus, crede-mă! Şi la şcoală se preface. Ştii ce i-a 
răspuns profesorului de istorie, odată, când l-a-ntrebat cine 
a guvernat Egiptul antic? „Fanfaronii”! 

— Vioreeel! 

— Raaa! 

— Suntem aici! 

Vasul ridicase deja ancora şi se legăna uşor la mal. 
Săriră unul după altul pe punte. Se auzi huruind „dantura” 
roții volante şi gâlgâitul apei la fund... 

„Cel care nu ştie să facă nimic e 
capabil de orice!” 


Soarele năvăli în încăpere buiac, împresurându-l cu 
mii de raze zglobii, ca nişte roiuri de albine diafane. Viorel 
visase ceva şi încerca să prelungească vraja visului. Încet- 
încet mări deschizătura pleoapelor şi desluşi în fascicolul de 
lumină puzderii de pene multicolore, plutind vraişte. Se 
răsuci în pat şi-l văzu pe Fantomas războindu-se cu o pernă 
din care puful se ridica valuri - valuri. 

— Ce faci tu acolo? 

— Carne! îi răspunse corbul continuând să 
cotrobăiască. 

Băiatul îl luă de coadă, îl scoase din perna în care se 
afundase şi-l duse la fereastră, unde-l scutură cum scuturi o 
câipă de praf, apoi îi dădu drumul în gol. Pasărea făcu un 
„crah” şi căzu ca o piatră. 

— Văleu! strigă Dan, de jos. Ai ajuns să-mi dai cu 
cioa-ra-n cap, căpitane? 

— Tu erai? Ce-ai acolo? 

— Ghici! ascunse el ceva la spate. 

— lar a stricat Gâză ursuleţul! 

— Ne-e! 

— Nu mai face pe grozavul! Ce-mi ascunzi? 

Dan explică: Am trecut prin parcul teatrului. Era plin 
de copii. Spațiile verzi dintre blocurile noului cartier sunt 
răscolite de alţi copii. Să te umfle râsul, mă! Până şi mucoşii 
de grădiniţă vor să descopere tezaure şi să cultive flori de 
leac! S-a dus comoara noastră, căpitane! S-a dus! îşi şterse 
obosit năduşeala de pe ceafă şi pufni: Mi-a venit să-i arunc 
în Someş! auzi? În Someş! 

— Cum aşa? ridică Viorel ochii din ziar. 

— Aşa. Dacă e iniţiativa noastră, ce-şi vâră ei nasul? 
Pariez că n-au autorizaţie! N-au văzut nici măcar 
sprâncenele directorului, darmite să fi băut cu el un citro! 

Viorel îşi scărpină vârful nasului ca şi cum o gâdilitură 
ciudată l-ar fi împiedicat să cugete. Ș 

— Mă, Dane, mă! Aici vorbeşte frumos de noi... In 
definitiv, tot nu puteam singuri birui atâtea parcuri. Ne vom 
strecura printre ei şi vom afla ce ne interesează. Nu suntem 
detectivi? 

— Suntem, spuse ceva mai domolit Dan şi ochiul lui 
verzui păru să-şi recapete culoarea obişnuită. 

— Aşteaptă-mă! într-un minut m-am şi îmbrăcat... 

Dan, revoltat de spiritul de imitație al copiilor 
oraşului, uitase să-i raporteze căpitanului un lucru foarte 
important. Strigă deodată cu toată gura de parcă glasul lui 
trebuia s-ajungă la o depărtare de-o poştă: 

— Vioreeel! 

— Îţi iese măseaua de minte? întrebă Viorel din 
dormitor. 

— Mi-a ieşit, căpitane! 

— Atunci? 

— Am o poantă colosală! 

Viorel sări în curte, îmbrăcat cu o bluză nouă, cu 
gulerul larg, răsfrânt. Dan îl studie întâi cu coada ochiului: 
„Ştiu eu cui vrei să te arăţi!”, apoi spuse: 

— Găză a depistat o staţie-pirat! 

— Când, mă? leri! Precis! 

— leri. 

— În timpul excursiei la Lacul Ştiucilor? 

— Exact. 

— Şi ce spune în mesaj? 

Dan se fâstăci. 

— Am uitat banda la „Rachetă”. Te căutasem acolo. 
Ştii că Georgiana a prins aceeaşi emisie? 

— Perfect! se bucură detectivul-şef. E... e... ca la 
carte! 

Dan pricepu unde bătea căpitanul: 

— Crezi? ... 

— Da, mă! 

— Eu nu cred. 

Viorel tăcu. Aruncă o pietricică după Gigi-Balamuc şi 
cocoşul, observându-l, fugi înspăimântat. Pe uşa lui 
Terentie Şchiopul era agăţat veşnicul bileţel: „Am plecat la 
cumpărături”, dar băiatul se mulţumi să zâmbească acru. 

leşiră în stradă. Asfaltul mirosea a smoală. Undeva, o 
sirenă de fabrică, sau de locomotivă, ţiuia lung, acoperind 
zgomotul automobilelor. 

— Tu. ... vorbi, în sfârşit, căpitanul şi Dan deveni 
atent, uiţi pur şi simplu figura cu puricii. Nimeni în lume n- 
ar fi fost în stare să mă păcălească aşa! 

— Doar nu-ţi închipui că în puricii lui de fier şi-a pitit 
staţia?! râse ironic aghiotantul. Mai curând în barbă sau în 
pălărie. 

— E inventator. Nu poţi şti ce şmecherie a pus la 
punct! Uite, eu am încercat să reiau radiogramele 
descifrate de Ra şi parcă... 

— Parcă? tresări bondocul. 

— Parcă maşina electronică a încurcat ceva... Am 
aplicat „codul” în alte două variante şi în ambele cazuri am 
obţinut fraze inteligibile. Radiogramele astea sunt un fel de 
glosă în proză. Prima sună aşa: „Cel care nu ştie să facă 
nimic e capabil de orice”; iar a doua: „Ştiinţa este un al 
doilea soare pentru cel care o are”. 

— Mada... Ne învârtim în acelaşi cerc vicios! gâfâi Dan, 
amintindu-şi, prin asociaţie, mesajul cel nou: „Ştiinţa, 
pentru cel care o are, e ca aurul; are preţ oriunde”. 

Viorel, la auzul acestor cuvinte, se opri locului cu 
aerai unei descoperiri. 

— Mergem la el! 

— La cine? 

— La moş Axinte. 

Bondocul zâmbi ironic, dar nu se împotrivi. Se ţinu 
după el. Întrebă într-un târziu: 

— De ce? 

— Să ne lămurim dacă el a transmis. Asemenea fraze 
numai în capul unui spion-savant se puteau naşte. 

— Şi cum o să ne lămurim? 

— Tu eşti un mare actor, Dane! Şi poate că şi eu am 
niţel talent. li vom juca o farsă teribilă! Va fi imposibil să 
nu-i scape una din frazele astea, dacă-s ale lui! îi dădu 
detalii asupra unui plan ingenios, dar Dan se încăpăţâna: 

— Bun, să spunem că se trădează, dar o simplă frază, 
căpitane, nu-i încă o probă materială. Mai ales că-i total... 
inofensivă! 

— Vom afla cel puţin dacă suntem sau nu pe o cale 
bună. Şi cine ştie, poate vom reuşi să dăm de sensurile 
secrete ale acestor cuvinte, aparent paşnice... 

Ajunseră la blocurile noi din capătul „Cartierului 
Verde”, dincolo de care începea poteca de scurtătură. Era 
cald, mirosea a luncă şi a mirişte. 

Napoleon îi simţi de departe; hămăi de câteva ori şi-şi 
mişcă voios coada scurtă, semn că-i primea bucuros, ca pe 
oaspeţi de seamă. 

Toate uşile erau deschise, ca şi cum moş Axinte ar fi 
ştiut dinainte că vor veni. Băieţii îl găsiră în atelierele de 
sus, meşterind ceva. 

— Voi eraţi, detectivilor? le zâmbi el şi le ordonă cu o 
voce caldă, dar care nu suferea împotrivire: Şedeţi! Veţi 
vedea cea mai fabuloasă comoară de care s-a auzit 
vreodată, parte din faimoasa comoară a regilor daci! 

Viorel şi Dan, luaţi pe nepusă masă, încremeniră în 
picioare. 

— V-am spus să şedeţi! Aşa... Acum închideţi ochii şi 
numărați până la o sută. Dar să nu trişaţi! 

Timpul parcă îngheţă. Lui Viorel i se păru că a număra 
până la o sută însemna chiar veşnicia. De planul lui 
ingenios uită cu desăvârşire. Când deschise ochii, 
încăperea era cufundată în întunericul cel mai de 
nepătruns. Se auzi o ţăcănitură scurtă, ca de comutator 
electric, şi într-o vitrină pe care nu o mai văzuse până 

atunci, străluci fantastic o comoară, alcătuită din fel de fel 
de obiecte din aur pur, scânteietor. Voi să scoată un sunet 
de uimire, dar nu reuşi. Două ciocănele îi loviră pe rând 
tâmplele, dureros. Bătrânul râse tare şi barba lui uriaşă, ca 
a strămoşilor daci, se aprinse de lumina aceea aurie pe 
care o răspândea uluitoarea comoară. 

— De ce v-aţi speriat aşa? 

Glasul nu era al unui pirat şi nici al unui spion: avea 
acelaşi timbru plăcut cu care se obişnuiseră şi încet-încet 
îşi reveniră din spaimă. Dan se ridică primul şi întinse 
instinctiv mâna să pipăie aurul care-i fascina vederea. 

— Stai jos! îi ordonă sec moşneagul, şi râse iar, ciudat 
de curat, ca şi cum ar fi râs un copil de-o glumă bună. 

— E... comoara pe care o căutam?! îndrăzni Viorel, 
neluându-şi ochii de la extraordinarul tezaur. „Savantul 
inofensiv!” îşi spuse şi recapitulă în gând cuvinte din 
mesajul scris de Nicolo pe memorizator: „Acolo unde astăzi 
un savant... au existat odinioară pârjoluri nocturne, la a 
căror lumină învingătorii torturau prizonierii... Ce-ar mai fi 
râs piraţii! ... Comorile lor, rod al jafurilor, vor fi considerate 
mărturii ale uneia dintre civilizațiile lumii”. Vorbi iar şi 
glasul băiatului tremură: O să ne torturezi? Suntem doar 
prizonierii tăi... Probabil că s-au închis automat toate uşile! 


Un râs şi mai puternic, neaşteptat de sonor pentru 
vârsta lui moş Axinte, cutremură atelierul. 

— Să vă torturez?! 

Aurul ardea parcă, scăpărând ape luminoase şi vii. 

— De unde până unde asemenea idei negre, căpitane 
Viorel? Să torturez proprii mei detectivi? 

Lui Dan îi tremura toată falca şi i se auzeau dinţii 
clănţănind. 

— Nici pomeneală! mai adăugă bătrânul. 

Hipnotizat parcă de feeria podoabelor de metal 
preţios, încercă şi Viorel să se apropie, dar aceeaşi voce 
autoritară îl reţinu: 

— Şezi! 

Bondocul de alături bâigui: 

— O să împărţi cu noi tot aurul, nene? 

Bătrânul tăcu. 

— Cum l-ai descoperit? întrebă Viorel ceva mai calm. 

— Cu ştiinţă, spuse moşneagul serios, chiar grav. Se 
uită la Dan. Bondocul îşi ştergea transpiraţia, fără să-şi 
dezlipească ochii de la strălucirea comorii. Dacă ţi-aş da ţie 
întreaga avuţie pe care o vezi, ce-ai face cu ea? 

Dan tresări. Îşi muşcă limba vorbind: 

— AŞ da jumătate lui Viorel. 

„N-are suflet rău, gândi «şeful» său, mişcat. E un 
prieten adevărat”. 

— Şi cealaltă jumătate? 

— Mamei. 

Bătrânul păru mulţumit. 

— Dar tu, căpitane? Tu ce-ai face cu tot aurul? 

Viorel şovăi, şovăi îndelung. Dan se repezi tulburat: 

— Ţi-ai păstra şi cealaltă jumătate! 

— Nu, Dănuţ, aş preda toată comoara muzeului. 
Acestea sunt mărturii ale unei dintre civilizațiile lumii! folosi 
el cuvintele vechiului mesaj. 

— Foarte bine te-ai gândit, spuse sincer moşul, numai 
că vezi... aceasta este comoara mea! 

Viorel crezu că se răstoarnă casa pe el. „Se joacă cu 
noi de-a şoarecele cu pisica!” încercă să se stăpânească. 
Rosti rar, ca în filmul despre Sorge: 

— Cine eşti tu, moş Axinte? 

Moşneagul îşi pipăi barba cu degetele uscăţive şi-şi 
căută pipa. N-o găsi. Băiatul scoase atunci „emiţătorul” 
subtilizat în ajun şi-i spuse firesc, ca şi cum l-ar fi găsit în 
clipa aceea: 

— Poftim. 

— Mulţam, făcu bătrânul fără să se mire câtuşi de 
puţin. Dar tu, tu cine eşti? 

_— Ştiu figura! Când vrei să scapi de-o întrebare, pui 
alta. li strânse braţul lui Dan, ca să-şi dea curaj şi, în acelaşi 
timp, să-şi îmbărbăteze prietenul care-şi uitase gura 
căscată, aşteptând emoţionat desfăşurarea evenimentelor. 
Pentru cine lucrezi? 

Bătrânul profesor tăcu. 

— Cu cine lucrezi? repetă el, cu voce scăzută, muiată 
în mister. 

Moş Axinte schiţă fără să vrea un surâs, lovindu-şi 
degetele cu coada pipei. 

— Unde-ţi sunt complicii cu care ai pus mâna pe 
comoara căutată de noi?! 

Aurăria scăpăra diabolic şi Dan, surescitat, interveni: 

— Tăcerea e ca aurul, are preţ oriunde, dar nu aici. 

Moş Axinte tuşi. Ironia puştiului cu părul creţ, care cu 
câteva clipe înainte tremurase de spaimă, îl deranj a. 

— La mine, copii, intrarea e liberă, dar ieşirea poate 
costa... 

Era o ameninţare. Bondocul înghiţi în sec, iar Viorel îşi 
tinu răsuflarea. 

— Cât suntem încă pe pace, îşi muie uşor tonul 
gazda, eu vă zic: „Bine-aţi venit!” 

Mintea lui Viorel se aprinse: „încercă să câştige timp. 
Poate că-şi aşteaptă complicii. Trebuie să acţionez!” Şugşoti 
ceva la urechea lui Dan care se făcu alb ca varul. 

— Zic să ajungem la o înţelegere... propuse 
moşneagul, pricepând că băieţii i-au pus gând rău. 

— Inţelegere? Viorel se gândi la aur. Cât o să ne dai? 
Un pumn? 

— Nu, prefer cureaua de la pantaloni! zâmbi în barbă 
moşneagul. In „înţelegerea” noastră, dacă vreţi voi să ştiţi, 
nu poate intra împărţirea aurului! 

— Dane! strigă Viorel şi, conform planului, se repeziră 
asupra moşneagului care, luat prin surprindere, începu să 
meargă de-a-ndărătelea şi să se apere cu pipa de parc-ar fi 
mânuit un buzdugan. Dan îi puse o piedică şi-l răsturnă, cât 

era de lung, pe duşumea. Detectivii - pe el! Unul îi prinse o 
mână, iar celălalt alta şi-l întoarseră cu faţa în jos. 
Moşneagul scrâşnea din dinţi şi gemea. 

— Cureaua de la pantaloni, Dane! 

Viorel ceruse cureaua ca să-i lege mâinile, dar 
bătrânul se sperie; crezu că vor să-i aplice instrumentul 
„preferat”. 

— Spun tot! 

— Aşa?! se bucură detectivul-şef. 

Dan prinse curaj: 

— Spune, bandit afurisit! Hoţ de aur! 

— Care hoţ? Spion! Spionul secolului! Pariez că aurul 
era destinat finanţării reţelei! 

Bătrânul se zbătu: 

— Inpuşcaţi-mă, spânzuraţi-mă, dar acum lăsaţi-mă 
să vorbesc! 

— Ptii! Ce vorbăreţ a devenit! râse detectivul-şef, 
după ce-şi văzu „opera” desăvârşită; nici cel mai voinic 
bandit n-ar fi fost în stare să desfacă legătura. 

— N-am, jur, niciun complice! spuse bătrânul. 

— Cui ai transmis radiogramele? 

Tăcere. 

— Dane, tu caută telefonul! Trebuie să fie p-aci... 

— Fără telefoane! ridică tonul moşneagul. Vă dau 
toată comoara, dar fără... telefoane! 

— Aşa care va să zică! triumfă Viorel. Numai că nu 
ne-ajunge comoară... 

— Aaaa... vreţi să mă scalpaţi! ţipă moşneagul, vizibil 
iritat. 

Dan, căruia aurul îi făcea cu ochiul, adoptă o poziţie 
conciliatoare: 

— De ce să nu ne mulţumim numai cu comoara, 
căpitane? 

Viorel se supără: 

— D-aia! Că eu comand! La ţara ta nu te gândeşti? 
Numai la aur! Aur! Aur! Aur! 

Moş Axinte se răsuci şi faţa lui apăru în lumina 
reflectată de podoabe ca a unui adevărat şi mare pirat. 
Barba sa uriaşă se aprinse parcă de-o flacără galbenă. 
Vocea îi deveni brusc calmă, ca şi cum şi-ar fi luat o piatră 
de pe inimă: 

— Spectacolul s-a terminat! spuse şi râse puternic, 
cum ar fi râs un strămoş dac la un chef ritual. N-aţi auzit, 
detectivilor? 

Băieţii îl priviră contrariaţi. 

— E un truc, Dane! Dă telefon la poliţie... 

— Stai, băiete! îi ordonă bătrânul sever, sigur pe sine, 
şi Viorel simţi că se schimbă ceva. Deschideţi mai întâi 
vitrina şi pipăiţi obiectele de aur, să vă convingeţi dacă 
există... 

— Cum să nu existe?! pufni bondocul dar prietenul 
lui, faimosul căpitan Viorel, căruia îi veni fulgerător în minte 
discuţia despre lasere şi holografie, înlemni. Un nod aspra i 
se urcă în gât şi amuţi. Privi prostit cum Dan încerca să 
apuce în mână obiecte care nu existau. Şopti fără vlagă: 

— E o hologramă! 

— O hologramă?! se miră Dan. Ce-i holograma? Un fel 
de Fata Morgana? 

„Grozavă farsă i-am jucat!” îşi spuse cu amărăciune 
Viorel, privind aiurit ba la Dan, ba la strălucirea comorii... 
imaginare! 

— Hei, detectivilor, nu mă dezlegaţi? 

Se treziră parcă de pe altă lume. 

— Ba da, nene Axinte! săriră ei, împiedicându-se 
reciproc şi căzând grămadă peste bătrân. 

Se pomeniră râzând. Când se ridicară, Viorel spuse 
jenat: 

— Suntem nişte potlogari de rând, asta-i! Diletanţi, 
nene! 

Moşneagul îşi dezmorţi mâinile şi-şi pieptănă barba 
niţel cam şifonată. Viorel nici nu se mai uită la ce se 

alesese de bluza lui nouă, cu guler răsfrânt. Dan îşi repetă 
întrebarea: 

— Ce-i holograma? Un fel de Fata Morgana? 

— Cum să-ţi spun? E mai curând o fotografie cu laser. 
Dar holograma nu este nici pozitivul şi nici negativul unei 
imagini, e mult mai mult, căci o redă în toate cele trei 
dimensiuni ale ei. Vedeţi... razele laser, întâlnind în calea 
lor un obstacol, să spunem o statuetă de aur, nu se opresc, 
ci îl îmbrăţişează, îl cuprind de jur împrejur. În acest 
moment fascicolele laser pot fi „îngheţate” pe o emulsie 
fotografică, pe materiale  termoplastice sau cristale 
sensibile la lumină. Repuse apoi în mişcare, deşi obiectul 
holografiat a fost îndepărtat de mult, îi vor contura 
imaginea cu fidelitate ca şi cum s-ar proiecta un film. 

Băieţii oftară. 

— Şi comoară? Comoara unde-i acum? 

— În muzeu, fireşte... 

— Teribilă chestie! făcu bondocul şi plescăi din limbă, 
ceea ce însemna la el suprema încântare. 

— Trebuie să mai ştiţi, detectivilor, că în viitorul 
apropiat holograma va deveni cel mai perfect cod cifrat! 

— III 

— Da-da! Se vor putea imprima, holografic, pe o 
bucăţică de cristal, milioane de imagini şi un spion dibaci va 
putea subtiliza conţinutul unei întregi arhive! Aşa că 
detectivii...  detectivii adevăraţi vor avea nevoie de 
cunoştinţe multe, enorm de multe! Şi se uită la copii cu ochi 
calzi, de bunic. 

Viorel privi pământul cu răsuflarea 
tăiată: „Grozavă planetă locuim 
noii oamenii!” 


— Vii? 

— Vin! 

Din când în când el îi întindea mâna pentru că fata 
era desculţă şi picioarele umede alunecau pe pământul 
lutos al potecii. Mirosea a soc, a frunze de mur şi a mentă. 
„Trebuie să strângem recolta de mentă” îşi abătu Viorel o 
clipă gândul de la problemele ştiinţifice care-l frământau, 
simțind griji noi, de gospodar. In vale, râul plescăia 
somnoros. Vegetaţia părea cuprinsă de vrajă. 

— E foarte interesant pragul-ştergător pe care ni l-ai 
construit, îi spuse Ra, privindu-l familiar, cu ochii ei mari şi 
negii, ca două pete de întuneric. 

— Mi-am montat unul şi acasă. Tata, de cum l-a 
văzut, a spus că-l va produce în serie! 

— Da? ridică Stejara sprâncenele ei subţiri, ca nişte 
semne de întrebare. 

— Dar priza cu siguranţă nu-ţi place? 

— Ba da! Eşti un... un... 

— Geniu tehnic? 

— Chiar! 

Viorel tăcu, simțind că-l îneacă emoția. Spuse într-un 
târziu: 

— Ştii, Ra, am mai inventat un motor cu laser, pe 
baza efectului lumino-hidraulic, dar moş Axinte mi-a spus 
să-l las baltă. Mă întreb uneori de ce? 

— El nu ţi-a explicat? 

— Nu. 

— E un mare învăţat, i-adevărat, dar pot greşi şi 
savanții. Ar trebui încercat. 

— Să încerc? 

— Te vom ajuta toţi. 

— Dar moş Axinte a spus... 

Ea zâmbi şi soarele se răsfirânse în cristalul dinţilor ei 
mici şi frumoşi. 

— În ştiinţă numai experimentul poate spune ultimul 
cuvânt. Newton a susţinut, cândva, că nu este posibilă 
corectarea proprietăţii lentilelor de a dispersa lumina şi 
autoritatea lui a ţinut pe loc cercetările privind funcţionarea 
lunetei timp de aproape o sută de ani! 

— Chiar? 

— Chiar! Aristotel spunea că vidul este imposibil şi 
câte nu face azi tehnica vidului? Sau... câţi n-au fost cei 
care au susţinut că omul nu se va putea niciodată 
desprinde de Terra! 

— Şi acum zburăm fără emoţii! se antrenă Viorel în 
subiectul preferat al Stejarei. 

— Da, dar după ce s-a desprins, s-au găsit curioşi 
care să întrebe: „De ce studiem cosmosul?!” 

— Pentru că există! strigă Viorel. 

— Şi pentru că vrem să ne lămurim cine suntem şi ce 
reprezentăm în univers! 

Ra se feri cu un gest grațios de creanga unui arbust, 
schiţă un surâs care-i scoase în evidenţă gropiţele din 
obraji, apoi continuă: 

— Ştii cum îşi închipuiau oamenii din vechime 
universul? La egipteni bolta era  întruchipată de 
scânteietoarea zeiţă Nut, care purta pe spinare stelele sau 
luntrile Soarelui... La indieni orizontul era simbolizat de 
patru condori... 

O pasăre piui în desiş. 

— Eu aş fi ales patru privighetori sau patru ciocârlii. 

— De ce? Mai curând patru corbi vorbitori, îşi aminti 
ea de Fantomas, să strige în cele patru vânturi (făcu 
palmele pâlnie): Vioreeel, fiul Pământuuuului! 

Glasul ei vibră ca un diapazon de argint, zbură peste 
arbori, până dincolo de poiană, de unde se întoarse grav şi 
solemn. 

— Ra, zeiţa bucuriei! şopti băiatul şi privi cerul: Oare 
oamenii altor planete vor fi cunoscând bucuria? 

Stejara se lipi de trunchiul fierbinte al unui copac. 
După un timp, mărturisi: 

— Cine poate şti? Mie îmi place astronomia, dar mai 
ales astronautica, cosmotehnica, pentru că oferă zi de zi 
pământenilor numeroase bucurii! Nu există ştiinţe mai 
pământeşti decât acestea, crede-mă! 

Viorel se aşeză turceşte lângă ea. 

— Te rog să mă crezi, Viorel! 

— Te cred. 

— Astronomii sunt cu capul în stele, dar stau cu 
picioarele pe pământ. Şi cu cât se apropie de stele, îşi văd 
mai bine planeta natală. Aproape toate născocirile minţii 
omeneşti destinate zborurilor cosmice, mii de invenţii şi 
descoperiri, au aplicaţii terestre... 

— Ştiu, Ra, dar una mi se pare formidabilă! Cică îţi 
mişti numai ochii şi poţi manevra diferite aparate. Ba 
pentru navele „Gemini” am auzit că s-a construit o cameră 
de televiziune cât un bănuţ! Îţi dai seama, Ra, cine eram 
noi dacă aveam o asemenea şmecherie? se trezi în el 
detectivul. O strecuram în buzunarul spionului şi... 

Stejara râse drăgălaş. 

— Al lui moş Axinte? Dar îl văzu pe băiat încurcat şi 
nu mai insistă. Mie îmi place teribil navigația marină cu 
ajutorul sateliților artificiali. Ordinatorul de la bord primeşte 
datele de la satelit, calculează poziţia navei şi informează 
permanent pe căpitan... 

— Chiar? 

— N-ai auzit? Graţie sateliților posedăm azi hărţi 
ultraprecise ale globului terestru. Un satelit a permis 
descoperirea de zăcăminte minerale în Noul-Mexic şi în 
Arabia Saudită, un altul a detectat câmpurile petrolifere din 
Brazilia. Acum câţiva ani, în Insulele Hawaii apa potabilă 
avea preţul aurului, dar într-o zi un satelit a detectat o 
importantă pânză de apă dulce care se vărsa în ocean... 

— Grozav! 

Fata continuă cu ton catifelat: 

— Prin mijloacele oferite de cercetările spaţiale s-au 
perfectat metode de detectare a zonelor bogate în peşte. 
Tu ai mâncat peşte oceanic? 

— De câte ori! 

— Ţi-ai imaginat vreodată o legătură dintre un peşte 
şi un satelit artifâcial sau o rachetă cosmică? Ei vezi?! 

Viorel se ridică. Păşiră alături. 

— Eu mă fac... cosmotehnician! 

— Cosmotehnician? se miră fata. Vrei să-ţi alegi o 
sută de meserii?  Cosmotehnica e alcătuită dintr-o 
sumedenie de specialităţi! 

Băiatul bravă: 

— Le învăţ pe toate! Vreau să ştiu... ce reprezint în 
univers! 

Fata se opri uluită. Muşcă dintr-o frunză, apoi îl privi 
cu ochii ei foarte mari, negri, mai frumoşi ca oricând. 

— Tu ai să fii academician! 

Viorel roşi. Spuse: 

— Un academician cârn! 

— Nu eşti cârn! spuse ea serioasă. 

— Atunci... tu ai să fii... academiciana... Scăzu vocea 
şi o întrebă în taină: Vrei să rămânem prieteni? 

— Vreau! 

— Pentru totdeauna? 

— Pentru totdeauna! 

Insula o luă din loc, pluti uşor, apoi se ridică întocmai 
ca o fantastică farfurie zburătoare. Strania navă urcă sus, 
sus de tot şi Viorel privi Pământul cu răsuflarea tăiată: 
„Grozavă planetă locuim noi, oamenii!” 

— Heeei! Căpitane! 

Era glasul lui Dan. Dinspre poiană apăru fornăind 
Vulpe şi Viorel se deşteptă din lumea lui de vis. 

— VV! intonară în cor călăreţii şi bondocul păru să 
joace rolul de dirijor prim. 

„Precis că-l doare burta... că măseaua de minte i-a 
ieşit!” 

— Ce ai, Dane? Am înţeles: VV! Viorel Vela, aşa mă 
cheamă. Şi ce-i cu asta? 

— N-ai înţeles nimic, căpitane! „VV” înseamnă Vivat 
Viorel! Ai fost decorat! 

— Distins, mă! îl corectă Codrin. Dar Dan îi dădu cu 
ale lui: 

— Ai fost decorat, căpitane! 

— Ne-a comunicat profesorul! gâfâi bondocul. Vine să 
ne ia cu „limuzina”! 

Vulpe fornăi, bătu din copită şi se întoarse galopând 
cu coada fluturată. 

— Haii! strigară insularii voioşi, din goana calului. 

Viorel rămase puţin năuc. Stejara era radioasă; se 
vedea cât de colo că vestea o bucurase. 

— Am cutezat să gândesc... murmură el. 

— Da, Viorel, şopti Ra şi-l luă de mână. 

Poposiră în marginea poienii, de unde se vedea 
silueta zveltă a Rachetei albe, poate în acelaşi loc din care 
băiatul o zărise pentru prima dată. Fata continuă: 

— Ai făcut atâtea invenţii! 

— Întâmplător, Ra, spuse el modest, jucându-se cu 
degetele ei micuţe şi fine. 

— O mulţime de invenţii şi descoperiri celebre s-au 
făcut întâmplător! 

— Întâmplător? 

Stejara ascultă o clipă foşnetul arborilor, de parcă ar 
fi aşteptat un sfat magic. 

— Da, Viorel! 

— Chiar? 

— Pierre Curie a uitat odată în buzunar o sticluţă cu 
radium, care l-a ars zdravăn, şi astfel a descoperit efectul 
biologic al substanţelor radioactive! 

Viorel râse scurt. Îşi aminti: 

— Sugativa a fost inventată cam tot aşa. O calfă 
uitase să pună destul clei în pasta de hârtie. 

— Ei vezi? Dar radioscopia ştii cum a fost 
descoperită? Roentgen studia razele catodice pe care le 
proiecta pe un ecran fluorescent. Deodată şi-a vârât mâna 
între tub şi ecran şi mai să-l lovească damblaua. A văzut 
oasele propriei sale mâini ca şi cum țesuturile din jur nici n- 
ar fi existat! 

— Teribilă chestie! 

Stejara răsuflă adânc. 

— Numai că întâmplările astea formidabile nu le 
trăiesc decât oamenii care cutează să gândească. 

Măgulit, Viorel căută o idee cu care s-o dea gata de 
tot. Spuse: 

— AŞ vrea să construiesc primul lift între Pământ şi 
Lună. Ar circula fără carburant, doar cu forţa de atracţie a 
celor două corpuri cereşti. Urcarea în lift s-ar face de pe 
nişte rachete - taximetre. 

Ochii ei străluciră. 

— Atunci eu mă voi face liftieră! 

Râseră. 

— Prinde-mă! strigă fata şi Viorel o luă la goană prin 
iarba înaltă, necosită de mult. Nu reuşi s-o ajungă decât la 
Racheta albă. 

— Nu vii, căpitane? se agită Dan. Moş Axinte a sosit. 
Ne aşteaptă. 

— A venit profesorul? Atât de repede? Şi cugetă: 
„Precis că are o staţie de emisie în maşină!” Plănui o 
acţiune, dar se răzgândi repede: „Nu, ajunge! O dată l-am 
depilat, a doua oară l-am burduşit, a treia oară... Nu! Să 
încerce şi altul...” îi spuse bondocului: 

— lţi predau comanda... 

— Adică? ... 

— O să fii căpitan! Eu mă fac liftier. 

— Poftim?! 

— Liftier, sublinie cuvântul şi râse în sine. 

— Tu ai febră... căpitane! ă 

Reveni Stejara, îmbrăcată şi pieptănată. In părul ei 
tuns scurt prinsese o fundă roşie. Viorel o întrebă cu 
înţeles: 

— Tu ce-o să te faci, Ra? 

— Liftieră! pricepu ea. 

Bondocul se scărpină după scăfârlie, semn că nu 
încăpea ceva în capul lui mare şi creţ. 

— Voi aţi băut ceai de scrântitoare! Să mor eu de râs 
dacă voi n-aţi băut ceai de scrântitoare! 

Moş Axinte claxonă lung şi, pierzându-şi răbdarea, 
veni după ei: 

— Voi nu mai aveţi nevoie de aur?! 

— Aur? Mersi! făcu Viorel o grimasă. 

— Da-i aur adevărat, copii! tresări bătrânul. 

— Păi... era vorba de o decorație! pufni bondocul. 

— Da! 

— E aur sau decorație? şi Viorel cercetă barbă albă şi 
deasă a profesorului că şi cum ar fi dorit să ghicească ce se 
ascundea în ea. 

— E şi una, şi alta. E o medalie de aur! 

— Pentru arcocicletă? 

Bătrânul îşi scutură barba. 

— Nu pentru invenţii aţi primit medalia! 

— Pentru descoperirile arheologice! strigă Dan, 
sesizând pluralul „aţi”. Eu am... vă amintiţi... eu... eu... 

„Îi bubuie minea!” gândi Viorel şi-l potoli: 

— Mă, Dane, mă! Prea le spui repede. N-ai vrea să 
repeţi totul... 

Derutat, bondocul tăcu. Vorbi iar bătrânul: 

— Medalia e pentru cele mai frumoase grădini publice 
din ţară! 

Se lăsă o linişte profundă. Undeva, în iarba înaltă a 
poienii, Vulpe necheză scurt. Faimosul detectiv şi 
inventator încercă să zâmbească, dar surpriza, cu totul 

neaşteptată, cum numai „moşneguţul” se pricepea să le-o 
„coacă”, îl lăsase paf. 

Stejara îi spuse: 

— Şi invențiile tale vor fi medaliate, ai să vezi! Ideea 
cu aplicarea îngrăşămintelor chimice, direct pe seminţe, e 
genială, Viorel! 

— Ai dreptate, Ra! întări moş Axinte. În fond, poţi fi 
foarte bun detectiv, inventator şi grădinar. Un mare 
matematician, Lobacevski, a fost decorat pentru... succese 
în grădinărit! 

— Aur am căutat, nu? râse Codrin şi râsul lui molipsi 
întregul grup. Medalia-i de aur! 

— Haideţi, copii, că suntem aşteptaţi! îi chemă 
bătrânul. 

Afară, în „limuzină” ... Gâză! Dan, de cum îl văzu, se 
făcu foc: 

— Tu iar ne-ai urmărit! 

— Pssst! îşi duse puştiul degetul la buze. Am 
descoperit staţia-pirat! 

— Ce spui?! 

Băieţelul le făcu semn să aştepte. 

— Aici, în mulineta asta, şopti el misterios, după ce 
motorul porni. 

„Fordul” demară şi intră pe autostradă. 

— Cum o să fie aici? mormăi Dan, sucind şi răsucind 
instrumentul pescăresc. . 

— E posibil, Dane, luă Viorel de la el mulineta. Işi 
scoase briceagul şi începu s-o demonteze. 

Moş Axinte îl urmări cu coada ochiului prin oglinda 
retrovizoare. Râse în barbă. 

— Dacă o strici, o plăteşti ca nouă! 

Viorel se opri din meştereală şi privi absent pe 
fereastră. Ra îi atinse mâna şi îi spuse nostalgică: 

— Mie mi se pare că nu casele, copacii fug pe lângă 
noi, ci... pur şi simplu simt cum fuge vacanţa! 

Epilog 


Măsor încăperea cu paşi mari, uniformi; dincolo de 
fereastră ninge. Fulgi mari se anină de ramurile puţine ale 
unui lămâi bătrân, uitat, cine ştie cum, pe balcon. Cât timp 
a trecut? Vântul se strecoară pe undeva, ţiuie ca un şoricel 
japonez „sue-ciue” şi, după ce a cotrobăit destul, dispare la 
fel de misterios. Simt o senzaţie ciudată de regret... Mică 
vacanţă mare a rămas în urmă, s-a topit, odată cu 
istorisirile lui Mihăiţă. Trag cu coada ochiului spre fiul meu. 
Citeşte grăbit; mai are câteva file. Lasă manuscrisul şi-mi 
sare de gât. 

— Mă dobori, hoţule! mă apăr eu. 

— Dă-i înainte, tăticuţ! Să-ţi povestesc ce a urmat! 

— Ce? tresar eu. M-ai angajat secretar particular? 

El râde, râde cu hohote, râde cum nu l-am mai văzut, 
de-i dau lacrimile... 

Dincolo de fereastră ninge. 

— Tăticuţule, de-abia acum vine ceva nostim... Tare 
nostim! 

— Chiar? îl întreb, niţel ironic. 

— Chiar! Să vezi ce-am descoperit... 

— Ştiu! îi tai vorba. Emiţătorul din mulinetă... şi 
minusculul magnetofon care, în clipa când aţa „specială” se 
epuiza de pe mosor şi zmeul se afla la mari înălţimi, intra 
automat în funcţiune. Aşa au transmis Codrin şi Nicolo 
ultimul mesaj, fără să bănuiască ceva... 

— La ipoteza asta nici nu m-am gândit! 

— Pe furtună şi ploaie era suficient să tragă 
„limuzina” mai aproape... 

— Ai fost un detectiv grozav, tăticule! 

De săptămâna chiulită nu-l mai întreb. A fost la 
mijloc, desigur, o invenţie importantă. Dar va fi ultima 
şoticărie pentru că de azi îi trec în program o oră de 

cercetări. Bucătăria e şi aşa un soi de laborator chimic, baia 
- „cameră obscură”, dormitorul lui - „atelierele centrale” de 
cosmotehnică, biblioteca mea - un fel de „arhivă secretă”. 
Când vin la noi oaspeţi trebuie să le atrag atenţia să se uite 
pe unde calcă, să nu care cumva să alunece pe o eprubetă, 
pe vreun letcon sau să se împiedice în vreo sârmă 
conectată la cine ştie ce sistem electric complicat. 

Sună cineva la uşă. 

— Deschide tu, îi spun, pentru că bănuiesc cine-i. 

E... ea! Intră cu frig, cu miros de iamă şi fulgi de 
zăpadă în păr. Ochii mari, negri, joacă vii pe sub 
sprâncenele arcuite ca două semne de întrebare. 

— Sărut mâna, îmi zice, răsuflând ca după o goană. Îi 
lăsaţi jos? Pot oare spune „Nu”? Şi-au dat mâna şi coboară, 
chiuind şi râzând, câte două-trei trepte deodată. 

Au aproape treisprezece ani, e iamă, şi afară ninge... 

